
PROLOG 


O explozie de lumină îi atrase atenţia şoferului plin de sânge din 
Land Rover. Deşi ochelarii de soare îl protejau de razele fierbinţi, el 
încercă disperat să identifice aparatul în flăcări care acum se îndrepta 
spre pământ ca o coadă de cometă. 

Era un elicopter Army Chinook enorm şi, oricât de îngrozitoare era 
situaţia celor aflaţi la bord, şoferul Land Reverului răsuflă uşurat. Cei 
care trebuiau să-l scoată pe el din zonă foloseau un aparat rusesc 
KA-32T, cu echipaj format din mercenari polonezi, care venea dinspre 
graniţa cu Turcia. Deşi îi părea rău de elicopterul Chinook, mai bine 
că nu se prăbuşise cel rusesc. 

Urmări răsucirile necontrolate ale aparatului care se prăbuşea, pe 
când cerul se întuneca din cauza fumului degajat de combustibilul în 
flăcări. 

Viră spre dreapta şi acceleră spre est. Şoferul plin de sânge voia să 
se îndepărteze cât mai repede cu putinţă. Oricât de mult şi-ar fi dorit 
să-i ajute pe americanii aflaţi la bordul elicopterului, ştia că soarta lor 
era pecetluită. 

Pe deasupra, avea propriile probleme. De mai bine de cinci ore 
gonea peste câmpiile din vestul Irakului, fugind de afacerile murdare 
în care fusese implicat, şi acum se afla la mai puţin de douăzeci de 
minute de punctul de extragere. Un elicopter prăbuşit însemna că în 
câteva minute locul avea să fie împânzit de o mulțime de soldaţi 
înarmaţi care aveau să lase în urmă multe cadavre şi să tragă rafale în 
aer ca nişte idioţi. 

Era o petrecere de care şoferul plin de sânge s-ar fi lipsit bucuros. 

Elicopterul se prăbuşi undeva în stânga şi dispăru în spatele unei 
culmi din depărtare. 

Privirea şoferului se îndreptă către drum. „Nu-i problema mea”, îşi 
spuse. Nu fusese instruit să pornească în căutări şi să salveze oameni, 
nici să acorde primul ajutor şi, cu siguranţă, nu fusese instruit să 
negocieze salvarea ostaticilor. 

Fusese învăţat să ucidă. Făcuse asta în Siria, iar acum era 
momentul să părăsească zona. 

Pe măsură ce Roverul accelera, croindu-şi drum prin praf cu peste o 
sută de kilometri la oră, şoferul începu un dialog cu el însuşi. O voce 
interioară îi spunea să se întoarcă, să meargă la locul unde se 
prăbuşise elicopterul şi să caute supraviețuitori. O altă voce era mai 
pragmatică: „Mişcă-te, Gentry, pur şi simplu, mişcă-te! Tipii ăia sunt 
terminaţi şi nu mai poţi face absolut nimic pentru ei.” 

Cuvintele erau pline de bun-simţ, dar dialogul interior nu încetă. 


UNU 


Primii bărbaţi înarmaţi ajunşi la elicopterul prăbuşit nu făceau 
parte din al-Qaida şi nu aveau nicio legătură cu doborârea aparatului. 
Erau patru localnici tineri cu nişte puşti Kalaşnikov vechi, cu patul din 
lemn, care se apropiaseră de locul impactului, unde se formase un 
blocaj. Se strecurară prin mulţimea de spectatori - proprietari de 
magazine şi puştani care se chirciseră la pământ când se prăbuşise 
elicopterul, dar şi şoferi de taxi care fuseseră nevoiţi să iasă de pe 
drum ca să evite impactul. Tinerii înarmaţi se apropiară precauţi, însă 
fără niciun fel de tactică. O pocnitură puternică dinspre focul 
mistuitor, produsă de un pistol care se topea din cauza căldurii, îi făcu 
să se culce la pământ. După o clipă de ezitare, cei patru ridicară din 
nou capetele, apoi îşi îndreptară armele spre aparatul în flăcări şi 
începură să tragă în maşinărie. 

Din epava elicopterului se târî afară un bărbat îmbrăcat în 
uniformă militară americană. Rafalele se abătură asupra lui. Chinul 
soldatului încetă imediat ce primul glonţ îl nimeri în spate. 

Simţindu-se eroi şi cuprinşi de adrenalină după ce uciseseră un 
bărbat în faţa mulţimii de civili care strigau, băieţii se apropiară mai 
mult de elicopter. Îşi încărcară din nou armele, hotărâți să tragă 
asupra trupurilor arse din carlingă. Până să apuce să deschidă focul 
însă, apărură trei camionete. În două dintre ele erau mercenari arabi 
înarmaţi. 

Gruparea al-Qaida. 

Puştii se îndepărtară cu grijă de elicopter, retrăgându-se printre 
civili şi ridicându-i osanale lui Allah, în timp ce bărbaţii mascaţi 
înconjurară aparatul prăbuşit. 

Trupurile sfârtecate a doi soldaţi căzură în spatele elicopterului. 
Acestea fură primele imagini de la faţa locului captate de cei trei 
membri ai echipei de filmare Al Jazeera, aflaţi în cea de-a treia 
camionetă. 

La mai puţin de un kilometru şi jumătate depărtare, Gentry ieşi de 
pe drum şi intră în albia secată a unui râu, forțând Roverul să 
înainteze prin iarba înaltă, arsă de soare. Coborî din maşină şi se 
repezi spre portbagaj, de unde scoase un rucsac pe care şi-l puse în 
spate şi o geantă maronie, destul de mare. 

Observă sângele uscat de pe hainele largi abia când se depărtă de 


maşină. Nu era al lui, dar nici nu era vreun mister de unde provenea. 

Ştia al cui era. 

Treizeci de secunde mai târziu, urcă malul albiei şi se târî cât putu 
de repede, împingând echipamentul în faţa lui. După ce se asigură că 
se face nevăzut printre trestii, scoase un binoclu şi îl duse la ochi ca să 
vadă tromba de fum negru care se ridica în depărtare. 

Muşchii maxilarului i se încordară. 

Elicopterul Chinook căzuse pe o stradă din oraşul Ba'aj, iar în jurul 
resturilor se adunase deja o mulţime de oameni. Binoclul nu era 
suficient de puternic ca să poată observa detalii, aşa că Gentry se 
rostogoli pe o parte şi deschise geanta maronie. 

Scoase un Barrett M107 - o puşcă de calibrul 50, care trăgea cu 
proiectile cât o jumătate de sticlă de bere, pe o distanţă cât nouă 
terenuri de fotbal, într-o secundă. 

Gentry nu încărcă arma, dar o îndreptă spre locul prăbuşirii şi se 
folosi de luneta puternică. Prin ea putu să zărească flăcările, 
camionetele, pe civilii neînarmațţi şi pe cei care purtau arme. 

Unii dintre ei, nemascaţi, erau bătăuşii din cartier. Alţii purtau 
măşti negre sau aveau feţele acoperite cu keffiyeh1: membri al-Qaida. 
Nenorociţi de mercenari, veniţi să-i ucidă pe soldaţii americani şi pe 
colaboratorii lor şi să profite de instabilitatea din zonă. 

În clipa următoare, zări o sclipire metalică: o sabie se înfipse într- 
un trup aflat la pământ. Gentry nu putu să-şi dea seama, nici măcar 
prin lentila puternică, dacă bărbatul trăia sau era deja mort când 
fusese sfâşiat. 

Maxilarul i se încordă din nou. Nu era şi nu fusese vreodată soldat, 
dar era american. Deşi nu era responsabil pentru ceea ce se întâmpla 
şi nici nu avea legături cu armata, văzuse deseori la televizor carnagii 
asemănătoare cu cel de acum. Îl îngreţoşau şi-l înfuriau până la limita 
stăpânirii de sine. 

Bărbaţii din jurul elicopterului începură să se unduiască în sincron. 
Prin valul de fierbinţeală care ieşea din pământul uscat dintre 
ascunzătoarea lui şi locul prăbuşirii, Gentry avu nevoie de câteva clipe 
ca să-şi dea seama ce se întâmpla. Curând recunoscu izbucnirea de 
bucurie a călăilor adunaţi în jurul elicopterului prăbuşit. 

Nenorociţii dansau în jurul cadavrelor! 

Bărbatul ridică degetul de pe piedica armei şi îl plimbă pe trăgaciul 
neted. Raza laser îi indică distanţa, iar mişcările câtorva corturi din 
pânză aflate între el şi locul petrecerii îi arătară din ce direcţie bătea 
vântul. 

Avea destulă minte ca să nu folosească puşca. Dacă încărca arma şi 
apăsa pe trăgaci, ar fi ucis într-adevăr câteva capete seci, dar imediat 
s-ar fi aflat în zonă de existenţa unui lunetist şi orice tânăr cu armă şi 
telefon mobil ar fi fost pe urmele lui, înainte să poată ajunge la locul 


de extragere. Misiunea ar fi fost anulată, iar el ar fi fost obligat să se 
descurce singur. 

Nu, îşi spuse. Poate că ar fi fost corect să-şi răzbune conaţionalii, 
dar ar fi stârnit o furtună pe care nu era pregătit s-o înfrunte. 

Gentry nu era un amator. Era un asasin plătit - un mercenar care 
acţiona în baza unui contract. Ar fi putut dobori cel puţin şase dintre 
nenorociţii aceia la fel de repede cum şi-ar fi legat şireturile, însă ştia 
că nu merita. 

Scuipă nisipul din gură şi puse arma înapoi în geantă. 

Echipa de filmare de la televiziunea Al Jazeera trecuse ilegal 
granița din Siria cu o săptămână înainte, cu singurul scop de a relata o 
victorie al-Qaida în nordul Irakului. Cameramanul, tehnicianul de 
sunet şi reporterul-producător urmaseră traseul al-Qaida, dormiseră în 
case sigure ale grupării alături de cu membrii acesteia şi filmaseră 
lansarea rachetei, impactul cu elicopterul şi mingea de foc rezultată în 
urma coliziunii. 

Acum înregistrau decapitarea rituală a unui soldat american deja 
mort, un bărbat de vârstă mijlocie cu un ecuson pe care scria de mână 
„Phillips - Garda Naţională Mississippi”. Niciunul dintre membrii 
echipei de filmare nu vorbea engleza, dar erau de acord cu faptul că 
surprinseseră în mod clar distrugerea unui comando de elită al CIA. 

Obişnuita laudă a lui Allah începuse cu dansul luptătorilor, care îşi 
descărcau armele în aer. Deşi acolo erau doar şaisprezece membri al- 
Qaida, mai mult de treizeci de oameni înarmaţi stăteau aliniaţi în faţa 
monstrului din metal prăbuşit în stradă. Cameramanul fixă imaginea 
pe un mogtar2 care dansa în centrul festivităţii. Încadrându-l perfect în 
faţa resturilor aparatului de zbor, filmă unduirea dishdashei3 albe care 
contrasta magnific pe fundalul fumului negru şi gros. Mogtarul sărea 
într-un picior pe trupul americanului decapitat, fluturând în mâna 
dreaptă un iatagan plin de sânge. 

Imaginea făcea toţi banii. Cameramanul zâmbi, dar făcu tot 
posibilul să rămână profesionist şi să nu înceapă să danseze şi el în 
scena de celebrare a măreției lui Allah, la care el şi camera erau acum 
martori. 

Căpetenia strigă în cor cu ceilalți „Allahu Akbar!”4. Ţopăi de 
fericire împreună cu ceilalți mascaţi, iar chipul acoperit de o barbă 
deasă se lumină, dezvelindu-i dinţii într-un rânjet atunci când privi 
către cadavrul ars şi plin de sânge al americanului care zăcea în 
stradă, la picioarele lui. 


Echipa de filmare Al Jazeera strigă cu aceeaşi euforie şi 
cameramanul reuşi să înregistreze fără să-i tremure mâinile. Era un 
profesionist: subiectul rămăsese în centrul imaginii, iar camera nu 
tremură nicio clipă. 

Asta până în clipa în care capul mogtarului căzu într-o parte, 
explodând ca un bob de strugure strivit şi împrăştiind violent sânge şi 
bucăţi de os în toate direcţiile. 

Abia atunci tremură camera. 

Gentry nu se putuse abține. 

Trase foc după foc în bărbaţii înarmați din mulțime şi în tot acest 
timp se blestemă cu voce tare pentru lipsa de disciplină din cauza 
căreia pierdea timp şi arunca pe fereastră toată operaţiunea. Nu că şi- 
ar fi auzit blestemele. Chiar şi cu urechile protejate de dopuri, arma 
bubuia asurzitor când lansa uriaşele proiectile spre ţintă unul după 
altul, iar reculul puştii proptite pe trepied îi azvârlea nisip şi resturi 
din jur în faţă şi pe braţe. 

Analiză situaţia atunci când luă o pauză ca să vâre un nou 
încărcător uriaş în puşcă. Conform manualelor de spionaj, fusese cea 
mai proastă mişcare posibilă, strigându-le, practic, insurgenților din 
jurul lui că duşmanul lor de moarte se afla aici, în mijlocul lor. 

Dar al naibii să fie dacă nu considerase că era cel mai bun lucru pe 
care-l făcuse. Aşeză din nou patul armei în locaşul din umăr, care 
pulsa deja de durere din cauza reculului, fixă ţinta spre locul unde se 
prăbuşise elicopterul şi îşi continuă răzbunarea. Prin luneta puternică 
văzu bucăţi de trup răsucindu-se în aer atunci când alt glonţ uriaş 
ajunse în trunchiul unuia dintre bărbaţii mascaţi. 

Era doar răzbunare, nimic mai mult. Gentry ştia că, în afara 
faptului că făcuse câţiva pui de căţea bucăţi, gestul îi schimbase un pic 
planurile. Continuă să tragă în criminalii care acum se împrăştiau 
derutaţi, dar în sinea lui îşi făcea deja griji pentru viitorul apropiat. 
Nici măcar nu avea să mai încerce să ajungă în zona de aterizare. În 
momentul acela, alt elicopter ar fi fost o ţintă perfectă pentru furioşii 
supraviețuitori din gruparea al-Qaida, iar el nu putea ignora asta. Nu; 
avea să se dea la fund: să găsească un canal de scurgere sau o vale 
mică unde avea să se acopere cu praf şi resturi şi să zacă toată ziua în 
arşiţă, ignorând foamea, pişcăturile insectelor sau nevoia de a urina. 

Avea să fie nasol. 

Cu toate astea, îşi spuse în timp ce vâra al treilea şi ultimul 
încărcător în puşca fumegândă, decizia proastă pe care o luase avea şi 


beneficii. O jumătate de duzină de rahaţi morţi rămân totuşi o 
jumătate de duzină de rahaţi morţi. 


DOI 


La patru minute după ultima salvă trasă de lunetist, unul dintre 
supraviețuitori scoase cu grijă capul pe uşa centrului de vulcanizare 
unde se adăpostise. După câteva momente - fiecare secundă 
convingându-l că avea să-şi păstreze capul pe umeri — yemenitul de 
treizeci şi şase de ani ieşi în stradă. În scurt timp fu urmat de alţi 
compatrioți la scena carnagiului. Numără şapte morţi, punând laolaltă 
picioarele răsucite care zăceau în noroiul însângerat şi împărțindu-le 
la doi, deoarece puţine cadavre mai aveau capete şi corpuri care 
puteau fi identificate. 

Cinci dintre morţi erau fraţii lui din al-Qaida, printre care cel mai 
în vârstă dintre membri şi locotenentul lui. Ceilalţi doi erau localnici. 

În stânga lui, elicopterul Chinook încă fumega. Bărbatul se duse 
spre el, trecând pe lângă oamenii care se ascunseseră după maşini sau 
pubele şi care încă aveau pupilele dilatate din cauza şocului. Un 
localnic îşi pierduse controlul asupra măruntaielor şi acum zăcea în 
mizerie, zvârcolindu-se pe pământ ca un posedat. 

— Ridică-te, idiotule! urlă yemenitul mascat şi-l lovi cu piciorul 
înainte să-şi continue drumul spre elicopter. 

Alţi patru colegi de-ai lui se aflau în spatele camionetei, alături de 
echipa de filmare de la Al Jazeera. Cameramanul îşi aprinsese o ţigară 
pe care se chinuia să o ducă la buze. Degetele îi tremurau de parcă ar 
fi avut Parkinson. Camera de filmat îi atârna pe un umăr. 

— Ureaţi-i pe supraviețuitori în camionete. Îl vom găsi pe lunetist, 
zise el privind către câmpurile întinse, ridicăturile de teren aride şi 
drumurile care duceau spre sud. 

Deasupra lor, pe mai mult de un kilometru, se întindea un nor de 
praf. 

— Acolo! indică yemenitul. 

— Mergem... mergem acolo? întrebă tehnicianul de sunet. 

— Inshallah!5 

Tocmai atunci apăru un puşti din partea locului care strigă către 
membrii al-Qaida, cerându-le să-l urmeze. Băiatul se adăpostise într-o 
ceainărie, la nici cincisprezece metri de botul fărâmat al elicopterului. 
Yemenitul şi doi dintre oamenii lui se duseră lângă un trunchi uman 
însângerat, ţinut laolaltă numai de tunica neagră. Acesta fusese 
iordanianul, liderul lor. O dâră de sânge ducea de la locul unde căzuse 
până la ferestrele şi pereţii ceainăriei, care acum erau zugrăviți în 
purpuriu. 

— Ce e, băiete? întrebă furios yemenitul. 

Puştiul vorbi cu greutate în timp ce încerca să-şi recapete 
răsuflarea. 


— Am găsit ceva... 

Yemenitul şi cei doi oameni îl urmară pe băiat în micuța ceainărie, 
călcând în balta de sânge, şi aruncară o privire spre o masă căzută în 
spatele tejghelei. Acolo, pe podea, cu spatele la perete, stătea un tânăr 
soldat american. Avea ochii holbaţi şi clipea des. În braţele lui zăcea 
un alt „necredincios”. Acesta era un bărbat de culoare şi părea 
inconştient sau mort. În apropiere nu se zăreau arme. 

Yemenitul zâmbi şi-l bătu pe puşti pe umăr, după care se întoarse şi 
strigă către cei de afară. 

— Aduceţi camioneta! 

Un sfert de oră mai târziu, cele trei camionete se despărţeau la o 
răspântie. Nouă oameni aflaţi în două camionete se îndreptară spre 
sud. Cu ajutorul telefoanelor mobile, ceruseră ajutorul localnicilor în 
depistarea lunetistului singuratic. Yemenitul împreună cu alţi doi 
membri al-Qaida porniră cu prizonierii spre o ascunzătoare din 
apropiere de Hatra. Acolo, yemenitul putea să ia legătura cu liderii 
lui, ca să vadă cum puteau exploata mai bine situaţia şi să obţină o 
recompensă. 

Yemenitul se afla la volan, un tânăr sirian stătea în locul 
pasagerului, în timp ce un egiptean îi păzea îndeaproape pe soldatul 
american stupefiat şi pe camaradul lui muribund aflaţi pe platforma 
camionetei. 

Ricky Bayliss, în vârstă de douăzeci de ani, începea să-şi revină din 
şocul cauzat de prăbuşire. Simţea cum zvâcniturile slabe din tibia 
fracturată se transformau în valuri de durere. Se uită la picior şi văzu 
pantalonul sfâşiat şi ars al uniformei militare şi un bocanc care atârna 
nefiresc spre dreapta. Acolo zăcea celălalt soldat. Bayliss nu-l 
cunoştea, dar pe tăbliţele de identificare de la gâtul lui scria 
Cleveland. Soldatul de culoare era inconştient. Dacă nu ar fi observat 
cum i se ridică şi îi coboară încet pieptul, Bayliss l-ar fi crezut mort. 
Din instinct şi cuprins de adrenalină, Ricky îl scosese dintre resturile 
fumegânde ale epavei şi reuşise să-l târască până la ceainăria de lângă 
locul prăbuşirii. După numai câteva minute fuseseră însă descoperiţi 
de băiatul irakian cu ochi mari. 

Pentru o clipă se gândi la prietenii lui care muriseră în Chinook şi îl 
cuprinse tristeţea plină de dezamăgire. Aceasta i se risipi însă imediat 
când se uită la bărbatul care şedea pe banchetă, deasupra lui. Prietenii 
lui morţi erau fericiţii în povestea asta, iar el era ghinionistul. El şi 
Cleveland, dacă se mai trezea, urmau să fie ciopârţiţi în faţa camerelor 


de filmat. 

Teroristul se uită în jos la Bayliss şi puse piciorul încălțat în pantofi 
de sport pe tibia sfărâmată a americanului. Apăsă încet, cu un rânjet 
bolnav care-i dezvălui dinţii de nevăstuică. 

Ricky urlă. 

Camioneta înaintă cu viteză, urcă un deal chiar în afara oraşului 
Ba'aj, după care încetini rapid în faţa unei bariere aflate la marginea 
oraşului, a insurgenților locali. Un lanţ masiv bloca drumul prăfuit, 
păzit de doi milițieni. Unul dintre ei şedea tolănit pe un scaun din 
plastic, cu capul sprijinit de gardul locului de joacă al unei şcoli. 
Celălalt stătea lângă unul dintre capetele lanţului, aproape de colegul 
care se odihnea. Pe umăr îi atârna un Kalaşnikov cu ţeava în jos, în 
mâini avea o farfurie cu humus şi o lipie, iar în barbă îi atârnau 
resturi de mâncare. Un păstor bătrân îşi grăbi turma jalnică de capre 
pe trotuar, departe de barieră. 

Membrul al-Qaida blestemă în barbă slaba pregătire a insurgenților 
din nord-vestul Irakului. Tot ce găsiseră la un punct de control erau 
doi puturoşi? Cu aşa idioţi, sunniţii puteau foarte bine să le predea 
controlul kurzilor. 

Yemenitul încetini, coborî geamul şi strigă către irakianul care 
stătea în picioare. 

— Fă loc, idiotule! În sud este un lunetist! 

Miliţianul lăsă mâncarea din mână şi se îndreptă hotărât spre 
camioneta din mijlocul drumului, apoi duse o mână la ureche, ca şi 
cum nu auzise ce spusese yemenitul. 

— Fă loc sau o să... 

Privirea yemenitului trecu de la insurgentul aflat lângă el la cel 
sprijinit de perete. Capul acestuia căzuse pe o parte, atârnând. O clipă 
mai târziu, trupul i se rostogoli în ţărână. Era evident că miliţianul era 
mort, având gâtul rupt. 

Egipteanul aflat în spate observă şi el ce se întâmplase şi se ridică 
imediat în picioare, simțind ameninţarea, dar fiind prea derutat de 
situaţie. Ca şi noul lui lider de la volan, se uită la insurgentul de lângă 
camionetă şi apoi la cel de pe trotuar. 

Miliţianul bărbos se apropie de camionetă şi ridică mâna dreaptă. 
Din mâneca robei lungi apăru un pistol. 

Două împuşcături scurte, trase fără ezitare, îl uciseră pe egiptean. 


4 


Bayliss zăcea pe spate, privind soarele fierbinte de la amiază. 
Simţise cum vehiculul încetineşte şi opreşte, îl auzise pe şofer 
strigând, apoi împuşcăturile incredibil de rapide şi în cele din urmă îl 
văzuse pe bărbatul mascat cum pică mort. 

Auzise după aceea alte împuşcături, zgomot de sticlă spartă, un 
strigăt scurt în arabă şi se lăsă liniştea. 

Ţipând disperat, Ricky se chinui să scape de cadavrul plin de sânge 
care căzuse peste el. Chinul îi fu curmat când teroristul fu săltat de pe 
el, scos din remorca maşinii şi azvârlit în stradă. Un bărbos îmbrăcat 
cu dishdasha gri îl prinse pe Ricky de vesta antiglonţ, ridicându-l în 
şezut. 

Razele puternice ale soarelui îl împiedicau să vadă chipul 
străinului. 

— Poţi să mergi? 

Americanul crezu că halucinează din cauza şocului. Bărbatul din 
faţa lui vorbea engleză cu accent american. Străinul repetă întrebarea. 

— Hei, puştiule! Fii atent la mine! Poţi să mergi? 

Bayliss îi răspunse rar arătării. 

— Eu... am... piciorul rupt, iar tipul ăsta... e grav rănit. 

Străinul examină piciorul rănit şi puse diagnosticul. 

— Tibie fracturată. O să trăieşti, zise el, după care îşi puse degetele 
pe gâtul bărbatului de culoare. Nicio şansă! pronostică, apoi privi în 
jur. 

Tânărul din Mississippi tot nu-i putu să-i desluşească trăsăturile. 

— Îl lăsăm aici, în spate, vorbi din nou străinul. Vom face tot ce se 
poate pentru el, dar tu trebuie să te ridici şi să te aşezi pe scaunul 
pasagerului. Pune-ţi asta pe faţă. 

Bărbosul smulse eşarfa înfăşurată în jurul gâtului teroristului şi i-o 
dădu lui Bayliss. 

— Nu pot să calc pe piciorul ăsta... 

— Asta e! Soarta! Trebuie să plecăm! Îmi iau echipamentul. Mişcă! 
mai zise străinul, după care se întoarse şi fugi pe o alee întunecată. 

Bayliss îşi aruncă timorat casca în cabină, înfăşură eşarfa în jurul 
capului, se căţără pe marginea platformei şi sări pe piciorul sănătos. 
Şocul provocat de săritură îi trimise valuri de durere până în creier. Pe 
stradă se aflau o mulţime de localnici de toate vârstele, care păstrau 
însă distanţa, părând spectatorii unui joc violent. 

Bayliss sări într-un picior până la portieră, o deschise şi din maşină 
căzu în praf un arab îmbrăcat cu cămaşă neagră. Deasupra ochiului 


stâng avea o singură împuşcătură. Un al doilea terorist zăcea peste 
volan, având pe buze o spumă roşiatică. Abia închise Ricky portiera, 
că pe partea şoferului apăru americanul misterios, care trase cadavrul 
afară, lăsându-l să cadă pe asfalt. Ridică pistolul şi, fără să ochească, 
trase într-un bărbat de pe stradă. Îşi îndreptă apoi atenţia spre 
camioneta în care aruncă o geantă maronie, un AK-47 şi o puşcă M4. 
Urcă la volan şi camioneta rupse lanţul greu care bloca strada. 

Ricky vorbi rar, creierul lui încercând să înţeleagă ce se întâmpla. 

— Trebuie să ne întoarcem... S-ar putea să mai fie supraviețuitori. 

— Nu sunt. Eşti singurul. 

— De unde ştii? 

— Ştiu. 

Tânărul ezită o clipă înainte să continue. 

— Pentru că tu eşti lunetistul care i-a ucis pe tipii aia de la locul 
accidentului? 

— Posibil. 

Timp de un minut înaintară în linişte. Bayliss îşi îndreptă privirea 
spre munţi, apoi spre mâinile care-i tremurau şi în cele din urmă către 
şofer. 

— Nu te uita la faţa mea! urlă străinul. 

— Eşti american? întrebă soldatul, îndreptându-şi privirea către 
drum. 

— Exact. 

— Forţele Speciale? 

— Nu. 

— Marină? Faci parte din SEAL6? 

— Nu. 

— Force Recon7? 

— Nu. 

— Înţeleg. Eşti de la CIA sau ceva de genul ăsta... 

— Nu. 

— Atunci? 

— Eram în trecere. 

— Frai în trecere?! Îţi baţi joc de mine? 

— Nu mai pune întrebări! 

După mai bine de un kilometru, Bayliss întrebă: 

— Care-i planul? 

— Nu e niciun plan. 

— Nu ai un plan?! În cazul ăsta, ce facem? Unde mergem? 

— Am avut un plan, dar tu nu făceai parte din el, aşa că nu mă 
freca la cap. 

— Am înţeles, să trăiţi! zise tânărul după un moment de tăcere. 
Planurile sunt supraestimate. 

După încă un minut, Bayliss se uită la vitezometru şi observă că 


mergeau pe drumul acoperit de pietriş cu aproape o sută de kilometri 
pe oră. 

— Ai nişte morfină în geantă? întrebă soldatul. Mă doare îngrozitor 
de rău piciorul. 

— Îmi pare rău, puştiule, dar am nevoie să fii lucid. Va trebui să 
conduci. 

— Poftim?! 

— Tragem pe dreapta când ajungem în zona deluroasă. Eu cobor, 
iar voi doi vă continuaţi drumul. 

— Cum rămâne cu tine? Avem o bază securizată de operaţiuni în 
Tal Afar. Spre ea ne îndreptam când am fost loviți. Putem să mergem 
împreună acolo. 

Poate că baza era austeră şi izolată, dar mult mai bine echipată să 
facă faţă atacatorilor decât o camionetă aflată pe un drum deschis. 

— Voi puteţi să mergeţi acolo. Eu, nu. 

— De ce? 

— E o poveste lungă. Nu mai pune întrebări, soldat. Ai uitat? 

— Frate, de ce ţi-e teamă? O să-ţi dea o medalie sau un rahat de 
genul ăsta pentru ce ai făcut. 

— O să-mi dea un rahat. 

Câteva minute mai târziu ajunseră la poalele munţilor Sinjar. 

Străinul scoase camioneta de pe drum şi o parcă printre câţiva 
curmali prăfuiţi. Coborî, luă geanta şi puşca M4, după care îl ajută pe 
soldat să treacă în locul lui, la volan. Bayliss gemu de durere. 

Străinul îl verifică apoi pe soldatul din remorcă. 

— E mort, zise fără nicio emoție. 

Îi scoase în grabă vesta antiglonţ şi uniforma, lăsându-l doar în 
chiloţi şi maiou. Lui Bayliss i se zbârli pielea pe el din cauza 
tratamentului la care era supus camaradul său, dar nu zise nimic. 
Omul ăsta... sau ce dracului era... supravieţuise aici, în ţara 
bandiţilor, datorită vitezei de reacţie, nu a emoţiilor. 

Străinul aruncă echipamentul în spatele unui curmal. 

— Va trebui să-ţi foloseşti piciorul stâng pentru frână. 

— Da, domnule. 

— Baza de operaţiuni se află în nord, la aproximativ cincisprezece 
kilometri. Ține Kalaşnikovul în poală şi încărcătoarele lângă tine. Dă- 
te la fund pe cât posibil. 

— Ce înseamnă asta? 

— Fii discret. Nu merge cu viteză, nu ieşi în evidenţă, rămâi cu 
chipul acoperit cu keffiyeh. 

— Am înţeles, să trăiţi! 

— În cazul în care nu poţi evita un contact, trage în orice nu-ți 
place. Adună-te, puştiule! Va trebui să fii periculos în următoarea 
jumătate de oră, dacă vrei să supravieţuieşti. 


— Să trăiţi! Cum rămâne cu dumneavoastră? 

— Eu sunt deja periculos. 

Soldatul Ricky Bayliss făcu o grimasă şi strânse din dinţi de durere, 
dar nu se uită la străin. 

— Oricine ai fi... îţi mulțumesc. 

— Mulţumeşte-mi ducându-te dracului acasă şi uitând de faţa mea. 

— Am înţeles! Frai în trecere. 

Soldatul ieşi dintre pomi şi intră pe drum. Se uită scurt în oglinda 
retrovizoare, dar căldura şi praful îl împiedicară să-l zărească pe 
străin. 


TREI 


Pe Bayswater Road, în Londra, se află o clădire comercială cu şase 
etaje, cu vedere spre Hyde Park şi Kensington Gardens. La ultimul etaj 
al clădirii albe este un apartament mare care adăposteşte birourile 
Serviciilor de Securitate Cheltenham, o firmă particulară ce are 
contracte cu ofiţeri de securitate şi oferă personal pentru pază şi 
servicii strategice corporațiilor din Marea Britanie şi din zona de vest 
a Europei. SSC - cum e cunoscută — fusese concepută, fondată şi 
condusă fără întrerupere de un englez de şaizeci şi opt de ani: Sir 
Donald Fitzroy. 

Acesta petrecuse o mare parte din ziua de miercuri muncind din 
greu, dar acum îşi propusese să lase deoparte misiunile. Îşi luă un 
răgaz ca să-şi limpezească gândurile şi bătea darabana cu degetele 
grăsuţe în birou. Nu avea timp pentru bărbatul care aştepta politicos 
afară, lângă secretara lui — o problemă presantă îi solicita toată atenţia 
—, dar nu-l putea refuza pe vizitator. Problema lui Fitzroy trebuia să 
mai aştepte. 

Tânărul sunase în urmă cu o oră şi-i spusese secretarei că trebuie 
neapărat să-i vorbească domnului Fitzroy despre o chestiune 
importantă. Apelurile de genul ăsta erau ceva obişnuit în birourile 
SSC. Ce era neobişnuit, şi motivul pentru care Fitzroy nu-i putea cere 
tânărului să revină altă dată, era faptul că vizitatorul lucra pentru 
LaurentGroup, o corporaţie-mamut franceză. Aceasta se ocupa de 
transport pe mare şi pe uscat, inginerie, soluţii pentru extracția 
petrolului, gazelor şi mineralelor, având filiale în Europa, Asia, Africa 
şi America de Sud. Era cel mai important client al lui Fitzroy şi, chiar 
şi numai din acest motiv, nu-l putea expedia pe tânăr cu scuzele de 
rigoare, indiferent ce alte probleme trebuiau rezolvate. 

Firma lui Fitzroy asigura securitatea birourilor LaurentGroup în 
Belgia, Olanda şi Marea Britanie şi, oricâţi bani i-ar fi adus, Fitzroy 
ştia că erau doar o picătură într-un ocean comparativ cu bugetul anual 
al companiei franceze. Era bine ştiut în cercurile celor care se ocupau 
de securitate că LaurentGroup îşi conducea propriul departament de 
securitate într-o manieră descentralizată, angajând localnici pentru 
majoritatea misiunilor grele din toate ţările unde corporaţia deţinea 
proprietăţi. Asta însemna ceva inofensiv, ca verificarea secretarelor 
dintr-un birou din Kuala Lumpur, dar includea şi misiuni mai abjecte, 
precum să-i rupă picioarele unui docher din Bombay sau o grevă cu 
probleme în Gdansk. 

Bineînţeles că, din când în când, directorii de la birourile din Paris 
ale lui Laurent voiau ca o problemă să fie rezolvată definitiv, iar 
Fitzroy ştia că au oameni şi pentru aşa ceva. 


Majoritatea corporațiilor multinaționale care lucrau în regiuni ale 
lumii unde erau mai mulţi bandiți decât poliţişti aveau nişte afaceri 
murdare. În acele regiuni existau mai mulţi oameni înfometați care 
voiau să muncească decât persoane educate care doreau să organizeze 
şi să implementeze reforme. Da, majoritatea multinaţionalelor 
foloseau metode care nu ar fi făcut niciodată subiectul unei informări 
în consiliu sau care n-ar fi apărut pe raportul financiar anual, dar 
LaurentGroup era cunoscută ca o companie dură atunci când venea 
vorba de bunurile de preţ şi resursele Lumii a Treia. 

Iar asta nu afecta defel preţul acţiunilor. 

Donald Fitzroy hotărî să lase deoparte cealaltă problemă, apăsă pe 
butonul interfonului şi-i ceru secretarei să-l invite pe oaspete. 

Primul lucru pe care-l observă fu costumul tânărului. Era lucrat 
manual, în Londra: un Huntsman, croit la Savile Row, şi asta spunea 
multe despre vizitator. Sir Donald era fidel firmei Norton&Sons, 
spilcuit, dar un pic mai puţin sobru; cu toate acestea, aprecia stilul 
tânărului. Dintr-o singură privire, englezul decise că vizitatorul era 
avocat, educat şi american, deşi manierele şi comportamentul erau 
cele ale unui britanic. 

— Nu-mi spuneţi, domnule Lloyd; Lăsaţi-mă să ghicesc, zise Fitzroy, 
traversând biroul cu un zâmbet grațios pe buze. Aţi făcut dreptul pe 
undeva pe aici? King's College, bănuiesc. Poate după universitatea pe 
care aţi absolvit-o acasă, în State. M-aş aventura să spun Yale, dar mai 
întâi trebuie să vă aud vorbind. 

Tânărul rânji şi-i întinse mâna cu manichiură perfectă. 

— Aşa e, am fost la King's College, dar acasă am absolvit Princeton. 

Îşi strânseră mâinile, după care Fitzroy îl conduse spre un fotoliu. 

— Da, acum îmi dau seama. Princeton, zise britanicul, aşezându-se 
pe un scaun de cealaltă parte a măsuţei de cafea. 

— E impresionant, Sir Donald. Bănuiesc că aţi învăţat să evaluaţi 
oamenii datorită profesiei. 

Fitzroy ridică din sprâncenele albe şi stufoase în timp ce turnă 
cafeaua dintr-un ceainic de argint. 

— A apărut un articol despre mine, în urmă cu un an sau doi, în 
The Economist. Probabil că aţi găsit acolo câteva detalii despre cariera 
mea în slujba Coroanei. 

— Vinovat! recunoscu tânărul, după ce sorbi din cafea. Treizeci de 
ani în MI5s, majoritatea petrecuţi în Ulster, în timpul conflictului 
etno-naţionalist din Irlanda. Apoi aţi trecut la securitatea companiilor. 
Cred că articolul flatant v-a fost de folos. 

— Aşa e, admise Fitzroy cu un zâmbet exersat. 

— Trebuie să mai recunosc şi faptul că sunt aproape sigur că nu am 
întâlnit un cavaler cinstit până la Dumnezeu. 

— E ceea ce spunea fosta mea soţie despre mine în cercul nostru de 


prieteni, râse tare Fitzroy. Îi plăcea să sublinieze că termenul se referă 
la amabilitate sau nobilitate — iar cum nu posed niciuna dintre aceste 
calităţi, considera că descrierea mi se potriveşte, zise englezul fără 
amărăciune. 

Lloyd chicoti politicos. 

— În mod normal, fac afaceri cu domnul Stanley, de la biroul 
vostru din Londra. Cu ce vă ocupați în cadrul LaurentGroup, domnule 
Lloyd? 

— Vă cer scuze pentru insistența cu care am cerut o întâlnire, zise 
tânărul, după ce puse ceşcuţa pe tavă, şi că o să trec direct la subiect. 

— Nicio problemă, tinere. Spre deosebire de mulţi englezi, mai ales 
de cei din generaţia mea, respect talentul pentru afaceri al 
americanilor. Fără îndoială, ceaiurile nesfârşite şi prăjiturile au afectat 
productivitatea britanicilor, aşa că lasă-mă pe mine să apreciez 
duritatea. 

Tânărul american se aplecă în faţă. 

— Graba mea are mai puţin de-a face cu faptul că sunt american, şi 
mai mult cu nevoile urgente ale firmei pentru care lucrez. 

— Sper să vă pot fi de folos. 

— Sunt sigur că veţi putea. Am venit să discut despre un eveniment 
care a avut loc în urmă cu douăzeci de ore, în Al Hasakah. 

Fitzroy ridică privirea şi zâmbi. 

— M-ai prins, tinere. Admit că nu cunosc numele. 

— Este o localitate în estul Siriei, domnule Fitzroy. 

Lui Donald îi dispăru zâmbetul exersat. Tăcut, aşeză uşor ceaşca pe 
farfurioară şi le lăsă pe masă. 

— Încă o dată, vă cer scuze pentru felul în care am dat buzna, dar 
timpul nu e nici măcar crucial, e aproape inexistent în povestea asta. 

— Ascult, zise Fitzroy, al cărui zâmbet cald din urmă cu zece 
secunde era acum mort şi îngropat. 

— Aseară, în jurul orei opt, ora locală, un asasin i-a luat viaţa 
doctorului Isaac Abubaker. După cum probabil ştiţi, a fost ministrul 
Energiei în Nigeria. 

— Curios, observă Fitzroy, care vorbi acum pe un ton mai puţin 
prietenos. Ai idee ce căuta un ministru nigerian în estul Siriei? Singura 
energie pe care o putea găsi acolo e cea a jihadiştilor care se adună în 
Irak ca să alimenteze conflictele. 

Lloyd zâmbi. 

— Bunul doctor era un musulman radical. E posibil să se fi aflat în 
zonă ca să ofere oarece sprijin material cauzei. Nu am venit să-l apăr 
sau să-i scuz acţiunile, ci pentru că sunt îngrijorat din cauza 
asasinului. Se pare că acesta a supravieţuit şi a fugit în Irak. 

— Nefericită situaţie. 

— Nu pentru asasin, care a fost bun. Mai bun decât bun. Cel mai 


bun. E cel căruia i se spune Cameleonul. 

— Un mit, comentă Fitzroy, aşezând picior peste picior. 

— Nu-i un mit. E un om. E adevărat că are abilităţi fantastice, dar e 
un om în carne şi oase. 

— De ce ai venit? 

Tonul lui Fitzroy îşi pierduse farmecul patern de mai devreme. 

— Am venit pentru că tu eşti intermediarul lui. 

— Ce fac?! 

— ÎI dirijezi. Tu te ocupi de contractele lui, îi asiguri logistica, 
aduni plăţile şi-i virezi banii în contul bancar. 

— Unde ai auzit prostiile astea? 

— Sir Donald, dacă aş avea timp, ţi-aş acorda politeţea pe care o 
meriţi; ne-am duela verbal, aş fenta şi m-aş eschiva. Ne-am lupta până 
când săbiile cuvintelor ar scoate scântei. Din nefericire, domnule, sunt 
presat îngrozitor de timp, motiv pentru care voi renunţa la 
amabilităţile impuse de o conversaţie, zise tânărul, strâmbându-se 
după ce sorbi din cafea. Ştiu că asasinul a fost cel numit Cameleonul şi 
mai ştiu că tu eşti şeful lui. Mă poţi întreba de unde ştiu, dar te-aş 
minţi, iar relaţia noastră din următoarele ore depinde de abilitatea de 
a vorbi sincer. 

— Continuă... 

— Aşa cum am spus, Cameleonul a trecut în Irak, dar nu a reuşit să 
iasă de acolo, pentru că s-a pus ca un fraier cu forţe insurgente. A ucis 
sau rănit cel puţin zece oameni, a salvat un soldat american din Garda 
Naţională şi a recuperat trupul altuia. Acum este fugar. 

— De unde ştii că el l-a ucis pe doctorul Abubaker? 

— Nimeni altcineva nu ar fi fost trimis într-o asemenea misiune, 
pentru că nimeni în lume nu ar fi putut planifica o astfel de lovitură. 

— Şi, cu toate astea, spui că a făcut o greşeală prostească. 

— Este evident că am dreptate. Cameleonul a făcut cândva parte 
din forţele operaţionale ale guvernului SUA. Ceva nu a mers bine, a 
fost vizat de CIA şi a început să se ascundă de foştii şefi. Lăsând la o 
parte relaţia proastă cu cei din Langleyo, Cameleonul rămâne un 
patriot. Nu a putut ignora faptul că s-a prăbuşit un elicopter american 
şi că au murit unsprezece soldaţi de-ai noştri fără să îi răzbune. 

— Asta e dovada ta? 

Lloyd îşi netezi o cută a costumului înainte să continue. 

— Se ştia de ceva timp că a acceptat contractul şi că-l va ucide pe 
Abubaker. Atunci când bunul doctor a fost ucis, n-a fost nevoie să 
speculăm în privința identităţii ucigaşului. 

— Îmi pare rău, domnule Lloyd. Sunt bătrân, aşa că va trebui să-mi 
explici pe îndelete. De ce ai venit în biroul meu? 

— Firma pentru care lucrez e pregătită să tripleze suma pe care o 
plăteşte companiei tale dacă ne ajuţi să-l eliminăm pe Cameleon. Fără 


să intru în detalii inutile, preşedintele Nigeriei ne cere să-l ajutăm să-l 
aducă în faţa justiţiei pe ucigaşul fratelui său. 

— De ce LaurentGroup? 

— Ăsta ar fi unul dintre detaliile inutile. 

— Crede-mă că ar fi foarte util dacă vrei să continuăm această 
discuţie. 


PATRU 


Lloyd ezită şi dădu uşor din cap. 

— Prea bine. Sunt două motive. În primul rând, firma mea are un 
aparat de securitate foarte puternic şi eficient, iar preşedintele crede 
că avem mijloacele necesare ca să rezolvăm această problemă. În 
trecut, am mai făcut mici servicii Nigeriei, dacă înţelegi ce vreau să 
spun. Clientul a fost mulțumit, adăugă Lloyd. În al doilea rând, Julius 
Abubaker crede că are un avantaj asupra noastră: eram pe cale să 
semnăm un contract important. Acesta era pe masa lui atunci când 
fratele său a fost ucis. Mandatul preşedintelui se încheie într-o 
săptămână şi ne-a dat timp până atunci să-l găsim pe asasinul fratelui 
său. 

— Ce fel de contract are nevoie de aprobarea lui? 

— Unul pe care nu ne permitem să-l pierdem. Sir Donald, ştiai că 
Nigeria nu numai că produce cantităţi mari de petrol, dar are şi 
rezerve incredibile de gaze naturale? Acestea sunt risipite, 
evaporându-se în atmosferă şi irosindu-se astfel treizeci de miliarde de 
tone anual. O pierdere inutilă de energie şi de profit. 

— Iar LaurentGroup vrea aceste gaze? 

— Bineînţeles că nu. Gazele naturale sunt o resursă care aparţine 
bunului popor nigerian. Însă doar noi avem tehnologia necesară 
pentru extragerea lor, pentru conductele prin care să fie transportat 
gazul lichefiat în portul din Lagos, apoi la rafinăriile din containerele 
noastre cu pereţi dubli şi temperatură controlată şi pentru prelucrarea 
lui. Am alocat patru ani şi peste trei sute de milioane de dolari acestui 
proiect. Am construit nave, am dezvoltat şantiere navale ca să 
construim mai multe nave şi am negociat cumpărarea terenurilor 
pentru instalarea conductelor. 

— Toate astea fără să aveţi un contract? Se pare că LaurentGroup 
are nevoie de alţi avocaţi. 

Lloyd, care era unul dintre avocaţii LaurentGroup, se zbârli. 

— Am avut un contract cu Abubaker. Oamenii lui au descoperit însă 
o portiţă. Am rezolvat nefericita scăpare şi mai era nevoie de o 
fluturare de stilou să parafăm înţelegerea şi să începem operaţiunile. 
Dar, în momentul acela, fratele preşedintelui a fost ucis de către 
asasinul tău. 

— Tot nu văd legătura. 

— Legătura e că — scuză-mi limbajul — preşedintele Abubaker este 
un jegos. 

Fitzroy observă agitația tânărului avocat. 

— Cred că am înţeles. Biroul vostru este vinovat de eroarea din 
contract şi şefii tăi te-au trimis să faci curat. 


Lloyd îşi scoase ochelarii cu rame subţiri şi-şi masă uşor rădăcina 
nasului. 

— A fost o mică scăpare care nu ar fi rezistat nici cinci minute într- 
un tribunal dintr-o ţară civilizată. 

— Dar aveţi de-a face cu cea mai coruptă naţiune la nivel global... 

— De fapt, e pe locul al treilea, dar ai dreptate, admise avocatul şi 
sorbi din nou din cafea. Abubaker ne ameninţă că dă afacerea unui 
competitor, o firmă care nici măcar nu a licitat. Competitorului i-ar 
trebui zece ani ca să ajungă la nivelul nostru de infrastructură şi de 
cunoştinţe în domeniu, iar Nigeria ar pierde miliarde de dolari în acest 
timp. 

— Ca şi LaurentGroup. 

— Să fim serioşi; nu suntem societate de caritate pentru guvernul 
nigerian. Propriile interese primează; am vrut numai să subliniez 
beneficiile pe care amărâtul popor nigerian le va pierde dacă nu voi 
reuşi să-l găsesc şi să-l ucid pe Cameleon. 

— Dacă amărâtul popor nigerian a rămas la fel de sărac, deşi are 
petrol de miliarde de dolari, nu-mi imaginez că nişte conducte pentru 
transportul gazului vor schimba ceva pentru el. 

— Poate că ne îndepărtăm de subiect... 

— Cum rămâne cu cel care a încheiat contractul? De ce nu îl 
urmăreşte preşedintele pe el? Dacă informaţiile voastre sunt corecte, 
atunci Cameleonul nu a fost decât un executant. 

Lloyd zâmbi fără umor. 

— Aşa cum bine ştii, cel care l-a plătit a murit în urmă cu câteva 
luni într-un accident de avion. Cameleonul ar fi putut şi ar fi trebuit să 
păstreze banii care-i fuseseră deja viraţi şi să uite de misiune. Asasinul 
tău a continuat-o însă, crezând probabil că face ceva nobil. 

— Cum rămâne cu mine? Dacă aveţi impresia că sunt implicat în 
asasinarea lui Isaac Abubaker, de ce nu mă eliminaţi şi pe mine? 

— Ştim că individul care a cerut asasinarea a acţionat printr-un 
intermediar. Acesta, la rândul lui, a apelat la alt intermediar, care a 
negociat cu tine. Preşedintele Julius Abubaker nu are capacitatea 
necesară pentru a înţelege astfel de intrigi şi tot ce vrea e să-i fie adus 
capul asasinului. Atâta tot. 

— Când spui că-i vrea capul... bănuiesc că vorbeşti la figurat. 

— Aş vrea să fie aşa, Sir Donald. Nu, preşedintele a detaşat un om 
din garda sa personală în biroul meu, ca să verifice dacă-mi 
îndeplinesc misiunea. Acest om mi-a spus că trebuie să pună capul 
Cameleonului în gheaţă şi să i-l livreze preşedintelui într-un sac. 
Dracu” să-i ia de sălbatici! zise Lloyd ca pentru el. 

— Nu-l puteţi mitui cumva pe preşedinte? întrebă Fitzroy, ştiind 
prea bine cum erau oferite contractele în Lumea a Treia. 

Lloyd fixă cu privirea o pată de pe perete, părând dintr-odată mai 


bătrân. 

— Oh, am făcut-o deja. I-am dat maşini, târfe, droguri, case, 
ambarcaţiuni... E un câine nesăţios. I-am dat soarele şi luna pentru 
contractul din Lagos, dar chiar şi aşa, negociază acum cu competitorul 
nostru. Singurul gest pe care-l putem face numai noi este să-i aducem 
capul celui care i-a asasinat fratele şi este singurul motiv pentru care 
ne mai păsuieşte. 

— Dacă Abubaker e aşa un tiran, de ce renunţă de bunăvoie la 
mandat? 

— Este deja obscen de bogat, explică avocatul, fluturând din mână. 
Şi-a jefuit ţara şi acum a venit vremea să se bucure de tot ce a adunat. 

— De aceea te afli aici... 

— Exact. Încă o dată, îmi pare rău pentru lipsa de politeţe cu care 
am abordat subiectul, dar ştiu că viitoarele contracte pe care le vom 
încheia cu Serviciile de Securitate Cheltenham vor compensa 
pierderea unui asasin, fie el unul foarte bun. 

— Domnule Loyd, angajez flăcăi care sunt foarte... deosebiți. Ei 
reacţionează foarte bine la atitudini de loialitate şi încredere şi au un 
simţ aparte al onoarei. Acesta din urmă este uneori greşit înţeles, dar 
îi conduce. Nu m-ar ajuta absolut deloc dacă aş renunţa la un om - cel 
mai bun om al meu — pentru nişte contracte. 

— Dimpotrivă. Acest asasin plătit este un produs ca oricare altul, 
genul care are termen de expirare şase luni, un an... Nu mai mult de 
trei ani. După asta va fi mort sau schilod şi nu-ţi va mai aduce niciun 
profit. Eu îţi ofer siguranţă pe viaţă pentru firma ta. 

— Nu-mi sacrific oamenii pentru afaceri. 

— Înţeleg, zise Lloyd, după o scurtă pauză. În cazul ăsta, voi vorbi 
la Paris, poate reuşesc să îndulcesc... gustarea. 

— Nu aroma gustării e cea care-mi displace, ci însăşi gustarea. 

Lloyd se aplecă puţin şi, de această dată, se simţi o undă de 
ameninţare în vocea lui: 

— Dacă nu o pot îndulci, voi fi nevoit să o arunc. Asasinul tău 
trebuie distrus! Aş prefera să folosesc o recompensă, dar sunt pregătit 
să folosesc şi băţul. 

— Te sfătuiesc să ai grijă, băiete. Nu-mi place direcţia în care 
merge conversaţia. 

Cei doi bărbaţi îşi susţinură privirile câteva secunde, după care 
Lloyd continuă. 

— Ştiu că ai o echipă de extragere care-l va salva în seara asta pe 
Cameleon. Vreau să le ordoni oamenilor tăi să-l omoare. Un singur 
apel şi un stimulent financiar ar trebui să ajungă ca să se termine totul 
rapid şi curat. 

— De unde naiba ştii asta? se încruntă Fitzroy. 

— Nu am libertatea de a dezvălui sursa. 


— Blufezi! Nu ştii nimic. 

— Îţi împărtăşesc un pic din ceea ce ştiu şi apoi decizi dacă blufez 
sau nu, zâmbi Lloyd. Am impresia că ştiu mai multe despre băiatul tău 
decât ştii tu. Numele lui real este Courtland Gentry, zis şi Court. Are 
treizeci şi şase de ani şi este american. Tatăl lui conducea o şcoală 
SWAT10 lângă Tallahassee, Florida, unde a crescut Gentry. Băiatul s-a 
antrenat zilnic cu soldaţi. S-a antrenat cu echipe SWAT în tehnici de 
luptă încă de la şaisprezece ani. La optsprezece ani a intrat într-un 
anturaj dubios în Miami, a lucrat o vreme pentru un cartel columbian, 
moment în care a fost arestat în Key West pentru împuşcarea mortală 
a trei cubanezi, traficanţi de droguri în Fort Lauderdale. Un mare 
mahăr din CIA, care s-a antrenat la şcoala tatălui lui Court, l-a scos pe 
puşti din închisoare şi l-a trimis să lucreze cu o divizie secretă. Timp 
de câţiva ani a avut misiuni sub acoperire, în principal de obţinere a 
informaţiilor, până la 11 septembrie, când a fost mutat în Divizia de 
Activităţi Speciale, într-o agenţie care se ocupa de extrădări. Oficial, 
este cunoscută ca Detaşamentul Special Golf Sierra, neoficial — Echipa 
Teroristă. 

— Ai inventat totul. 

— A fost o echipă tactică alcătuită ad-hoc, continuă Lloyd ignorând 
întreruperea, ceea ce noi numim în lumea afacerilor „pe repede 
înainte”. Cu toate astea, erau cei mai buni dintre cei buni. Nu genul 
James Bond. Nu, aceşti tipi erau considerabil mai atraşi de pumnal şi 
mai puţin de uniformă. Timp de câţiva ani a fost cea mai bună echipă 
CIA. I-au ucis pe cei pe care nu i-am putut reforma, pe cei de la care 
nu ne aşteptam să scoatem informaţii folositoare şi pe cei a căror 
moarte aducea teama în minţile şi inimile teroriştilor. Apoi, în urmă 
cu patru ani, ceva a mers rău. Unii spun că s-a implicat politicul, alţii 
sunt convinşi că Gentry a dat-o în bară şi a dovedit că nu mai e de 
folos. Mai sunt unii care susţin că ar fi fost corupt. Indiferent de 
motiv, pe numele lui a fost emis un mandat. Apoi un ordin de 
împuşcare pe loc. A fost vizat de foştii colegi din Divizia de Activităţi 
Speciale. Gentry nu s-a lăsat însă cu una, cu două: a ucis câţiva foşti 
camarazi din Golf Sierra, care erau pe urmele lui, apoi s-a dat la fund. 
A petrecut un timp în Peru, Bangladesh, Rusia şi cine mai ştie pe 
unde. După şase luni a rămas fără bani. A intrat în sectorul privat, 
lucrând pentru tine şi făcând ceea ce ştia mai bine: să împuşte 
căpăţâni şi să taie gâtlejuri. Arme cu lunetă şi cuţite-fluture. 

Se auzi o bătaie uşoară în uşă şi apăru secretara lui Fitzroy. 

— Mă scuzaţi, domnule. Aveţi un apel, zise ea scurt şi ieşi. 

Fitzroy se ridică şi Lloyd îl urmă. 

— Pot să aştept afară. 

— Nu e nevoie. Am terminat. 

— Faceţi o mare greşeală. Trebuie neapărat ca echipa de extragere 


să-l termine pe Cameleon. Dacă nu consideraţi oferta destul de 
avantajoasă, dau câteva telefoane să văd ce se poate face. Ce nu pot 
face, domnule Fitzroy, e să mă întorc la angajatorii mei cu problema 
nerezolvată. 

— Compania dumitale m-a judecat greşit, zise englezul, sătul de 
subiect. Eu nu pot fi mituit ca un dictator african. 

Tânărul american îl privi cu severitate pe Donald. 

— În cazul acesta, vă cer şi mai multe scuze. 

Cei doi îşi strânseră mâinile, însă gestul prietenesc nu se reflectă şi 
în privirile lor. Lloyd se îndreptă spre uşă, dar se opri şi privi articolul 
înrămat de pe perete. „Fostul spion se transformă în magnat al 
securităţii corporațiilor”. 

— Minunat articol. Conţine o mulţime de informaţii, zise 
americanul. 

Îşi îndreptă apoi privirea către fotografia unui Fitzroy mai tânăr, 
alături de soţie şi de fiul adolescent. 

— Fiul dumitale are acum două fete, nu-i aşa? Locuieşte aici, în 
Londra, într-o casă din Sussex Gardens, dacă îmi amintesc bine ce 
scria în articolul din The Economist. 

— Asta nu era în articol! 

— Nu? ridică din umeri americanul. Înseamnă că am citit 
altundeva. O zi bună, Sir Donald. Păstrăm legătura. E posibil să 
primeşti un pachet peste o oră, adăugă, după care ieşi. 

Fitzroy rămase singur câteva momente în birou. Nu se speria uşor, 
dar de data asta simţi neîndoielnic fiori reci de spaimă. 


CINCI 


Mai erau două ore până la răsărit, dar aerodromul abandonat 
fierbea deja. Greoaia aeronavă Lockheed L-1oo aflată la capătul pistei 
porni motoarele la ralanti, cu luminile stinse, pentru a nu fi detectată 
de la distanţă, iar piloţii stăteau în scaunele lor, cu mâinile tremurând 
pe manşă. Elicele împrăştiau praf uscat şi nisip în feţele arse de vânt 
ale celor cinci bărbaţi care aşteptau pe asfaltul de la capătul rampei 
coborâte a avionului. Toate privirile erau aţintite spre sud, dincolo de 
micul terminal, de gardul de sârmă, spre infinitul întunecat din vestul 
Irakului. 

Deşi cei cinci stăteau unul lângă altul, comunicarea normală era 
imposibilă. Chiar şi la ralanti, cele patru motoare ale aeronavei 
umpleau aerul cu un zumzet constant şi făceau să trepideze pământul. 
Dacă nu ar fi avut staţiile Harris Falcon pentru mică distanţă şi 
microfoanele, cuvintele lor s-ar fi pierdut în eter ca şi peisajul 
dezvăluit prin ochelarii cu infraroşii. 

Markham pipăi arma automată Heckler & Koch atârnată la piept şi 
apăsă pe butonul staţiei radio. 

— Întârzie. 

Perini îşi lipi buzele de tubul de pe umăr şi trase un strop de apă 
încălzită din plosca pe jumătate goală aflată în rucsacul de pe spate. 
Scuipă însă mare parte din ea pe nisipul încins, în faţa bocancilor. 
Puşca Mossberg i se clătina leneş în mâna dreaptă. 

— Dacă se presupune că nenorocitul ăsta e mare rahat, cum se face 
că nu se salvează la timp? 

— Nenorocitul ăsta e în regulă. Cameleonul are un motiv întemeiat 
dacă întârzie, zise Dulin, care stătea cu mâinile în şolduri şi cu arma 
automată la piept. 

— Fiţi pe fază. E doar o operaţiune simplă. Îl luăm, îl trecem peste 
graniţă şi apoi uităm că l-am văzut vreodată. 

— Cameleonul, zise cu reverență McVee, e tipul care l-a ucis pe 
Miloşevici. S-a strecurat într-o închisoare a Naţiunilor Unite şi l-a 
otrăvit pe câinele ăla. 

Arma lui, o mitralieră MP5, atârna de o curea, cu ţeava la care avea 
montat un amortizor gros îndreptată spre asfalt. Soldatul îşi sprijini 
cotul de patul ei. 

— Nu, frate, îl contrazise Perini. Ai înțeles greşit. L-a ucis pe cel 
care-l omorâse pe Miloşevici. Ăsta avea de gând să divulge numele 
oficialilor Naţiunilor Unite care-l ajutaseră cu genocidul din Bosnia şi 
Herţegovina. Cei din ONU au trimis un om ca să-l otrăvească, iar 
Cameleonul l-a omorât pe asasin după aceea, îl lămuri el, apoi mai luă 
şi scuipă o gură de apă caldă. Cameleonul e un fiu de căţea fără milă. 


Nu-i pasă şi nu-i e frică. 

— A întârziat, asta a făcut, repetă Markham declaraţia de mai 
devreme. 

Dulin se uită la ceas. 

— Fitzroy ne-a spus că e posibil să aşteptăm şi că probabil va trebui 
să luptăm. Orice jihadist aflat pe o rază de cincizeci de kilometri îl 
vânează pe Cameleon. 

— Am auzit ce treabă a făcut în Kiev, zise Barnes, care rămăsese 
tăcut până acum. 

Bărbatul merse până la capătul rampei şi scrută întunericul cu 
ajutorul lunetei puternice a armei de asalt M4. 

— Prostii! izbucni Dulin şi alţi doi camarazi aprobară. 

— Eu aşa am auzit, că acest Cameleon a făcut totul de unv’ singur, 
i se alătură McVee lui Barnes. 

— Nu avea cum, îi contrazise Markham. Operaţiunea din Kiev nu 
putea fi dusă la capăt de un singur om. A fost o echipă specială, 
formată din cel puţin doisprezece oameni. 

— Am auzit că a fost un singur lunetist — şi acela a fost 
Cameleonul, clătină din cap Barnes. 

— Nu cred în magie, replică Markham. 

Chiar atunci se auziră nişte trosnete în căşti şi Dulin le făcu semn 
cu mâna camarazilor să tacă, după care apăsă butonul staţiei. 

— Repetă ultima transmisiune. 

Alt trosnet, după care se auziră cuvinte disparate. 

— Treizeci de secunde... mişcă... urmărire. 

Vocea era necunoscută, dar mesajul era clar. 

— El era? întrebă Barnes. 

Nimeni nu putea spune. 

Se auziră din nou pârâituri, apoi vocea mai clară, şi soldaţii se 
uitară spre poarta deschisă a micului aerodrom. 

— Vin în viteză! Nu trageţi! 

— Semnalul e intermitent, vorbi Dulin. Unde te afli? 

— ...nord-vest. 

Chiar atunci se auzi un claxon dinspre nord. Ei scrutaseră orizontul 
spre sud până atunci. Îşi întoarseră capetele şi armele în direcţia din 
care venise sunetul şi văzură o camionetă civilă, cu un far spart, care 
înainta cu viteză prin nisip, direct spre avion. 

— Am companie, se auzi din nou în căşti, după care apărură nişte 
faruri. 

Mai întâi două, apoi patru, apoi şi mai multe. 

Dulin analiză situaţia într-o secundă şi urlă către echipajul său: 

— Pe rampă! 


Erau toţi cinci la bord, iar L-loo începuse să ruleze pe pistă când 
un bărbat cu echipamentul şi vesta de salvare prăfuite sări pe rampă. 
McVee îl prinse de mână şi-l trase pe platforma înclinată, iar Markham 
lovi maneta care activa rampa. Dulin îi dădu un ordin pilotului şi cele 
patru motoare turbo începură să tureze. 

Odată rampa ridicată, soldatul căzu în genunchi în mijlocul cabinei 
goale. Arma M4 îi atârna la piept, din cartuşieră lipsea mare parte din 
muniţie, iar tunica maro era sfâşiată în câteva locuri. Chipul 
bărbatului era acoperit de ochelari de protecţie, dâre de vopsea de 
camuflaj şi broboane de sudoare. Îşi scoase casca şi îi dădu drumul pe 
podeaua înclinată. Din părul castaniu îi ieşeau aburi, iar din barbă îi 
cădeau picături de transpiraţie ca dintr-un robinet defect. 

Dulin îl ridică pe Cameleon de pe podea şi-l aşeză pe banchetă. Îi 
prinse centura de siguranţă, după aceea se aşeză lângă el. 

— Eşti rănit? 

Bărbatul clătină din cap. 

— Dă-mi voie să te ajut să-ţi scoţi echipamentul, strigă Dulin ca să 
acopere zgomotul motoarelor. 

— Îl păstrez. 

— Cum vrei. E un zbor de numai patruzeci de minute. Odată ajunşi 
în Turcia, mergem la o ascunzătoare, iar mâine-noapte vei primi 
instrucţiuni de la Fitzroy. Până atunci te păzim noi. 

— Apreciez, reuşi el să răspundă. 

Nu-şi ridicase privirea din podea, iar braţele îi atârnau peste arma 
care-i spânzura agăţată de gât. 

Ceilalţi patru bărbaţi se aşezară pe banchetele aflate de-a lungul 
fuzelajului şi îşi prinseră centurile de siguranţă. Cu toţii îl cercetau cu 
privirea, încercând fără succes să accepte faptul că în faţa lor se afla 
cineva care avea puteri supranaturale. 

Cameleonul şi Dulin stăteau lângă un paiet cu echipamente, prins 
cu chingi de podea. 

— Am să-l anunţ pe Fitzroy că am decolat, zise Dulin. Îţi aduc nişte 
apă. Mă întorc imediat, continuă el, îndreptându-se spre cabină cu 
telefonul în mână. 


4 4 4 


Abia trecuse de trei dimineaţa în Londra şi, la etajul al şaselea al 
clădirii albe din Bayswater Road, un bărbat cărunt bătea darabana cu 
degetele pe birou. Era palid şi transpiraţia îi şiroia pe gâtul cărnos, 
umezindu-i cămaşa din bumbac egiptean. 

Telefonul prin satelit cârâi din nou. 

Bărbatul se uită pentru a douăzecea oară la fotografia înrămată de 
pe birou. Fiul lui, acum în vârstă de patruzeci de ani, stătea într-un 
hamac pe o plajă, alături de frumoasa lui soţie. În poala fiecăruia se 
afla câte una din fetiţele lor gemene. Toţi zâmbeau. 

Fitzroy îşi luă privirea de la poză şi se uită la fotografiile pe care le 
ținea în mâna durdulie. Şi la ele se uitase de douăzeci de ori. Erau 
aceleaşi patru personaje, aceeaşi familie, deşi acum gemenele erau un 
pic mai mari. 

Era genul obişnuit de supraveghere: familia în parc, gemenele la 
şcoala din apropiere de Grosvenor Square, nora împingând căruciorul 
cu cumpărături la ieşirea din magazin... Analizând unghiurile şi 
distanţa de la care fuseseră făcute instantaneele, Fitzroy înţelese 
mesajul fotografului: puteau pune oricând mâna pe cei patru. 

Aşa cum îl ameninţase Lloyd, familia lui putea fi găsită oricând. 

Telefonul cârâi pentru a treia oară. 

Fitzroy expiră cu năduf şi aruncă fotografiile pe podea, apoi înşfăcă 
aparatul care cârâia înnebunitor. 

— Standstill. Mă auzi, Fullcourt? 

— Tare şi clar, Standstill, răspunse Dulin, ținând receptorul presat 
pe ureche ca să acopere zgomotul motoarelor. Tu mă auzi? 

— Tare şi clar. Raportează! 

— Avem pachetul şi l-am scos din zonă. 

— Am înţeles. În ce stare e? 

— Arată ca un rahat, domnule, dar spune că e pregătit. 

— Am înţeles. Aşteaptă. 

Dulin îşi trecu degetele înmănuşate peste obraji şi se uită în spate, 
la cei patru camarazi. Privirea lui se opri apoi asupra Cameleonului, 
care stătea la capătul unei banchete. Ochelari de protecţie şi dâre de 
vopsea de camuflaj. Atât vedea Dulin, dar îşi dădea seama că omul e 
epuizat. Se sprijinise cu spatele de fuzelaj şi ţinea strâns în braţe arma 
M4. Se uita în gol. Oamenii lui Dulin se aflau la dreapta 
Cameleonului, unul lângă altul, la distanţă de pachet. 

Donald Fitzroy reveni treizeci de secunde mai târziu. 

— Fullcourt, sunt Standstill. A intervenit o schimbare. Tu şi 


oamenii tăi veţi fi plătiţi pe măsură, desigur. 

Dulin se încruntă. 

— Am înţeles, Standstill. Pune-mă la curent cu detaliile acestei 
operaţiuni speciale. 

— Anulez livrarea pachetului. 

— Negativ, Standstill. Nu ne putem întoarce pe aerodrom. E plin de 
inamici şi... 

— Nu m-am referit la asta, Fullcourt. Vreau să... distrugi pachetul. 

— Fullcourt către Standstill. Repetă. 

Vocea din receptor se schimbase; era mai puţin detaşată şi mai 
umană. 

— Am o... problemă... aici, Fullcourt. 

— Da, presupun că ai. 

— Trebuie lichidat! 

Dulin îşi sprijini capul pe mână şi începu să se bată uşor cu 
degetele pe obraz. 

— Eşti sigur? E unul de-ai noştri. 

— Ştiu. 

— Şi eu sunt unul de-al tău! 

— E complicat, prietene. Nu aşa fac afaceri de obicei... 

— Nu-i normal. 

— Aşa cum am spus, veţi fi recompensaţi pentru această deviere de 
la plan. 

— Cu cât? întrebă Dulin, privind fix pachetul. 

Cinci minute mai târziu, Dulin se uită la oamenii lui, după care 
răsuci butonul stației radio şi vorbi. 

— Nu spuneţi nimic. Daţi din cap dacă mă auziti. 

Privirile lui Barnes, McVee, Perini şi Markham se îndreptară spre 
Dulin şi ei dădură din cap la unison. Cameleonul stătea impasibil, 
privind fix spre paletul pe care era aşezat echipamentul. 

— Ascultaţi. Standstill ne-a ordonat să scăpăm de pachet. 

La distanţă de zece metri în cabina bine luminată, Dulin observă 
şocul de pe chipul oamenilor lui. 

— Nu mă întrebaţi, băieţi. Sunt doar un angajat. 

Cei patru se uitară la pachet, care stătea cel mai aproape de rampă, 
prins cu centura de siguranţă, cu puşca M4 strânsă la piept şi cu 
chipul bărbos îndreptat spre podea. 

Îşi întoarseră privirea spre liderul lor şi încuviinţară lent. 


ŞASE 


Court Gentry stătea singur în apropierea rampei avionului, 
ascultând motoarele şi încercând să-şi recapete suflul. Fundul lui era 
pe bancheta masivă a avionului L-100-30, dar mintea îi rămăsese pe 
pământ, în întuneric, în nisip. 

În rahat. 

Soldatul din dreapta lui se ridicase şi venise lângă el, privindu-l. 
Gentry observă că liderul îşi aranja echipamentul. Se uită apoi la 
ceilalți, dar privirea îi reveni la soldatul de lângă peretele de 
compartimentare. 

Ceva nu era în regulă. 

Liderul stătea drept, cu o expresie de concentrare, deşi nu privea la 
ceva anume. Avea pe piept arma MP5 şi îşi aranja mănuşa de pe mâna 
dreaptă. 

Buzele i se mişcau. Vorbea în staţia radio, transmițând mesaje 
oamenilor lui. 

Gentry se uită la propria staţie. Era setată pe acelaşi canal ca şi 
restul echipei, dar nu auzea transmisia. 

Ciudat. 

Court se întoarse către cei trei bărbaţi care stăteau aproape de el. 
După postura şi expresiile faciale îşi dădu seama că, la fel ca şi liderul 
lor, nu erau tensionaţi din cauza misiunii din zona de extragere. Nu, 
se mişcau şi arătau ca şi cum se pregăteau să intre acum în acţiune. 
Gentry petrecuse şaisprezece ani în misiuni sub acoperire, studiase 
chipuri şi evaluase ameninţări. Ştia cum arată un agent când se 
încheie misiunea şi cum arată unul care se pregăteşte să intre în 
acţiune. 

Îşi desfăcu pe furiş curelele care-l ţintuiau de banchetă şi se 
întoarse uşor spre soldaţi. 

Dulin stătea în continuare lângă perete; nu mai transmitea, ci îl fixa 
cu privirea pe Gentry. 

— Ce s-a întâmplat? strigă acesta ca să acopere zgomotul 
motoarelor. Orice ai de gând, ar trebui să... 

Markham se răsuci brusc pe banchetă, ţintuindu-l cu pistolul pe 
Cameleon. Gentry se aruncă însă sub bancă, încercând să se 
adăpostească în spatele paletului pe care era stivuit echipamentul. 

Lupta începuse. Nu mai conta că Gentry habar nu avea de ce 
salvatorii se întorseseră împotriva lui. Nu avea de gând să irosească 
substanţă cenuşie ca să analizeze această întorsătură de situaţie. 

Court Gentry ucidea oameni. 

Aceştia erau oameni şi asta era tot ce conta. 

Markham trase cu un pistol Sig Sauer, dar rată. Înainte să se facă 


nevăzut în spatele încărcăturii, Gentry îi văzu pe Markham şi pe 
Barnes cum îşi desfac rapid curelele. 

McVee era singurul aflat în stânga lui Gentry când acesta se ghemui 
în spatele paletului din lemn, la doar un metru distanţă de uşa 
carlingii. Dulin era în picioare, iar ceilalţi trei soldaţi se aflau în 
dreapta lui. Court ştia că, dacă-l doboară pe cel din stânga, elimină 
una dintre ameninţări, aşa că se lăsă pe umărul stâng, ridică puşca M4 
şi trase o rafală lungă. Capul soldatului cu ochii căscaţi larg se izbi de 
perete şi scăpă arma din mâini. 

McVee căzu pe banchetă, mort. 

Gentry îl ucisese, dar habar nu avea de ce. 

Imediat, începură să tragă toţi cei din spatele avionului; patru arme 
trimiteau gloanțe spre zona în care se afla Gentry. 

Court se ghemui în spatele echipamentului, în timp ce din peretele 
fuzelajului găurit de gloanțe se auzeau şuierături. Aeronava se 
depresuriza, dar cei din cabină nu aveau cum să audă şuierăturile. 
Auziră însă cu siguranţă împuşcăturile, pentru că dirijară avionul într- 
o zonă cu aer mai dens, ca să reducă diferenţa de presiune, sperând că 
aeronava lor nu se va rupe în bucăţi. 

Botul coborât al avionului formă un mediu aparent imponderabil 
pentru Gentry şi cei patru posibili asasini. Court se ridică şi părăsi 
adăpostul relativ sigur, se rostogoli într-o serie de salturi, apoi ateriză 
în cele din urmă pe tavanul cabinei şi se strecură cu spatele spre 
rampă, în punctul cel mai înalt al compartimentului. 

Doi dintre puşcaşi traseră în acelaşi timp. 

Gentry simţi izbitura celor două gloanţe de nouă milimetri în vesta 
de protecţie. Forţa impactului îl dezechilibră un moment, dar din 
poziţia în care se afla, complet cu capul în jos, văzu că unul dintre 
soldaţi nu-şi desfăcuse curelele şi trăgea disperat în aer, străpungând 
peretele din dreapta lui Gentry. 

Omul era o ţintă sigură. 

Gentry îl împuşcă pe Perini în ţeastă. Trupul acestuia se înmuie, iar 
mâinile şi picioarele i se bălăngăniră când avionul începu să coboare 
rapid. 

În următoarele zece secunde, cei patru bărbaţi rămaşi în viaţă 
atârnară în aer ca şosetele puse la uscat. Dulin, şeful echipei, era mai 
jos decât ceilalţi. Reuşise să se agaţe de nişte chingi şi-şi trecuse braţul 
în jurul lor, iar acum încerca să-l nimerească pe Gentry, aflat la zece 
metri deasupra lui. Însă Markham şi Barnes se tot loveau de Gentry în 


timp ce se roteau necontrolat prin aer. Recurgeau la paturile armelor, 
bocanci şi pumni de fiecare dată când se aflau prea aproape ca să 
poată trage. 

Deşi aveau senzaţia de imponderabilitate, soldaţii cădeau de fapt 
odată cu avionul care se îndrepta cu viteză maximă spre pământ. Erau 
însă înconjurați de pereţi de metal, aşa că nu aveau cum să-şi dea 
seama că se prăbuşeau ca bolovanii. 

În haosul creat de urlete şi de imponderabilitate, Court se răsuci 
din nou şi scăpă puşca din mână, iar cureaua cu care era prinsă îi 
alunecă peste cap. Scoase pistolul Glock 19, îl ridică şi dădu să tragă, 
când simţi arsura unui glonţ în coapsa dreaptă. Impactul îi azvârlise 
piciorul în spate de parcă l-ar fi izbit cu barosul. Ignoră rana şi-şi 
redobândi echilibrul pe rampă. Se uită spre tavan, care acum era de 
fapt podea, şi-l văzu pe Dulin. Liderul echipei îşi ţinea un braţ în jurul 
unor chingi şi arma automată deasupra capetelor celorlalţi, îndreptată 
spre Cameleon. Court trase şase gloanţe şi îl nimeri pe Dulin în partea 
de jos a corpului şi în vintre. 

Gentry se întoarse apoi spre Barnes şi Markham, ultimele două 
ţinte, dar îi apăru în faţă cadavrul lui McVee. Exact atunci pilotul 
decisese probabil că văzuse destul nisip în faţa ochilor şi reuşi să 
ridice aparatul. Toţi pasagerii din spate, vii sau morţi, căzură şi se 
loviră de podeaua din oţel şi se rostogoliră ca nişte bile de bowling. 
Lui Court îi zbură pistolul din mână când căzu, iar durerea din picior 
îi tăie răsuflarea. 

Se rostogoli către plasa care acoperea unul dintre pereţii frontali şi 
fu cât pe ce să se agaţe de ea când pilotul făcu o nouă manevră. 
Gentry fu împins înainte preţ de câteva clipe, dar podeaua se înclină 
la peste patruzeci şi cinci de grade, iar el ajunse lângă corpul inert al 
lui Dulin, trecând razant cu degetele pe lângă chingi. 

Atunci Court se trase înapoi, se răsuci pe călcâie, apoi alunecă şi se 
rostogoli prin aer de-a lungul cabinei. Căzu pe şold şi durerea 
sfâşietoare din coapsa rănită îl lăsă fără aer. Asta nu era însă nimic 
faţă de ceea ce urmă atunci când Markham se prăbuşi peste el. Fiindcă 
se uita în altă parte, Markham păru chiar mai şocat de violentul 
impact decât Gentry, aşa că acesta din urmă profită şi-l strânse de gât 
cu ambele braţe. Cu o răsucire nemiloasă, îi rupse gâtul lui Markham, 
secţionându-i măduva spinării şi omorându-l pe loc. 

Soldatul avea arma prinsă de gât, cu o curea cu o singură carabină. 
Court încercă să o desfacă, dar aceasta era bine fixată de vestă, aşa că 
ridică puşca peste umărului mortului şi o îndreptă către ultimul 
supravieţuitor din echipă. Acesta se cocoţa pe peretele cabinei, 
ajutându-se de picioarele unei bănci lungi ca de o scară, ca să ajungă 
la cambuză. 

Court apăsă pe trăgaci, dar arma scoase numai un clinchet. Bâjbâi 


prin buzunarul special al vestei lui Markham şi găsi un încărcător pe 
care-l vâri iute în MP-5. Era pregătit să tragă, însă ţinta lui dispăruse 
în cambuză. Avionul se înclină din nou şi Gentry reveni în poziţie 
normală. Se ascunse în spatele paletului cu echipamente şi aşteptă să 
apară Barnes. 

Pe neaşteptate, se auzi un zgomot puternic şi rampa de sub el 
începu să se deschidă. Vântul urla. Din partea din faţă a cabinei, unde 
se refugiase, Barnes activase rampa. O clipă mai târziu, avionul începu 
să urce şi Court se agăţă instinctiv de plasa care fixa echipamentul. 
Barnes apăru lângă peretele de compartimentare cu o paraşută 
atârnată pe spate. Luase în considerare faptul că avionul se prăbuşea 
sau poate se temuse că piloţii fuseseră ucişi în schimbul de focuri. 
Acum se încleştase cu o mână de chingi, în timp ce cu cealaltă trăgea 
foc după foc spre Cameleon, în spatele căruia rampa se deschisese 
complet. 

Court întinse mâna liberă şi reuşi să desfacă în ultima clipă arma de 
la gâtul lui Markham, înainte ca trupul acestuia să se rostogolească în 
hăul întunecat. Avionul continua să ia înălţime şi curând trupul lui 
McVee trecu pe lângă Gentry şi dispăru în noapte. Corpul lui Perini 
era țintuit pe banchetă, în timp ce al lui Dulin era agăţat în chingi. 

Gentry şi Barnes erau singurii supraviețuitori. 

Court ţinu arma semiautomată în mâna dreaptă şi cu stânga apucă 
mai strâns plasa de pe paiet. Mănuşa îi aluneca însă peste degete şi 
ştia că nu va mai rezista mult în poziţia aceea. Încercă să-şi găsească o 
poziţie stabilă cu ajutorul bocancilor. Peste doar câteva secunde ar fi 
dispărut în gaura neagră ce i se căsca la picioare. Ştia că are o singură 
şansă, aşa că ridică arma lui Markham şi trase lung spre Barnes, 
lovindu-l în vesta de protecţie. Impactul îl făcu pe acesta să se 
lovească suficient de puternic cu capul de peretele din spatele lui încât 
să-şi piardă cunoştinţa. Unghiul de înclinare al aeronavei era acum de 
patruzeci şi cinci de grade şi Barnes, care se desprinse de chingi, căzu 
în genunchi şi se rostogoli spre rampă. 

Gentry ştia că era singurul mod prin care putea părăsi aeronava 
avariată, aşa că dădu drumul plasei paletului şi se împinse cu putere 
în podea cu ajutorul bocancilor şi al genunchierelor. Sări în dreapta şi 
se agăţă de hamul paraşutei de pe spatele inconştientului Barnes şi 
împreună se prăbuşiră în golul întunecat. 

Gentry se agăță cu brațele de umerii lui Barnes şi-şi încrucişă 
picioarele în jurul trupului acestuia. In scurt timp, L-loo dispăru de 


deasupra lor şi vuietul motoarelor fu înlocuit de şuieratul vântului. 

Mormăitul lui Court se transformă în urlet din cauza efortului pe 
care-l făcea să se ţină cât mai strâns posibil. Nu îndrăznea să se 
întindă după coarda care deschidea paraşuta. Întunericul era atât de 
adânc, încât, dacă s-ar fi desprins câtuşi de puţin, n-ar mai fi reuşit să 
revină la loc. Era aproape sigur că echipamentul acesta avea un 
dispozitiv care se activa automat la două sute cincizeci de metri dacă 
posesorul încă era în cădere liberă. 

Gentry şi cel care încercase să-l ucidă continuară să se răsucească 
în bezna rece. 

Court reuşi să se prindă bine de una dintre curelele paraşutei, aşa 
că îşi desprinse cealaltă mână ca să facă acelaşi lucru. Exact când îşi 
dădu drumul se auzi un piuit scurt, după care se deschise paraşuta de 
rezervă. Aceasta nu era însă făcută să susţină greutatea a doi oameni, 
dintre care unul se zbătea să se ţină cât mai bine, aşa că bărbaţii 
începură să se învârtă cu viteză în aer. După doar câteva secunde, 
Gentry vomită din cauza vertijului şi apoi cei doi se izbiră de pământ. 

Pentru Court, impactul fu amortizat de trupul celuilalt, de care 
fusese prinsă paraşuta. Gentry îi verifică pulsul şi-şi dădu seama că 
Barnes era mort. Căzuse cu faţa în jos şi cu Gentry peste el. 

Pe pământul tare, Cameleonul reuşi să-şi recapete controlul asupra 
stomacului, se apăsă puternic pe coapsa lovită, zvârcolindu-se de 
durere preţ de o clipă, şi apoi reuşi să se ridice. Primele raze de soare 
luminau timid orizontul în stânga lui, indicându-i estul. 

Acum, că avea un reper, studie împrejurimile. Se afla pe un teren 
plat, la marginea unei văi line. În apropiere susura un izvor, iar în 
depărtare behăiau nişte capre. Soldatul mort zăcea pe pământ, iar 
paraşuta de care era prins flutura uşor în bătaia vântului. Court 
scotoci în echipamentul lui Barnes şi găsi mica trusă de prim ajutor 
prinsă de coapsa acestuia. 

Se aşeză pe iarbă şi făcu tot posibilul să-şi oblojească rana în 
întuneric. Bănuia că avea mult de mers pe jos până la graniţă, aşa că 
voia să-şi bandajeze rana suficient de bine cât să se poată folosi de 
picior. Era o rană curată, glonţul intrase şi ieşise, şi nu existau 
vătămări majore vasculare sau ortopedice, nimic îngrijorător dacă era 
tratată şi el suporta câteva zile sau săptămâni senzaţia de disconfort. 
Vomită din nou, când deveni conştient de haosul din ultimele minute. 

Se ridică apoi şi porni încet spre nord, spre Turcia. 


ŞAPTE 


Fitzroy stătea pe canapeaua din birou alături de Lloyd. Bătrânul 
asculta la telefonul prin satelit şi-l privea cu mânie pe tânărul avocat. 

— Înţeleg, zise în receptor. Mulţumesc. 

Încheie convorbirea şi puse uşor telefonul pe măsuţa din faţa lui. 

Lloyd îl privea cu speranţă. 

— Se pare că au murit toţi, spuse Fitzroy şi-şi lăsă privirea în 
pământ. 

— Cine a murit? întrebă cu optimism avocatul. 

— Toţi, mai puţin echipajul avionului. Mi s-a spus că a fost ceva 
vacarm în aeronavă. Aşa cum era de aşteptat, Courtland nu s-a dat 
bătut cu una, cu două. Pilotul a găsit două cadavre în spate, dar nici 
urmă de ceilalţi patru. Pereţii şi tavanul erau acoperite de sânge, iar în 
fuzelaj erau peste cincizeci de găuri de gloanţe. 

— Firma mea va acoperi pagubele, îl asigură Lloyd, după care-şi 
drese glasul. Au găsit trupul lui Gentry? E posibil să fi supravieţuit? 

— Se pare că nu. S-a pierdut mult echipament, iar avionul a zburat 
pe o distanţă mare cu rampa deschisă. Lipseşte o paraşută, dar asta nu 
înseamnă că... 

— Nu-i pot convinge pe nigerieni că misiunea a fost îndeplinită, din 
moment ce lipsesc trupul țintei şi o paraşută, îl întrerupse Lloyd. 

— Era depăşit numeric; cinci la unu, toţi membrii echipei făceau 
parte din Forţele Speciale Canadiene. Mi-am îndeplinit partea din 
înţelegere, aşa că încetează să-mi mai ameninţi familia! 

— Abubaker vrea dovezi, făcu Lloyd un gest nepăsător cu mâna. 
Vrea capul lui Gentry! 

— La dracu’, omule! Am făcut ce mi s-a spus! izbucni furios Fitzroy, 
care nu se mai temea pentru viaţa familiei fiului său. 

Cu puţin timp înainte de sosirea lui Lloyd, Sir Donald îşi sunase 
băiatul şi-i spusese să-şi ia soţia şi copiii, să se ducă în gara St. Pancras 
şi să ia primul tren spre Franţa. În momentul ăsta ar fi trebuit să fie 
instalaţi confortabil în vila familiei de pe coasta nordică. Fitzroy era 
convins că oamenii lui Lloyd nu aveau să-i găsească acolo. 

— Da, ai făcut ce ţi s-a spus şi vei continua s-o faci. Mă aşteaptă în 
birou un nigerian liniştit, dar ameninţător, care va pleca numai atunci 
când îl voi asigura că s-a rezolvat problema. Am nevoie să afli totul de 
la piloţi şi să trimiţi o echipă care să investigheze... 

Telefonul cârâi din nou scurt, de două ori. Sir Donald se uită la el şi 
apoi la Lloyd. 

— EI e! zise Lloyd, răspunzând la şocul vizibil de pe chipul lui 
Fitzroy. 

— E semnalul lui. 


— Atunci răspunde şi pune-l pe difuzor. 

Fitzroy se duse la birou şi apăsă butonul de pe consolă. 

— Cheltenham Security. 

Se auzi vocea îndepărtată a interlocutorului. Cuvintele erau rostite 
cu greu, întrerupte de gâfâieli. 

— Asta numeşti tu operaţiune de salvare? 

— Mă bucur să te aud. Ce s-a întâmplat? 

Lloyd scoase repede o agendă din servietă. 

— Tocmai voiam să te întreb acelaşi lucru. 

— Eşti rănit? 

— Voi supravieţui, dar nu datorită echipei pe care ai trimis-o după 
mine. 

Fitzroy se uită la avocatul care ridică agenda spre el. Scrisese pe o 
pagină Nigeria. 

— Fiule, am aflat de la echipajul avionului despre încăierare. 
Oamenii ăia nu erau dintre cei cu care colaborez în mod normal, ci 
doar o echipă de mercenari pe care am mai folosit-o o dată. Am fost 
zorit să găsesc o echipă după ce polonezii au renunţat. 

— Din cauza a ceea ce s-a întâmplat în Irak? 

— Da. Întregul sector a devenit o zonă imposibilă după mica 
demonstraţie pe care ai făcut-o ieri. Polonezii au refuzat să se implice, 
iar omul pe care l-am trimis în locul lui m-a asigurat că echipa lui face 
orice pentru bani, în ciuda riscurilor. E evident că cineva a ajuns la ei 
şi i-a cumpărat. 

— Cine? 

— Sursele mele m-au informat că Julius Abubaker, preşedintele 
nigerian, îţi vrea capul. 

— De unde ştie că eu l-am lichidat pe fratele lui? 

— Bănuiesc că din cauza reputației tale... Ai ajuns la un nivel în 
care unele misiuni dificile sau foarte importante pot fi duse la bun 
sfârşit numai de tine. 

— Rahat! 

— Unde eşti? Trimit o altă echipă să te ia. 

— Trimiţi pe dracu’! 

— Court, ascultă-mă! Pot să te ajut. Abubaker renunţă la mandat 
peste câteva zile. Are o avere inimaginabilă, dar ca civil nu va mai 
avea aceeaşi putere. Pericolul care te ameninţă va dispărea în scurt 
timp. Lasă-mă să te aduc aici şi să am grijă de tine până atunci. 

— Pot să am singur grijă de mine. Sună-mă când o să ai mai multe 
informaţii despre cei care sunt pe urmele mele şi nu încerca să mă 
găseşti pentru că nu o să reuşeşti. 

Cu asta se încheie conversaţia. 

— Bine jucat, Sir Donald, aplaudă Lloyd. O adevărată 
reprezentaţie! Omul tău nu bănuieşte nimic. 


— Are încredere în mine, răspunse furios bătrânul. Timp de patru 
ani a crezut pe bună dreptate că-i sunt prieten. 

— Unde se va duce? îl ignoră avocatul. 

Sir Donald se aşeză pe canapea şi-şi trecu palma peste ţeasta 
cheală. 

— O dublură! Vrei o căpăţână pe o tipsie, îţi aduc dracului una! 
Cum şi-ar da seama Abubaker? 

Lloyd clătină din cap. 

— Cu câteva săptămâni în urmă, înainte să ne ceară să-l ucidem, 
preşedintele ne-a cerut toate informaţiile pe care le deţinem 
referitoare la Cameleon. Din întâmplare, aveam fotografii, radiografii 
dentare, detalii despre trecutul lui şi altele. I le-am trimis crezând că 
fiul de căţea îl va ucide înainte ca acesta să-i omoare fratele. Abubaker 
ştie cum arată omul tău şi nu putem folosi o dublură, aşa cum 
sugerezi. 

— De unde mama naibii ai avut toate informaţiile astea? 

Lloyd se gândi mult înainte să răspundă, apoi luă o scamă 
imaginară de pe genunchi. 

— Am lucrat cu Cameleonul înainte să mă mut la Paris şi să mă 
alătur companiei Laurent. 

— Faci parte din CIA? 

— Am făcut parte. La trecut. Mă tem că patriotismul nu se plăteşte. 

— Dar se plăteşte vânarea compatrioţilor? Amenințarea vieţii unor 
copii? 

— Dacă vrei să ştii, se plăteşte chiar bine. Lumea e un loc amuzant. 
Când lucram pentru agenţie am copiat dosarele personalului. M-am 
gândit să le folosesc ca monedă de schimb dacă veneau după mine. A 
fost un adevărat noroc că mi-au prins bine în poziţia actuală, explică 
Lloyd, începând să se plimbe. Trebuie să aflu unde este Gentry acum, 
unde se duce şi ce face în mod normal când se ascunde. 

— Pur şi simplu dispare. Poţi să-ţi iei adio de la el. Cameleonul nu 
va mai apărea pe radar timp de câteva luni. 

— E inacceptabil! Trebuie să-mi dai ceva ce nu ştiu deja despre el. 
Când lucra pentru noi era o maşinărie. Nu avea prieteni sau familie de 
care să-i pese. Nu exista cineva care să-i încălzească nopţile între două 
misiuni. Dosarul lui era incredibil de plictisitor de citit. Nu avea vicii 
sau slăbiciuni. Acum e mai în vârstă şi cu siguranţă are legături 
personale sau obiceiuri care ne vor ajuta să-i descoperim următorii 
paşi. Sunt convins că-mi poţi spune ceva util. 

Fitzroy zâmbi slab: simţise disperarea tânărului său adversar. 

— N-am nimic. Absolut nimic. Comunicăm printr-un telefon care 
nu poate fi interceptat şi prin e-mail. Nu ştiu dacă are acasă o iubită 
sau o familie pe care le ascunde. Nu ştiu ce ai putea să cercetezi. 

Lloyd se duse lângă fereastră, în timp ce englezul rămase pe 


canapea, uitându-se la musafirul nepoftit cum se plimbă de parcă el 
era proprietarul Serviciilor de Securitate Cheltenham. 

Americanul se întoarse brusc. 

— Îi poţi oferi un contract! Ceva uşor pe bani mulţi. Sunt convins 
că nu va refuza o astfel de ofertă. Îl trimiţi într-o misiune nouă, iar eu 
voi avea acolo o echipă care să-l prindă. 

— La dracu”! Crezi că dacă era prost, supravieţuia atât de mult? Nu 
e interesat de bani în momentul ăsta, ci de felul cum se poate pierde 
în mulţime. Ai avut o singură ocazie să pui mâna pe el şi ai pierdut-o. 
Întoarce-te în biroul tău, linge-ţi rănile şi lasă-ne pe mine şi familia 
mea în pace! 

Fitzroy observă cum încordarea de pe chipul avocatului e înlocuită 
de un mic zâmbet. 

— Ei bine, dacă nu mă ajuţi să mă folosesc de slăbiciunile lui 
Gentry, atunci voi fi nevoit să mă folosesc de ale tale, zise el, scoțând 
telefonul din buzunar şi zâmbindu-i bătrânului. Ia-i pe Phillip Fitzroy 
şi pe familia lui. Îi găseşti în casa lor de vacanţă din Normandia. Du-i 
la Castelul Laurent. 

— Onanist nenorocit! 

— Recunosc, admise ironic americanul. Asociaţii mei îi vor ţine pe 
fiul tău şi familia lui pe o proprietate retrasă pe care o are 
LaurentGroup în Normandia. Vor fi bine trataţi până se încheie totul. 
Îl vei contacta pe Cameleon şi-i vei spune unde e familia ta, spunându- 
i că nigerienii îl ţin ostatic pe unicul tău fiu, pe adorata lui soţie şi pe 
copiii lor. Spune-i că sălbaticii ăia negri au ameninţat că o vor viola pe 
draga mămică şi că vor hăcui restul familiei în trei zile, dacă nu le 
dezvălui unde este asasinul. 

— La ce ar folosi? 

— Îl cunosc pe Gentry. E loial ca un afurisit de căţeluş. Chiar dacă 
a fost lovit uneori, îşi va apăra stăpânul până la moarte. 

— N-o va face. 

— Ba da. Va considera că e de datoria lui să fie erou. Va înţelege că 
n-are rost să apelezi la poliţie şi va muta cerul şi pământul din loc ca 
să ajungă în Franţa. Vezi tu, Sir Donnie, Court Gentry n-a luat-o 
niciodată cu adevărat în direcţia bună. Pentru numele lui Dumnezeu, 
e un asasin plătit! Cu toate acestea, operaţiunile lui, indiferent că a 
fost vorba despre colaborările cu CIA sau contractele personale, au 
fost legate de cei care merită să fie executaţi. Terorişti, căpetenii 
mafiote, traficanţi de droguri şi tot felul de netrebnici de genul ăsta. 
Court e un criminal, dar crede că e un instrument al justiţiei. Ăsta e 
punctul lui slab şi îl va distruge. 

Fitzroy ştia că acesta era adevărul, totuşi încercă să-l convingă pe 
avocat. 

— Nu trebuie să-mi implici familia. Voi face ce-mi ceri; ţi-am 


demonstrat deja. Nu trebuie să-i răpeşti ca să-i pot spune lui Gentry că 
sunt reţinuţi. 

Lloyd refuză cu o fluturare din mână oferta făcută de Sir Donald. 

— O să am grijă de ei. Dacă încerci să mă duci de nas, trebuie să 
am un avantaj asupra ta. Nu? 

Fitzroy se ridică şi traversă camera. Deşi era cu cel puţin treizeci de 
ani mai în vârstă decât avocatul american, fostul membru al MI5 era 
încă în putere. 

Lloyd făcu un pas în spate şi strigă: 

— Domnule Leary şi domnule O'Neil, vă rog să intraţi! 

Fitzroy îi dăduse liber secretarei, aşa că era singur, în timp ce 
oponentul lui venise însoţit. Doi bărbaţi atletici intrară în birou şi se 
aşezară de-o parte şi de alta a uşii. Unul dintre ei era roşcat cu pielea 
albă, avea puţin peste patruzeci de ani şi purta un costum simplu, al 
cărui sacou era deformat pe şold de tocul unei arme. Al doilea era 
puţin mai în vârstă, avea părul înspicat tuns milităreşte, iar haina 
lungă, descheiată, dezvăluia un adevărat arsenal. 

Fitzroy îşi dădu seama că erau bătăuşi musculoşi. 

— Republicani irlandezi. Vechii tăi inamici, deşi nu cred că le voi 
da multe de făcut. Noi doi o să ne vedem des în următoarele zile şi nu 
există niciun motiv pentru care relaţia noastră să nu fie cordială, zise 
Lloyd. 


4 4 4 


Claire Fitzroy împlinise opt ani în vară. Acum era sfârşitul lui 
noiembrie, iar ea şi sora ei, Kate, se aşteptaseră să petreacă în Londra 
toamna umedă, cenuşie şi răcoroasă, fără să iasă din rutina obişnuită. 
În fiecare dimineaţă se trezeau devreme ca să meargă pe jos până la 
şcoala din North Audrey Street. După ore, Claire avea de trei ori pe 
săptămână curs de pian, iar Kate, de canto. Sfârşitul de săptămână şi-l 
petreceau cu mami la cumpărături sau cu tati acasă, jucând fotbal. O 
dată la două săptămâni, fiecare dintre fete dădea o petrecere în pijama 
la care venea câte o prietenă şi, pe măsură ce norii începeau să 
domine tot mai mult cerul Londrei, Claire începea să viseze la 
Crăciun. 

Petreceau întotdeauna această sărbătoare în Franţa, la cabana din 
Bayeux, în apropiere de Canalul Mânecii, în Normandia. Claire prefera 
această zonă Londrei, căci putea visa la viitorul în care va avea o 
fermă acolo. Din acest motiv, fusese o surpriză uriaşă şi o adevărată 
aventură joi dimineaţă când intrase directorul în clasă să le cheme pe 
fete în biroul lui. 


— Domnişoarelor, vă rog să vă luaţi manualele. Bravo. Vă cer scuze 
pentru întrerupere, doamnă Wheeling. Continuaţi. 

În birou le aştepta tatăl lor, care le luă pe fiecare de mână şi le 
conduse la taxiul ce aştepta lângă trotuar. Tati avea un Jaguar, iar 
mami conducea un Saab, aşa că fetele nu înțelegeau de ce merg cu 
taxiul. Mami stătea pe bancheta din spate şi, la fel ca şi tati, era sobră 
şi distantă. 

— Fetelor, mergem într-o mică vacanţă, cu trenul, în Normandia. 
Nu, nu s-a întâmplat nimic, nu fiţi prostuţe. 

În tren, fetele abia stătură locului. Mami şi tati s-au ţinut în braţe 
aproape tot timpul, lăsându-le pe fete să alerge de colo-colo prin 
vagon. Claire îl auzise pe tati vorbind cu bunicul Don la telefon. La 
început vorbise încet, dar mânios, un ton pe care fetiţa nu-l auzise 
niciodată atunci când cei doi vorbeau. Renunţă la întrecerea cu sora 
ei, de a traversa vagonul sărind într-un picior. Se uită la tatăl ei şi-i 
observă îngrijorarea, tonul muşcător. Deşi nu auzea ce spune, felul 
cum rostea cuvintele denota furie. 

În cele din urmă, încheie nervos convorbirea şi-i spuse ceva lui 
mami. 

Singura dată când Claire îşi văzuse tatăl atât de supărat fusese când 
strigase la un instalator ce le repara chiuveta şi care vorbise într-un fel 
ce o făcuse pe mami să roşească. 

Fetiţa începu să plângă pe ascuns. 

Ea şi familia ei coborâră din tren la Lille şi luară altul spre vestul 
Normandiei. La prânz erau în cabană. Kate se duse în bucătărie s-o 
ajute pe mami, în timp ce Claire urcă în camera ei şi se uită afară, la 
tatăl ei. Acesta se plimba de-a lungul aleii acoperite cu pietriş, vorbind 
serios la telefon. Din când în când se oprea şi se sprijinea de 
gărduleţul alb care înconjura grădina. 

Furia tatălui o buimăcise şi făcuse să i se strângă dureros stomacul. 

Sora ei era la parter, liniştită şi veselă, dar pe Claire nu o mira asta, 
deoarece, deşi erau gemene, o considera mai puţin matură decât ea la 
cei opt ani ai lor. 

În cele din urmă, tatăl puse telefonul în buzunar, se înfioră din 
cauza aerului răcoros şi dădu să intre în casă. Nu apucă să facă doi 
paşi când opriră două maşini în spatele lui. Din ele coborâră şase 
bărbaţi masivi, îmbrăcaţi cu haine din piele de forme şi culori diferite. 
Unul dintre ei îi întinse mâna lui tati şi acesta i-o strânse. 

Alt bărbat verifică atent împrejurimile. Tati se uită la ei şi, pentru o 
clipă, copila îi observă expresia. Confuzia iniţială se transformă brusc 
în groază. Micuța de opt ani ţipă când cei şase scoaseră simultan de 
sub haine pistoale negre şi argintii. 


OPT 


Kurt Riegel avea cincizeci şi doi de ani, era blond, înalt şi masiv, 
aşa cum sugera numele cu origini germanice. Se alăturase companiei 
LaurentGroup în urmă cu şaptesprezece ani, la scurt timp după ce 
ieşise din German Bundeswehri1. Urcase pe scara ierarhică de la 
director adjunct de securitate în cadrul filialei din Hamburg, unde se 
ocupase de probleme din Lumea a Treia în misiuni una mai 
periculoasă decât alta, iar acum era vicepreşedinte în cadrul biroului 
central din Paris, al Security Risk Management OperationsI2. 
Titulatura lungă acoperea de fapt nişte atribuţii care puteau fi 
explicate simplu. 

Riegel era cel sunat atunci când se întâmpla ceva rău şi tot el se 
ocupa de proiecte la limita legii sau de probleme cu personalul, care 
cereau vizita greilor. Avea echipe de spărgători, de spionaj industrial 
şi de experţi în dezinformare media. Chiar şi asasini plătiţi. Atunci 
când veneau la tine agenţii lui Riegel însemna ori că te ajută să scapi 
de o problemă dificilă, ori că eşti chiar tu problema de care cineva 
vrea să scape. 

Poziţia pe care o ocupa acum nu-i dădea posibilitatea să mai urce 
pe scara ierarhică. Nimeni nu voia să iasă la lumină liderul bătăuşilor. 
Pe Riegel nu-l deranja tavanul de sticlă de deasupra lui, dimpotrivă. El 
îşi vedea postul ca pe unul permanent, din moment ce construise o 
dinastie a securităţii în jurul său. În cei patru ani de când era 
vicepreşedinte al SRMO, agenţii lui eliminaseră trei candidaţi politici 
în Africa, trei luptători pentru drepturile omului în Asia, un general 
columbian, doi jurnalişti de investigaţii şi aproape douăzeci de 
angajaţi ai LaurentGroup care, dintr-un motiv sau altul, se abătuseră 
de la calea cea dreaptă. Un singur om ştia totul despre operaţiunile lui 
Riegel. Acesta îşi împărţise cu eficienţă subalternii, iar superiorii lui 
din corporație cunoşteau suficient despre tacticile sale încât să admită 
că nu vor să ştie mai mult. 

Apărea o problemă, era chemat Kurt Riegel şi problema se rezolva, 
iar bărbatul era apreciat în tăcere. 

Asta îl făcea cu adevărat puternic. 

Biroul spaţios, placat cu lemn de tec, din centrul de comandă de la 
Paris, i se potrivea. La fel ca şi Riegel, era deschis la culoare şi masiv, 
dar discret, şi se afla în aripa de sud între birourile Serviciului de 
Spionaj la nivel înalt şi IT. Pe pereţi atârnau o mulţime de trofee — 
capetele de rinocer, leu şi elan te priveau de sus. Datorită safariurilor 
africane şi expedițiilor canadiene la care participase Kurt, un 
taxidermist din Montmartre ducea o viaţă îmbelşugată. 

Tot aici îşi făcea exerciţiile zilnice în fiecare după-amiază, la ora 


cinci. Era la a suta flotare când sună telefonul pe o anumită linie. Alte 
câteva puteau fi ignorate până când încheia seria, dar aşteptase toată 
ziua un apel pe această linie telefonică directă. 

Kurt înşfăcă un prosop cu care se şterse în timp ce comută pe 
difuzor. 

— Riegel. 

— Bună ziua, domnule Riegel. Sunt Lloyd, de la Departamentul 
Legal. 

Riegel bău dintr-o sticlă cu apă vitaminizată şi se aşeză pe 
marginea biroului. 

— Lloyd de la Legal... Ce pot face pentru tine? 

— Mi s-a spus că vei aştepta apelul meu. 

— Am fost contactat chiar de şeful cel mare, nici mai mult, nici mai 
puţin. Marc Laurent mi-a spus personal să las totul şi să mă concentrez 
pe proiectul pe care-l ai pentru mine. Mi-a mai spus să-ţi furnizez nişte 
forţă fizică şi un specialist în comunicare. Sper că tehnicianul şi echipa 
de militari belaruşi pe care ţi i-am trimis ti-au fost de folos. 

— Da, mulţumesc. Tehnicianul e aici, cu mine, iar musculoşii se 
află în Franţa, unde fac ceea ce li s-a spus. 

— Bun. E prima dată când mă contactează personal Marc Laurent 
şi-mi cere să acord atenţie specială unei anumite operaţiuni. Mă 
intrigă. În ce mizerie v-aţi băgat voi, ăştia de la Legal? 

— În fine, pentru binele companiei, problema trebuie rezolvată cât 
mai repede. 

— În cazul ăsta, să nu mai pierdem timpul. Cu ce altceva te mai pot 
ajuta? 

— Nu vreau să te şochez, dar trebuie ucis urgent un bărbat, zise 
Lloyd după o pauză. Mai eşti pe fir? 

— Aştept să-mi spui ceva care să mă şocheze. 

— Să înţeleg că ai mai făcut aşa ceva? 

— Aici, la SRMO, ne place să spunem că orice problemă se poate 
rezolva în maximum două zile. Aceasta poate fi tolerată sau lichidată. 
Dacă problema poate fi tolerată, domnule Lloyd, telefonul meu nu 
sună. 

— Eşti familiarizat cu contractul pentru gazele naturale din Lagos? 

— Bănuiesc că are legătură cu fiascoul din Nigeria, răspunse 
imediat Riegel. Se zvoneşte că un avocat din cadrul Departamentului 
Legal nu s-a asigurat că încheie un contract-beton, iar nigerienii se 
retrag din afacerea de zece miliarde de dolari în care noi am investit 
deja două sute de milioane. Am avut o presimţire că voi fi contactat... 

— Da, ei bine... e mai complicat de atât. 

— Nu pare. Am nevoie doar de adresa avocatului incompetent; vom 
face să pară o sinucidere. Cretinul ăsta ar fi trebuit să se sinucidă, dar 
nu te poţi aştepta la loialitate de la un avocat. Fără supărare, Lloyd de 


la Legal. 

— Nu, Riegel! Ai înţeles greşit. Altcineva trebuie ucis. 

— În cazul ăsta, continuă. 

Lloyd îi povesti vicepreşedintelui SRMO despre asasinarea lui Isaac 
Abubaker şi despre refuzul preşedintelui de a semna contractul refăcut 
fără o dovadă a uciderii asasinului fratelui lui. 

— Ne băgăm în pat cu dictatori ca ăsta şi pe urmă ne mirăm că ne 
înşfacă de ouă, mormăi Riegel într-o engleză perfectă, cu accent 
american. Aşadar, trebuie să identificăm asasinul şi să scăpăm de el? 

Se aşeză la birou şi puse mână pe un pix şi o agendă. 

— A fost deja identificat. 

— E nevoie doar de eliminarea lui? Mă aşteptam la ceva mai 
complicat după apelul primit de la domnul Laurent. 

— Da... păi... asasinul ăsta nu e un novice. 

— Problema cu asasinii plătiţi e identificarea lor. Dacă ştii cine e, îl 
găsesc şi-l lichidez în douăzeci şi patru de ore. 

— Ar fi perfect. 

— Asta dacă nu vorbim despre Cameleon. El e mult deasupra 
tuturor. 

Lloyd nu zise nimic şi atunci Riegel continuă: 

— Ach! vorbim despre Cameleon, nu-i aşa? 

— E vreo problemă? 

Riegel nu răspunse imediat. 

— E cu siguranţă mai complicat, dar nu-i o problemă. Se pricepe 
extraordinar de bine să se camufleze, exact aşa cum spune porecla. Va 
fi greu de găsit, dar vestea bună e că nu avem niciun motiv să creadă 
că suntem pe urmele lui. Sau ştie? întrebă Kurt când Lloyd nu 
comentă. 

— Am pus la cale aseară un atentat împotriva lui. A eşuat, iar 
Cameleonul a supravieţuit. 

— Câţi oameni a omorât? 

— Cinci. 

— Idiot! 

— Domnule Riegel, te asigur că acest Cameleon nu-i deloc idiot. 
Trecutul lui ne arată că... 

— Tu eşti idiot, nu el. Un afurisit de avocat încearcă să pună la cale 
eliminarea celui mai bun asasin din lume. Fără îndoială că a fost un 
plan amărât, făcut pe genunchi şi executat în grabă! Ar fi trebuit să vii 
imediat la mine. Acum e în gardă, aşteptându-se la un nou atentat 
asupra vieţii lui, pus la cale de cel care a făcut-o deja! 

— Nu sunt idiot, Riegel. Îl am în mână pe cel care-i intermediază 
contractele şi l-am convins să ne ajute să-l localizăm pe Gentry. 

— Cine e Gentry? 

— Courtland Gentry e Cameleonul. 


Riegel se ridică imediat în picioare şi începu să se plimbe nervos în 
jurul biroului. 

— Cum se face că-i ştii numele real? 

— Nu pot să-ţi spun. 

— Cine e intermediarul? 

Lui Riegel nu-i plăcea să afle informaţii aşa în cadrul LaurentGroup. 
Avea propria reţea de informaţii şi faptul că un amărât de avocat 
american ştia mai multe decât el îl făcu să-şi strângă frustrat pumnii. 

— Numele lui e Don Fitzroy. E britanic şi are o afacere legală aici, 
în Londra, iar uneori ne face anumite servicii... 

— Lloyd de la Legal, spune-mi că nu l-ai răpit pe Sir Donald 
Fitzroy! 

— L-am răpit şi îl am pe fiul său şi familia acestuia pe o proprietate 
pe care o deţine LaurentGroup în Normandia. 

Riegel îşi prinse capul între palme şi vorbi abia după câteva 
secunde: 

— Am fost informat că tu te ocupi de această operaţiune şi că 
trebuie să-ţi furnizez oameni, materiale, informaţii şi orice altceva te 
ajută. 

— Corect! 

— În cazul ăsta, ce-ar fi să încep cu un sfat? 

— Excelent. 

— Sfatul meu, Lloyd de la Legal, este să îi prezinţi scuze lui Sir 
Donald Fitzroy pentru neînțelegere, să-i eliberezi pe el şi familia lui, să 
te duci acasă, să-ţi vâri un pistol în gură şi să apeşi afurisitul de 
trăgaci! Confruntarea cu Fitzroy e o mare greşeală! 

— Mă poţi scuti de sfaturi, dar îmi mai poţi trimite oameni. În 
momentul de faţă nu ştiu unde e Cameleonul, dar ştiu unde se va 
duce. Fitzroy îl va trimite în Normandia şi va călători de la est la vest. 
Încă nu ştiu punctul de întâlnire, dar dacă îmi furnizezi suficienţi 
oameni, îi trimit în toată Europa ca să-l vâneze. 

— De ce s-ar duce în Normandia? Ca să-i salveze familia lui 
Fitzroy? 

— Exact. I se va spune că au fost răpiți de nigerieni şi că-i ţin până 
când li-l va preda pe el. Va lua asupra lui rezolvarea problemei. 

— Sunt de acord cu logica ta. Are reputaţia unui cavaler şi nu crede 
în autorităţile franceze. 

— Aşa e. Am nevoie de o echipă de supraveghere care să-l şi 
elimine. În momentul ăsta, echipa ta din Minsk păzeşte familia în 
Franţa, dar aş vrea ca Gentry să fie ucis înainte să ajungă în 
Normandia. Timpul e esenţial. 

— Vorbim despre Cameleon, deci ai nevoie de mai mult de atât. 

— Şi ce mă sfătuieşti? În afară de faptul că ar trebui să mă sinucid. 

Riegel se uită la perete, la căpăţâna unui porc mistreţ care-l privea 


cu ochi din sticlă. 

— Ca să îndeplinim misiunea la timp, ai nevoie de o sută de 
oameni. 

— Îmi poţi da atâţia experţi în supraveghere? 

— Noi le spunem iscoade. 

— În fine. Mi-i poţi da? 

— Bineînţeles. Îţi vor mai trebui douăsprezece echipe de vânători 
plasate de-a lungul fiecărui posibil traseu, coordonate dintr-un centru 
de comandă. Fiecare va avea drept stimulent faptul de a fi echipa care 
va dobori ţinta. 

— Douăsprezece echipe? 

— Nu vor fi din companie, bineînţeles, ca să nu aibă de suferit 
LaurentGroup, şi nici talente locale. Aceştia ar fi cunoscuţi poliţiei din 
zonele respective şi ar putea compromite vânătoarea. Nu, avem nevoie 
de străini, din locuri neştiute, cum vă place vouă, americanilor, să 
spuneţi. Oameni duri, Lloyd de la Legal, dacă înţelegi ce vreau să 
spun. Oameni duri care să îndeplinească misiunile grele pentru care 
nu mai există o altă soluţie. 

— Te referi la mercenari... 

— Nici vorbă. Cameleonul s-a ferit sau i-a expediat pe toţi cei 
trimişi în trecut să-l omoare. Nu, ca să fim siguri, va trebui să formăm 
echipe de teren. Echipe guvernamentale. 

— Nu înţeleg. Ale cărui guvern? 

— Avem filiale în optzeci de ţări şi am relaţii bune cu şefi ai 
securităţii interne într-o mulţime de ţări din Lumea a Treia. Aceştia se 
folosesc de genul ăsta de oameni ca să-şi ţină sub control atât 
cetăţenii, cât şi inamicii. 

Riegel făcu o pauză, ca să treacă în revistă detaliile planului. 

— Da, îi voi contacta pe omologii mei din birourile guvernelor din 
Lumea a Treia, unde ştiu sigur că voi găsi oameni duri, lipsiţi de 
scrupule. Voi lua legătura cu ei şi, într-o jumătate de zi din momentul 
ăsta, vor zbura cel puţin zece avioane din ţările alea. Toate vor fi pline 
cu cei mai răi băieţi şi cu cele mai mari arme, fiecare echipă având 
aceeaşi misiune. Se vor întrece pentru şansa de a-l ucide pe Cameleon. 

— Ca la un concurs? 

— Exact! 

— Incredibil. 

— Am mai făcut-o. E adevărat că la o scară mai mică, dar am mai 
folosit o mulţime de echipe în acelaşi timp pentru doborârea unei 
singure ţinte. 

— Dar nu înţeleg de ce ne-ar ajuta guvernele astea... 

— Nu o vor face guvernele însele, ci agenţiile lor de informaţii. Îţi 
dai seama ce face o recompensă de douăzeci de milioane de dolari 
pentru poliţia secretă a unei ţări ca Albania, de exemplu? Cum ar 


asigura securitatea şi stabilitatea? Sau pentru armata ugandeză? 
Serviciul de Informaţii al Indoneziei? Din când în când, aceste 
organizaţii funcţionează independent de şeful statului atunci când le 
convine liderilor. Ştiu şi ce ţări şi-ar sancţiona oamenii dacă ucid 
pentru bani; n-am nicio îndoială în privinţa lor. 

— Înţeleg, zise Lloyd după o pauză. Aceste agenţii nu se vor teme 
de răzbunarea americanilor, deoarece vor şti că CIA nu-i va pedepsi pe 
ucigaşii Cameleonului. 

— Lloyd, probabil echipa învingătoare va anunţa personal CIA. 
Langley e pe urmele Cameleonului de ani buni. A ucis şi patru de-ai 
lor, din câte ştiu eu. 

— Da, aşa e. Îmi place planul tău, dar îl poţi duce la îndeplinire în 
linişte? Adică, fără să existe vreo repercusiune asupra LaurentGroup... 

— Vom folosi piloţii firmei LaurentGroup sub acoperire ca să 
aducem echipele de ucigaşi plătiţi şi armele pe continent. Va fi scump, 
dar Marc Laurent mi-a spus să fac cum consider că e mai bine. 

Legăturile lui Riegel cu vârfurile companiei nu puteau fi negate, 
dar instinctul îl făcu pe Lloyd să se asigure că el e şeful. 

— Voi rămâne la conducerea operaţiunii. Voi coordona mişcările 
vânătorilor şi ale lunetiştilor. Tu doar îmi asiguri „mâna de lucru”. 

— De acord. Voi pregăti micul nostru concurs, îi voi pune pe toţi pe 
poziţii, dar te voi lăsa pe tine să ghidezi echipele. Ţine-mă la curent şi 
nu ezita să mă cauţi pentru sfaturi. Sunt un vânător, Lloyd, iar 
vânarea Cameleonului pe străzile Europei va fi cea mai mare aventură 
din cariera mea. Tot ce aş fi vrut era să nu te joci cu Fitzroy. 

— Lasă-l în seama mea. 

— Oh, chiar asta am de gând să fac. Sir Donald şi familia lui sunt 
problema ta, nu a mea. 

— Nu e nicio problemă. 


NOUĂ 


Gentry fu nevoit să admită că norocul părea să i se schimbe. După 
ce şchiopătă mai puţin de o oră până la graniţa cu Turcia, fu luat de o 
patrulă a poliţiei kurde. Kurzii din nordul Irakului îi iubeau pe 
americani, mai ales pe soldaţi, şi, luându-se după uniforma ruptă şi 
după răni, presupuseseră că făcea parte din Forţele Speciale 
americane. Court nu-i contrazise în niciun fel. Îl conduseseră la Mosul, 
îl spălaseră şi-i îngrijiseră rănile într-o clinică construită de guvernul 
american. La şapte ore după ce se prăbuşise din avion fără paraşută, 
asasinul american purta pantaloni curaţi şi o cămaşă din in şi se afla la 
bordul unui avion comercial cu destinaţia Tbilisi, Georgia. 

Îmbunătăţirea situaţiei lui nu se datora în exclusivitate norocului. 
Unul dintre planurile de rezervă era să reuşească să iasă singur din 
Irak, aşa că pentru asta avea pregătit un paşaport fals, vize pentru 
Georgia şi Turcia, bani gheaţă şi toate documentele necesare. 

Gentry avea uneori noroc, dar nu se baza numai pe acesta. Era tot 
timpul pregătit pentru orice. 

Trecu de vama georgiană cu ajutorul paşaportului canadian, 
identificându-se ca Martin Baldwin, jurnalist independent, şi apoi îşi 
cumpără un bilet pentru Praga, Republica Cehă. Cursa dură cinci ore 
şi avionul aproape gol ateriză pe Aeroportul Ruzyně la zece seara. 

Court cunoştea Praga ca pe propria palmă; avusese la un moment 
dat o misiune aici şi se ascunsese în suburbii. 

Merse o parte din drum cu taxiul şi apoi cu metroul, parcurse 
străzile pavate cu piatră cubică din cartierul Stare Mesto şi se cază la 
un hotel mic aflat la patru sute de metri de râul Vltava. După un duş 
lung, decise să-şi schimbe pansamentul care-i strângea coapsa, când îi 
sună telefonul prin satelit. 

Court văzu că era Fitzroy, dar continuă să-şi vadă de treabă. Avea 
să vorbească dimineaţă cu el. Era evident supărat pentru felul cum 
decurseseră lucrurile cu echipa de extragere, însă nici nu-i trecea prin 
minte că însuşi Sir Donald le-ar fi ordonat oamenilor lui să-l omoare. 

Nu, de fapt era supărat pentru că nigerienii se infiltraseră atât de 
mult în operaţiunea organizată de Fitzroy, încât aproape reuşiseră să-i 
transforme pe salvatorii lui în călăi. După ce angajatorul murise, 
Fitzroy nu fusese de acord ca Gentry să meargă până la capăt cu 
uciderea lui Abubaker şi, ca să-i arate asta, îi pusese la dispoziţie 
pentru operaţiune numai jumătate din sprijinul necesar. 

Structura care asigura ajutorul se numea Reţeaua şi era singura 
ancoră de salvare a lui Gentry pe teren. Din ea făceau parte medici 
care se ocupau de răniţi, fără să pună întrebări, piloţi de avion care 
transportau un pasager clandestin fără să-i verifice bagajele şi actele, 


precum şi tipografi care puteau modifica acte. Lista continua tot aşa, 
crescând de la o zi la alta. Gentry se folosea pe cât de puţin posibil de 
Reţea, mult mai puţin decât o făceau ceilalţi. Cameleonul era, la urma 
urmelor, cel mai bun om al lui Fitzroy. Cu toţii aveau însă uneori 
nevoie de ajutorul acesteia, iar Gentry nu făcea excepţie. 

Cei doi colaborau de patru ani şi începuseră să lucreze împreună 
din noaptea în care CIA dăduse de înţeles că nu mai are nevoie de 
serviciile celui mai priceput vânător al său. Vestea fusese urmată 
imediat de o bombă în maşina Cameleonului, de răscolirea 
apartamentului său şi emiterea de către Departamentul de Justiţie a 
unui mandat internaţional de arestare, distribuit prin Interpol către 
toate agenţiile din lume. 

În perioada aceea, Gentry avea nevoie disperată de ceva de muncă 
în timp ce se ascundea de guvernul american, aşa că l-a contactat pe 
Sir Donald Fitzroy. Englezul conducea o afacere globală care se ocupa 
cu securitatea corporațiilor, dar Gentry avusese de-a face cu partea 
întunecată a operaţiunilor Serviciilor de Securitate Cheltenham în 
perioada când lucra pentru CIA. Aşa că i se păruse normal să caute 
acolo de lucru. 

De atunci devenise un star în lumea agenţilor sub acoperire privaţi. 
Deşi, teoretic, nimeni nu-i cunoştea numele adevărat sau faptul că 
lucra pentru Fitzroy, Cameleonul devenise o legendă printre ei. 

Aşa cum se întâmplă cu legendele, multe detalii erau înflorite, 
exagerate sau pur şi simplu născocite. Un detaliu adevărat despre 
Cameleon era însă etica lui în ceea ce privea acceptarea contractelor 
legate de cei care, după părerea lui, meritau o pedeapsă 
extrajudiciară. Asta era ceva inedit în lumea asasinilor plătiţi şi, deşi 
acest amănunt îi îmbunătăţise reputaţia, îl făcuse să fie extrem de 
pretenţios în alegerea operaţiunilor. 

Gentry le acceptase pe cele mai grele, pătrunsese singur pe 
teritoriile bandiţilor, înfruntase legiuni de duşmani, îşi clădise o 
reputaţie şi avea un cont bancar fără egal în lumea în care activa. În 
patru ani dusese la bun sfârşit douăsprezece misiuni împotriva 
teroriștilor şi a celor care-i finanţau, a profitorilor de pe urma sclaviei, 
a traficanţilor de droguri şi de arme şi a mafioţilor ruşi. Se zvonea că 
are mai mulţi bani decât ar fi putut cheltui vreodată; concluzia era că 
tot ceea ce făcea se datora dorinţei de a îndrepta răul, de a-i proteja 
pe cei slabi şi de a asigura o lume mai bună prin intermediul armei 
lui. 

Mitul era doar o fantezie, nu realitate, dar, spre deosebire de alte 
plăsmuiri, omul din centrul ei chiar exista. Motivaţiile sale erau 
complexe, nu precum cele puerile care i se atribuiseră, dar, în sufletul 
lui, Cameleonul se considera un om bun. 

Nu, nu avea nevoie de bani şi nici nu căuta moartea. Court Gentry 


era Cameleonul doar pentru că era convins că există în lume oameni 
răi care trebuie să dispară. 


4 4 4 


Lloyd şi asistenții săi nord-irlandezi îl urcară pe Fitzroy într-o 
limuzină a LaurentGroup şi traversară oraşul prin ploaie. Fitzroy 
rămase tăcut, ţinându-şi pălăria cu ambele mâini, pe genunchi, şi 
privind abătut pe geam la ploaia care cădea deprimant. În acest timp, 
Lloyd dădea telefon după telefon, ținând permanent legătura cu 
Riegel, care contactase personal de pe tot globul ca să pună planul în 
aplicare. 

Limuzina ajunse la subsidiara LaurentGroup din Marea Britanie pe 
la unu dimineața. Biroul local al corporației franceze se afla într-o 
clădire cu trei etaje în Fulham. Lloyd, oamenii lui şi încărcătura lor 
trecură de porţi, de două posturi păzite de oameni înarmaţi şi ajunseră 
la o clădire cu un etaj, lângă un heliport. 

— Sir Donald, aceasta va fi locuinţa ta pentru o vreme. Îţi cer scuze 
că nu se ridică la standardele cu care eşti obişnuit, dar măcar nu vei 
duce lipsă de companie. Eu şi oamenii mei nu vom pleca de lângă tine 
până când nu se vor aranja lucrurile. După aceea te vom duce înapoi 
pe Bayswater Road şi te vom lăsa acolo de unde te-am luat, 
mângâindu-te pe chelie. 

Fitzroy nu zise nimic. Îi urmă pe cei trei prin ploaie şi intră în casă. 
Traversă holul lung şi văzu într-o mică bucătărie doi bărbaţi îmbrăcaţi 
în costume, pe care-i identifică imediat ca fiind ofiţeri de securitate. 
Pentru o clipă, chipul lui se lumină. 

— Îmi pare rău, Sir Donald, îi citi Lloyd gândurile, dar ei nu sunt 
oamenii tăi, ci doi dintre angajaţii noştri din Edinburgh. Aceşti 
scoțieni îmi sunt loiali mie, nu ţie. 

— Cunosc mii de tipi ca ăştia; nu sunt loiali nimănui. Lucrează 
pentru bani şi te vor trăda imediat pentru prețul corect, mormăi 
Fitzroy. 

— Norocul meu e că-i plătesc foarte bine, zâmbi Lloyd, deschizând 
o uşă. 

Intrară într-o sală mare de conferinţe, în mijlocul căreia se aflau o 
masă din stejar şi scaune cu spătare înalte. Pereţii erau acoperiţi cu 
monitoare plate, computere şi un ecran LCD pe care era afişată o hartă 
a Europei occidentale. 

— Ia loc în capul mesei. Să nu te superi că, ţinând cont de rangul 
tău de cavaler, nu am adus o masă rotundă. Tot ce am găsit a fost una 
ovală, chicoti americanul, amuzat de propria glumă. 


Scoţienii se aşezară în dreptul uşii, iar irlandezii, într-un colţ al 
încăperii. Un bărbat de culoare, care purta un costum maro, intră şi se 
aşeză la masă, cu o sticlă de apă în faţă. 

— Domnul Felix lucrează pentru preşedintele Abubaker, explică 
Lloyd, făcând o scurtă prezentare. E aici ca să se asigure că-l ucidem 
pe Cameleon. 

Felix îl salută pe Fitzroy înclinând capul. 

Avocatul discută apoi cu un tânăr care avea părul prins în coadă şi 
ochelari cu rame groase, în lentilele cărora se reflecta lumina 
monitorului din faţa lui. Se uită la Lloyd şi-i şopti ceva, după care 
avocatul i se adresă lui Fitzroy. 

— Totul se încadrează în program. El se va ocupa de comunicațiile 
între mine, supraveghetori şi vânători, îi vom spune Tehnicianul. 

Tânărul se ridică şi întinse politicos mâna ca şi cum habar nu avea 
că îi este prezentat victimei unei răpiri. Fitzroy se întoarse cu spatele. 

Tocmai atunci Tehnicianul primi un apel care răsună în căşti, apoi 
îi şopti ceva lui Lloyd, cu un accent britanic. 

— Perfect. Adună imediat informaţiile şi localizează-l. Era timpul 
să am un strop de noroc, se întoarse zâmbind americanul spre Fitzroy. 
Gentry a fost zărit în Tbilisi; s-a îmbarcat în avionul spre Praga. Acesta 
a aterizat deja, aşa că nu-l putem urmări de la aeroport, dar avem 
oameni care verifică toate hotelurile. Sper să avem acolo o echipă care 
să-l aştepte când se trezeşte mâine-dimineaţă. 

O oră mai târziu, Lloyd stătea la masă în faţa lui Fitzroy. Lumina 
era slabă, iar Tehnicianul postase una de fundal în spatele 
americanului. O cameră fixată în tavan se întoarse spre el şi pe 
monitor apăru o siluetă atât de ştearsă, încât tânărul avocat flutură 
mâinile în aer ca să fie sigur că se vede pe ecran în timp real. 

Apoi, unul după altul, ecranele LCD de pe peretele din faţa mesei se 
treziră la viaţă. În josul fiecărui ecran erau un nume şi o oră locală. 
Botswana fu prima. Aici, patru oameni stăteau într-o cameră de 
conferinţe similară cu cea din Anglia. Siluetele lor erau la fel de 
întunecate ca a lui Lloyd. Urmă Jakarta, Indonezia. De data asta, 
apărură şase siluete aşezate umăr la umăr la o masă, privind spre 
monitor. Tripoli (Libia), Caracas (Venezuela), Pretoria (Africa de Sud) 
şi Riad (Arabia Saudită) se aprinseră simultan. În următoarele cinci 
minute începură să curgă informaţii din Albania, Sri Lanka, Bolivia şi 
Kazahstan. Tehnicianul avu nevoie de puţin mai mult timp ca să ia 
legătura cu Freetown, Liberia. În cele din urmă, apăru Coreea de Sud, 
unde un bărbat stătea singur la masă. 

Acestea erau echipele guvernamentale de ucigaşi pe care le 
contactase Kurt Riegel pentru vânătoare. El discutase deja cu şefii 
fiecărei agenţii, aşa că refuză să vorbească direct cu operatorii. Era 
treaba lui Lloyd. 


Înainte să fie conectat audio, Lloyd îl întrebă pe Tehnician unde 
sunt restul coreenilor. 

— Au trimis un singur om, răspunse acesta după ce răsfoi nişte 
hârtii. Nu cred că e vreo problemă. Una peste alta, sunt peste cincizeci 
de oameni în douăsprezece echipe. 

Tehnicianul îl asigură apoi pe Lloyd că vocea lui avea să fie 
modificată de computer, ca să nu fie identificată. 

În cele din urmă, Tehnicianul verifică în câteva secunde legătura 
audio cu translatorii aflaţi în camerele din fiecare zonă. Lloyd îşi drese 
glasul, silueta estompată ducându-şi mâna la gură, după care vorbi pe 
un ton scăzut. 

— Domnilor, ştiu că aţi fost informaţi pe scurt despre misiunea pe 
care o am pentru voi. În realitate, e simplu. Trebuie să găsesc un tip, 
dar asta nu e problema voastră. Am deja o sută de iscoade la 
dispoziţie care-l caută chiar acum. Odată găsit, vreau să fie 
neutralizat. Acesta va fi obiectivul vostru. 

Imaginile de pe cele douăsprezece monitoare se schimbară. Apăru o 
fotografie color cu un Court Gentry proaspăt bărbierit, cu o jachetă 
sport şi ochelari cu rame metalice. Lloyd o luase din paşaportul 
falsificat, din dosarul CIA. 

— El e Cameleonul, Court Gentry. Fotografia din faţa voastră a fost 
făcută în urmă cu cinci ani. Mă tem că nu ştiu cât de mult şi-a 
schimbat înfăţişarea între timp. Nu lăsaţi aparenţa lui de normalitate 
să vă păcălească. A fost cel mai bun vânător pe care l-a avut CIA. 

Cineva mormăi ceva în spaniolă, dar Lloyd înțelese un singur 
cuvânt: Miloșevici. 

— Da, eram convins că unii dintre voi îl vor recunoaşte după 
reputaţie. Sunt o mulţime de zvonuri legate de operaţiunile lui. Unii 
spun că l-a ucis pe Miloşevici, alţii că nu. Unii spun că e responsabil 
de evenimentele din Kiev de anul trecut... Cei mai rezonabili recunosc 
că era imposibil. În fine, cunosc suficient de multe despre anumite 
misiuni pe care le-a dus la îndeplinire, atât în slujba guvernului 
american, cât şi prin contracte personale, ca să vă asigur că, dintre toţi 
cei pe care i-aţi întâlnit, domnul Gentry este un formidabil asasin 
plătit. 

— Arată ca un poponar, se auzi o voce distorsionată. 

Lloyd recunoscu accentul şi se întoarse spre monitorul prin care se 
ţinea legătura cu Africa de Sud. 

— E poponarul care vine la tine, îţi înfige un cuţit între coaste, îţi 
străpunge plămânii, apoi stă şi se uită cum te îneci cu propriul sânge, 
răspunse furios americanul. Omoară-l şi apoi vino să-mi spui că a fost 
o glumă. Până atunci, ţine-ţi comentariile infantile pentru tine! 

Sud-africanul nu mai zise nimic, aşa că Lloyd continuă, privind 
siluetele din Pretoria. 


— Cameleonul este specializat în împuşcături de la distanţă, bătaie 
corp la corp, arme albe şi Krav Maga, artele marţiale folosite de 
Forţele Speciale israeliene. Poate ucide cu o armă cu ţeavă lungă sau 
scurtă sau fără nicio armă. Te poate omori de la un kilometru distanţă 
sau îţi poţi da duhul cu respiraţia lui lângă ureche. Are experienţă în 
explozivi şi chiar în otrăvuri. În CIA se spunea că, la un moment dat, 
în Lahore, Pakistan, a folosit o sarbacană ca să doboare o ţintă în 
restaurant, reuşind să treacă neobservat, mai spuse Lloyd, după care 
făcu o pauză pentru efect. Gentry era la masa alăturată, continuând să 
mănânce în vreme ce ţinta lui îşi dădea duhul. Imediat după ce 
terminăm de discutat vă îmbarcaţi în avioane. Vom trimite 
douăsprezece echipe în douăsprezece avioane pe douăsprezece 
aeroporturi de pe ruta pe care ne aşteptăm s-o urmeze Gentry în 
următoarele patruzeci şi opt de ore. Eu voi supraveghea şi coordona 
activitatea de aici şi vă voi transmite orice informaţie pe care o voi 
putea obţine. Fiecare echipă care ia parte la vânătoare şi 
supravieţuieşte va primi un milion de dolari, plus cheltuielile apărute. 
Echipa care îl ucide pe Gentry va primi un bonus de douăzeci de 
milioane de dolari. 

— Ce vor face americanii dacă-l ucidem? se auzi o voce puternică, 
africană. 

Lloyd se întoarse spre Liberia, deşi nu era sigur că de acolo venise 
vocea. 

— Li s-a explicat şefilor voştri. Bărbatul acesta a fost deja 
condamnat la moarte de guvernul american; celor de la CIA li s-a 
ordonat să-l omoare pe loc. Nu are prieteni, nici familie. Nimeni nu-l 
va plânge dacă va muri. 

Altcineva vorbi într-o limbă asiatică şi după ce termină se auzi 
translatorul. 

— Unde este acum? 

— A zburat azi-noapte spre Praga. Agenţii au întrebat peste tot de 
el, dar nu ştim cu siguranţă dacă mai este acolo. 

— Ce echipă se trimite în Praga? 

— Albanezii. Erau cel mai aproape. 

— Nu-i corect! strigă sud-africanul. 

Pe ecran se văzu cum silueta lui Lloyd îşi scoate ochelarii şi-şi 
masează rădăcina nasului. 

— Nu vreau să-i jignesc pe albanezi, dar nu cred că prima echipă 
care-l va înfrunta îi va veni de hac. 

Urmară mormăieli din partea albanezilor, dar ceilalţi îi făcură 
imediat să tacă. 

— Da, îl vom ucide pe Gentry în următoarele două zile, dar ne 
aşteptăm la pierderi. E posibil ca şi o parte dintre voi să muriţi, zise 
Lloyd, încercând să lase impresia că-i pasă. Acestea fiind spuse, nu 


ştim dacă albanezii vor fi primii care dau de el. E posibil să ajungă în 
vest înainte să aterizeze avioanele voastre. În cazul ăsta, dacă îi dăm 
de urmă după ce părăseşte Praga, vă îmbarcăm în avioane şi vă ducem 
mai aproape de destinaţia finală. Vă asigur pe toţi că nu e niciun 
avantaj dacă veniţi din estul îndepărtat, mai zise avocatul a cărui 
siluetă păru zveltă, dar atletică, atunci când se îndreptă în scaun. Dați- 
mi voie să închei cu asta: faceţi tot ce trebuie pentru a vă îndeplini 
misiunea. Nu-mi pasă câtuşi de puţin de victimele colaterale. Dacă nu 
faceţi faţă unor copii ucişi, prizonieri sau căţeluşi morţi, atunci mai 
bine nu urcați în afurisitul de avion. Treaba voastră e să-l ucideţi pe 
Court Gentry. Omorâţi-l şi organizaţiile voastre vor primi milioane de 
dolari şi mulţumirile CIA. Rataţi şi probabil veţi muri de mâna lui. 
Veţi fi prea bine plătiţi ca să vă mai faceţi alte griji. Mai sunt 
întrebări? În cazul acesta, domnilor... să înceapă jocul! 

La ora patru şi un sfert dimineaţa, un agent masiv de securitate de 
la filiala din Brno, Cehia, a LaurentGroup îi arătă poza lui Gentry unui 
receptioner somnoros de la un mic hotel din Stare Mesto, Praga. 
Bătrânul din spatele tejghelei se uită mult timp la fotografie, spuse că 
nu era sigur, dar după ce primi cinci sute de coroane de la străin, îşi 
schimbă tonul. Era convins că bărbatul proaspăt bărbierit din poză şi 
turistul bărbos cazat în camera de la mansardă sunt unul şi acelaşi. 

Agentul îl sună imediat pe Lloyd. Avocatul fusese instruit să nu 
implice oamenii companiei în operaţiune, aşa că-i spuse să se ducă 
acasă. 

— O echipă e pe drum. 

— Dacă îl vreţi mort, o fac pentru o sută de mii de coroane. 

— Nu, nu o vei face, chicoti Lloyd. 

— Vreţi să spuneţi că nu mă descurc cu... 

— Da, exact asta vreau să spun. 

— Yankeu şmecher dat dracu”. 

— Da, eu sunt yankeul dat dracu’ care tocmai ţi-a salvat fundul 
amărât de ceh. Du-te acasă şi uită tot. Vei primi un bonus pentru ce ai 
făcut. 

— Urăsc americanii! 

Lloyd râse tare înainte să încheie convorbirea. 


ZECE 


Gentry se trezi la cinci dimineaţa. Rana din coapsă pulsa dureros, 
motiv pentru care nu se odihnise prea bine. Se ridică încet din cauza 
durerii şi se aplecă să-şi întindă şalele şi articulațiile, după care se 
răsuci cu putere stânga-dreapta. Voia să-şi petreacă ziua în mişcare. 
Încă nu se hotărâse asupra unei destinaţii, dar ştia că trebuia să plece 
cât mai repede din hotel. 

După o vizită scurtă la baie unde se uşură şi verifică pansamentul 
de pe coapsă, îmbrăcă aceleaşi haine pe care le purtase cu o seară în 
urmă. Se uită pe fereastră să vadă dacă e supravegheat şi apoi coborî 
şi părăsi clădirea la cinci şi douăzeci şi cinci. 

Îşi făcuse în minte o listă cu ceea ce avea de făcut. Unul, să meargă 
la ascunzătoarea locală din Praga şi să ia un pistol mic. Nu avea să 
mai ia vreun zbor; călătoriile cu avionul, ca acelea din ultimele 
douăzeci şi patru de ore, erau o anomalie în viaţa lui, pentru că ura să 
fie neînarmat. Se urca în avioane comerciale numai dacă nu avea de 
ales şi făcuse asta de cel mult douăsprezece ori în ultimii patru ani. 
Acum se simţea despuiat în timp ce mergea neînarmat prin întuneric, 
străbătând străzile acoperite cu piatră cubică din Praga. Singura lui 
consolare era un briceag Spyderco ascuns la betelia pantalonilor, pe 
care-l cumpărase de la un poliţist kurd. Era mai bun decât nimic, dar 
inferior oricărei arme de foc. 

După ce avea să treacă pe la ascunzătoare, avea să fie nevoit să iasă 
din oraş: să cumpere cu bani gheaţă o motocicletă cu care să plece din 
Praga. Poate că avea să stea câte o săptămână în diferite sate din 
Cehia sau Slovacia. Spera să fie în siguranţă până când preşedintele 
nigerian avea să îşi termine mandatul şi atunci, poate, avea să îl lase 
în pace. 

Nimeni nu putea să dispară mai repede şi fără urme decât 
americanul de treizeci şi şase de ani. 

În timp ce se îndrepta spre metrou, decise să pună în fruntea listei 
un lucru foarte important. De la o cafenea din apropiere îl îmbie 
mirosul de cafea proaspătă şi în momentul ăla avea nevoie de una la 
fel de mult ca de o armă. 

Greşea. 

O ceaţă deasă acoperi strada şi începu să plouă exact când Court 
urcă două trepte şi intră în cafenea. Era cinci şi jumătate şi avu 
impresia că e primul client. Ştia suficientă cehă cât să o salute pe 
tânăra din spatele tejghelei. Arătă spre cafetiera mare şi spre platoul 
cu pateuri şi apoi o privi pe fata palidă cum toarnă lichidul aburind 
într-un pahar şi-i pune micul dejun în pungă. 

Chiar atunci se auzi clinchetul clopoţelului de deasupra uşii. Gentry 


se uită la cei trei bărbaţi care intrară şi-şi închiseră umbrelele, 
scuturând apoi stropii de ploaie de pe haine. Păreau localnici, dar nu 
era sigur. Primul bărbat se uită cum străinul se duce la un stand să-şi 
pună zahăr şi lapte în cafea. 

Court citi fluturaşul înrămat care promova o seară de lectură, apoi, 
prin fereastra din dreapta lui, la strada umedă şi întunecată. 

Câteva secunde mai târziu era afară, ignorând ploaia rece în timp 
ce se îndrepta spre staţia de metrou Mustek. Nu mai erau alţi pietoni 
în preajmă; frigul, ploaia şi ora matinală îşi spuneau cuvântul. Pe el 
nu-l deranja aerul rece, ba dimpotrivă, îl înviora, dând viaţă muşchilor 
şi creierului obosit. Trecură câteva camioane cu marfă pe el şi Gentry 
aruncă o privire spre parbrizele ude. Găsi intrarea la metrou şi începu 
să coboare. Ochii încă obosiţi se adaptară mai greu la lumina electrică 
rece reflectată în dalele albe. 

Urmă semnele care duceau către peron, apoi luă un lift care-l 
coborî mai adânc în măruntaiele oraşului adormit şi, după o cotitură, 
zări peronul. 

Cu puţin înainte să facă dreapta, se duse la un coş de gunoi unde 
aruncă paharul neatins cu cafea şi punga cu pateuri, apoi coti şi se 
opri după doi paşi. 

Îşi încordă toţi muşchii — picioarele, spatele, gâtul, chiar şi 
maxilarul —, după care scoase briceagul şi-l deschise cu o viteză şi o 
eficienţă greu de egalat. 

Se întoarse şi făcu un singur pas în direcţia din care venise, sărind 
ca să acopere o distanță cât mai mare, şi înfipse lama de opt 
centimetri în gâtul bărbatului care-l urmărea. 

Bărbatul era masiv, înalt şi bine făcut. Degetele lui cărnoase 
apucară pistolul automat, dar Gentry îl prinse de încheietură şi ţinu 
ţeava în jos, de teamă ca spasmele muribundului să nu declanşeze 
arma. 

Nu-şi pierdu timpul să se uite la muribund; dacă ar fi făcut-o, ar fi 
văzut în ochii lui şocul şi confuzia instalate înaintea panicii sau 
durerii. Îl trase într-un colţ al tunelului când apăru al doilea asasin. 
Court apucă zdravăn cu mâna dreaptă briceagul care încă era înfipt în 
gâtul primului bărbat, dar nu reuşi să-l scoată, aşa că se folosi de 
trupul acestuia ca să-l lovească pe cel de-al doilea atacator şi să-l culce 
la pământ. Cu mâna stângă se chinuia să-i desprindă arma din mâinile 
încleştate. Nu putu s-o ia, dar văzu a treia siluetă, care se pregătea să 
tragă. 

Gentry se ghemui la pieptul bărbatului cu cuțitul în gât folosindu-i 
trupul ca scut şi avansă repede spre ultimul asasin. 

Aerul fu străpuns de zgomotul asurzitor al unei împuşcături, 
amplificat de tavanul jos şi de coridorul îngust. Gentry simţi cum intră 
glontul în trupul însângerat pe care-l folosea ca pavăză. Imediat, 


partenerul de dans al lui Court fu lovit de al doilea glonţ. Americanul 
îl împinse în cele din urmă cât putu de tare spre al treilea atacator, 
trăgând în acelaşi timp de briceag. Reuşi să-l scoată şi încercă din nou 
să-i ia arma, dar mâinile mortului rămăseseră încleştate. 

Acum se afla între doi asasini — ambii în viaţă şi înarmaţi — care 
stăteau la cel mult trei metri distanţă de el. În spatele lui era cel pe 
care-l doborâse, iar în faţă, cel aflat în picioare, care reuşise să scape 
de trupul plin de sânge al camaradului său şi acum îşi fixa ţinta. Cu o 
mişcare fulgerătoare, Gentry întoarse briceagul şi, ţinându-l de lamă, 
îl aruncă spre bărbatul aflat în picioare, iar lama se înfipse cu precizie 
medicală în orbita stângă a agresorului. Sângele ţâşni imediat şi 
bărbatul dădu drumul armei ca să-şi ducă mâinile la ochi când căzu în 
genunchi. 

Gentry nu se uită la ameninţarea din spatele lui, ci se aruncă în 
faţă, cu braţele întinse, disperat să pună mâna pe arma căzută. Chiar 
înainte să atingă pământul, se auzi o nouă împuşcătură în pasaj. Nu 
simţi impactul şi bănui că asasinul ţintise spatele lui, dar ratase din 
cauza săriturii. 

Court ateriză pe dalele reci de gresie şi, din alunecare, ridică 
pistolul. Bărbatul cu lama înfiptă în ochi era în genunchi şi trăgea să 
moară, urlând de durere. Gentry se rostogoli până în spatele lui şi 
trase spre ultimul duşman. Acesta avusese o mică şansă să riposteze, 
dar ezitase de teamă să nu-şi împuşte camaradul. 

Cameleonul nu ezită. Din poziţia în care se afla, trase foc după foc, 
văzând cum cel de-al treilea asasin se răsuceşte lovit de gloanţe şi 
moare. 

Când se convinse că singurul rămas în viaţă e bărbatul de lângă el 
cu lama înfiptă în ochi, puse ţeava pistolului în tâmpla acestuia şi 
trase fără ezitare. 

Americanul se ridică dintre trupurile bărbaţilor căzuţi pe coridorul 
puternic luminat. Stropii de sânge pătau pereţii şi pe lângă cadavre se 
formaseră bălți roşiatice. Urechile îi ţiuiau, iar rana din coapsă pulsa 
dureros. 

Se dăduseră de gol în cafenea. Court îşi dăduse seama că sunt 
asasini plătiţi din clipa în care intraseră pe uşă şi el observase 
scânteierea din ochii unuia dintre ei, semn că îl recunoscuse. După ce 
identificase ameninţarea pe care o reprezentau cei trei, îi studiase în 
reflexia sticlei care acoperea fluturaşul de pe perete, apoi în cea a 
ferestrei cafenelei şi în parbrizele maşinilor parcate. Pe scări, la 
metrou, îi simţise apropiindu-se. Se apropiară şi mai mult în tunel şi, 
la ultima cotitură înaintea peronului, ştiu că venise timpul să 
acţioneze. 

Court fusese mai rapid, mai bine pregătit şi avusese mai mult 
sânge-rece, dar acum stătea şi se uita la cele trei cadavre ştiind prea 


bine că exista un singur motiv pentru care trupurile lor se 
transformaseră în carne sfârtecată în timp ce lui continua să-i curgă 
sângele în vene. 

Afurisitul de noroc! 

Asasinii deciseseră să se oprească la cafenea înainte să-şi ocupe 
poziţiile pe lângă hotel, iar americanul se nimerise să fie acolo când 
intraseră ei. 

După aceea, toate piesele se aşezaseră la locul lor. 

Court avusese noroc. 

Ştia că e bine să fii norocos, dar ştia la fel de bine că norocul se 
putea termina oricând. Bănuia că în scurt timp aveau să apară 
navetiştii care circulau dimineaţa cu metroul. În mai puţin de treizeci 
de secunde de la ultima împuşcătură, Cameleonul luă de la asasini un 
pistol ceh CZ şi o mică sumă în euro şi coroane. 

Un minut mai târziu era din nou afară, purtând jacheta unuia 
dintre cei trei bărbaţi. Sângele de pe pantaloni fu în scurt timp diluat 
de stropii de ploaie şi Court continuă să meargă hotărât prin ceaţă 
până la o staţie de autobuz din apropierea Podului Carol. În afara unui 
uşor şchiopătat, nimic nu-l diferenţia de restul oamenilor care 
apăruseră pe stradă şi făceau naveta zilnică spre locurile de muncă. 

Lui Fitzroy i se oferise o cămăruță cu un pat pe care să se 
odihnească, dar, din principiu, refuză s-o facă. Moţăi însă pe scaunul 
din sala de şedinţe. În jurul lui, mişcându-se ca nişte umbre, 
Tehnicianul mergea de la un terminal la altul, iar Lloyd dădea telefon 
după telefon de pe mobil. Oamenii de la pază stătuseră toată noaptea 
în interiorul şi în afara încăperii. 

Sir Donald se trezise la şase şi jumătate şi tocmai sorbea din cafea 
când Tehnicianul îi atrase atenţia lui Lloyd. 

— Domnule... Albanezii nu răspund. 

Lloyd stătea pe un scaun în faţa lui Fitzroy, bea cafea şi studia 
harta Pragăi. Se uită la omul lui, ridică din umeri şi strânse buzele. 

— E greu să iei legătura atunci când eşti mort. 

— Nu avem de unde să ştim că... 

Lloyd nu-l ascultă, ci îşi spuse în barbă: 

— Una a căzut, mai sunt unsprezece. N-a durat mult. 

Fitzroy zâmbi în spatele ceştii cu cafea, iar Lloyd observă. Se ridică 
în picioare, înconjură masa şi se lăsă pe vine în faţa lui Sir Donald, 
vorbindu-i încet. 

— Noi doi am putea părea adversari, dar avem de fapt acelaşi ţel. 


Dacă sărbătoreşti în secret victoria Cameleonului, aminteşte-ţi că miza 
creşte pe măsură ce se apropie de ţintă. Cu cât este mai repede 
doborât, cu atât mai bine pentru tine, fiul, nora şi preţioasele tale 
nepoţele. 

Zâmbetul lui Sir Donald păli. 

După o oră cârâi telefonul prin satelit al lui Fitzroy, iar Lloyd şi 
oamenii săi tăcură mâlc. Sir Donald apăsă pe butonul difuzorului abia 
la al treilea apel. 

— Court? Unde eşti? Am încercat să dau de tine. 

— Ce mama dracului se întâmplă? 

— Despre ce vorbeşti? 

— O altă echipă de ucigaşi a încercat să mă elimine. 

— Glumeşti! 

— Crezi? 

— Nu. Cine erau? 

— Sunt al dracului de sigur că nu sunt nigerieni. Trei tipi albi; 
păreau să fie din Europa Centrală. Nu am avut timp să le scot cărţile 
de identitate; oricum, dacă erau buni de ceva, nu le-ar fi luat cu ei. 

— Probabil că Abubaker foloseşte mercenari. Nu m-ar mira, la cât 
îi sunt de adânci buzunarele. Ai fost rănit? 

— Da, dar nu de clovnii ăştia. Am încasat un glonţ în coapsă ieri- 
dimineaţă, în avion. 

— Ai fost împuşcat?! 

— Nu e mare lucru. 

Lloyd luă imediat agenda şi notă această informaţie. 

— Fiule, au apărut nişte complicaţii. 

— Complicaţii?! A trebuit să dobor opt tipi în ultimele douăzeci şi 
patru de ore din cauza breşei apărute în Reţeaua ta. Ai al dracului de 
multă dreptate când spui că au apărut complicaţii. 

— Nigerienii ştiu că sunt intermediarul tău. 

Pe linie nu se mai auzi nimic un timp, după care vorbi din nou 
Court. 

— La dracu, Don! Cum s-a întâmplat asta? 

— Aşa cum spuneam... complicaţii. 

— În cazul ăsta, eşti în pericol la fel de mult ca şi mine. E doar o 
chestiune de timp până vor veni după tine, spuse îngrijorat tânărul. 

— Au făcut-o deja. 

— Ce s-a întâmplat? veni întrebarea după o altă pauză. 

— Îi au pe ai mei: fiul, nora şi cele două nepoate. 

— Gemenele, zise cu căldură Gentry. 

— Da. Îi ţin în Franţa şi mi-au spus că, dacă nu te predau pe tine, îi 
omoară. În urmă cu treizeci de minute mi-au dat patruzeci şi opt de 
ore să te predau lor viu sau mort. Au pus echipe pe urmele tale, dar 
vor să le dau informaţii despre locul unde te afli. 


— Ceea ce se pare că ai făcut. 

— Nu, fiule. N-am scos o vorbă. E adevărat că ai fost pus în pericol 
în Irak, dar un agent nigerian te-a văzut la bordul unui avion spre 
Tbilisi. Nu le-am spus nimic şi nici nu intenţionez s-o fac. 

— Dar familia fiului tău... 

— Nu-mi trădez oamenii. Şi tu faci parte din familia mea. 

Chipul lui Fitzroy se schimonosi de dispreţ, iar Lloyd îl privi cu 
admiraţie pe bătrânul englez capabil să-l linguşească şi să-l trădeze în 
acelaşi timp. Fitzroy atingea cu cea mai mare virtuozitate strunele 
asasinului său. 

Lloyd cunoştea pe dinafară dosarul lui Gentry şi ştia ce va urma. 

— Unde îi ţin acum? 

— Într-un castel din Normandia, Franţa, la nord de oraşul Bayeux. 

— Ai zis patruzeci şi opt de ore? 

— Minus treizeci de minute. Termenul-limită e la ora opt, duminică 
dimineaţa. Mi-au spus că au oameni în poliţia franceză şi că orice 
semn că se pune la cale o operaţiune va duce la un masacru. 

— Mda. Poliţiştii vor fi inutili. Am o şansă mai mare dacă mă duc 
singur. 

— Court, nu ştiu ce-ţi trece prin minte, dar e mult prea periculos 
pentru tine să încerci cine ştie ce... 

— Don, trebuie să ai încredere în mine. Cel mai bun lucru pe care-l 
pot face e să mă duc acolo şi să curăţ personal rahatul ăsta. Am nevoie 
să-mi dai toate informaţiile pe care le ai despre forţele lor, nu-mi 
ascunde nimic, iar eu îţi voi aduce înapoi familia. 

— Cum? 

— Cumva. 

De data asta, Sir Donald fu cel care tăcu. Se frecă îndelung la ochi, 
după care vorbi. 

— Îţi voi rămâne îndatorat pe veci, flăcăule. 

— Hai să le luăm pe rând, şefu”, încheie Gentry. 

De bucurie, Lloyd împunse aerul cu pumnul. 

— Îţi aduc capul pe care îl vrei, dar şi tu trebuie să-ţi respecţi 
partea de înţelegere, zise Fitzroy. 

— Sir Donald, nimic nu mă va face mai fericit decât să-mi sun 
oamenii şi să vă las pe tine şi familia ta în pace. 


UNSPREZECE 


Court Gentry lucra pe cont propriu de patru ani. Înainte de asta 
fuseseră Golf Sierra, cunoscută şi ca Echipa Teroristă, şi misiunile pe 
care le îndeplinise de unul singur pentru CIA. Fiind un tip dur, Gentry 
îşi petrecuse singur cea mai mare parte a vieţii de adult. Ca să fie 
sigur, atunci când lucra sub acoperire dezvolta relaţiile necesare care 
să-l ajute în misiune, dar acestea erau trecătoare, minciuni spuse în 
iatac. 

Viaţa lui personală era lipsită de afecţiune. 

Fusese însă un episod în ultimii şaisprezece ani, când Court nu 
lucrase nici ca asasin, nici ca spion şi nu fusese o umbră care se 
pierdea în peisaj. Cu doi ani în urmă, pentru numai două luni, Fitzroy 
îl angajase pe Cameleon pe baza CV-ului său. Court ocupase un post în 
departamentul de Protecţie Personală, muncă de bodyguard, primind 
sarcina de a le supraveghea pe cele două nepoate ale lui Sir Donald. 

Tatăl lor, fiul lui Sir Donald, era un dezvoltator imobiliar de succes 
în Londra. Nu călcase pe urmele tatălui său în întunecata lume a 
spionajului şi securităţii. Era un om de afaceri onest, care respecta 
regulile. Cu toate acestea, Phillip Fitzroy reuşise să intre în conflict cu 
nişte pakistanezi deoarece compania lui făcea lobby împotriva unei 
legi propuse de municipalitate, care ar fi permis muncă neautorizată şi 
muncitori necalificaţi în construcţii. Bineînţeles că Phillip susţinuse că 
era în interesul tuturor locuitorilor Londrei să stea în clădiri ridicate 
numai de profesionişti, dar mafia pakistaneză îi extorca de ani buni pe 
cei care nu aveau acte şi decisese că, dacă mai mulţi imigranţi ar avea 
locuri de muncă mai bine plătite, ar fi putut stoarce mai mult. 

Totul începuse cu telefoane de ameninţare, care să-l facă pe Phillip 
să renunţe la campanie. Elise Fitzroy găsise apoi în cutia poştală o 
bombă improvizată falsă, iar Scotland Yardi3 deschisese un dosar de 
cercetare. Detectivi cu chipuri dure îşi trecuseră mâinile peste bărbi şi 
promiseseră că vor fi vigilenţi. Phillip continuase lupta împotriva legii 
muncii şi apăruseră mai multe ameninţări, iar Scotland Yard trimisese 
o maşină cu un poliţist narcoleptic în faţa casei lor din Sussex Garden. 

Într-o după-amiază, Elise golea ghiozdanul lui Kate, pe atunci în 
vârstă de şase ani. Fetiţele se uitau la televizor, când mama lor scosese 
dintr-un buzunar un bilet. Crezând că este de la doamna Beasley, îl 
deschise. 

„Le putem lua oricând vrem. Las-o baltă, Phillip”, era scris de mână 
cu litere de tipar. 

Elise îl sună isterică pe Phillip, iar acesta, la fel de agitat, îl sună la 
rândul lui pe Donald şi, şapte ore mai târziu, cel din urmă veni la ei 
însoţit de un american. 


Yankeul nu era nici mare, nici mic şi evita contactul vizual. Elise 
bănuia că se apropie de treizeci de ani, în timp ce Phil estimă vreo 
patruzeci. Purta blugi şi avea un rucsac mic pe care nu-l scotea de pe 
umeri şi un pulover supradimensionat sub care Phillip îşi închipui că 
are ascunse tot felul de dispozitive cu care făcea rău oamenilor. Sir 
Donald se duse în salon cu Elise şi cu Phillip, în timp ce bărbatul 
aşteptă în hol. Donald le spuse bieţilor oameni îngrijoraţi că numele 
tânărului este Jim — doar Jim -— şi că era probabil cel mai bun din 
lume în ceea ce făcea. 

— Ce face mai exact, tată? 

— Să zicem că o să vă fie mai bine cu el decât cu strada plină de 
maşini cu sticleţi. Nu exagerez. 

— Nu pare să fie cine ştie ce de capul lui... 

— Asta face parte din meseria lui. Nu trebuie să iasă în evidenţă. 

— Ce dracului vom face cu el, tată? 

— Aruncaţi-i câteva sendvişuri pe zi, asiguraţi-vă mereu că e plină 
cafetiera şi, în rest, uitaţi că e aici. 

Elise refuză însă să-l trateze ca pe un obiect. Era politicoasă şi 
descoperi că tânărul răspunde la amabilitate. Nu se uita însă niciodată 
la ea. 

— Se uită pe fereastra care dă spre stradă, pe cea care dă spre 
grădină şi spre uşa camerelor fetelor, dar niciodată la mine, îi spusese 
soțului ei. Voi doi aveţi multe în comun, Phillip; v-aţi înţelege de 
minune. 

Apariţia unui intrus în gospodăria familiei Fitzroy dusese inevitabil 
la fricţiuni între cei doi soţi. 

Claire şi Kate începuseră să-l placă pe Jim. Îi imitau accentul 
american, dar el era binevoitor. Le ducea la şcoală în fiecare în zi în 
Saabul lui Elise, iar femeia îi însoțea. Micuța Kate îl tachinase într-o 
zi, spunându-i că nu e un şofer bun, iar tânărul le surprinsese pe 
mamă şi pe fete când izbucni în râs şi recunoscu faptul că în mod 
normal merge cu trenul sau cu motocicleta. După doar o clipă, chipul 
lui redevenise imobil, iar privirea i se îndreptase spre oglinzi şi spre 
drum. 

Timp de aproape două luni fusese nedezlipit de lângă fete de când 
se trezeau. Dormea pe un pat pliabil pe hol cât ele dormeau. Singurul 
moment neobişnuit în cele opt săptămâni fusese într-o duminică, 
atunci când mergeau la cumpărături şi maşina fusese blocată din 
cauza unui accident rutier. Imediat cum s-au oprit toate maşinile, Jim 
a urcat Saabul pe trotuar. Îşi descheiase haina sport, iar Elise zări 
mânerul unei arme la subraţ. Conducea pe trotuar, printre oameni, 
ținând volanul cu mâna stângă, în timp ce dreapta stătuse tot timpul 
pe pistolul aflat în toc. Nu le spusese nimic pasagerelor şi se purtase ca 
şi cum era o zi normală de duminică şi mergeau la o prăjitură. 


Tot drumul, mama şi fetele îl priviseră uluite. 

Apoi, într-o zi, plecase. Pătura era strânsă pe patul unde dormea el, 
iar perna fusese aşezată deasupra. În ziare apăruse ştirea conform 
căreia mafioţii pakistanezi fuseseră arestaţi de durii de la Scotland 
Yard, aşa că Sir Donald îl luase pe yankeu din casa fiului său. 

Phillip şi Elise respiraseră uşuraţi că dispăruse ameninţarea şi că 
autorii ridicolei legi fuseseră învinşi. 

Fetiţele plânseseră însă când tatăl lor le anunţase că unchiul Jim 
trebuise să se întoarcă în America şi nu, era puţin probabil să revină. 


4 4 4 


Court cumpără o motocicletă în mai puțin de o oră după ce încheie 
convorbirea cu Fitzroy. Era o Honda CM450 din 1986, cu un motor 
decent şi cauciucuri care păreau să mai reziste câteva zile la efort. 

Vânzătorul era un localnic care lucra la o benzinărie de pe drumul 
spre Seberov, în sud-estul Pragăi. Court plăti cu bani gheaţă şi porni la 
drum fără să mai facă acte, dând câteva sute de coroane în plus pentru 
o cască şi o hartă. 

Nu ezitase nicio clipă de când încheiase convorbirea cu Don. Court 
ştia că făcea pe drum o zi sau mai mult până în Normandia. Putea să 
conceapă un plan de acțiune sau să ia legătura cu Fitzroy în timp ce se 
deplasa. Nu, nu avea timp să stea pe bancă în parc aici, la şapte sute 
douăzeci de kilometri distanță, ca să admire natura. 

După ce cumpără motocicleta, se opri la depozitul secret închiriat 
pe termen lung, aflat la câțiva kilometri sud de centrul oraşului. Nu 
mai avea cheia de la uşă, aşa că pur şi simplu forță încuietoarea. Dacă 
era întrebat, putea spune numărul cardului de credit cu care îl plătise. 
Alesese acest loc în urmă cu trei ani şi se mai întorsese aici o singură 
dată, aşa că micul spaţiu era acum prăfuit şi plin de mucegai. Avea 
aproximativ nouă metri pătraţi şi era gol, cu excepţia a patru genţi 
aşezate una peste alta, fiecare înfăşurată într-un sac de gunoi. În 
ascunzătoare avea pistoale, puşti, muniţie, haine, alimente şi 
medicamente depozitate în pungi vidate. Vâri într-o geantă arma CZ 
pe care o luase în timpul înfruntării de la metrou şi luă un revolver 
Walther P99 Compact şi două încărcătoare. Arma era curată şi bine 
lubrifiată, dar tot verifică muniţia şi trăgaciul. Ştia prea bine că nu 
putea umbla în Uniunea Europeană cu un arsenal asupra lui, aşa că 
era nevoit să se descurce doar cu pistolul. 

Desfăcu apoi o trusă cu medicamente, îşi dădu jos pantalonii şi se 
aşeză pe podeaua rece şi murdară. Zgârieturile pe care le lăsaseră 
ghearele unui şobolan pe pereţii din aluminiu îi arătară clar condiţiile 


insalubre ale locului. Examină cu fascinaţie profesională rana veche de 
o zi. Nu mai fusese împuşcat până acum, însă de-a lungul timpului 
fusese rănit de mai multe ori. Piciorul îi pulsa dureros, dar suferise şi 
mai rău din cauza arsurilor, a oaselor rupte sau a bucăţilor de şrapnel 
care-i intraseră în gât. Riscurile meseriei. 

Turnă o cantitate generoasă de iod pe rana lăsată de glonţ, după 
care desfăcu pachetul cu bandaje şi o cremă antiseptică, se pansă cât 
de bine putu în lumina slabă, apoi strânse medicamentele şi le puse 
într-o pungă mică pe care o vârî în buzunar. În a doua geantă găsi 
haine. Le dezbrăcă pe cele subţiri şi-şi puse o cămaşă maro din catifea 
reiată şi o jachetă groasă. O pereche de mănuşi îi încălzi imediat 
degetele. Urmară o pereche de bocanci din piele şi o căciulă ce putea 
fi folosită şi ca mască de schi. Închise genţile, lăsându-le la fel cum le 
găsise, apoi uşa şi încălecă motocicleta. 

După câteva minute se afla la o răspântie în sudul oraşului. La 
câteva ore spre vest se găsea graniţa germană, apoi cea franceză, după 
care urma Normandia. 

Porni motorul şi oftă lung prin masca neagră ce se acoperi cu abur 
în dreptul gurii. 

Dacă ar fi fost atât de uşor... 

Nu, la un moment dat trebuia să se oprească: înainte să ajungă în 
Normandia trebuia să ia nişte materiale. Ştia de unde să ia tot ce avea 
nevoie, dar asta însemna încă o jumătate de zi pe drum. 

Pentru început, avea nevoie de acte noi. Încă mai avea pașaportul 
pe care-l folosise când intrase în Republica Cehă, care îi permitea să 
circule şi în Europa Centrală, unde nu aveau o bază de date a tuturor 
imigranţilor, dar se folosise deja de identitatea lui Martin Baldwin, 
jurnalistul independent. Numai un optimist incurabil sau un prost s-ar 
fi folosit din nou de el în Uniunea Europeană, iar Gentry nu era nici 
una, nici alta. Mai important, avea nevoie de alt paşaport ca să iasă 
din Europa după ce încheia operaţiunea din Normandia. Ştia prea bine 
că, după asta, trebuia să dispară undeva departe, iar nişte acte „fără 
pată” i-ar fi uşurat calea. 

Court cunoştea un bărbat în Ungaria care i le-ar fi putut obţine 
rapid. Cu acte bine făcute s-ar fi putut mişca repede şi eficient prin 
Uniunea Europeană, şi, dacă trebuia să se legitimeze de-a lungul 
drumului, putea să facă asta în siguranţă. Apoi, odată încheiată 
misiunea, putea să arunce toate armele şi echipamentul, să urce într- 
un avion spre America de Sud sau Pacificul de Sud sau chiar afurisita 
Antarctică, unde doar căldura proprie i-ar mai aminti cât de fierbinte 
fusese ultima perioadă. 

După misiunea din Normandia nu avea să aibă timp ca să alerge 
după documente şi nici vorbă să poată părăsi în grabă Europa fără ele. 

Vântul rece de noiembrie veni dinspre vest când Gentry intră pe 


E65, autostrada ce-l ducea spre Brno, în Slovacia, prin Bratislava, apoi 
spre sudul graniţei ungare. De acolo putea ajunge repede în 
Budapesta. Şase ore de drum, care includeau două opriri pentru 
alimentarea cu benzină şi traversarea a două graniţe slab păzite. 
Apăsă pedala de acceleraţie şi se aplecă împotriva vântului rece, 
forțându-se să se gândească la următoarele patruzeci şi opt de ore. Nu 
era prea plăcut, dar era necesar şi mult mai bine decât să-şi 
amintească toate întâmplările din ultimele patruzeci şi opt de ore. 


DOISPREZECE 


Gentry intră în capitala Ungariei la ora trei după-amiază. Nori 
cenușii de ploaie atârnau deasupra dealurilor verzi din Buda, la vest 
de Dunăre, fluviul care împărțea în două oraşul cu patru milioane de 
locuitori. Court vizitase Budapesta cu patru ani în urmă, la prima 
misiune pentru Fitzroy, o simplă operaţiune împotriva unui asasin 
sârb. Acesta pusese o bombă într-un restaurant local ca să ucidă un 
traficant de arme, dar îl ucisese şi pe fratele unui american. 

Fratele supravieţuitor avea banii şi conexiunile necesare, aşa că-i 
fusese uşor să ia legătura cu Fitzroy şi să angajeze un lunetist. La fel 
de simplu fusese şi pentru Fitzroy să-şi trimită cea mai nouă achiziţie 
la Budapesta ca să-l găsească pe sârb într-un bar, să-l îmbete şi apoi 
să-i înfigă un cuţit în şira spinării şi să-l arunce în apele întunecate ale 
Dunării. 

Gentry cunoştea Budapesta şi din perioada în care lucrase pentru 
CIA. Intrase şi ieşise din oraş cam o dată la doi ani, timp de aproape 
un deceniu, urmărind diplomaţi, supraveghind oameni de afaceri ruşi 
dubioşi în hotelurile din Buda sau din Pestai4. La un moment dat 
alungase un asasin tadjic15, care viza un şef CIA, pentru că altcineva 
nu fusese în stare s-o facă. 

În peregrinările lui prin oraş, drumurile i se întretăiaseră de multe 
ori cu ale unui şarlatan local pe nume Laszlo Szabo, un tip mârşav. Nu 
ar fi făcut nimic dacă nu i s-ar fi fluturat prin faţă o mare sumă de 
forinţi. Era specializat în falsuri, cumpăra şi vindea acte pe care le 
modifica pentru cei care aveau nevoie să-şi schimbe identitatea şi să 
dispară. Ajutase mai mulţi criminali de război sârbi să fugă din Europa 
Centrală ca să scape de Curtea Internaţională de Justiţie şi făcuse 
grămezi de bani. Apoi, în 2004, intră în conflict cu Gentry când 
acceptă să falsifice documente pentru un terorist cecen, scăpat din 
capitala Ceceniei şi din ghearele ruşilor. Acesta făcuse o oprire la 
Budapesta în drum spre vest. Court şi echipa lui îl prinseseră pe cecen 
într-un depozit pe care îl deţinea Laszlo în suburbii. Fusese o 
operaţiune zgomotoasă şi, în încăierare, explodaseră substanţele pe 
care le folosea ungurul pentru fotografii, ucigându-l pe terorist. Court 
şi echipa lui fuseseră nevoiţi să dispară înainte de sosirea pompierilor, 
lăsându-l pe Laszlo să scape cu viaţă. Imediat după asta, când Court 
fusese trimis după prăzi mai mari, îşi amintise de Laszlo falsificatorul 
şi-l supraveghease pentru cazul în care într-o bună zi ar avea nevoie 
de serviciile lui. În mod normal, Court folosea documentele furnizate 
de reţeaua lui Sir Fitzroy, dar era bine să ştie că exista şi altcineva în 
Budapesta care, pentru suma potrivită, i le putea procura şi-l putea 
transforma în oricine voia el, cel puţin pe hârtie. 


Laszlo Szabo era iremediabil o mizerie de om şi Court era conştient 
de asta, însă mai ştia şi că era al dracului de bun în ceea ce făcea. 

Era trei şi jumătate când Court făcu plinul de benzină, cumpără un 
giroscop şi o limonadă de la un mic stand turcesc de pe strada 
Andrassy. Parcă motocicleta la distanţă de o stradă de vizuina lui 
Laszlo în Pesta, la aproximativ un kilometru de malul Dunării. Din cer 
şiroia ploaia rece, dar Gentry nu făcu nimic să se protejeze de 
intemperii. Se simţea obosit după atâta drum, iar ploaia îi înmuiase 
părul, barba şi hainele, însă îl ajuta să rămână vigilent. Uşa clădirii 
unde locuia Laszlo era înşelătoare: o bucată de fier ruginit prinsă în 
nişte balamale îngropate în piatra clădirii de pe strada Eotvos Utca, 
acoperită cu fiţuici îngălbenite şi mototolite. Nu era mai înaltă de un 
metru şi jumătate. Deşi părea că nimeni nu mai trecuse prin ea de la 
Al Doilea Război Mondial, uşa se întredeschise şi ieşiră doi negri 
slăbuţi exact când Court înghiţea ultimii dumicaţi din kebapul cu 
carne de miel. Somalezi, bănui americanul. Evident că se aflau ilegal 
în Europa, din moment ce nicio persoană care avea acces la acte legale 
nu ar fi apelat la Laszlo. Court ştia cât era de simplu zilele astea 
pentru africani şi pentru cei din Orientul Mijlociu să imigreze legal pe 
continent. Cei doi gogomani care trecuseră pe lângă el prin ploaie nu 
păreau să se califice pentru obţinerea actelor pe cale legală, ceea ce 
însemna că erau nişte pungaşi dubioşi. 

După ce stătu puţin pe gânduri, Cameleonul îşi dădu seama că nu 
sunt mulţi pe pământ la fel de căutaţi cum era el, aşa că-şi permise să 
creadă că, prin definiţie, era probabil mai dubios decât oricare dintre 
cei doi somalezi. 

Gentry bătu cu palma stângă deschisă în uşa metalică. Dreapta o 
ținea pe pistolul Walther ascuns în betelia pantalonilor, sub haină. 
Cum nu răspunse nimeni, după câteva minute bătu din nou. În cele 
din urmă, Court găsi butonul din plastic al unui interfon ascuns în 
colțul din stânga al uşii. 

— Szabo? Am nevoie de ajutorul tău. Plătesc. 

— Referinţe? 

Accentul era negreşit maghiar, dar engleza era bună, iar tonul, 
plictisit. Ca al unui funcţionar într-un magazin de vopsele. Court era 
doar unul dintre clienţii care stăteau la rând ca să ajungă la tejghea şi 
să comande bunurile necesare. 

— Sunt unul dintre oamenii lui Donald Fitzroy. 

Szabo nu făcea parte din Reţea, dar auzise cu siguranță de Sir 
Donald. 

Pauza suficient de lungă cât să-l facă pe Court să se îngrijoreze se 
încheie cu un bâzâit şi un clinchet. Uşor aplecat, împinse uşa cu grijă 
şi intră într-un hol întunecat, urmând licărul de lumină ce se zărea la 
vreo douăzeci de metri distanţă. Acolo era altă uşă în spatele căreia 


Court descoperi un atelier spaţios - în parte laborator, în parte 
librărie, în parte studio foto. Laszlo stătea aşezat în spatele biroului de 
lângă perete. Se întoarse către vizitator. 

Ungurul avea părul cărunt şi lung până la umeri. Hainele lui erau 
terne: blugi negri şi o cămaşă din poliester deschisă, care îi lăsa la 
vedere pieptul uscăţiv. Avea şaizeci de ani, dar părea de optzeci la 
chip şi de treizeci la corp. Dusese o viaţă intensă din punct de vedere 
fizic, o viaţă grea, şi Court îl asemănă cu un star rock îmbătrânit, care 
încă se consideră o partidă. 

— Un chip familiar, zise Szabo după ce-l studie îndelung. Fără 
barba udă de ploaie, poate te-aş recunoaşte... 

Court ştia că Szabo nu-i văzuse niciodată chipul. În 2004, când 
fusese în vizuina ungurului împreună cu Echipa Teroristă, purtase 
cagulă. Mai mult, era întuneric şi totul se desfăşurase repede. 

— Nu cred, zise Gentry, privind în jur să se asigure că nu exista 
vreo ameninţare. 

Pe pereţi atârnau ca iedera o mulţime de fire, încăperea era 
ciudată: mese şi rafturi pline de cutii şi cărţi, dulapuri încuiate de-a 
lungul unui perete şi, într-un colţ, studioul foto dotat cu o cameră 
aşezată pe trepied, în faţa căruia era un scaun pe un podium. 

— American. Treizeci şi cinci de ani, un metru optzeci, şaptezeci şi 
ceva de kilograme. Nu pari nici soldat, nici poliţist, bun. 

Court îşi amintea frânturi de informaţii din dosarul omului. Szabo 
fusese pregătit de sovietici în supraveghere electronică, falsificare de 
acte şi alte practici neletale. Fusese folosit ca spion al propriului popor 
în favoarea ruşilor, dar lucrase la două capete, dând Moscovei 
informaţii despre compatrioţii lui în timp ce ajuta ungurii să treacă de 
Cortina de Fier. 

Ajutorul dat condiţionat, cu jumătate de inimă, conaţionalilor se 
dovedise benefic după căderea Uniunii Sovietice, îşi spuse Gentry, 
amintindu-şi că citise undeva că Szabo nu scăpase chiar uşor din cauza 
asocierii cu Moscova. 

— Sunt doar un om care are nevoie de câteva dintre serviciile tale. 
Repede. 

Laszlo se ridică şi luă un baston sprijinit de birou, lăsându-se greu 
pe el când traversă camera. Se apropie de vizitator. Court îi observă 
trupul slăbit şi şchiopătatul sever. Problema asta nu o avea în urmă cu 
cinci ani, când se văzuseră. 

După o eternitate, ungurul ajunse în faţa lui Court, foarte aproape. 
Îi ridică bărbia cu degetele şi-i întoarse capul dintr-o parte în alta. 

— Ce fel de servicii? 

— Un paşaport bun, nu falsificat. Îmi trebuie acum. Plătesc în plus 
pentru deranj. 

Laszlo încuviinţă. 


— Ce face Norris? 

— Norris? 

— Fiul lui Sir Donald, bineînţeles. 

— Vrei să spui Phillip. 

— Da. Sir Donald mai are casa de vară în Brighton? 

— N-am de unde să ştiu. 

— Nici eu, sincer să fiu, admise Szabo, ridicând uşor din umeri. 

— Înţeleg că trebuie să te convingi de buna mea credinţă, dar mă 
grăbesc. 

Szabo dădu din cap, şontâcăi până la o băncuţă, una dintre multele 
din încăpere, fiecare aflată în faţa unei mese sau a unui birou 
acoperite cu computere, hârtii, camere de luat vederi şi alte 
echipamente. 

— Fitzroy are propria reţea, propriii oameni care pot furniza 
documente. De ce te cobori la nivelul lui Laszlo? 

— Am nevoie de cineva bun şi rapid. Toţi ştiu că tu eşti cel mai 
bun. 

Ungurul dădu din nou din cap. 

— Poate că nu vrei decât să mă flatezi, dar ai dreptate. Laszlo e cel 
mai bun. Voi face o treabă bună pentru tine şi poate îi vei spune lui 
Fitzroy despre asta; înţelegi ce vreau să spun. 

Court dispreţuia oamenii care vorbeau despre ei la persoana a treia, 
dar ştia şi să fie politicos atunci când era nevoie. 

— Scoate-mă de aici cu acte curate într-o oră şi o voi face! 

Szabo păru încântat. 

— Am intrat recent în posesia unui transport de paşapoarte 
belgiene. Numere noi de serie, nu din cele raportate ca fiind furate. 
Perfect legale. 

— Nu. Două treimi din paşapoartele furate de pe piaţă sunt 
belgiene şi sunt verificate mai atent. Îmi trebuie ceva mai puţin 
evident. 

— Un client informat. Respect asta, zise Laszlo, ridicându-se şi 
pornind sprijinit în baston către alt birou. Urmări cu degetele notițele 
scrise de mână, cu creionul, într-o agendă mică. 

— Da, cred că ai putea trece drept pasăre kiwi. Am de ceva timp 
nişte paşapoarte neozeelandeze. Zilele astea, majoritatea clienţilor mei 
sunt africani sau arabi. E evident că nu-i pot face kiwii6. Aşa cum 
spuneam, am actele astea de ceva timp, dar Laszlo poate modifica 
seria atunci când pune datele tale, fără să afecteze holograma. Nici 
vorbă să poată fi detectat ca făcând parte dintr-un lot dispărut. 

— Bine. 

Szabo se aşeză şuierând, semn că mişcarea fusese obositoare şi 
inconfortabilă. 

— Cinci sute de euro. 


Gentry acceptă, scoase banii din teanc şi-i arătă lui Laszlo, dar nu-i 
dădu. 

— Cum rămâne cu chipul tău? Te pot fotografia aşa cum eşti acum 
sau putem crea ceva mai profesional. 

— Aş vrea să mă aranjez mai întâi. 

— Am un duş. Lame de ras. Un costum şi o cravată care ar trebui să 
ți se potrivească. Pregăteşte-te în timp ce Laszlo lucrează la hârtii. 

Court traversă un hol şi îşi dădu seama după mirosul de 
transpiraţie şi mucegai unde e baia. La duş se găsea săpun, lame de ras 
şi foarfeci, toate pregătite pentru operatorii şi imigranții ilegal care 
trebuiau să-şi camufleze imoralitatea pentru câteva minute cât să facă 
poza în care arătau foarte dichisiţi. Intenţionau să le-o prezinte 
poliţiştilor şi agenţilor vamali. Gentry îşi rădea barba pentru prima 
dată în ultimele trei luni. Lăsase Waltherul pe un raft mic, alături de 
şampon şi lame de ras, şi, când termină, arma era acoperită de spumă. 

După ce se spălă, se gândi la fiecare fir de păr ca fiind o probă 
ADN, aşa că pierdu ceva timp adunându-le cu grijă. 

Se privi în oglindă în vreme ce-şi pieptănă părul ud, castaniu, cu o 
cărare pe dreapta ce avea să dispară după ce i se usca părul. Chipul îi 
îmbătrânise: bătaia soarelui, a vântului şi însăşi viaţa lăsaseră urme 
adânci pe piele. Observă că pierduse în greutate de când începuse 
operaţiunea din Siria şi avea pungi sub ochi. 

Când avea douăzeci şi şase de ani, se întâmplase să nu doarmă 
patru zile la rând. Era pe urmele unui agent inamic în Moscova şi-l 
urmase la căsuţa de la ţară cu o amărâtă de Lada care se defectase în 
zăpadă. Cameleonul fusese nevoit să se mişte încontinuu, ca să nu 
îngheţe şi să moară. 

Acum, la treizeci şi şase de ani, se temea că arată mai rău după 
patru zile de muncă decât atunci când echipa de extragere îl scosese 
din zăpadă pe jumătate îngheţat şi-l urcase în elicopter. 

După ce se şterse, îşi puse pantalonii uzi şi se asigură că 
pansamentul umed e bine fixat pe picior. Îşi încheie cureaua şi încălţă 
şosetele şi bocancii. Îmbrăcă apoi cămaşa albă pe care i-o dăduse 
Laszlo şi care-i era largă la gât, aşa încât făcu un nod mare cravatei 
ieftine, ca să acopere golul. Un sacou albastru ce părea făcut din 
carton îi strângea umerii şi nici nu mai încercă să-i încheie nasturii. 
Puse apoi pistolul la şold, vâri în buzunare încărcătoarele şi se 
întoarse în laboratorul lui Laszlo. 

Acesta stătea într-un scaun ergonomic în faţa unui aparat de 
laminat, aplecat cu o lamă peste un paşaport. Ridică privirea şi se uită 
lung la client. 

— O adevărată metamorfoză! 

— Mda... 

— Ia loc pentru poză, te rog, spuse arătându-i scaunul din plastic în 


spatele căruia se afla un fundal albastru care atârna din tavan. 

Camera digitală de pe trepied fusese conectată la un computer aflat 
pe o masă la câţiva metri distanţă. 

Court urcă pe podiumul şubred din lemn şi se aşeză pe scaun. Îşi 
aranjă sacoul şi cravata în timp ce Laszlo rulă scaunul până la trepied. 

— Trebuie să ne gândim la un nume pentru paşaport. Unul 
neozeelandez. 

— Tu decizi. Oricare e bun. 

Sclipi bliţul şi Gentry dădu să se ridice. 

— Încă vreo două, te rog. Am un nume pentru tine, dar nu ştiu 
dacă îţi place. 

— Oricare e... 

— E ţipător. Dramatic. Misterios. 

— Ei bine, nu cred că... 

— Ce-ar fi să-ţi spunem... Cameleonul? 

Gentry se holbă la bliţul care sclipi din nou. 

Rahat! 

Szabo îl privi fix. 

Gentry începu să se ridice. 

Simţi cum se mişcă scaunul. Apucase să-şi mute centrul de greutate 
pe picioare, dar avu senzaţia că fuge pământul de sub el. Până să 
poată reacţiona, îi fluturară braţele pe lângă cap, sacoul i se ridică 
până la gât, iar genunchii îi ajunseră în faţa ochilor. Cădea pe spate; 
scaunul din plastic aluneca sub el. Lumina dispăru şi el se prăbuşi în 
beznă, aterizând pe o parte, căderea fiind amortizată de ceva moale şi 
umed. 

Impactul, deşi amortizat, îl lăsă fără aer. Se ridică instinctiv în 
picioare, scoase pistolul şi se răsuci în toate părţile, pregătit să facă 
faţă oricărei ameninţări. 

Se afla într-un puț căptuşit cu cărămizi, un soi de rezervor. 
Uitându-se în sus, estimă că trapa prin care căzuse era la o înălțime de 
aproximativ patru metri. Înainte să apuce să se prindă de scaun, acesta 
se ridică în aer, un picior fiindu-i prins cu un lanţ subţire. Zdrăngăni 
când ajunse pe marginea trapei şi dispăru. Un capac din plexiglas se 
închise, izolându-l pe Cameleon în containerul umed şi rece. 

Laszlo se aplecă încet peste margine, privi în jos prin plastic către 
captiv şi zâmbi. 

— Cred că glumeşti! urlă disperat Gentry. 

— Bănuiesc că eşti înarmat. Bestiile ca tine sunt de obicei. Ar fi 
bine să te gândeşti de două ori înainte să începi să tragi acolo, zise 
Szabo, bătând cu vârful bastonului în capacul de plastic. Cinci 
centimetri de plexiglas dur; ai muri din cauza ricoşeului. Nu fi prost! îl 
sfătui. 

— N-am timp pentru aşa ceva, Szabo! 


— Dimpotrivă. Un strop de timp e tot ce ţi-a rămas, adăugă 
ungurul înainte să dispară. 


TREISPREZECE 


Gentry smulse de pe el sacoul, cravata şi cămaşa şi cercetă puţul. 
Avea un diametru de doi metri şi jumătate şi părea să fi fost un canal 
de colectare a apelor reziduale. Peretele cilindric din piatră era prea 
abrupt şi alunecos ca să se poată căţăra pe el. Saltelele pe care căzuse 
erau putrezite şi miroseau îngrozitor. Undeva era o problemă de 
scurgere, aşa că ridică saltelele, se uită dedesubt şi descoperi o ţeavă 
veche de apă. Era caldă. Băile termale din Budapesta erau un punct de 
atracţie pentru turişti, iar această ţeavă probabil transporta apa caldă 
de la un punct la altul. În locul unde conducta dispărea în perete 
cădeau, prin valuri subţiri de abur, picături de apă. 

Court privi din nou de jur-împrejur: era un loc cumplit în care să 
moară. 

După zece minute reveni Szabo. Se uită de sus la Court şi zâmbi. 

— Orice ai de gând să faci... începu Gentry. 

— Îmi amintesc de tine. Credeai că am uitat? 2004. Echipa specială 
a CIA. 

Court ştia că ungurul nu-i văzuse chipul atunci; totuşi, urlă la el. 

— Aşa e, iar echipa mea de teren ştie unde sunt acum. 

— Jalnic. Nu mai activezi în cadrul agenţiei. 

— De unde ştii? 

Ungurul de şaizeci de ani dispăru preţ de o clipă. Reveni şi lipi de 
capacul din plastic o bucată de hârtie cu faţa în jos. 

Gentry se uită la propriul chip, o fotografie veche realizată de CIA 
pentru nişte acte contrafăcute. Deasupra pozei era scris: „Căutat de 
Interpol”. Era doar o fotografie cu o descriere. Numele nu apărea 
nicăieri. 

— Agenţii guvernamentali americani au stat într-o maşină parcată 
pe stradă şapte zile din şapte, un an întreg, după ce... hai să spunem 
că ţi-ai dat demisia din agenţie. Ei chiar au crezut că vei apela la 
Laszlo pentru ajutor. Prezenţa lor a dăunat mult afacerii mele, 
domnule Cameleon. 

— Szabo! E o chestiune serioasă! Ascultă, ştiu ce fel de om eşti. Ştiu 
că mă vei lăsa să-mi cumpăr eliberarea. Spune-mi preţul! Pot suna pe 
cineva care să vireze banii... 

— Sir Donald nu-ţi poate cumpăra libertatea. Nu vreau banii lui. 

Gentry se uită la omul de deasupra lui şi vorbi cu voce joasă. 

— Urăsc să-i fac rău unui schilod. 

— Tu eşti cel care m-a schilodit! 

— Despre ce vorbeşti? 

— Tu ai tras în camera obscură! Credeai că am uitat? 

— Nu am tras în tine! 


— Nu, ai tras în cecen şi ai nimerit într-un rezervor cu persulfat de 
amoniu. Pulberea s-a împrăştiat într-o baie de aluminiu şi... bang! 
Cecenul s-a lipit de pereţi, iar bietul, neajutoratul Laszlo a luat foc, iar 
nervii din partea inferioară a corpului i-au fost distruşi din cauză că a 
inhalat fum toxic. 

La dracu’! se cutremură Court. 

— A cui e vina? Ajutai un terorist să fugă în Vest. CIA ar fi trebuit 
să mă trimită să te lichidez şi pe tine! 

— Poate că da, dar de atunci mi-am făcut prieteni buni în Agenţie. 
După ce a venit FBl-ul să stea de vorbă cu mine, au apărut şi cei de la 
CIA. Ei mi-au spus că eşti liderul grupului care mi-a aruncat în aer 
depozitul şi mi-a distrus picioarele. Crezi sau nu, în prezent biroul 
local al CIA şi Laszlo au o bună relaţie profesională. 

— De ce n-aş crede? Întotdeauna ai jucat la două capete. 

— Cred că relaţia noastră va deveni şi mai apropiată după ce i-am 
anunţat că te-am prins. Chiar acum sunt pe drum! 

— Spune-mi că n-ai făcut asta! 

— Ba da. Am de gând să te dau la schimb pentru o... relaxare. 
Relaţia noastră nu e perfectă, iar viaţa mea nu va fi mai uşoară dacă 
nu le predau cel mai căutat om. 

— În cât timp vor fi aici? 

— În mai puţin de două ore. Şeful filialei din Viena a trimis un 
elicopter plini cu „grei” care să te ia în custodie. l-am spus că 
reputaţia ta este exagerată: firavul şi bătrânul Laszlo te-a capturat de 
unul singur, la urma urmelor, dar a fost neobosit. Fii sigur că e nevoie 
de o întreagă operaţiune ca să fii luat. Va trebui să te distrezi singur în 
timp ce... 

— Laszlo, trebuie să mă asculţi cu atenţie. 

— Ha! Uită-te la el cum tremură. Se pare că marele Cameleon 
tremură ca un... 

— Nu vor trimite o echipă care să mă transporte, ci una de 
execuţie. Există o directivă care spune că trebuie să mă împuşte fără 
avertisment, iar când vor veni aici să-mi spulbere fundul, să nu te 
aştepţi să plece după aceea şi să lase vreun martor în urmă. Tipii ăştia 
nu procedează aşa. 

Laszlo ridică semeţ capul, părând să ia în considerare cuvintele 
americanului. 

— Nu-mi vor face rău. Au nevoie de mine. 

— Au avut nevoie de tine până în momentul în care i-ai sunat, 
idiotule! 

Szabo devenea vizibil furios. 

— Ajunge cu vorbăria! Dacă simţi că ţi se apropie sfârşitul, poate 
că ar trebui să-ţi petreci următoarele minute cerându-i lui Dumnezeu 
să-ţi ierte păcatele! urlă ungurul. 


— Şi tu la fel. 
Chipul ridat al lui Laszlo Szabo dispăru din raza vizuală a lui Court. 


4 4 4 


Telefonul mobil al lui Sir Donald Fitzroy sună de trei ori. Lloyd 
apăsă pe butonul difuzorului, deşi apelul nu venea de la Gentry. 

— Serviciile de Securitate Cheltenham. 

— Bună ziua, Sir Donald. Vă sun în legătură cu o afacere 
importantă. 

— Vă cunosc? 

— Nu cred că drumurile noastre s-au intersectat, îmi puteți spune 
Igor. 

Fitzroy decise să scurteze conversaţia. Avea prea multe pe cap, aşa 
că nu simțea nevoia să fie politicos cu un potențial client cu accent 
străin. 

— Nu mă interesează. Sunt ocupat. Dacă ai o afacere legală, o poți 
contacta pe afurisita de secretară şi să programezi o întâlnire. 

— Mda... păi... se pare că pentru tine Cameleonul este o afacere 
legală. Mi-a spus să te sun şi a insistat că vei plăti bine pentru 
întoarcerea lui în siguranţă. 

— Cameleonul e cu tine? 

— Exact! 

— Din ce echipă faci parte? 

— Echipă? Eu sunt o echipă, domnule. 

Fitzroy şi Lloyd se uitară unul la altul. 

— Nu cred că e unul dintre vânătorii noştri, zise Lloyd după ce 
apăsă butonul care împiedica interlocutorul să audă discuţia. 

— Vreau să vorbesc cu el, reveni Sir Donald. 

— Mă tem că e imposibil acum. 

Lloyd apăsă din nou butonul şi se întoarse spre tehnicianul aflat în 
faţa computerelor de lângă perete, care-i explică imediat. 

— Apelul este iniţiat din Budapesta, mai exact, din Pesta. Are o 
aplicaţie de software care te trimite într-o direcţie greşită, dar voi 
încerca să-l localizez. 

— Ce dracu face Court în Budapesta? se întrebă Lloyd, privind 
harta mare de pe peretele cu monitoare. 

Fitzroy îl ignoră şi apăsă din nou pe butonul care activa difuzorul. 

— Eu... aş putea fi foarte interesat să cooperez cu tine, Igor. 
Trebuie totuşi să mă asigur că omul meu chiar e la tine. 

— Nu mai există încredere pe lume... Foarte bine, Sir Donald. 
Aşteaptă o clipă. Nu mă mai mişc la fel de uşor ca pe vremuri. 


Se auzi un foşnet aproape un minut, iar în cele din urmă, vocea 
străinului. 

— Domnule Fitzroy, poţi vorbi. 

— Tu eşti, băiete? 

Vocea lui Gentry se auzi de la distanţă sau înăbuşită de ceva. 

— A sunat la CIA. O echipă de ucigaşi va fi aici în mai puţin de o 
oră şi jumătate, Don. Sunt în... 

În difuzor se auziră alte foşnete, după care reveni vocea cu accent. 

— Ai la dispoziţie o oră, Sir Donald. Virează cinci sute de mii de 
euro şi o să-ţi scap băiatul, evitând o contraofertă de la vreun 
competitor. lată numărul contului. Ai un pix? 

Convorbirea se întrerupse un minut mai târziu şi atât Fitzroy, cât şi 
Lloyd se uitară la Tehnician. 

— Budapesta, Districtul Şase. Atât ştiu; nu l-am putut localiza cu 
exactitate. În districtul acela sunt un sfert de milion de telefoane şi ar 
fi putut suna de la oricare dintre ele. 

Pe Lloyd îl deranja situaţia, dar era prea grăbit şi nu o arătă, aşa că 
se întoarse spre captiv. 

— Pe cine cunoaşte în Budapesta? 

Fitzroy îşi masă fruntea şi ridică din umeri. 

— Gândeşte, fir-ar al dracului! Pe cine ar căuta Gentry acolo? 

— Szabo! Nu-i în Reţeaua mea; e un bătrân falsificator care 
obişnuia să lucreze cu sovieticii în... 

— Îi ştii adresa? îl întrerupse Lloyd. 

— Pot să fac rost de ea. 

— Cea mai apropiată echipă e în Viena, la sute de kilometri 
distanţă. Nicio şansă să ajungă acolo la timp. Va trebui să-l plătim pe 
Szabo ca să nu-l dea pe Gentry pe mâna CIA-ului. 

— Las-o baltă. Szabo e un şarpe. Dacă a anunţat Agenţia, a făcut-o 
ca să obţină o favoare din partea lor. Pe mine m-a sunat numai pentru 
că Gentry i-a spus că voi plăti pentru eliberarea lui. Laszlo Szabo îmi 
va lua banii, apoi îl va preda CIA-ului. Mă va arde cu mult înainte să-i 
ardă pe ei. 

— CIA îl va reţine sau îl va ucide pe Gentry? 

— E irelevant. Dacă-l vor ucide, îşi vor acoperi urmele. Trupul nu 
va apărea timp de câteva săptămâni; asta dacă va apărea vreodată. 
Abubaker nu va semna numai doar pentru că-i vom spune noi că 
Gentry e mort, iar tu îmi vei ucide oricum familia, ca şi cum Gentry a 
supravieţuit. 

— În cazul ăsta, avem la dispoziţie mai puţin de o oră să ne 
trimitem asasinii la Szabo să termine treaba înainte să ajungă CIA. 


Lui Gentry îi înţepenise ceafa de cât se holbase la tavanul din 
plastic. Auzi un zgomot în dreptul deschiderii, aşa că strigă: 

— Cum o să mă scoţi de aici înainte să vină oamenii Agenţiei să ne 
omoare pe amândoi? 

Deasupra, apăru chipul ridat al lui Szabo. 

— Imediat ce primesc banii de la Sir Donald, eu voi fi singurul care 
va pleca de aici. 

— Fitzroy te va ucide pentru că l-ai înşelat. 

— Ha! încă mai am prieteni în Est şi m-am asigurat că am o cale de 
scăpare. O jumătate de milion de euro va fi suficient pentru un nou 
început. 

— Ascultă-mă, îl imploră Court, la mijloc e mai mult decât ştii tu. A 
fost răpită o familie; fetițe gemene de opt ani au fost luate. Dacă nu 
ajung în Franţa la timp ca să-i opresc, vor fi ucise. Vei primi orice... 

— Două fetiţe? 

— Da. 

— Ucise? 

— Nu dacă reuşesc... 

Laszlo râse cu cruzime. 

— M-ai confundat cu cineva care are suflet. Ruşii mi l-au îndepărtat 
chirurgical în urmă cu treizeci şi cinci de ani. Nu-mi pasă câtuşi de 
puţin, adăugă şi dispăru. 


4 4 4 


Lloyd îl sună pe Riegel în biroul din Paris şi neamțul răspunse 
înainte să se încheie primul zbârnâit. 

— Ai oameni în Budapesta? 

— Am peste tot. 

— Asasini plătiți? 

— Nu. Am numai câteva iscoade. Bănuiesc că aş putea găsi nişte 
lunetişti bunicei... De ce? Nu ţi-am furnizat suficienţi ucigaşi de top în 
ultimele douăzeci de ore? Nu cred că acest Cameleon i-a mătrăşit pe 
toţi deja, îl tachină Riegel pe avocat. 

— Am trimis echipele în vest. Gentry s-a dus în sud, în Ungaria, să 
facă rost de un paşaport cu care să plece din Europa după ce termină 
treaba în Normandia. 


— Prudent. Optimist, dar prudent. 

— Mda, în fine, lucrurile n-au mers prea bine pentru el. 
Falsificatorul din Budapesta l-a trădat. L-a închis. Tocmai l-a sunat pe 
Sir Donald ca să ceară o răscumpărare. 

— Dă-mi voie să ghicesc. Laszlo Szabo? 

— De unde ai ştiut? 

— Să zicem doar că n-ai cum să rosteşti „Budapesta” şi „trădare” în 
aceeaşi propoziţie fără să-mi vină în minte numele lui Szabo. 

— Poţi să trimiţi nişte oameni la adresa lui din Pesta? 

— Desigur. Laszlo e singur sau are oameni? 

— E mai complicat de-atât. Szabo l-a turnat pe Court la CIA, care a 
trimis deja o echipă. Bănuiesc că ajung într-o oră. 

Riegel oftă şi în vocea lui se simţi resemnare. 

— Dacă pică în mâinile CIA, contractul din Lagos e istorie. Dacă-l 
termină, nu vom putea să-i demonstrăm până duminică lui Abubaker 
că e mort. 

— În cazul ăsta, nu putem lăsa lucrurile aşa. Nu? 

— Vrei să trimit o echipă care să se împuşte cu agenţii CIA? Eşti 
nebun? 

— Ei vor crede că echipa lucrează pentru Gentry sau pentru cel 
care l-a răpit. Dacă oamenii tăi sunt buni de ceva, nu vor sta pe acolo 
ca să dea explicaţii. 

Riegel reflectă preţ de un moment. Lui Lloyd i se păru că neamţul 
face planul pe măsură ce cuvintele îi ies de pe buze: 

— În clipa asta, echipa indoneziană se află în avion. Se îndreaptă 
spre Frankfurt, dar acum ar trebui să fie deasupra Europei Centrale. 
Poate reuşim să-i abatem din drum şi să-i aducem la sol, ca să ajungă 
în oraş într-o oră. 

— Sunt buni? 

— Da. Grupul Patru din Kopassus, Comandamentul Forţelor 
Speciale Indoneziene. Cei mai buni trăgători pe care-i poate oferi 
Jakarta. Lasă-mă să pun lucrurile în mişcare. 

Căpitanul Bernard Kilzer verifică altitudinea pe radioaltimetru. Era 
un model Wolsburg cu care nu era foarte familiarizat, deoarece pilota 
un avion închiriat, nu pe cel cu care zbura în mod normal. Se îndrepta 
spre nord-vest la peste 11.000 de metri înălţime. Bombardierul 
Challenger 605 era de ultimă generaţie şi beneficia de pilot automat. 
Îndatoririle şi responsabilitatea pilotului erau mari, dar în momentul 
acela — trecuseră şapte ore din cele nouă cât dura călătoria de la New 


Delhi la Frankfurt — nici el, nici copilotul nu aveau mare lucru de făcut 
decât să rămână treji, să monitorizeze aparatele şi să supravegheze 
cerul amiezii. 

Cei doi piloţi zburaseră nonstop timp de şaisprezece ore. Porniseră 
din Jakarta, Indonezia, la două dimineaţa, ora locală. Se îndreptaseră 
spre vest, opriseră în New Delhi pentru alimentare şi apoi se 
întorseseră în văzduh. 

În mod normal, căpitanul Kilzer şi copilotul, ofiţerul de rangul întâi 
Lee, duceau directori de corporaţii în Asia de Sud-Est. Îi transportau şi 
pe oamenii de ştiinţă ai LaurentGroup, pe angajaţii importanţi din IT 
sau pe oricine avea nevoie şi lucra într-una dintre cele cincisprezece 
filiale ale companiei din cel mai sudic punct al Japoniei până în estul 
Indiei. 

Pe lângă zborurile efectuate în interes de serviciu, Kilzer şi Lee îi 
mai duceau pe directori şi pe soțiile lor pe insule de vis sau în Brunei, 
la petreceri la care participa însuşi sultanul. Odată, căpitanul dusese 
nişte clienţi împreună cu dame de companie filipineze pe o insulă 
tropicală izolată, unde se aflau bucătari francezi şi maseuze suedeze, 
pentru o săptămână de dezmăţ. 

Kilzer transportase tot felul de angajaţi ai LaurentGroup, dar 
niciodată un grup asemănător celui pe care-l ducea acum. 

În spatele lui, în cabină, se aflau şase bărbaţi. Tineri indonezieni, 
genul militar, deşi purtau haine civile. Încărcătura adusă pe 
Challenger consta într-o mulţime de rucsacuri verzi din pânză. 
Pasagerii rămăseseră tăcuţi mare parte din călătorie. Când se dusese la 
toaletă, căpitanul observase, în spaţiul de nouă metri, cum întunericul 
e străpuns de lanternele-stilou ale celor ce scanau nişte hărţi, în timp 
ce alţii dormeau. 

Părea un grup disciplinat, care se îndrepta către o misiune 
importantă, iar Kilzer habar nu avea de ce îl aleseseră pe el pentru 
acest drum. 

Pilotul german chelios, în vârstă de treizeci şi opt de ani, se răsuci 
să-şi ia cutia cu prânzul, când pe bordul multifuncțional sclipi o 
lumină. 

— Pe linia securizată este un apel sol-aer pentru tine, zise copilotul. 

— Recepţionat, confirmă Kilzer, care renunţă la mâncare şi dădu 
un bobârnac butonului din centrul consolei, ca să direcţioneze 
conversaţia numai pentru el. 

— November Delta Three Zero Whiskey. Terminat. 

— Aici e Riegel. Mă auzi? 

Kilzer ştia că Riegel este vicepreşedintele pentru operaţiuni de 
securitate al întregii corporaţii. Neamţul era cunoscut ca fiind un 
ticălos dur şi Kilzer se prinse brusc ce misiunea li s-ar fi potrivit 
bărbaţilor voinici din cabină. 


— Tare şi clar, domnule Riegel. Cu ce vă pot ajuta? 

— Cât de aproape sunteţi de Budapesta? 

— Aşteptaţi o clipă, zise Kilzer, uitându-se la copilot, un asiatic cu 
accent britanic. E Riegel, vrea să ştie la ce distanţă suntem de 
Budapesta. 

Lee verifică. Se folosi de tastatura din stânga lui şi răspunse după 
câteva secunde: — Suntem la o sută şapte kilometri sud-sud-est şi la 
doisprezece kilometri înălţime. 

Kilzer repetă informaţiile, iar Riegel îi ordonă: 

— A apărut o modificare în planul iniţial. Trebuie să aterizaţi acolo 
cât mai repede cu putinţă. 

Kilzer simţi broboane de transpiraţie pe ceafă: nu-i pica deloc bine 
să-l dezamăgească pe şeful operaţiunilor de securitate. 

— Îmi pare rău, domnule, dar nu e posibil. N-am făcut un plan de 
zbor pentru Ungaria şi vom avea probleme serioase cu cei de la 
Imigrări şi de la Securitate. 

— Nu-mi spune mie ce se poate. Adu avionul la sol, dă-le 
indonezienilor echipamentul şi apoi pleacă de acolo. 

Căpitanul Kilzer nu renunţă imediat. 

— Cum vom putea pleca de acolo? Vom fi aruncaţi în închisoare 
dacă aterizăm fără autorizaţie, dacă... 

— Declară o urgenţă. Sunt convins că poţi găsi un motiv care să-ţi 
permită să aterizezi oriunde vrei. Dacă eşti reţinut pentru 
interogatoriu, plătesc şi te scap. Putem să rezolvăm situaţia cu ungurii 
după aceea. Nu e treaba ta. Tu asigură-te că indonezienii coboară din 
avion imediat cum aterizezi. 

— E prea multă pază pe Aeroportul Ferihegy din Budapesta. Vor 
înconjura avionul şi vor... 

— În cazul ăsta, nu ateriza acolo. Găseşte un aeroport mic, 
regional, şi dă-le drumul oamenilor din cabină. Ai înţeles? 

Căpitanul verifică agitat displayul multifuncțional, ca să verifice 
hărţile electronice ale aeroporturilor regionale. 

— Tököl e la patruzeci de minute de mers cu maşina din centrul 
oraşului. Pista de aterizare e suficient de lungă. 

— E prea departe! Indonezienii trebuie să ajungă în centru în mai 
puţin de o oră. 

Kilzer începu să caute din nou. 

— Mai e Budaörs. E la o jumătate de oră cu maşina, dar pista nu e 
asfaltată şi e prea scurtă. 

— Cât de scurtă? 

— Avionul ăsta, cu tot cu încărcătură, are nevoie de o sută de metri 
de pistă în condiţii bune. Budaörs are exact o sută de metri, dar aici 
plouă abundent şi, cum vă spuneam, pista nu e asfaltată. Va fi numai 
noroi. 


— Înseamnă că nu vei avea probleme să încetineşti înainte să ieşi 
de pe pistă. Aterizează! 

— Domnule, îmi cereţi să fac o aterizare forţată. Va fi foarte 
nesigur. 

— Căpitane, dacă nu vrei să ai de-a face cu mine, vei ateriza în 
Budaörs. E clar? 

Kilzer strânse din dinţi. 

— Acolo vor fi aşteptaţi de o maşină cu şofer. 

— Domnule, trebuie să subliniez din nou, dar aterizarea va crea 
probleme. 

— Lasă-mă pe mine să-mi fac griji în legătură cu asta. 

— Recepţionat, domnule. 

Kilzer încheie convorbirea şi strânse frustrat pumnii. 

— Ce s-a întâmplat? întrebă copilotul. 

— Lee, se pare că tu şi cum mine vom ajuta Indonezia să invadeze 
Ungaria. 

— Riegel e un tâmpit. 

— Ja, mormăi Kilzer, după care suci câteva comutatoare, scoase 
avionul de pe pilot automat şi împinse încet maneta, după care vorbi 
în microfon. 

— SOS, SOS, SOS! November Delta Three Zero Whiskey... 


PAISPREZECE 


În următoarea oră, Laszlo Szabo verifică la fiecare sfert de oră pe 
computer contul elveţian pe care i-l dăduse lui Fitzroy. Între aceste 
conectări frecvente, împachetă o valiză cu obiectele esenţiale pentru o 
călătorie fără întoarcere, apoi sună la centrul de închirieri şi ceru o 
limuzină pentru ora patru şi jumătate, cu destinaţia Aeroportul 
Ferihegy. Cumpără un bilet la clasa întâi spre Moscova şi după aceea 
sună o cunoştinţă din capitala rusă să vină să-l ia de la aeroport. 

Cu toată această activitate, tot se mai ducea şchiopătând până la 
chepengul din plastic şi se uita din când în când în jos, la premiul său. 

Cameleonul stătea fără cămaşă pe saltea în puţul rece, cu spatele 
lipit de peretele lipicios şi cu privirea fixată în gol. 

Lui Laszlo nu-i păsa câtuşi de puţin că-l lasă pe acest tânăr să 
moară; nu se gândea decât la jumătatea de milion de euro de la Sir 
Donald Grăsanul şi la anularea înţelegerii, nu-l interesa afirmaţia 
ridicolă conform căreia vieţile unor biete şcolăriţe erau în primejdie 
din cauza planului pe care îl concepuse în grabă. Nu se născuse 
sociopat, dar devenise unul între timp şi urma regulile acestei 
afecţiuni la fel de precis şi cu aceeaşi acuratețe cu care falsifica 
paşapoarte. 

Nu minţise când spusese că ruşii îi uciseseră sufletul. Trăise mult 
timp ca informator, colaborase cu Rezistenţa locală ca să ajute 
disidenţii să fugă din ţară şi apoi netezise calea sovieticilor spre vest. 
De-a lungul timpului, fusese oportunist de atâtea ori, încât nu-i mai 
rămăsese ideea de bine sau rău, ci doar avantaje personale şi obstacole 
în negocieri. 

După o oră, verifică din nou contul. Banii nu fuseseră viraţi. ÎI sună 
pe Fitzroy şi află că fuseseră întârzieri la bancă. Mai avea nevoie de 
câteva minute: banii erau pe drum. Laszlo presimţi că este înşelat şi 
jură să tragă chiar el câteva gloanţe în ţeasta Cameleonului dacă nu 
primea banii mai repede. Îl avertiză apoi pe Sir Donald că CIA va afla 
toate detaliile despre adevăratele operaţiuni ale Serviciilor de 
Securitate Cheltenham şi chiar şi capul lui Fitzroy va ajunge pe butuc 
la o zi sau două după ce Szabo îl va preda americanilor pe bărbatul 
din put. 

În cele din urmă, ungurul îi mai acordă englezului cu discurs 
convingător încă un sfert de oră. Verifică prizonierul, apoi îl sună pe 
şoferul care aştepta afară şi-l informă că va întârzia puţin, dar să ţină 
motorul pornit. 

Szabo fusese pe muchie de cuţit toată viaţa. Acum, dacă asasinii 
CIA ajungeau înainte să plece el, era posibil să-l ucidă. Dacă nu, putea 
să înceapă o viaţă nouă în Rusia. 

Căpitanul Bernard Kilzer îşi răsuci încet capul spre Lee. Broboanele 
de transpiraţie de pe frunte îi intrară în ochi. Lee se uită la rândul lui 
la căpitan şi-şi şterse şi el transpiraţia. 

Amândoi erau albi ca varul la față. 

Bombardierul Challenger stătea nemişcat în noroi. Cei doi vedeau 
prin parbriz numai iarba şi gardul, neclare din cauza ceţii dese. Se 
folosiseră de fiecare centimetru de pistă pe care-l avuseseră la 
dispoziţie şi apoi de încă optzeci de metri de câmp îmbibat de apă. Se 
terminase. 

Inima lui Kilzer bătea cu putere, iar sângele-i fierbea. Riegel îi 
forţase să ajungă în situaţia asta, o situaţie care, în numai trei 
secunde, s-ar fi putut termina foarte, foarte rău. Deşi aceasta nu se 
încheiase cu un incendiu şi cu o poliţă de asigurare plătită soţiei lui, 
căpitanul german se aştepta să petreacă un timp ca oaspete al 
sistemului judiciar ungar. 

Totuşi, supravieţuiseră. Avionul era echipat cu saboţi de frână din 
carbon şi deflectoare plasate în jurul trenului de aterizare, menite să 
împiedice pietrişul să distrugă avionul la aterizare. Cu toate acestea, 
Kilzer şi Lee ştiau că avionul închiriat nu avea să plece din Ungaria cu 
propriile puteri. Sistemele şi motorul fuseseră cu siguranţă avariate şi 
era nevoie de maşini puternice de tractare ca să scoată aeronava de 
douăzeci de milioane de dolari din mocirla în care era înţepenită. 

După câteva secunde în care încercă să-şi revină din epuizarea şi 
stresul provocate de aterizare, Kilzer închise toate circuitele, 
procedura standard pentru incendiu la bord. Acum nu se mai auzea 
decât zgomotul făcut de picăturile grele de ploaie care cădeau pe 
învelişul avionului şi pe geamuri. 

În semnalul de ajutor pe care-l transmisese turnului de control de 
pe Budaörs pretinsese că simte miros de fum în carlingă. Dacă ar fi 
avut mai mult timp la dispoziţie, cu siguranţă că el şi Lee ar fi 
conceput o defecţiune uşor de verificat, însă din momentul când 
primise apelul de la Riegel până acum trecuseră numai treizeci şi cinci 
de minute. Îşi folosise toate abilităţile numai pentru a aduce avionul 
de la patru sute de noduri şi unsprezece kilometri înălţime pe pista 
prea scurtă, udă de ploaie şi neasfaltată a unui aeroport necunoscut. 

Se descurcase al naibii de bine şi o ştia. Într-un moment de 
optimism euforic provocat de adrenalina acumulată în timpul 
aterizării, chiar se gândise că va fi în stare să scape de închisoare dacă 
îi surâdea norocul în continuare. Visul frumos se destrămă însă după o 


clipă, când mişcările observate prin parbrizul ud îl aduseră la 
realitate. O camionetă neagră trecu prin gard şi opri în faţa lui. Cei 
şase indonezieni apărură în partea dreaptă a avionului şi-şi luară 
rucsacurile din cală, apoi urcară în grabă în camioneta care-i aştepta. 
În timp ce căpitanul Kilzer şi copilotul Lee rămaseră tăcuţi, privind 
activitatea din faţa carlingii, camioneta neagră se întoarse prin iarba şi 
noroiul de unde venise şi dispăru în ploaie. 

Kilzer ştia că evenimentul dramatic nu avea să treacă neobservat de 
cei din turnul de control şi că avea să-i trimită pe el şi pe Lee în 
spatele gratiilor până când nenorocitul de Riegel avea să îi scoată de 
acolo. 

Căpitanul îşi puse cascheta şi coborî. În timp ce ploaia îl uda şi 
urletele sirenelor se auzeau din ce în ce mai aproape, îi trecu prin 
minte faptul că domnul Riegel avea alte probleme pe cap, aşa încât el 
şi Lee trebuiau să se pregătească să fie daţi uitării o perioadă. 

Transferul se făcu în timp ce Szabo îl suna furios pe Fitzroy pentru 
a treia oară. Agenţii CIA urmau să ajungă în zece minute — ungurul 
aşteptase prea mult —, dar acum primise banii şi putea pleca. Închise 
telefonul exact când răspunse Fitzroy, după care se duse să-l verifice 
pe Cameleon pentru ultima dată. Îşi luă rămas-bun şi-i ură noroc, 
termină de împachetat, apoi ieşi şchiopătând din studio/laborator/ 
atelier şi traversă holul cât de repede îi permitea trupul paralitic. 

Era aproape de uşă când sună telefonul. Crezând că e şeful filialei 
locale CIA care îl anunţă unde sunt oamenii, decise să răspundă. Dacă 
ar fi fost la doi paşi, nu l-ar fi sunat. 

— Mi-am îndeplinit partea din înţelegere, acum e rândul tău, zise 
Fitzroy. 

— Sunt impresionat, Sir Donald. Numărul meu e secret, cum ai 
reuşit să... 

— Am mijloacele mele, Laszlo. Acum eliberează-l pe Cameleon 
înainte să vină după el. 

Broboane reci de sudoare începură să se adune pe ceafa ungurului 
de şaizeci de ani. Fitzroy ştia cine e, aşa că Szabo trebuia să-şi 
păzească toată viaţa spatele. 

— O să-ţi eliberez imediat băiatul. 

— Sper că nu faci un joc dublu. Şi cu mine, şi cu CIA... 

— Ai cuvântul meu. 

— Prea bine, Laszlo. Bucură-te de bani. 

Convorbirea se încheie. 


Szabo se gândi să mai arunce o privire în puț, dar renunţă. Se 
grăbi, şchiopătând, să traverseze holul, cu valiza în mână. 

Trecu de uşa mică din metal, dar încremeni. Lumini puternice îl 
orbiră, deşi afară era întuneric şi ploua. Șocul îl făcu să se 
dezechilibreze, să se împiedice din cauza piciorului paralizat şi să 
cadă pe spate. Privi cruciş prin încrengătura de lumini şi văzu nişte 
bărbaţi îmbrăcaţi în negru, cu chipurile acoperite. Şase ucigaşi 
profesionişti care ţineau puştile îndreptate spre el. Fiecare armă avea 
deasupra ţevii o lanternă puternică. Agentul care era cel mai aproape 
îl ridică pe ungur de ceafă. 

— Pleci undeva? întrebă în engleză. 

Era de la CIA, iar Szabo abia îi putea vedea ochii ascunşi în spatele 
ochelarilor speciali. 

— Eu... ăăă... vă aşteptam. Voiam doar să-mi pun bagajul în 
maşină. O să plec după ce terminaţi voi, băieţi. 

— Bineînţeles. Unde e individul? 

Szabo fu ajutat să stea în picioare şi toţi intrară în holul îngust, cu 
armele înainte. 

— E în camera din faţă, la capătul holului. Urcaţi treptele şi priviţi 
în jos. E într-un put adânc de patru metri, acoperit cu... 

— Arată-ne! 

Din tonul acestuia, Szabo îşi dădu seama că nu aveau să existe 
negocieri, aşa că se întoarse şi şchiopătă de-a lungul holului. 

În interiorul camerei slab luminate, liderul grupului îşi poziţionă 
cei cinci oameni de-a lungul peretelui şi se îndreptă lent spre put. 
Laszlo îl îndemnă să se apropie, spunându-i că nu are de ce să se 
teamă, reuşind să pomenească de trei ori numele şefului filialei locale 
ca să-i facă pe americani să ştie că e „unul de-al lor”. În cele din urmă, 
liderul, protejat de echipament special şi bine înarmat, se apropie de 
chepeng şi cercetă cu atenţie. 

Laszlo îl avertiză, încercând în continuare să obţină o favoare. 

— Bănuiesc că are o armă, dar nu o poate folosi cât timp e închis 
capacul puţului. Ar trebui să fie un dansator înnăscut ca să se poată 
feri de glontul care ricoşează. Şeful vostru i-a promis lui Laszlo că va fi 
protejat. Poate că ar trebui să iei legătura cu el şi să-i spui ce a făcut 
pentru voi. Mi se mai spune şi Laszlo Loialul. 

Liderul echipei tactice se aplecă mai mult. Şi mai mult. Îngenunche 
pe capacul din plexiglas şi apoi se întoarse încet spre ungur. 

— Ce mama dracu! e asta? 


— Despre ce vorbeşti? întrebă Laszlo derutat. E Cameleonul, 
frumos împachetat, cu fundă, pentru prietenii mei din CIA... 

— L-ai ucis? întrebă americanul, ridicându-se. 

— Bineînţeles că nu! De ce mă întrebi? se miră ungurul, care se 
grăbi şontâc-şontâc să se apropie de chepeng. 


4 4 4 


În ultimele şaptezeci de minute, Court nu se resemnase, aşa cum 
crezuse Laszlo. Imediat ce rămăsese singur, luase colierul pe care-l 
purta la gât şi-i desprinse învelişul de piele, lăsând la vedere un mic 
fierăstrău din sârmă. Îl folosise ca să taie porţiunea de conductă de 
sub saltele. Dinţii ferăstrăului muşcaseră în două locuri şi, în câteva 
minute, puţul se umpluse de abur. 

Odată rezolvată problema asta, Gentry scosese gloanţele din pistol 
şi apoi încărcătoarele de rezervă pe care le ascunsese în pantaloni. 
Folosindu-se de un cleştişor, desfăcuse fiecare glonţ şi turnase într-o 
gheată impermeabilă nitratul de potasiu, baza prafului de puşcă. După 
ce vărsase praful din treizeci de gloanţe — din cele treizeci şi unu pe 
care le avea asupra sa —, desfăcuse un încărcător, îndepărtase arcul, 
reataşase placa şi umpluse până la refuz încărcătorul cu substanţa 
explozivă adunată în gheată. Arcul îl folosise ca să strângă bine 
dispozitivul. 

Laszlo îl verificase periodic. Bătrânul olog făcea atât de mult 
zgomot când urca pe treptele din lemn, încât nu fusese o problemă 
pentru Cameleon să ascundă bomba improvizată sub saltea, evitând să 
fie prins în fapt. 

Apoi, Gentry îşi scoase o şosetă pe care o umplu cu cartuşele goale, 
pentru că praful de puşcă nu ar fi explodat fără ajutorul unui focos. 
Puse apoi şi încărcătorul plin cu praf de puşcă în şoseta pe care o legă 
strâns cu şiretul bocancului. 

Arma rezultată era mare şi grea şi avea o putere echivalentă cu cea 
a unei grenade de mână. Gentry rupse cu înfrigurare câteva fâşii de 
material din saltea şi le legă ca să facă o funie lungă de aproximativ 
zece metri, încărcă Waltherul cu singurul glonţ pe care-l mai avea, 
aruncă încărcătorul gol şi legă ţeava armei cu alte fâşii de material, 
îndreptată spre şoseta plină de substanţa explozibilă. Fâşia cea mai 
lungă o legă de trăgaci. 

În cele din urmă, americanul îşi scoase pantalonii. Legă strâns 
cracii la glezne şi apoi la betelie. Asta crea două spaţii pline cu aer. Nu 
ar fi rămas aşa mult timp, dar era suficient pentru ce-i trebuia. Folosi 
al doilea şiret să lege grenada de pantalonii transformați în plută, pe 


care îi întinse peste picioare ca să nu-şi dea seama Laszlo că nu-i mai 
are pe el. 

În cele din urmă, făcu nişte bile din spuma saltelei, să şi le bage în 
urechi la momentul potrivit. 

Mulţumit de pregătire, Court aşteptă. 

După puţin timp, Szabo se aplecă şi-şi luă rămas-bun, apoi dispăru. 
Acesta era semnalul pe care-l aştepta Cameleonul. Adânci iute 
crestăturile pe care le făcuse în ţeava de apă şi, în câteva minute, 
spaţiul se umplu cu apă caldă până la genunchi. Court ţinea grenada, 
pistolul şi pantalonii cu o singură mână. 

Aştepta, în chiloţi, să crească nivelul apei. În doar trei minute 
pluteau şi el, şi saltelele. După şase minute, apa ajunse aproape de 
tavan. Bărbatul se luptă cu panica; ştia că nu avea garanţia că planul 
lui avea să funcţioneze sau că grenada avea să fie suficient de 
puternică pentru a arunca chepengul în aer. 

Când apa ajunse la şapte centimetri de tavanul din plexiglas, Court 
făcu eforturi să respire în spaţiul strâmt. Îşi umplu apoi plămânii cu 
aer şi fixă bomba improvizată de una dintre balamale. Trase o saltea 
sub bombă, apoi înotă până la fund. Se prinse vârtos cu o mână de 
ţeavă, ca să fie sigur că rămâne la fund, iar în cealaltă strânse bine 
fâşia de material cu care legase trăgaciul. Privind în sus ca să se 
asigure că totul e în regulă, observă că dispozitivul creat de el plutea 
la distanță de balamaua chepengului. Folosindu-se de ultimele rezerve 
de aer, înotă până la suprafaţă. Aici se chinui să repoziţioneze bomba 
pe saltea, după care se grăbi să se scufunde. Rana din coapsă îi 
zvâcnea în ritmul în care-şi flexa muşchii. Panica, efortul frenetic şi 
privarea de oxigen îi solicitau inima la maximum. 

În cele din urmă, ajunse la ţeavă şi se prinse de ea. Se uită din nou 
în sus şi văzu că dispozitivul e la locul lui. 

Cu puţin timp înainte să tragă de coarda improvizată, văzu o 
siluetă întunecată care îngenunchease şi privise în jos, după care se 
întoarse către cineva din cameră. 

— Cred că a murit. Puţul e plin cu... 

Atât apucă să spună liderul echipei când fu aruncat în aer. Panoul 
din plexiglas explodă sub picioarele sale; apa se împrăştie în toate 
direcțiile, făcând bucățile de plastic să se înfigă în tavan. Agentul se 
prăbuşi în stânga trapei şi fu acoperit de valul de apă caldă. 

Oamenii lui încercară să se adăpostească, în timp ce Szabo căzu pe 
spate în mijlocul încăperii. 


Liderul supravieţuise. Reuşi să se ridice în genunchi şi-şi recuperă 
arma care căzuse în stânga lui pe podium. 

— Iisuse! Toată lumea în picioare! urlă el, cu timpanele vuindu-i 
din cauza exploziei. 

Chiar atunci apărură din hol mai mulţi bărbaţi civili, cu armele 
ridicate, şi împuşcăturile începură să răsune în toată încăperea. 

Laszlo Szabo muri primul. 


CINCISPREZECE 


Chiar şi protejate de dopuri, timpanele lui Court resimţiră puternic 
suflul exploziei. Cameleonul se împinse cu picioarele şi înotă spre 
suprafață. Habar nu avea cine-l aştepta acolo. CIA? Laszlo, care se 
întorsese să-l mai verifice o dată? La urma urmelor nici nu mai conta; 
avea nevoie de aer. 

Când ieşi la suprafaţă, văzu trapa din plastic deschisă. Ambele 
balamale erau rupte, iar plexiglasul era spart. Trase cu disperare aer în 
piept şi se ridică, rostogolindu-se peste podium, până pe podeaua 
acoperită cu apă. Ajunse lângă un perete, într-un colţ întunecat. De 
peste tot se auzeau împuşcături şi bărbaţi care urlau, dar Court nu 
vedea pe nimeni. Se ridică în genunchi şi se ghemui, încercând să 
ajungă pe hol. Picioarele îi lipăiau pe linoleumul ud, însă înaintă fără 
să se uite în urmă. Orice s-ar fi întâmplat în camera aia, Gentry nu 
intenţiona să fie prins la mijloc fără o armă şi fără să ştie cine sunt 
combatanții. 

Tocul uşii care dădea spre hol explodă lovit de focurile unei arme 
automate chiar în faţa lui şi Gentry trecu printre aşchii ca să ajungă în 
coridorul întunecat ce ducea spre baia unde se bărbierise cu numai o 
oră şi jumătate în urmă. Ajuns acolo, luă în grabă rucsacul şi-l aruncă 
pe umăr. 

Având pe el doar chiloţii şi bandajul de pe coapsa dreaptă, se 
îndreptă spre micul dormitor aflat în capătul holului. Deasupra patului 
îngust era o fereastră cu geam armat, pe care-l sparse cu cadrul 
metalic al unei măsuţe, aşeză salteaua peste rama geamului ca să nu 
se taie în cioburi, apoi se rostogoli afară, într-o curte. Uşa clădirii din 
spate era încuiată, aşa că Gentry alergă până în colţul îndepărtat al 
curţii. Se folosi de grilajul metalic de la primul etaj ca să se caţăre în 
balconul de la etajul al doilea şi reuşi să spargă fereastra de aici după 
ce o lovi de patru, cinci ori cu călcâiul. 

În spatele lui şi dedesubt continuară să se audă focuri de armă. Avu 
grijă să evite cioburile rămase în tocul ferestrei, dar se tăie la ambele 
tălpi când sări pe covor. Urlă de durere şi se prăbuşi în genunchi, 
alegându-se cu alte tăieturi. 

Se târî prin dormitorul mic şi reuşi să se ridice când ajunse la baie. 
Găsi trusa medicală şi, câteva secunde mai târziu, stătea pe vasul de 
toaletă şi-şi curăța rănile proaspete. Talpa piciorului drept era destul 
de bine; avea o tăietură mică peste care turnă antiseptic şi o pansă cu 
hârtie igienică. Podul tălpii piciorului stâng era mult mai rău. Tăietura 
era adâncă şi, după ce o spălă, Court îşi înfăşură laba piciorului cu un 
prosop de faţă ca să oprească sângerarea. Avea nevoie de copci, dar 
ştia că nu avea să le capete prea curând. 


Ca şi în cazul tălpilor, genunchiul stâng era mult mai bine faţă de 
dreptul, care avea o rană serioasă. Strânse tare din dinţi când scoase 
un ciob mare din carne şi sângele începu să şiroiască pe podea. 

— La dracu’! gemu el, în timp ce-şi dezinfecta şi-şi pansa tăietura 
cum putea mai bine. 

Trei minute mai târziu sesiză că nu se mai auzeau împuşcături din 
curte. Auzea în schimb sirene, strigăte şi plânsul unui copil trezit din 
somn, în apartamentul vecin. 

Crezuse că apartamentul e gol, însă când intră în sufragerie, cu 
chiloţii uzi, tălpile şi genunchii bandajaţi, dădu de o bătrână care 
stătea singură pe canapea. În ochii ei albaştri, senini şi pătrunzători, 
nu se văzu niciun strop de teamă. 

Court întinse mâna ca s-o liniştească, dar apoi o lăsă încet în jos. 

— N-o să-ţi fac niciun rău, îi zise, deşi se îndoia că îl înţelege. 

Mimă că îmbracă nişte pantaloni, iar ea indică încet camera din 
capătul holului. Aici, Gentry găsi haine bărbăteşti. Un soţ răposat, 
poate? Nu, mai degrabă un fiu plecat la muncă. Găsi o salopetă 
albastră şi o pereche de bocanci, cam mari pentru el, dar potrivite cu 
două perechi de şosete albe. 

Gentry îi mulţumi femeii cu o plecăciune şi un zâmbet. Ea înclină, 
la rândul ei, capul. Apoi el scoase un teanc de euro din rucsac şi-l puse 
pe masă. Bătrâna spuse ceva ce el nu înţelese şi, după ce făcu o nouă 
plecăciune, ieşi pe holul de la etajul al doilea. 

Rănit, neînarmat, fără un mijloc de transport sau documentele 
pentru care venise tocmai la Budapesta, Court Gentry ieşi în ploaia 
mocănească. Se uită la ceas: era cinci după-amiază şi trecuseră opt ore 
şi jumătate de când începuse această călătorie. Acum părea însă mai 
departe decât fusese la început. 

În biroul din Londra al LaurentGroup, Lloyd şi Fitzroy aşteptau 
veşti de la indonezieni. Acestea veniră după patru după-amiază, dar 
nu direct de la echipă. Sună telefonul lui Sir Donald; era Gentry. 

— Cheltenham. 

— Eu sunt. 

Fitzroy trebui să se adune înainte să vorbească. 

— Slavă Domnului! Ai scăpat de Szabo? 

— Da. Chiar acum. 

— Ce s-a întâmplat? 

— Nu sunt sigur. Se pare că apărut o echipă de teren — probabil că 
Szabo avea ceva personal de securitate — şi totul a devenit zgomotos. 


Lloyd şi Fitzroy se uitară unul la celălalt. 

— Hm... Bun. Înţeleg. Tu cum eşti? 

— Supravieţuiesc. 

— Unde eşti acum? 

— Încă în Budapesta. 

Cei doi se uitară la Tehnician. Acesta se aplecă asupra 
computerului şi, după ce verifică peste tot, confirmă, cu ajutorul 
antenelor-releu, că ţinta foloseşte un telefon de acolo. 

— Ce urmează? 

Întrebarea lui Fitzroy se adresa atât americanului de la capătul 
firului, cât şi celui de lângă el. 

— Pornesc spre vest. Nu s-a schimbat nimic. Mai ai ceva informaţii 
pentru mine? 

— Hm, da. Bărbaţii pe care i-ai întâlnit azi-dimineaţă în Praga erau 
albanezi. Simpli mercenari, angajaţi de serviciile secrete nigeriene. 

— Probabil că acum au angajat deja o altă echipă. Ai idee cu ce mă 
confrunt? 

— E greu de spus, fiule. Lucrez la asta. 

— Ce ştii despre cei care îţi ţin familia? 

— Patru sau cinci nigerieni, genul de poliţie secretă. Nu au 
trăgători de marcă, deşi imbecilii mi-au speriat familia. 

— Pe măsură ce mă apropii, voi avea nevoie de coordonatele 
exacte. 

— Afirmativ. Ajungi până dimineaţă? 

— Nu. Mai întâi trebuie să mă opresc undeva. 

— Sper că nu e un alt ocol periculos. 

— Nu. E în drum. 

Fitzroy ezită înainte să continue. 

— Bun. Mai ai nevoie de altceva de la mine? 

— Altceva?! Mi-ai dat ceva până acum? Ascultă: eşti intermediarul 
meu. Intermediază, atunci! Vreau să ştiu dacă o să mai dau de alţi 
gealaţi pe drum. Vreau să ştiu de unde mama dracului mi-au aflat 
nigerienii numele. De unde au aflat de tine. E ceva putred aici şi 
trebuie să-mi dau seama despre ce e vorba înainte să ajung în 
Normandia. 

— Înţeleg. Lucrez la asta. 

— Ai mai luat legătura cu răpitorii? 

— Sporadic. Fi cred că eu răscolesc cerul şi pământul ca să dau de 
tine. Îi contactez pe toţi din Reţea. Aşa, ca să dau bine în faţa lor; ştii 
tu. 

— Continuă. Mă voi ţine departe de Reţea. Sună-mă dacă afli ceva. 

În mai puţin de două minute, Fitzroy şi Lloyd aflaseră ce se 
întâmplase. 

Sună şi Riegel şi, împreună, cei trei reuşiră să pună lucrurile cap la 


cap. Cei şase indonezieni fuseseră anihilaţi. Toţi erau morţi. Ca să-şi 
acopere urmele, cei de la CIA incendiaseră clădirea şi nu se ştia dacă 
fuseseră şi alte victime. Szabo murise, iar Gentry pierduse o altă viaţă 
din cele nouă, dar scăpase. 

— Unde e acum? întrebă Riegel. 

— Se îndreaptă spre vest. 

— Cu trenul, maşina, motocicleta? 

— Nu ştim. A sunat de pe telefonul mobil. Se pare că a avut unul 
cu cartelă reîncărcabilă, pe care apoi l-a aruncat. 

— Mai ai ceva de raportat? întrebă Kurt Riegel. 

— Tu îmi dai mie raportul, Riegel! urlă Lloyd. Ce s-a întâmplat cu 
rahaţii tăi de indonezieni din comandoul Kopassus? Parcă spuneai că 
Gentry nu le va face faţă. 

— Nu el i-a ucis. Ci paramilitarii CIA. Ascultă, Lloyd... Ştiam că 
Gentry va opune rezistență. Planul meu a fost din capul locului ca o 
echipă sau două să-l destabilizeze, să-l facă să acţioneze haotic, şi nu 
preventiv. În felul ăsta, următoarea echipă îl va prinde nepregătit. 

— Avem încă zece echipe care-l aşteaptă, zise Lloyd. Vreau să fie 
mort înainte de răsăritul soarelui. 

— Cu asta suntem amândoi de acord, încheie Riegel. 

Lloyd îşi îndreptă atenţia către englezul pe chipul căruia apăruse o 
expresie îndurerată. 

— Ce e? Ce s-a întâmplat? 

— Cred că mi-a destăinuit ceva. N-a intenţionat, dar am înţeles 
cum stau lucrurile. 

Lloyd se ridică şi cele câteva cute ale costumului se neteziră de la 
sine când se mişcă. 

— Ce e? Ce anume ţi-a spus? 

— Ştiu unde se duce. 

Pe chipul tânărului avocat american apăru un zâmbet larg. 

— Excelent! exclamă el, luând telefonul. Unde? 

— E o smecherie aici. Doar trei indivizi ştiu locul unde se duce. 
Unul e mort, altul e Cameleonul şi celălalt sunt eu. Îţi spun unde e, 
dar dacă participanţii la mascarada asta a ta nu-l distrug acolo, va şti 
că l-am trădat. Dacă flăcăii tăi ratează şi acum, jocul a luat sfârşit. 

— Lasă-mă pe mine să-mi fac griji în privinţa asta. Spune-mi unde 
se duce. 

— Graubiinden. 

— Unde mama dracului e locul ăsta? 


ȘAISPREZECE 


În timpul zborului, Song Park Kim stătuse nemişcat, în stare de 
meditaţie, dar când avionul ateriză pe Aeroportul Charles de Gaulle, 
îşi deschise ochii. Era treaz şi atent. Singurul pasager din aeronava 
Falcon 50 îşi odihnea palmele mici, dar puternice, pe genunchi şi-şi 
ascundea ochii în spatele unor ochelari de soare de firmă. Costumul 
bine croit se potrivea perfect cu interiorul aeronavei. Avionul era 
destinat călătoriilor de afaceri ale managerilor şi el părea să fie un 
director asiatic tânăr şi banal. 

Aeronava Falcon rulă pe pistă, trecu pe lângă un lung şir de 
avioane ale corporațiilor şi în cele din urmă intră pe poarta mare a 
hangarului. În mijlocul acestuia aştepta o limuzină încă acoperită de 
burniţă. Şoferul stătea lângă maşină. 

Imediat cum se opri avionul şi sunetul motoarelor se transformă 
într-un zumzet, copilotul veni în cabina dotată cu şapte locuri, 
aducând o geantă din nailon. Se aşeză în faţa lui Song Park Kim şi o 
puse pe măsuţa de mahon din faţa lor. 

Kim nu zise nimic. 

— Mi s-a spus să vă dau astea după ce aterizăm. Cu cei de la 
Imigrări s-a rezolvat: nu vor fi probleme la vamă. Maşina vă aşteaptă. 

Coreeanul tuns scurt dădu din cap aproape imperceptibil. 

— Bucuraţi-vă de Paris, domnule, mai zise copilotul, după care se 
ridică şi se întoarse în carlingă, închizând uşa mică în urma lui. 

Rămas singur, Song Park deschise geanta. Scoase din ea un pistol- 
mitralieră Heckler & Koch MP7AI. Ignoră patul telescopic şi îndreptă 
arma în faţă, ca pe un revolver, uitându-se prin lunetă. 

Două încărcătoare lungi şi subţiri, fiecare cu câte douăzeci de 
gloanţe de calibrul 4.6 x 30 mm, erau ataşate unul de celălalt cu o 
bandă de nailon. 

Coreeanul puse arma înapoi în geantă. 

Scoase apoi un telefon şi o cască pe care o vâri în ureche şi o 
activă. Deschise şi telefonul înainte să-l pună în buzunarul sacoului. 
Un dispozitiv GPS portabil ajunse în celălalt buzunar. Alte 
încărcătoare MP7, un amortizor şi un rând de haine rămaseră neatinse 
în geantă. Scoase însă de acolo un cuţit-fluture negru, pe care-l puse în 
buzunar. 

Două minute mai târziu stătea în limuzină. Şoferul îl privi în 
oglinda retrovizoare, iar Kim zise scurt: 

— În centru. 

Limuzina trecu de uşile hangarului. 

Kim era sud-coreean, asasin al Serviciilor de Informaţii Naţionale. 

Era cel mai bun om al lor. Îndeplinise cinci misiuni secrete în 


Coreea de Nord, majoritatea fără niciun fel de ajutor, şi devenise o 
legendă în unitatea lui. Alte şapte misiuni în China împotriva celor 
care nu respectau sancţiunile impuse Coreei de Nord, două în Rusia 
împotriva celor care furnizau secrete nucleare şi alte câteva lovituri 
date conaţionalilor cărora trebuia să li se ajusteze permanent 
atitudinea faţă de abjecţii vecini de la nord făcuseră din tânărul de 
treizeci şi doi de ani alegerea evidentă a şefilor când li se ceruse să 
trimită la Paris un asasin. Unul care să vâneze alt asasin în schimbul 
unei importante sume de bani. 

Kim nu comenta în privinţa misiunilor. Lucrând singur, nu avea cu 
cine să vorbească, dar dacă ar fi fost întrebat, ar fi spus că această 
misiune puţea rău. Douăzeci de milioane de dolari pentru capul 
Cameleonului, un fost agent CIA despre care auzise că nu merita să fie 
trădat de şefii lui. Suma enormă fusese oferită de o corporație 
europeană; nu semăna deloc cu operaţiunile naţionaliste pe care le 
îndeplinise el până acum. 

Cu toate acestea, ştia că e doar un instrument al politicii naţionale 
şi internaţionale a Coreei de Sud. Lui nu i se cerea sfatul, iar cei ce 
luau hotărârile deciseseră să-l trimită la Paris, să se cazeze, să aştepte 
informaţii privind locul unde se află Cameleonului şi apoi să înfigă 
câteva gloanţe în spatele nenorocitului. 

Graubünden este un canton în estul Elveției, ascuns într-un ungher 
format de granița cu Austria. I se mai spune cantonul celor o sută 
cincizeci de văi, iar una dintre acestea se întinde de la est la vest în 
zona numită Engadina de Jos. Acolo, pe culmea dealului care 
străjuieşte valea, se află orăşelul Guarda, un loc unde viaţa se 
desfăşoară tihnit, amplasat la doar câțiva kilometri de granița 
austriacă şi de cea italiană. Există un singur drum, povârnit şi bătut de 
vânt, pe care-l străbaţi pe jos în patruzeci de minute. Drumul urcă spre 
oraş şi face legătura cu halta aflată în spatele caselor cu structură din 
lemn şi pereţi din cărămidă sau piatră. 

Aproape că nu există maşini în acest orăşel, iar numărul animalelor 
din ferme îl depăşeşte pe cel al locuitorilor. Străzile înguste, abrupte, 
acoperite cu piatră cubică trec pe lângă casele albe, de-a lungul 
canalelor şi grădinilor împrejmuite cu garduri. Oraşul se termină brusc 
şi dealul îşi recuperează teritoriul. O poiană în mijlocul unei păduri 
dese de pini face loc crestelor stâncoase ce străjuiesc oraşul şi valea şi- 
i supraveghează pe cei care le traversează sau se apropie. 

Locuitorii înţeleg germana, dar între ei vorbesc retoromana17, o 


limbă vorbită de numai unu la sută din cei şapte milioane şi jumătate 
de elveţieni şi de aproape nimeni altcineva în lume. 

La patru dimineaţa, câţiva fulgi de zăpadă pluteau deasupra 
drumului care ducea din vale către Guarda. Un bărbat îmbrăcat cu 
blugi groşi, haină călduroasă şi căciulă neagră şchiopăta pe panta 
abruptă în bătaia vântului. Pe umăr îi atârna un rucsac mic. 

Cu zece ore în urmă, la doar câteva minute după ce vorbise cu 
Fitzroy de la telefonul roz pe care-l şterpelise din poşeta unei femei 
bete criţă, o studentă care mergea de una singură, clătinându-se pe 
trotuar, Gentry găsise în Budapesta o tarabă cu haine. Îşi cumpărase o 
garderobă completă, nouă-nouţă, de la vârful ghetelor din piele până 
la fesul negru. La o oră după ce părăsise clădirea unde locuise Szabo, 
luase un autobuz din autogara Népliget spre oraşul Hegyeshalom, aflat 
la graniţa Ungariei. 

Coborâse din autobuz la vreo opt sute de metri de graniţă, o luase 
spre nord, ieşise din oraş şi mersese pe câmp, după care făcuse stânga. 

Era o noapte fără lună; Court avea în rucsac o lanternă, dar nu o 
folosi. Înaintase împleticindu-se spre vest şi mersese aproape doi 
kilometri cu picioarele rănite. Simţise durerea înţepătoare şi sângele 
cald care i se prelingea în şosete, spre degetele îngheţate. 

În cele din urmă, puţin înainte de opt seara, traversase un câmp 
plin cu mori de vânt moderne şi ajunsese în Nickelsdorf, un oraş la 
graniţa Austriei. 

Mai avea încă doi kilometri de mers - în realitate, de şchiopătat, 
din moment ce fusese împuşcat în coapsă şi era rănit la tălpi şi la 
genunchi — înainte să ajungă la şosea. Mai merse câteva minute spre 
vest, cu degetul mare în sus. Un camionagiu trase pe dreapta, dar 
mergea spre nord şi nu putea să-l ajute. Un al doilea, şi apoi un al 
treilea şofer opriră, dar şi ei mergeau în altă direcţie. 

La nouă şi un sfert, fu luat de un om de afaceri elveţian care se 
îndrepta spre Zürich. Court îi spuse că-l cheamă Jim. Elveţianul voia 
să-şi exerseze engleza, iar Court îi făcu pe plac. În timpul călătoriei 
prin Austria, cei doi vorbiră despre viaţa şi familiile lor; istoria lui 
Court era pură invenţie, dar omul era un profesionist, îi vându 
elveţianului povestea unui divorţ urât acasă, în Virginia, dorinţa de-o 
viaţă de a vizita Europa, tâlhăria din Budapesta care-l costase 
bunurile, precum şi şansa de a-şi fi păstrat portofelul cu banii şi 
paşaportul. Un prieten din estul Elveţiei îl putea ajuta până săptămâna 
viitoare, când avea un avion spre casă. 

Pe drum, Court se tot uita în oglinda din dreapta lui, asigurându-se 
nonşalant că nu e urmărit. Dincolo de poveştile scornite, despre 
locurile pe care nu le văzuse niciodată şi oamenii pe care-i inventase 
în detaliu, Cameleonul rămase cu mintea la misiunea pe care o avea 
de îndeplinit. Încercă să-şi dea seama ce evenimente urmau să se 


petreacă în următoarele treizeci de ore. 

Era vineri noaptea şi traficul pe A1 era greoi, dar autoturismul Audi 
al omului de afaceri mergea lin şi repede. Ocoliră prin nordul 
Salzburgului şi Court se oferi să conducă, iar elveţianul dormi două 
ore. 

La trei dimineaţa maşina se întoarse spre Engadiner-Bundesstrasse 
şi trecu graniţa de nord a Elveţiei. Aici nu exista control vamal, deşi 
Elveţia nu era membru oficial al Uniunii Europene. Omul de afaceri 
opri la un popas şi insistă că Jim trebuie să încerce berea elveţiană şi 
să-şi spună părerea sinceră despre aceasta. Court îşi spuse părerea în 
legătură cu textura, consistenţa şi culoarea berii, aruncă nişte detalii 
pe care le auzise la un moment dat la un festival german de bere, şi îl 
cuceri pe omul de afaceri, care decise să-l ducă până la destinaţie, în 
loc să-l lase acolo unde drumurile lor se despărţeau. 

Merseră 180 de kilometri spre sud şi apoi încă 27 spre vest, printr-o 
vale, fără să distingă nimic în stânga sau dreapta lor. 

În cele din urmă, în oraşul Lavin, Gentry alese la întâmplare o casă 
aflată în afara drumului principal şi susținu că ajunseseră la destinaţie. 
În realitate, când coborî din maşină, se afla la trei kilometri de mers 
prin zăpadă, dar hotărâse că ar putea avea necazuri dacă îl aştepta 
cineva la obiectivul lui real; nu exista niciun motiv pentru care acel 
tip de treabă să sufere fiindcă făcuse o faptă bună. 

— Îţi mulţumesc. Auf Wiedersehen:s, zise Cameleonul şi coborî. 

Îi strânse mâna elveţianului şi apoi rămase în drum, în timp ce 
acesta îşi flutura mâna în semn de rămas-bun. 

Porni hotărât la drum, deşi era extenuat. Adrenalina şi disciplina îl 
ajutaseră să înainteze fără pauză în ultimele douăzeci de ore, dar 
acum îi rămăsese numai disciplina. Avea nevoie de somn şi spera să 
doarmă câteva ore sus, în Guarda. 

Pe la patru începu să se aştearnă zăpada. Court urcă dealul şi 
ajunse în orăşel. Nu văzu niciun suflet, deşi erau câteva lumini aprinse 
în micul hotel. Luminile din case erau toate stinse; ciobanii, fierarii, 
proprietarii de pensiuni şi pensionarii aveau să mai doarmă câteva 
ore. Continuă să meargă, traversând oraşul, trecu pe lângă nişte 
jgheaburi din piatră pline cu apă, din care se adăpau oile, pe lângă 
grădiniţe împrejmuite de garduri minuscule şi ajunse în capătul 
oraşului, unde o luă pe un drumeag. Ninsoarea care căzuse mai 
devreme se depusese ca o pătură peste deal şi, chiar dacă luna nu era 
pe cer, Court avea suficientă lumină ca să vadă pe unde merge. Din 
loc în loc, unele petice de pământ întunecate nu fuseseră încă 
acoperite de omăt. 

După ce mai urcă vreo trei sute de metri, Gentry aprinse lanterna. 
Lăsă în urmă păşunea povârnită şi intră într-o pădure de pini, iar fulgii 
de nea care continuau să cadă răzleţ printre copacii falnici ascundeau 


cărarea. Lumina lanternei îl ajută. Reuşi să parcurgă încă o sută de 
metri şi ajunse la destinaţie — o cabană micuță. 

Aceasta se afla la treizeci de metri de drumeagul care continua să 
urce spre nişte proprietăţi particulare izolate. Nu exista niciun motiv 
să mai treacă cineva pe acolo şi absolut niciunul pentru care, dacă 
trecea totuşi cineva prin pădure, să observe construcţia anostă. 

Un lacăt uriaş şi ruginit atârna neospitalier de uşă, cele trei ferestre 
fuseseră acoperite din interior, iar pinii care crescuseră în voie 
camuflau cabana. 

Gentry merse printre copaci şi înconjură clădirea. În spatele 
acesteia era un şopron închis cu un lacăt la fel de mare, pe care îl 
verifică, pentru a se asigura că totul e în ordine. Continuând inspecția, 
cercetă pereţii, şipcile din lemn ale acoperişului şi, în cele din urmă, 
uşa. Îşi scoase mănuşile şi pipăi cu degetele. În colţul din dreapta găsi 
ceea ce căuta: o scobitoare din lemn, vârâtă între toc şi uşă. Dacă ar fi 
intrat cineva, aceasta ar fi căzut şi l-ar fi avertizat că ascunzătoarea 
fusese compromisă. 

Mulţumit că totul e în regulă, Court se întoarse cu spatele la uşă, 
făcu treizeci de paşi printre pini, călcând pe mulţimea de ace căzute 
pe pământ. După aceea se răsuci spre dreapta şi mai merse cinci metri. 
Acolo îngenunche. 

Cheile erau îngropate într-o cutie de cafea, din tablă, la 
aproximativ cincisprezece centimetri sub stratul de ace de pin şi noroi 
îngheţat. Săpă cu o piatră şi, după ce luă cheile, se întoarse la cabană 
şi descuie lacătul. 

În interior, aerul era uscat şi stătut, fiind la fel de frig ca afară. Într- 
un colţ era o sobă, dar Gentry o ignoră. Aprinse în schimb felinarul 
aşezat pe masa din mijlocul camerei; de la lumina slabă venea singura 
sursă de căldură de care urma să se bucure. 

Pe un raft găsi recipientele cu raţii militare, alimente gata pregătite 
pentru a fi consumate, şi, imediat după ce folosi toaleta, americanul 
de treizeci şi şase de ani înşfăcă una dintre raţii. Mâncă biscuiţi şi 
pesmeţi tari, înfulecându-i aşezat la masa mică. 

Termină de mâncat în nouăzeci de secunde. Se ridică şi se duse la 
sobă. O împinse într-un colţ şi ridică o stinghie slăbită din pardoseală. 

Ţinând lanterna în dinţi, coborî treptele din lemn care apărură 
după ce îndepărtă stinghia din lemn şi ajunse într-o pivniţă din 
chirpici de doi metri pe trei şi jumătate. Se întoarse cu spatele la scară 
şi văzu trei stive de cutii negre, care-i ajungeau până la piept. Acestea 
ocupau aproape jumătate din pivniţă, în timp ce pe peretele din 
dreapta era un banc de lucru din metal. Era spaţiu numai cât să urci şi 
să cobori treptele, dar suficient să manevrezi cutiile. Court o luă pe 
cea de deasupra primei stive şi o puse pe masă, apoi deschise 
încuietoarea. 


Dimineaţă, când îi spusese lui Fitzroy că-i va salva familia, decisese 
imediat să se ducă în Guarda, Elveţia, la ascunzătoarea din pădure, 
unde avea depozitat un adevărat arsenal. Avea încă şase astfel de 
depozite împrăștiate pe continent, dar niciunul nu se compara cu 
Guarda. 

Aici era artileria grea. 

Prima cutie adăpostea o armă automată neagră Swiss Briigger & 
Thomet MP9. O scoase din ambalajul de spumă şi vârî un încărcător 
plin în magazie, fixă banduliera de patul armei, după care o ridică 
deasupra capului, peste trepte, şi o puse pe podeaua cabanei. În altă 
cutie era o plasă din nailon şi pânză, plină cu încărcătoare, care se 
puteau ţine în cartuşieră. Le puse şi pe acestea deasupra, în cameră. 

În următoarele cinci minute, Court trecu de la o cutie la alta. Într- 
un sac marinăresc uriaş îndesă tot felul de arme mici şi explozivi. Într- 
o geantă mai mică puse un costum negru, o cagulă, ochelari balistici, 
un mic scaner de supraveghere care-i permitea să detecteze 
comunicațiile pe distanţe scurte şi un binoclu. 

În cele din urmă, pe la cinci dimineaţa, Gentry ieşi din pivniţă, 
punând sacii marinăreşti grei în faţa lui. Lăsă deschisă intrarea în 
pivniţă. Bău dintr-o sticlă apă pe jumătate îngheţată ca să înghită 
două analgezice uşoare şi să uite de durerea din coapsă, folosi din nou 
toaleta şi apoi luă un sac de dormit de pe raft. Îl desfăcu pe podea şi 
se pregăti de culcare după ce puse alarma de la telefon să sune la 
şapte şi jumătate. Două ore de somn aveau să fie de ajuns ca să poată 
trece ziua cu bine. 


4 4 4 


Apăruseră la câteva minute după ora cinci. Dubiţa alunecă la 
poalele dealului. Pasagerilor li se păru că şoferul pierduse aproape tot 
timpul controlul volanului pe străzile alunecoase în cele două ore şi 
jumătate cât durase drumul de la Ziirich. Lipsa abilităţilor lui în 
asemenea condiţii era de înţeles. Drumul era acoperit cu polei şi în 
multe locuri vizibilitatea era redusă la zero. Stresul lui era accentuat 
de ordinele celor din Orientul Mijlociu, care-i spuneau să ajungă cât 
mai repede la punctul indicat de GPS, şi de Tehnicianul care-i suna 
din zece în zece minute pentru actualizări. 

Erau cinci oameni, libieni în slujba Organizaţiei de Securitate 
Jamahiriya, cei mai buni puşcaşi ai lui Muammar al-Gaddafi. Toţi 
făcuseră parte din comandouri şi îşi considerau automatele Skorpion 
SA vz. 61 cei mai buni prieteni. Liderul avea patruzeci şi unu de ani, 
chipul impenetrabil acoperit de barbă şi era îmbrăcat civil, ca de 


călătorie, la fel ca şi camarazii săi. Stătea pe scaunul pasagerului şi-l 
admonesta constant, urlând, pe şofer, deşi cu toţii ştiau că acesta era 
obişnuit mai degrabă cu condiţiile din deşert şi cu dunele de nisip la 
volanul unui jeep, decât cu drumuri acoperite cu polei parcurse într-o 
dubiţă. 

Cu toate acestea, ajunseră în timp util în Guarda şi parcară maşina 
în apropierea gării, la baza văii. Şoferul ridică imediat capota şi 
îndepărtă în grabă rotorul distribuitorului pe care-l puse în geantă, 
făcând astfel ca vehiculul să nu poată fi folosit înainte de întoarcerea 
lor. Găsiră apoi drumeagul care urca dealul şi porniră pe jos. 

Fiecare om îşi căra arma Skorpion într-o geantă, iar la tocul de la 
subraţ mai aveau câte o armă. Unii dintre ei aveau grenade şi 
detonatoare. Cu toţii purtau căciuli, pantaloni groşi din bumbac, geci 
parka negre de la o firmă renumită, asociată atleţilor profesionişti. 

În genţi mai aveau ochelari cu infraroşii, pe care însă nu-i foloseau 
acum. 

Cei cinci libieni urcară în întuneric drumul abrupt şi bătut de vânt. 
Se mişcau rapid şi eficient. Orice trecător şi-ar fi dat seama după 
omogenitatea grupului, expresiile faciale severe şi sincronizarea 
aburilor îngheţaţi care le ieşeau pe nas că fac ceva rău. Niciun localnic 
nu trecea însă pe drumul acela la cinci şi jumătate dimineaţa, mai ales 
când ningea, aşa că libienii ajunseră nedetectaţi pe străzile acoperite 
cu piatră ale orăşelului elveţian. 

Toţi aveau câte un mic radio portabil, prins la centură şi conectat la 
o cască. După comanda transmisă scurt de lider, se separară pe culmea 
vestică, continuând să meargă individual spre est, fiecare pe altă alee. 
În felul acesta, oricine s-ar fi uitat pe fereastră ar fi văzut un singur 
om. Dacă se dădea alarma şi localnicii începeau să vorbească despre 
străini, ar fi putut crede că, de fapt, a fost văzut acelaşi individ. 

În capătul cel mai îndepărtat al oraşului, echipa de ucigaşi îşi reluă 
entitatea, la fel cum se unesc celulele într-un vas Petri. Liderul verifică 
GPS-ul şi se întoarse spre stânga, luând-o pe o cărare care ducea de la 
locul unde era situat orăşelul, sus, pe deal, în pădurea vizibilă de la 
distanţă, numai cu ajutorul ochelarilor cu infraroşu. 

Informă scurt echipa despre datele de pe GPS. 

— Patru sute de metri. 

Ninsoarea se înteţise: fulgii care se răsuciseră până acum în aer se 
transformaseră într-o ninsoare abundentă. Libienii mai văzuseră 
zăpadă în timpul antrenamentelor din Liban sau în misiunile din 
Europa, dar trupurile lor nu erau pe deplin obişnuite cu acest frig. Cu 
patruzeci şi opt de ore înainte, membrii echipei stătuseră într-un 
apartament din Tripoli, lucrând cu un echipament electronic de 
supraveghere. Voiau să depisteze locul de unde emitea un radioamator 
care făcea comentarii critice la adresa colonelului Gaddafi. Erau 


aproape treizeci şi opt de grade în camera aceea, aşadar, frigul din 
valea elveţiană reprezenta un adevărat şoc termic pentru organismele 
lor. 

Fură cât pe ce să treacă pe lângă cabană şi numai coordonatele GPS 
trimise de Tehnician îi ajutară să nu rătăcească ore bune prin pădure. 
Îşi puseseră genţile pe spate şi-şi ţineau armele Škorpion în poziţie de 
tragere, cu patul proptit pe umăr chiar sub raza de acţiune a 
ochelarilor cu infraroşu. Îşi ocupară poziţiile în jurul cabanei şi, rând 
pe rând, raportară. 

Liderul fu primul: 

— Unu în poziţie, la zece metri de uşa de la intrare. Nicio mişcare. 
Ferestrele sunt închise. 

— Doi, alături de Unu. 

— Trei, pe aripa de vest. O singură fereastră, închisă. 

— Patru, pe aripa de est. O singură fereastră, închisă. 

— Cinci, în spate. Nicio fereastră, dar e un şopron lipit de clădirea 
principală. E închis cu lacăt. Nimic altceva. 

— Cinci, rămâi în spate! ordonă liderul. Adăposteşte-te şi fii 
pregătit! Trei şi Patru, veniţi în faţă. Vom intra toţi! 

— Recepţionat! 


AA 


Gentry dormi fără vise în sacul de dormit aşezat lângă gaura din 
podea care ducea spre pivniţa din pământ. Analgezicele îşi făcuseră 
efectul şi-i amorţiseră durerea din coapsă, dându-i timpul necesar să 
se relaxeze. Somnul fusese adânc şi odihnitor. 


A X a 


Liderul scoase din centură o grenadă de fragmentare. Îi desprinse 
acul şi se apropie încet de uşă, cu mâna căuş. Doi era în faţă şi se 
pregătea să arunce uşa în aer când observă că nu era complet închisă. 
Se întoarse spre lider şi-i arătă prin semne uşa întredeschisă. 

Liderul dădu din cap şi se întoarse spre cei doi din spatele lui. 

— E deschis. Fiţi gata! 

Doi împinse uşa repede şi se lăsă într-un genunchi pentru ca armele 
celorlalţi să poată urmări şi ţinti o eventuală ameninţare din interior. 
La început fu întuneric beznă şi nici măcar cu ochelarii nu putură zări 


vreo siluetă. Unu aruncă grenada în cabană, iar Doi, Trei şi Patru se 
retraseră în lateral ca să evite suflul exploziei. Grenada dispăru în 
întuneric, dar sunetul impactului cu o suprafaţă dură veni prea 
repede. În timp ce liderul se îndepărta de uşă, văzu prin ochelari cum 
grenada sare afară din cabană şi aterizează în zăpadă, în faţa uşii. 

Din fericire pentru ei, libienii văzură la timp grenada care sfârâia. 
Încercară să se adăpostească, aruncându-se în zăpadă sau după pereţii 
cabanei. Explozia acoperi cu zăpadă ochelarii celor trei care priveau în 
direcţia ei şi şrapnelul îl lovi pe al patrulea în cot, doborându-l. 
Revenindu-şi repede, liderul aruncă ochelarii care nu-i mai erau de 
folos, se apropie de uşă şi începu să tragă în întuneric. Doi şi Trei îl 
urmară, dar după o secundă încremeniră când auziră strigătul 
liderului. 

— Capcană! 


ŞAPTESPREZECE 


Cu câteva minute înainte să se prăbuşească pe sacul de dormit, 
Court ridicase o barieră din plasă ruginită la şaizeci de centimetri de 
uşă, în interior. Improvizaţia înaltă de doi metri, care cântărea peste 
nouăzeci de kilograme, se întindea pe un metru de podea. La fiecare 
capăt se afla câte o aripă articulată prinsă de câte o parte a uşii. Asta 
crea practic o baricadă capabilă să încetinească orice echipă de asalt, 
blocând-o. Capcana era aici atunci când Court moştenise cabana şi el 
nu pusese mare preţ pe ea din cauză că putea fi spulberată uşor cu 
exploziv, doborâtă cu un berbec sau chiar cu câteva lovituri puternice 
cu piciorul, dar după ce sărise din sacul de dormit şi se ghemuise când 
văzuse grenada, îşi dăduse seama imediat că bariera ruginită tocmai îi 
salvase fundul adormit. 

Se repezi înnebunit spre cele două genţi cu echipament de lângă 
sacul de dormit, lângă deschizătura ce ducea în pivniţă. Luă un 
Brügger & Thomet şi trase toate gloanţele din încărcător spre uşa de la 
intrare, apoi se strecură imediat în pivniţă. Odată ajuns jos, se întinse 
şi puse la loc scândura din podea. 

Trei îngenunchease pe zăpada însângerată din stânga intrării în 
cabană. Grenada de fragmentare îl lovise în cot şi trecuse atât prin 
carne, cât şi prin os. Era un soldat disciplinat, nu făcu mult zgomot. 
Luă un pumn de zăpadă pe care o presă peste rană, tresărind numai 
atunci când simţi răceala pe piele. Încă nu simţea durerea care avea să 
apară în curând. 

Unu ignoră rănitul şi-i ordonă lui Doi să pună fitil întregii cantităţi 
de exploziv şi să-l arunce în cabană. Câteva secunde mai târziu, un 
bloc de Semtex19 de mărimea unui pachet cu batiste ajunse la 
marginea capcanei întinse pe podea. Cei trei libieni teferi care se aflau 
în faţa cabanei se întoarseră să fugă, iar Unu şi Doi îl luară de subţiori 
pe Trei şi-l traseră de acolo grăbindu-se să se adăpostească. 

Preţ de câteva secunde fu linişte în pădurea întunecată. Singurele 
sunete erau fâşâiturile suave ale fulgilor de nea care cădeau pe acele 
de pin şi apoi pe pământ. Membrii echipei de asasini de la Tripoli 
gâfâiau, ascunşi în spatele unui stejar căzut. 

Întunericul nopţii şi sunetele suave fură înlocuite de o lumină 
puternică, albă, şi de o explozie asurzitoare care făcea ca bubuitura 
scoasă mai devreme de grenadă să semene cu pocnetul dopului unei 


sticle de şampanie. Uşa cabanei, de la podea până la acoperiş, sări în 
aer, iar bucăţile de lemn aterizară la peste treizeci de metri de 
construcţie. 

Resturi aprinse pluteau prin aer alături de fulgii de zăpadă atunci 
când Unu, Doi şi Patru pătrunseră în cabană. Fiecare dintre ei trase 
câteva focuri de armă când intrară prin gaura făcută de explozie în 
perete. Unu se duse în dreapta, Doi — în stânga, iar Patru — drept în 
faţă în mica încăpere. Se folosiră de flăcările care mistuiau materiale 
şi hârtii ca să vadă pe unde calcă şi trecură peste bariera de metal, 
bancul de lucru sfărâmat şi o masă, câteva cutii şi ustensile de gătit şi 
zeci de obiecte neidentificabile. 

Odată ce se asigurară că nu e nimeni în viaţă nici în cameră, nici în 
mica baie, cei trei începură să lovească resturile de pe podea, căutând 
trupul sfârtecat şi ars care trebuia să fie, cu siguranţă, printre 
dărâmături. Cinci le confirmă că nu era nimic în spatele cabanei, iar 
cei trei libieni începură să se îngrijoreze. Era o cabană mică. Chiar şi 
în întuneric avură nevoie de numai zece secunde ca să-şi dea seama că 
acolo nu era niciun trup. 

Unu ridică privirea spre tavan. Într-o clipă observă că nu existau 
nici pod, nici mansardă şi se uită încet în jos. 

— E o trapă undeva pe aici. Găsiţi-o! 

Doi o găsi lângă soba răsturnată, după ce îndepărtă cu piciorul 
câţiva cărbuni. Focurile se stinseseră de la sine, aşa încât Unu aprinse 
o lanternă căzută de pe raft, care supravieţuise miraculos exploziei. O 
puse pe podea, lângă trapă. 

— Aveţi grijă! Poate ne-a pregătit o surpriză. Dacă de aici nu 
porneşte un tunel prin munte, e prins în capcană. 

Doi şi Patru aprobară cu un gest: deveneau încrezători. Cameleonul 
se ascundea ca un şobolan sub pământ. 

Cinci se adăpostise după un pin falnic, în spatele clădirii. La şase 
metri în faţa lui era şopronul încuiat cu lacăt. Avea o înălţime de 
aproape doi metri, dar nu era lipit de casă. Luă legătura cu camarazii 
din interior. Aceştia îi comunicară că urmau să ridice trapa cu o bară 
lungă din metal, apoi să arunce grenade şi să tragă cu automatele. În 
final aveau să coboare să-i taie capul țintei lor. 

Cinci pierdea toată acţiunea şi înjură tare zăpada din jur. Arma lui 
era în poziţie de tragere. 

La un moment dat, auzi din cabană sunetul scos de un motor. Nu, 
nu venea din cabană, ci din şopron. Exact când privirea lui ajunse la 
uşile şopronului, se auzi o bubuitură puternică, al cărei vuiet traversă 
pădurea, lacătul explodă şi uşile se deschiseră larg. Cinci tocmai 
începuse să-şi ridice mitraliera la ochi, când zgomotul motorului se 
auzi mai tare şi din întuneric apăru o formă ciudată. 

Tânărul libian nu văzuse în viaţa lui un snowmobil. 


Vehiculul aerodinamic trecu la un metru de el, făcându-l să cadă şi 
să se lovească de o buturugă. Se ridică la timp ca să vadă o siluetă în 
spatele vehiculului, aplecată în faţă, cu chipul acoperit cu o mască de 
schior şi un sac marinăresc în spate. 

Prin ochelarii cu infraroşu imaginea era neclară şi dispăru într-o 
secundă. 

Libianul îşi căută înnebunit arma, dar o pierduse în pătura de ace 
de pin şi în zăpada care se depusese. Până când o găsi şi o duse la 
ochi, umbra întunecată se transformase într-un punct minuscul, 
alunecând pe zăpadă şi rupând arbuştii şi puieţii care-i stăteau în 
calea şerpuită. 

— Cinci! Raportează! se auzi în cască urletul lui Unu. 

— E aici! E aici, în spate! Se îndreaptă spre munte! 

— Împuşcă-l! 

Cinci începu să alerge pe deal. 

— Am nevoie de ajutor! E pe o motocicletă cu schiuri! 

Cameleonul ştia că trebuia să întoarcă snowmobilul spre dreapta ca 
să ajungă în spatele echipei de asasini. Pădurea se termina brusc cu un 
perete din piatră, în vârful dealului. Probabil că ar fi găsit un loc unde 
să se ascundă o vreme, dar ştia că orăşelul se trezise la viață şi 
localnicii sunau la poliția locală din Cuira. Le-ar fi luat ceva timp să 
ajungă aici şi cam o oră să adune forțe din Davos, însă Court nu 
intenționa să mai piardă niciun minut în zonă, darămite o oră. 

— Rahat! urlă în aerul înghetat. 

Deja renunțase la una dintre genţile cu echipament. Nu o putuse 
strecura prin tunelul murdar şi alunecos până în şopronul unde ţinea 
snowmobilul. Înşfăcase o armă cu ţeava tăiată, de calibrul 12, ca să 
spulbere lacătul din interior, iar acum puternica armă stătea în faţa lui 
pe ghidonul snowmobilului. 

Era furios şi pentru că, în mod sigur, nu mai exista decât o singură 
persoană care ştia de existenţa ascunzătorii. Donald afurisitul Fitzroy. 
Sir Donald îi oferise cabana imediat după ce Cameleonul se alăturase 
echipei lui. Venerabilul englez admisese atunci că această cabană este 
disponibilă deoarece bărbatul care o construise şi o folosea ca 
ascunzătoare nu mai avea nevoie de ea, din moment ce fusese găsit 
dezmembrat într-un mormânt nu foarte adânc, undeva în afara 
Vladivostokului. 

Gentry nu-şi făcuse probleme din cauza vreunui semn rău şi 
acceptase darul lui Fitzroy. Îi plăcea că era aşezat central, faptul că 


orăşelul şi valea erau izolate şi că orice vehicul s-ar fi apropiat, putea 
fi auzit de la sute de metri dacă era pe roţi, sau de la kilometri dacă 
avea elice. 

Fusese o ascunzătoare bună şi ar fi rămas aşa — Gentry era sigur de 
asta — dacă Don Fitzroy nu le-ar fi dat coordonatele ei celor care voiau 
să-l omoare. 

Zona înzăpezită se termină la patruzeci de secunde după ce 
Cameleonul porni spre munte ca să se îndepărteze de ucigaşi. Viră 
brusc, să evite peretele din granit înalt de patru metri care se întindea 
dintr-o parte în alta. Se folosi de picioare şi de pedala de acceleraţie ca 
să întoarcă maşinăria cu faţa spre cabană şi spre orăşel. Pentru 
moment era protejat de un deluşor. El nu-i putea vedea pe bărbaţii cu 
arme şi bombe, iar ei nu-l puteau zări pe el. Cu siguranţă însă că acum 
încercau să-şi croiască drum pe cărarea neasfaltată şi îngheţată. Habar 
nu avea dacă erau doi, cinci, cincisprezece sau cincizeci. ÎI văzuse în 
treacăt pe cel din spatele cabanei, dar era foarte sigur că nu trecuse pe 
lângă mai mulţi oameni prin pădure şi, oricum, acţiunea principală se 
desfăşurase în partea din faţă a cabanei. 

Court luă în considerare toate opţiunile pe care le avea. Analiză 
situaţia dificilă şi îşi dădu seama că era prins în capcană. Poate că 
reuşea să lupte cu câţiva dintre ei, dar întinderea vastă din faţa lui era 
un dezavantaj. Dacă se împrăştiau pe pajiştea îngheţată şi se apropiau 
simultan în linie, nu ar fi putut tinti în toate părţile înainte să-l 
nimerească ei. 

Terenul înalt se presupunea că ar fi reprezentat un avantaj tactic, 
însă observă că acesta era de rahat. În dreapta lui, era un drumeag. O 
cărare pentru oi, nu mai largă de un metru şi jumătate şi incredibil de 
abruptă, care trecea mai mult sau mai puţin în linie dreaptă pe lângă 
pădurea din faţă şi păşunea de alături. 

Gradul de înclinare era însă mult prea mare pentru snowmobil. 
Orice ar fi încercat, ar fi fost sinucidere curată. 

Court auzi voci. Oameni care strigau sălbatic în frenezia vânătorii. 

Veneau spre el, blocându-l în colţul acela. 

— Nu avea unde să se ducă! strigă Unu. 

Nu se mai obosea să folosească stația. Zgomotele făcute de explozie 
şi de focurile de armă le alteraseră, lui şi oamenilor săi, auzul pentru 
tot restul zilei. Pur şi simplu urlase la cei trei oameni care alergau cu 
el pe drumul alunecos. Trei fusese lăsat în spatele cabanei. Îşi pansase 
cum putuse rănile, era lucid şi se putea mişca, deşi fusese scos din 


luptă. 

Cei patru libieni care se apropiaseră de creasta ce se înălța 
deasupra lor scoaseră repede încărcătoarele din Skorpion şi verificară 
dacă au suficientă muniţie. Ca nişte profesionişti, prinseră din nou 
clapele şi le vârâră la loc. Pe ochi aveau ochelarii speciali pentru 
noapte, iar ninsoarea liniştită anima priveliştea verde din faţa lor. 
Încetiniră când se apropiară de vârf şi se împrăştiară în tăcere de-a 
lungul drumului, fără să aştepte instrucţiuni. 

Dintr-odată, se auzi din nou motorul snowmobilului. Zgomotul de 
acceleraţie deveni mai puternic, apoi în faţa celor patru libieni apăru 
lumina unui singur far, strălucind ca un spectru verde în ochelarii 
speciali, pe măsură ce snowmobilul cobora spre ei. 

— Trageţi! strigă Unu. 

Cei patru asasini îngenuncheară şi traseră spre vehiculul care se 
apropia. Douăzeci de gloanțe cu penetrare controlată pe secundă 
porniră din fiecare dintre cele patru arme. Trasoarele se arcuiau, 
loveau şi dansau în aer ca nişte licurici frenetici. 

La treizeci de metri distanţă, vehiculul se ridică de la pământ. Pluti 
în aer aproximativ douăzeci şi cinci de metri, reveni pe sol cu o 
bufnitură, se ridică din nou şi ateriză pe o parte. Farul rămase aprins 
când snowmobilul alunecă pe lângă cei patru libieni şi se opri la 
douăzeci de metri în spatele lor. 

Motorul continua să zumzăie la ralanti. 

Aburii care ieşeau din el acoperiră ochelarii libienilor. Unu îşi 
reîncărcă arma şi se duse spre maşinărie. Alunecă pe gheaţă şi căzu în 
genunchi, dar se ridică în timp ce Doi trecu pe lângă el. Suspiciunile 
celor patru bărbaţi se confirmară în scurt timp. 

— Nu-i aici! 

Lui Court i se păruse preț de o clipă că alunecă la vale cu nouăzeci 
de kilometri pe oră. Totul părea mai rapid la nivelul solului, iar 
zăpada, gheața, crengile şi iarba care-l loviră în față sporiră senzația 
de viteză ameţitoare. 

Indiferent care era însă aceasta, Gentry ştia că merge prea tare pe 
cărarea destinată oilor. 

Îi era greu să se despartă de a doua geantă cu echipament, dar nu 
vedea altă soluţie. Aruncă armele, grenadele şi binoclurile pe gheaţă, 
înțepeni arma cu patul tăiat în ghidon ca să-l ţină drept şi legă pedala 
de acceleraţie ca să rămână ridicată. Văzu cum maşinăria zboară peste 
dâmb şi cade. După aceea o luă la fugă cât putu de repede prin zăpadă 


pe lângă zidul din granit, pe cărarea care cobora cu o înclinaţie de 
aproape douăzeci de grade prin pădure, peste păşune, apoi spre 
orăşelul încă întunecat. Mai era o oră până când primii zori aveau să 
lumineze munţii dinspre est. 

După un sprint puternic, Court sări în aer, cu piciorul rănit înainte 
şi cu sacul în spate, şi ateriză pe zăpadă. Panta era destul de abruptă. 
Îşi pierdu echilibrul, dar se redresă imediat pe o porţiune de cărare 
mai puţin înclinată, însă scurtă. 

De pe versantul vestic al dealului se auzeau focuri de armă şi se 
zăreau sclipiri de lumină, dar el nu-şi luă privirea de la ce era în faţa 
lui. 

Fusese încântat de plan cam o sută de metri. Reuşise să iasă din 
zona confruntării. În realitate nu era un plan rău, însă, după cum 
constată, execuţia lăsă de dorit: derapă în pădure, unde rădăcinile 
pinilor se întortocheau pe pământ, şi începu să alunece prea repede. 

Se împiedică într-un ciot şi trupul lui se roti la nouăzeci de grade în 
aer. Ateriză pe o parte, perpendicular pe direcţia din care venea, şi 
începu să se rostogolească la vale. Toată greutatea corpului apăsa pe 
genunchii pansaţi în timp ce se prăvălea; picioarele i se loviră de un 
dâmb de zăpadă şi fu răsucit în aer cu încă nouăzeci de grade. Ateriză 
cu capul înainte — geanta cu echipament rămăsese undeva în urmă - şi 
zbură din pădure pe pajiştea de deasupra oraşului Guarda, cu mâinile 
înainte, ca Superman, fără niciun control asupra situaţiei. 

Toată alunecarea durase patruzeci şi cinci de secunde, dar pentru 
Gentry păruse o eternitate. 

Când se opri, rămase întins pe spate în zăpadă. Aşteptă câteva 
secunde să-i treacă ameţeala, după care se ridică, se asigură că 
membrele îi sunt funcţionale, apoi rămase nesigur pe picioare şi 
analiză durerea. Rana de glonţ din coapsa dreaptă zvâcnea mai tare ca 
de obicei: era convins că se redeschisese orice se vindecase în ultimele 
două zile. Genunchii îl usturau şi probabil că sângerau. Gleznele îl 
dureau, dar păreau funcţionale. Simţi nişte junghiuri puternice în 
partea dreaptă a cutiei toracice atunci când trase în piept aerul rece de 
munte. Bănuia că-şi rupsese o coastă, ceea ce era dureros, dar nu 
neapărat împovărător. Cotul stâng părea să se fi lovit de ceva, sau de 
mai multe chestii, sau de tot ce era pe afurisitul ăla de versant, iar 
articulaţia cotului era înţepenită şi se umfla. 

Cu toate astea, Cameleonul ştia că era norocos că e într-o stare 
bună. Alunecarea, rostogolirea şi săriturile în aer pe un versant abrupt 
se puteau termina mult mai rău, chiar şi fără asasinii care trăgeau în 
urma lui. 

Făcu apoi inventarul bunurilor şi îi scăzu moralul. Pierduse totul, 
mai puţin micul Walther din tocul de la gleznă, portofelul din 
buzunarul de la spate şi cuţitul-fluture din buzunarul din faţă. Toate 


celelalte — telefonul prin satelit, echipamentul medical, muniţia, 
armele, grenadele şi binoclurile — dispăruseră. 

Mai trecură douăzeci de minute până să ajungă în capătul văii, la 
singurul drum, singura cale ferată şi singura gară. Ninsoarea se 
transformase în lapoviţă. Court, străbătut de un frison, îşi vâri adânc 
mâinile în buzunare. 

Văzu o dubiţă, singurul vehicul din parcare, şi bănui că era a 
echipei de asasini. Sparse geamul din partea şoferului şi urcă, apoi 
fărâmă coloana de direcţie cu două lovituri de bocanc. În câteva 
secunde scoase butucul de contact şi obţinu o scânteie din cablul de 
aprindere, dar dubiţa nu porni. Se uită în grabă sub bord, ca să vadă 
dacă există un comutator de pornire; nu era niciunul. Coborî, trânti 
portiera şi apoi sfâşie fiecare cauciuc în parte cu cuțitul. Ştia că actul 
de sabotaj avea să le demonstreze asasinilor că ajunsese până aici şi că 
era deja pe drum, dar ei oricum ar fi părăsit imediat Guarda. Poliţia 
urma să apară în câteva minute şi asasinii nu ar fi putut să-l caute prin 
pădure toată dimineaţa, aşa că nu avea rost să încerce să-i inducă în 
eroare şi să-i facă să creadă că încă mai e în pădure. 

Îşi dădu seama că ucigaşii erau la zece, douăzeci de minute în urma 
lui, în funcţie de cât erau de îngrijoraţi că vor fi detectaţi de localnici 
sau că vor da nas în nas cu primele maşini de poliţie. 

Court sparse un geamlâc din uşa gării, vârî mâna prin el şi deschise 
zăvorul. Mai întâi verifică orarul afişat pe un perete, unde apăreau 
toate trenurile din ţară, apoi luă o haină groasă, maro, de pe un 
umeraş şi o îmbrăcă. Era cam fixă la umeri, dar avea să-l ţină în viaţă. 
Lângă un perete era o bicicletă de damă, cu cauciucuri groase, iar 
Gentry o luă şi închise uşa după el. Tresări când ridică piciorul s-o 
încalece şi durerea îi cuprinse cutia toracică. 

Era trecut de şase şi ştia că trenurile nu vor începe să circule prin 
vale mai devreme de şapte. Trebuia să ajungă într-un oraş mai mare, 
de unde să ia un tren spre Ziirich. 

Pedală spre vest pe Engadine Road, cu lumina slabă, portocalie a 
zorilor, în spatele său. Şalele, coapsa dreaptă şi genunchiul stâng 
ardeau la fiecare apăsare pe pedală. Îi îngheţară obrajii, aşa că se 
aplecă uşor în faţă şi continuă să pedaleze mort de oboseală, rănit şi 
descurajat. Pierduse o zi întreagă ca să facă rost de acte şi de arme şi 
nu se alesese decât cu răni. Cu toate acestea, erau puţini bărbaţi pe 
lumea asta care să fie atât de dâriji în faţa piedicilor ca acest om slăbit, 
însângerat, îmbrăcat cu o haină strâmtă şi călare pe o bicicletă de 
damă. 

Nu avea vreun plan, echipament sau ajutor şi de-acum era convins 
că nu mai avea nici prieteni. Fitzroy îl minţise şi-l fraierise, iar Court 
ştia că are tot dreptul să dispară şi să-l lase să se descurce cu ceea ce-l 
făcuse să renunţe la cel mai bun om al lui. 


Decise însă ca, pentru moment, să se îndrepte tot spre vest. Trebuia 
să înţeleagă ce se întâmplase şi era o singură modalitate de a afla. 


OPTSPREZECE 


Puțin după şase, ora Londrei, Sir Donald Fitzroy privi prin hublou 
pajiştea verde. Pe măsură ce elicopterul se înălța la câteva sute de 
metri, peisajul se estompă, dând la iveală valurile de spumă albă şi 
ape întunecate. Sub el erau faleza albă din Dover, capătul insulelor 
britanice şi începutul Canalului Mânecii. El, Lloyd şi domnul Felix, 
reprezentatul preşedintelui Abubaker, împreună cu Tehnicianul şi 
patru dintre lacheii LaurentGroup zburau spre Normandia. Englezul de 
şaizeci şi opt de ani nu ştia de ce. „Pentru încurajări”, îi spusese Lloyd 
cu o oră în urmă. 

— În cazul în care libienii nu-şi îndeplinesc misiunea în Elveţia, iar 
Court se răzgândeşte şi-ţi spune că familia ta se poate duce dracului, 
atunci mai am ceva cu care să-l momesc. 

Înainte ca Fitzroy să-l mai întrebe ceva, Lloyd pusese mâna pe 
telefon şi ordonase să-l aştepte pe heliportul Battersea un elicopter cu 
plinul făcut, pentru un zbor deasupra Canalului Mânecii. 

Sir Donald călătorise deseori pe Continent, uneori cu avionul de la 
Gatwick sau Heathrow, alteori cu trenul de viteză Eurostar prin Canal, 
dar prefera drumul pe uscat sau pe mare. Cu trenul prin Chatham spre 
Dover şi apoi cu feribotul până la Calais, în Franţa, sau Zebrugge, în 
Belgia. Era de modă veche: aşa procedase în tinereţe şi nici zborurile 
rapide cu avionul, nici facilităţile pe care le oferea tunelul de sub 
Marea Nordului nu-l făceau să simtă mândria care-l copleşea când se 
întorcea în Anglia cu feribotul şi vedea prin ceaţă stâncile din Dover 
în toată splendoarea lor. 

Exista ceva mai frumos în lume pentru un englez? 

Deasupra stâncilor pluteau păsări albe, întâmpinându-i pe călători 
la fel cum, în urmă cu şaptezeci de ani, întâmpinaseră avioanele 
Forțelor Aeriene Regale, nişte siluete metalice găurite de gloanţe, 
pline cu tineri care tocmai uciseseră, fuseseră omorâţi şi riscaseră totul 
pentru Majestatea Sa în războiul aerian contra fascismului. 

Acum, Donald privea cu nostalgie prin hublou cum frumuseţea 
Doverului se estompează în lumina lunii înainte de apariţia zorilor şi 
ştia că era posibil să nu mai vadă niciodată această privelişte. 

— Tocmai am primit veşti de la Riegel. Libienii au dat greş. 

Lloyd vorbea prin interfon şi vocea lui plângăreaţă ajungea la Sir 
Donald prin căştile care se zăreau dintre firele de păr alb ale 
englezului. 

Fitzroy se uită în jur; Lloyd îl privea din partea cealaltă. Privirile 
lor se întâlniră în lumina roşiatică, slabă, din cabină. Englezul observă 
că, în ultimele douăzeci şi patru de ore, pe costumul perfect croit al 
americanului apăruseră cute, iar cravata îi atârna în jurul gulerului 


desfăcut. 

— Câte vieţi s-au pierdut? 

— Surprinzător, niciuna. Un singur om rănit. Ei spun că acest 
Cameleon e o fantomă. 

— E o comparaţie potrivită, zise Fitzroy în microfon. 

— Din nefericire, nu-i aşa. Fantomele sunt deja moarte! pufni 
Lloyd. Îi trimit pe libieni la Bayeux, ca să suplimenteze acoperirea în 
situaţia în care Gentry reuşeşte să treacă de obstacolul nostru. 

— Las-o baltă. Doar eu ştiam de ascunzătoarea din Elveţia. O să-şi 
dea seama că eu am trimis asasinii pe urmele lui. Știind că l-am înşelat 
tot timpul, n-o să mai vrea să-mi salveze familia. 

— M-am pregătit pentru o asemenea situaţie. 

— Eşti surd? Nu o să vină să mă salveze. Nu înţelegi? 

— Mi-am schimbat planul, zise Lloyd, întorcându-se spre 
Tehnician. 

Elicopterul zbură peste Canal în timp ce lumina lunii strălucea pe 
suprafaţa apei, licărind ca un şirag de diamante. La şapte dimineaţa, 
trecu peste Omaha Beach, locul unde începuse Ziua Z. Aproape trei 
mii de tineri soldaţi americani muriseră în apa şi pe nisipul de pe plaja 
de sub ei. Lloyd nu se uita afară. Vorbea cu Tehnicianul prin interfon. 
Sir Donald ascultă, dar nu zise nimic. Avocatul lătra ordine, 
orchestrând mişcările experţilor în supraveghere ca piesele pe tabla de 
şah. 

Îi ordonă Tehnicianului să trimită toate echipele de asasini de la est 
la vest de Guarda: Ziirich, Lucerna, Berna, Basel. Din moment ce se 
micşorase distanţa dintre punctul de plecare şi destinaţia lui Gentry, 
echipele aveau o suprafaţă mai mică de acoperit. 

— Să-i mutăm pe venezueleni din Frankfurt la Zürich. Sud-africanii 
să meargă la Berna, în cazul în care decide să se ducă în sud. Pe cine 
avem în Miinchen? În cazul ăsta, Gentry a trecut deja de cei din 
Botswana; să-i trimitem înapoi la Paris -— îi pot ajuta pe srilankezi. 
Kazahii sunt în Lyon. Nu-i aşa? Lyon e prea departe în sud, dar îi 
ţinem acolo până când primim mai multe informaţii. Asigură-te că 
sunt aproape de autostradă şi pregătiţi să pornească spre nord. Trimite 
noile detalii legate de supraveghere la Ziirich şi verifică de două ori 
lista de colaboratori ai lui Gentry. Cine mai e în Paris? Ei bine, nu-mi 
pasă cât e de bun, nu-i de ajuns un singur om. Gentry are un trecut 
acolo. Vreau trei echipe în Paris, plus coreeanul. Ăsta nu s-a cazat 
încă? Nu-ţi face griji. Continuă să-i trimiţi actualizări. El lucrează de 
unul singur. Să nu se plictisească. 

Claire stătea îngrijorată pe marginea patului. Era şapte şi jumătate 
dimineața şi soarele avea să strălucească din plin abia peste o 
jumătate de oră. 

Peste noapte dormise numai fiindcă mami o obligase să bea nişte 
sirop de tuse verzui, îngrozitor. Nu se luminase de ziuă când se trezise. 
La început se întrebase unde se află, apoi, unul după altul, îi reveniră 
în minte teribilele evenimente din ziua precedentă, care culminaseră 
cu scurtul drum de la vila familiei din Bayeux la vechiul castel cu 
poartă enormă, alee lungă şi gazon. Îşi amintea de bărbații solizi 
îmbrăcaţi cu haine din piele, care vorbeau o limbă străină, şi de 
privirile speriate ale lui mami şi tati, în ciuda faptului că le promiteau 
că totul va fi bine. 

Claire se asigură că sora ei dormea lângă ea. Kate era acolo: şi ea 
înghiţise o cantitate generoasă de sirop. 

De pe marginea patului se uită pe fereastră. Singurele mişcări erau 
cele ale unui bărbat solid, care se plimba pe pietrişul din parcarea 
aflată într-o parte a castelului. Avea atârnată de gât o armă mare şi 
scotocea în buzunar după ţigări, fumând încontinuu. 

Din când în când vorbea într-o staţie walkie-talkie. Claire ştia ce e 
acel dispozitiv. Îşi aminti de americanul Jim, care stătuse cu familia 
ei, când era ea mică. Avea o staţie asemănătoare şi le arătase, ei şi 
surorii ei, cum să apese pe buton şi să vorbească la fel ca la telefon cu 
mama lor, care era în celălalt capăt al grădinii. 

Bărbaţii de aici nu semănau deloc cu Jim Americanul. Deşi nu mai 
ţinea minte chiar tot din perioada în care Jim stătuse cu ei, îşi amintea 
că era drăguţ şi prietenos, pe când oamenii ăştia erau furioşi şi aveau 
chipuri mohorâte. 

Seara trecută, înainte ca mami să le oblige să bea siropul de tuse, 
Kate îşi dorise să exploreze castelul. Claire o însoţise, dar pentru ea nu 
fusese o joacă, aşa cum era pentru surioara ei prostuţă. Bărbaţii furioşi 
le ignoraseră când trecuseră prin bucătărie, iar Kate bătuse cu o 
lingură în cratiţe şi tigăi, fiindcă zgomotul îngrozitor reverbera în tot 
castelul acela imens. Rătăciseră pe coridoare nesfârşite, cu podele din 
lemn, dar nu îndrăzniseră să intre prin cele care erau prea întunecate 
şi înspăimântătoare. Descoperiseră apoi o pivniţă plină cu sticle 
prăfuite cu vin, o bibliotecă enormă, cu pereţi acoperiţi cu rafturi pe 
care se aflau cărţi mari cu coperte din piele, şi camere pe ale căror 
pereţi atârnau capetele unor animale mari şi înfricoşătoare, cu blană, 
coarne şi dinţi lungi. Dăduseră de o pisică portocalie care fugea pe 


coridor şi se luaseră după ea până la subsol, unde mâţa împinsese un 
geamlâc de deasupra unei poliţe şi ieşise în grădină. 

Fetele descoperiseră apoi o scară în spirală care ducea sus, tot mai 
sus, şi urcară până în vârf. Când aprinseseră lumina, văzuseră un 
bărbat care stătea în fotoliu şi se uita pe fereastră, în întunericul de 
afară. Lângă el era o staţie radio, iar în faţa lui, o armă impresionantă. 
Strigase la fete în limba aceea oribilă, iar Kate pufnise în râs şi o luase 
la fugă pe scări. Claire îşi urmase sora, dar inima îi bătea să-i spargă 
pieptul. Omul zbierase ceva în staţie şi imediat îşi făcură apariţia nişte 
bărbaţi care le luaseră de braţe şi le duseseră în camera părinţilor lor. 
Unul dintre bărbaţi îi spusese lui tati în engleză să le trimită la 
culcare, iar tati strigase la el să ia mâna de pe fetele lui, apoi ieşise pe 
balcon în timp ce mami le dusese în baie şi le dăduse siropul. 

O zi îngrozitoare şi o noapte oribilă, iar acum, că se trezise, Claire 
ştia că nu fusese un coşmar şi că azi avea să fie la fel de înfricoşător. 

În timp ce stătea pe marginea patului în lumina difuză, i se păru că 
aude un sunet ciudat din depărtare. În scurt timp se auzi mai tare, 
apropiindu-se de castel. Cerul Londrei era deseori străbătut de 
elicoptere, aşa că nu dură mult până să identifice sunetul scos de elice. 

Se ridică şi se uită pe fereastră. Elicopterul venea din direcţia 
pădurii spre fântâna aflată în mijlocul grădinii mari din spate. Elicea 
neagră se învârtea deasupra siluetei sale albe în timp ce se apropia de 
capătul mai îndepărtat al parcării pietruite. Elicopterul se întoarse 
într-o parte, ateriză pe roţi şi rămase nemişcat. Din el coborâră patru 
bărbaţi îmbrăcaţi în costume. 

Curentul creat de elice desfăcu sacoul unuia dintre ei şi, chiar şi de 
la şaizeci de metri distanță, Claire îi zări pistolul din tocul prins în 
ham peste cămaşa albă. 

Alţi oameni cu arme. 

Elicea continuă să se rotească atunci când coborâră încă patru 
bărbaţi. Primul era de culoare şi purta un costum maro. Al doilea 
ducea două valize. Avea părul prins în coadă şi porni grăbit spre 
castel. Urmă unul cu o servietă. Părul lui negru, strălucitor, fu răvăşit 
de curentul creat de elice, dar chiar şi de la distanţă, Claire putu să-şi 
dea seama că era o persoană importantă, după aspectul lui. Mergea 
hotărât şi gesticula către cei din jurul lui. 

Următorul care coborî din elicopter era masiv, mai bătrân şi chel, 
cu excepţia şuviţelor albe din jurul urechilor. Claire îşi apăsă nasul de 
geam ca să vadă mai bine. 

Strigă tare, făcând-o pe Kate să tresară speriată din somn, deşi 
zgomotul făcut de elicopterul care de-abia aterizase nu reuşise s-o 
trezească. 

— Bunicule! 

Lui Fitzroy i se permise să stea un minut cu fiul şi nora lui în 
bucătăria de la parterul castelului. Phillip şi Elise erau prea resemnaţi, 
confuzi şi speriaţi ca să se înfurie. 

Apoi, bătrânul fu condus într-o încăpere mare de la etajul al treilea, 
similară cu sala de conferinţe din filiala londoneză a LaurentGroup. I 
se spuse să se aşeze în fotoliul mare stil Ludovic al XV-lea. Lloyd avea 
propriul fotoliu, negru şi modern. Tehnicianul era deja pe poziţie, 
instalând echipamentul pe un şir lung de mese aduse din celelalte 
camere, şi puse una lângă alta. Acum manevra tot felul de laptopuri şi 
staţii radio, pregătindu-le pentru noul centru de operaţiuni. 

Încăperea avea trei uşi. Una ducea către baia alăturată, a doua, spre 
holul principal, iar a treia — observă Fitzroy atunci când un belarus 
veni să vorbească şoptit cu Lloyd — ducea către capătul unei scări 
înguste în spirală, care ajungea probabil de la parter până sus, în 
turnul de deasupra lor. 

Bărbaţii abia sosiți din Londra tocmai îşi ocupau locurile când vibră 
telefonul lui Sir Donald. Un cablu din telefon era conectat la difuzorul 
de pe masă. Lloyd făcu semn să răspundă, dar Tehnicianul zbieră că 
nu e pregătit să urmărească apelul. 

— Serviciul de Securitate Cheltenham, zise obosit Sir Donald. 

— Eu sunt, se auzi vocea Cameleonului. 

— Ce faci, băiete? 

— Le-ai spus despre Guarda, se auzi din nou vocea, după o pauză 
lungă. 

— Da, le-am spus. Regret sincer, îngăimă Fitzroy istovit. 

— Nu la fel de mult cât o să regreţi când o să-ţi moară familia. La 
revedere şi baftă, Don! 

Lloyd, care rămăsese în picioare în mijlocul camerei, se grăbi să 
ajungă la telefon. 

— Bună dimineaţa, Courtland. 

Mult timp nu veni niciun răspuns şi avocatul verifică telefonul, să 
se convingă că nu se întrerupsese convorbirea. 

— Cine dracului eşti? 

— Court, poate că nu ar trebui să fii atât de dur cu bătrânul cavaler 
aici de faţă. Mă tem că l-am pus într-o situaţie imposibilă. 

— Cine eşti? 

— Nu-mi recunoşti vocea? 

— Nu. 

— Am lucrat împreună. Sunt Lloyd. 


Nimic. 

— De la Langley... Mai demult... în zilele bune. Nu-ţi aminteşti? 
continuă avocatul. 

— Lloyd? 

— Exact. Ce mai faci? 

— Nu-mi amintesc de vreun Lloyd. 

— Haide, domnule Gentry. N-a trecut chiar atât de mult timp. 
Lucram pentru Hanley şi v-am ajutat să fugiţi, pe tine şi pe alţii, în 
ultimele zile ale Echipei Teroriste. 

— Îmi amintesc de Hanley, dar nu şi de tine. 

Fitzroy văzu că Lloyd era cu adevărat ofensat. 

— Ce să spun? Voi, ăştia care trăiţi din puterea pumnului, nu 
sunteţi recunoscuţi pentru un coeficient de inteligenţă prea ridicat. 

— În fine, nu contează. Ceea ce contează cu adevărat e că, deşi nu 
te mai simţi motivat să vii în Normandia şi să-ţi salvezi liderul 
neînfricat, s-ar putea să iei în considerare menţinerea traseului. Dă-mi 
voie să te asigur că tot e un lucru aici pe care chiar ţi-l doreşti. 

— Nu e nimic pe care să-l doresc atât de mult încât să pic de 
bunăvoie într-o capcană. Adio, Floyd! 

— E Lloyd! Nu cu F, ci cu dublu L, şi poate vrei să rămâi puţin pe 
fir ca să auzi ce am de vândut. 

— Tu ai fost cel care a recomandat eliminarea mea în urmă cu 
patru ani? 

Vocea lui Gentry era calmă şi lipsită de inflexiuni, dar Fitzroy ştia 
că o întrebare ca asta fusese însoţită de emoţii intense. 

— Nu. Am fost împotriva acestei decizii, considerând că încă ne 
poţi fi de folos. 

— Atunci cine m-a ars? Hanley? 

— Ăsta e un subiect pe care-l vom discuta altă dată. Poate când vei 
ajunge aici... 

— Aşa rămâne. Pa. 

— Acum ar trebui să te îngrijoreze mai puţin cine te-a „lucrat” în 
urmă cu patru ani, şi mai mult cine o va păţi dacă nu vii în vizită. 

— Nu pot să fiu ars de două ori. 

— Cum să nu? Înainte să plec din Agenţie, mi-am făcut o... poliţă 
de asigurare. Ştiam ce sunt în stare să le facă barbarii de politicieni 
care conduc companii foştilor participant la operaţiuni dubioase şi 
care erau apoi nevoiţi să depună mărturie în faţa Congresului. Atunci 
mi-am spus: „Lloyd, tu eşti prea deştept ca să te duci la vale ca idiotul 
de Court Gentry şi alţii ca el”, aşa că am făcut ce trebuia ca să-mi 
asigur supraviețuirea. 

— Ai furat secrete. 

— După cum ţi-am spus, sunt un supravieţuitor. 

— Eşti un trădător. 


— Tot aia. Am copiat documente care detaliau operaţiuni, surse, 
metode şi dosare de personal. 

— Dosare de personal? 

— Da. Le am chiar acum cu mine. 

— Mănânci rahat! 

— Aşteaptă o clipă, zise Lloyd, răsfoind filele dintr-un dosar auriu. 
Gentry, Courtland, A. Născut pe 18 aprilie 1974 în Jacksonville, 
California. Părinţi — Jim şi Lyla Gentry. Un frate, decedat. A mers la 
şcoala elementară în... 

— De-ajuns! 

— Mai am. Am tot. Tot trecutul tău în cadrul Diviziei de Acţiuni 
Speciale şi în Programul de Dezvoltare al Activelor Autonome. 
Isprăvile tale din Golf Sierra. Asociaţii tăi cunoscuţi, fotografii, 
amprente, radiografii dentare etc. Etc. 

— Ce vrei? 

— Să vii în Normandia. 

— De ce? 

— Îţi spun când ajungi. 

Pauza dură suficient de mult cât Fitzroy să audă zgomotele de la 
etajul al doilea. Elise striga la Phillip. Sir Donald ştia că mariajul lor 
nu mergea prea bine şi că presiunea asta era ultimul lucru de care 
aveau nevoie. 

— Fă ce ai de făcut, Lloyd, zise în cele din urmă Gentry. N-ai decât 
să faci publice documentele mele; mă doare undeva. Am terminat cu 
asta. 

— Prea bine. Le voi împrăştia în lume. Într-o săptămână vor fi pe 
urmele tale toţi mafioţii cărora le-ai greşit, toate agenţiile împotriva 
cărora ai acţionat şi toţi asasinii cu capsa pusă pentru că le-ai furat un 
contract. Ultimele patruzeci şi opt de ore ţi se vor părea o vacanţă la 
spa. 

— Mă descurc. 

— Iar Fitzroy moare. Familia lui moare. Te descurci şi cu asta? 

— Nu trebuia să mă trădeze, zise Court după o clipă de ezitare. 

— Bine. Eşti un dur, am înțeles. Mai e însă un amănunt pe care am 
uitat să-l menţionez. N-am copiat numai dosarul tău de la Agenţie. 
Dacă nu vii în Normandia, o să fac publice numele şi fotografiile 
tuturor agenţilor din Divizia de Acţiuni Speciale, activi, inactivi, 
pensionaţi sau infirmi. Fiecare dintre ei va deveni ca tine: trădat, 
vânat şi abandonat. Serviciile lor vor fi fost în zadar, iar numele lor o 
să apară pe orice motor de căutare pe internet. 

— Despre ce mama dracului e vorba? De ce ai face asta numai ca să 
ajungi la mine? 

— Nu e vorba numai despre tine, rahat arogant! Eşti nesemnificativ 
prin comparaţie cu adevăratul obiectiv, dar am nevoie de tine aici. Vii 


aici sau o să fac publice toate operaţiunile sub acoperire ale 
americanilor. O să mă asigur că toţi agenţii din Divizia de Acţiuni 
Speciale şi colaboratorii lor o să fie vânaţi! 

Court Gentry nu zise nimic. Fitzroy ridică un pic capul. I se părea 
că aude cadenţa unor roţi de tren în fundal. 

— Bineînţeles că va dura câteva zile să încarc pe internet dosarele 
colegilor tăi din DAS şi pe al tău. Sunt al naibii de multe, aşa că va 
trebui să încep cu altceva. Dacă nu eşti aici mâine-dimineaţă la prima 
oră, prima care va avea de suferit va fi familia lui Fitzroy. Mă gândesc 
să încep cu cele mici. Pe principiul: ultimul venit pe lume, primul 
plecat. Înţelegi? Ucid copiii, apoi pe părinţii lor şi abia după aceea pe 
bătrânul Fitzroy aflat aici, lângă mine. 

— Dacă te atingi de Claire sau de Kate, o să te găsesc şi o să te 
torturez atât de încet, încât n-o să te mai rogi decât pentru o moarte 
rapidă. 

— Asta am vrut să aud! aplaudă Lloyd. Emoţie! Pasiune! În cazul 
ăsta, ar fi bine să ajungi aici la timp pentru micul-dejun, fiindcă, 
imediat după asta, sucirea gâturilor frumuseţilor alea mici va fi prima 
sarcină pe listă. 

Fitzroy rămăsese tăcut şi trist. Stătuse deoparte în timpul 
conversaţiei, ca un câine abandonat. Când auzi însă ultimele cuvinte 
ale lui Lloyd, bătrânul sări din fotoliu, se duse la american şi-l prinse 
de gât. Firele întinse i se încurcară printre picioare şi tot echipamentul 
fu smuls de pe mese. Scaunul pe care stătea Lloyd căzu şi ambii 
bărbaţi se prăvăliră pe podea. Sir Donald smulse ochelarii de pe nasul 
avocatului şi-i dădu un pumn în pomete. 
irlandezi şi-l traseră pe masivul englez de pe Lloyd. După ce reuşiră 
să-i despartă, Fitzroy fu aruncat pe fotoliul său. Apărură şi doi 
scoțieni, care se grăbiră să-l prindă de cap şi de braţe ca să-l 
imobilizeze. Ţipetele şi urletele cuprinseseră tot etajul al treilea când 
unul dintre belaruşi veni cu un lanţ pe care-l găsise în garajul aflat 
lângă seră. 

Fitzroy fu înlănţuit cu brutalitate de fotoliu, dar se luptă cu toţi în 
timp ce-i prindeau strâns braţele şi picioarele de cele ale fotoliului. Îi 
înfăşurară zalele metalice în jurul gâtului şi capului şi le fixară cu un 
lacăt mare. 

În tot acest timp, Lloyd rămase pe podea. Se ridică în cele din urmă 
respirând cu greutate, puse scaunul la loc şi-şi strânse nodul la 
cravată. Găsi ochelarii pe podea, îndreptă cu grijă braţele uşor 
deformate ca să le redea forma iniţială şi-i puse înapoi pe nas. Avea 
câteva zgârieturi pe faţă şi vânătăi pe braţe, bărbie şi gât, dar era 
teafăr. 

În cele din urmă se aşeză din nou pe scaunul ergonomic şi-l împinse 


pe rotiţe până la biroul pe care se afla telefonul. 

— Îţi cer scuze, Court. Am avut nişte probleme tehnice. Am revenit 
la tine. Mai eşti? 

Gentry închisese. 

Lloyd se uită la Fitzroy, iar bătrânul, la Lloyd, dar numai fiindcă îi 
imobilizaseră capul şi nu se putea uita în altă parte. 

— Ar fi bine să-şi bage minţile în cap, Don, sau tu şi familia ta veţi 
muri încet şi al dracului de dureros! Ai crezut că sunt un avocăţel de 
categorie uşoară? La fel a crezut şi CIA. Am plimbat hârtii în timp ce 
alţii culegeau laurii. La dracu” cu ei şi la dracu” cu tine! Pot juca la fel 
de murdar ca oricare alt jegos. Pot şi o să fac tot ce trebuie ca să 
rezolv asta. Abubaker va semna contractul şi vom pune la punct 
operaţiunea gazelor naturale până mâine la prânz. Vă voi da uitării pe 
tine şi pe ai tăi. Nu mă interesează câtuşi de puţin dacă mori sau 
trăieşti. E decizia ta, Donny băiete. Rezolvă mizeria asta şi vezi dacă 
îţi acord şi a treia şansă. 

— Court va urma planul. Va veni. Şi te va omorî. 

— N-o să ajungă aici, dar chiar dacă o să reuşească, Cameleonul 
care o să ajungă aici va fi total diferit de cel pe care-l ştii. Va fi rănit, 
în criză de timp, obosit şi cu echipament minim. 

— Echipament? 

— Da. Tipii ca el sunt pierduţi fără echipament. 

Sir Donald chicoti nervos. 

— Habar n-ai despre ce vorbeşti. Cel mai important echipament al 
lui Court se află între urechile lui. Singura armă care îi trebuie e 
mintea lui. Armele, cuţitele şi bombele sunt numai accesorii. 

— Ridicol! Ai fost vrăjit de mitul agenţilor tactici, dar el nu-i decât 
un gealat ridicat în slăvi. 

— Nu e nicio scorneală şi nimic de glorie în activitatea lui. E 
muncitor, dur, brutal şi eficient ca un măcelar la locul de muncă. 
Pune-te în calea lui şi vei vedea ce se întâmplă. 

— Oh, chiar intenţionez s-o fac. 

Chipul durduliu al lui Fitzroy era roşu şi acoperit de sudoare după 
ce se luptase cu cei cinci bărbaţi. Era legat ca o sălbăticiune de scaun, 
iar lanţul îi acoperea o treime din cap. Cu toate astea, zâmbi. 

— Am mai avut de-a face cu lăudăroşi, onanişti care dau din gură 
când sunt încolţiţi. Imbecili cu putere. De-a lungul vieţii am văzut cum 
au venit şi au dispărut mulţi ca tine. Vei avea momentul tău de glorie, 
dar va trece. Nu mă sperii. 

— Nu? făcu Lloyd, aplecându-se asupra lui Fitzroy. Ce-ar fi să 
cobor un etaj, să zic „Ala bala, portocala” şi să mă întorc cu un premiu 
cu codițe? Ce-ar fi să... 

— Ratatule! Te temi de un bărbat în lanţuri şi ameninţi un copil? 
Cu cât încerci mai mult să-mi arăţi cât eşti de periculos, cu atât mă 


convingi că eşti exact aşa cum am crezut de prima dată. Eşti un 
căcănar; un idiot jalnic. N-o poţi scoate la capăt cu un bătrân 
înlănţuit, aşa că alegi ţinta cea mai vulnerabilă. Onanist nenorocit! 

Ochii lui Lloyd se îngustară de furie şi respiră greu în faţa lui 
Fitzroy. Americanul se îndreptă încet şi zâmbi slab. Îndepărtă o şuviţă 
de păr care-i căzuse pe frunte şi şi-o aranjă pe cap. 

— O să-ţi demonstrez ce-ţi pot face. Asta e între noi, ameninţă el, 
apoi se întoarse către unul dintre bărbaţii din Minsk. Cineva să-mi dea 
un afurisit de cuţit! 


NOUĂSPREZECE 


Song Park Wong se trezi la răsărit în apartamentul dichisit din 
Plaza Athéneé. Era înconjurat de opulenţă, dar nu dormise pe pat, nu 
consumase nimic din minibar şi nu apelase la room service. Dormise 
pe podea, lângă un şifonier, după ce întinsese de jur-împrejur tot felul 
de fire şi mecanisme de semnalizare care să-l avertizeze de prezenţa 
vreunui intrus. 

Părăsise camera la şase dimineaţa şi începuse să se plimbe pe 
străzile Parisului, memorând drumurile care duceau de la malul drept 
al Senei, peste poduri, la cel stâng: luă aminte la aspectul şi 
comportamentul vesticilor şi reţinu punctele de congestionare ale 
traficului rutier şi pedestru. 

Primise prin GPS o listă cu nume şi adrese — colaboratori cunoscuţi 
ai Cameleonului, din Paris: un fost coleg din CIA care acum conducea 
o companie de date cu sediul într-un zgârie-nori din La Defense, în 
vestul oraşului; un traducător afgan folosit de Divizia de Activităţi 
Speciale în Kabul, în 2001, care acum deţinea un restaurant pe malul 
stâng al Senei, pe Bulevardul Saint-Germain; un informator din 
Reţeaua lui Fitzroy, care era funcţionăraş la Ministerul de Interne şi 
lucra într-un birou mic în apropiere de Place de la Concorde; un pilot 
renumit pentru abilităţile sale, care zburase pentru Divizia de 
Activităţi Speciale în Europa, iar acum trăia semi-pensionat în 
Cartierul Latin. 

Coreeanul folosi transportul în comun ca să-şi arunce o privire şi să 
verifice fiecare zonă: accesul în clădiri, unde era cea mai apropiată 
parcare şi traseele autobuzelor. Ştia că îl au în vizor supraveghetori 
locali, angajaţi de cei care contactaseră guvernul coreean şi-i ceruseră 
să-l trimită în această misiune. Dar erau oameni incapabili să se 
ascundă de un profesionist bine pregătit ca el. Era convins că şi 
Cameleonul i-ar depista. Kim ştia că trebuia să-i sprijine, folosindu-se 
de abilităţile sale. 

După aceea, patrulă prin centrul oraşului, continuând să studieze 
harta. Era pregătit să ajungă repede la oricare dintre adresele 
cunoscute ale colaboratorilor Cameleonului, dar nu se aştepta ca 
adversarul lui să se folosească de vreunul în această misiune. Dacă 
putea — şi Kim era convins de asta —, Cameleonul ocolea Parisul. Era o 
zonă foarte aglomerată, cu prea mulţi poliţişti, prea multe camere de 
supraveghere şi prea multe vechi cunoştinţe care erau, fără îndoială, 
urmărite. Dacă, din cine ştie ce motiv, americanul ar fi fost obligat să 
intre în oraş, Kim ştia că acesta ar fi făcut orice ca să procure ce avea 
nevoie din alte surse decât cele cunoscute. 

Coreeanul ştia toate astea pentru că şi el era un asasin singuratic. 


Un individualist. Şi el fusese vânat ca un câine şi fusese nevoit să-i 
evite pe cei care ar fi putut fi dispuşi să-l ajute. 

Totuşi ştia şi că izolarea, epuizarea, rănile, nevoile şi disperarea 
duc la greşeli. Dacă ţinta lui ajungea până în Paris şi avea nevoie de 
ceva din oraş, însemna că era cu adevărat disperată şi se comporta şi 
acţiona pe măsură. Acest asasin era probabil cel mai bun din lume. 
Teama şi cursa contracronometru îl puteau face să greşească, dar, 
totodată, să devină şi mai periculos pentru cei din jur. Kim ştia că 
dacă reputaţia Cameleonului era adevărată, urmau să curgă râuri de 
sânge pe străzile Oraşului Luminilor. 

Gentry pedală pe bicicleta furată şi se îndreptă către gara din 
orăşelul Ardez. De acolo intenționa să ia primul tren spre vest, către 
Zürich, sau spre est, către granița austriacă sau cea italiană. 
Americanul împrumută un telefon mobil de la un adolescent care 
aştepta trenul spre est şi-i dădu echivalentul a patruzeci de dolari ca 
să-i permită să-l sune pe Fitzroy şi să afle de ce-l vânduse. Se 
îndepărtase la douăzeci de metri pe peron şi stătu în zăpadă în timp ce 
trenul spre Interlaken intra în gară. Închise când auzi scandalul de la 
celălalt capăt al liniei, şterse numărul din memoria telefonului şi i-l 
înapoie puştiului. Câteva minute mai târziu, Court urcă în primul tren 
care ajungea la Ziirich. Era sâmbătă, aşa că timp de o oră şi patruzeci 
şi cinci de minute, cât dură călătoria prin valea îngustă, fu singurul 
pasager din vagon. 

În tren reuşi să se încălzească. Şi îşi verifică rănile. Profită că era 
singur, aşa că-şi scoase pantalonii şi apăsă cu degetul tăieturile de pe 
genunchi şi rana lăsată de glonţ în coapsă. Se temea să nu se fi 
infectat. Era evident că înotul în cisterna lui Szabo nu-l ajutase, totuşi 
era bine. Picioarele rănite, ca şi coasta, nu îi zvâcneau foarte dureros. 

Ştia că trebuie să continue să meargă spre Normandia, deşi avea 
senzaţia că şansele de succes se împuţinau cu fiecare kilometru care-l 
aducea mai aproape de capcană. Fitzroy era un nenorocit pentru că-l 
înşelase, dar Court trebuia să admită că Lloyd îl pusese într-o situaţie 
al dracului de dificilă. Se întrebă până unde ar fi mers el însuşi. Pe 
cine ar fi trădat dacă gemenele ar fi făcut parte din familia lui şi 
vieţile lor ar fi fost puse în pericol de nişte ticăloşi care aveau la 
dispoziţie nişte maimuţoi înarmaţi atât de lipsiţi de scrupule, încât ar 
fi ucis copii nevinovaţi. 

Simţea că îi fierbe sângele când se gândea la Lloyd. Chiar nu-şi 
amintea de el, dar CIA nu ducea niciodată lipsă de persoane care 


plimbau hârtii şi care lucrau în culisele operaţiunilor sub acoperire, în 
timp ce Cameleonul şi cei ca el activau în prima linie. Court nu-şi 
putea aminti niciun chip, însă uneori superiorii din CIA îi făceau 
cunoştinţă cu câte un „costum”. Probabil că Lloyd fusese unul dintre 
ei, înainte să fure dosarele de personal ale celor din Divizia de Acţiuni 
Speciale şi să se îndrepte către sectorul privat. 

Ce nemernic! 

Voia să şi-l amintească pe Lloyd, să găsească orice în sertarele 
memoriei care să-l ajute în această situaţie dificilă, dar sunetul ritmic 
pe care-l făceau roţile trenului şi legănatul uşor îl adormiră. Era destul 
de greu să se odihnească din cauza tăieturilor, vânătăilor şi a 
întinderilor musculare, dar era prea extenuat ca să-l mai doară ceva. 
Aţipi cu câteva minute înainte de sosirea în Zürich; tresări când 
încetini trenul şi auzi în difuzor înregistrarea care anunţa staţia. Se 
ridică şi porni pe culoar, criticându-se pentru lipsa de disciplină: 
aţipise în timp ce vânătorii erau pe urmele lui. 

Cumpără un bilet pentru Geneva din gara Hauptbahnhof. Asta 
însemna încă două ore petrecute în tren, aşa că se duse la o tonetă de 
unde cumpără un bratwurst20 mare şi o cafea. Era o combinaţie 
ridicolă, dar spera că proteinele şi cofeina îi vor ascuţi atenţia. 

Mai erau douăzeci de minute până la plecarea trenului şi profită de 
acest timp ca să coboare două etaje sub gară, unde se afla un mare 
centru comercial. Găsi un grup sanitar cu plată şi închirie o boxă. Se 
aşeză, complet îmbrăcat, pe gresie şi-şi sprijini capul de faianţa rece. 
Scoase pistolul şi şi-l puse în poală. Gările erau locurile potrivite 
pentru a fi vânat. Nu-i plăcea că erau puţine căi de ieşire din baie şi, 
cu toate acestea, ştia că era mai bine să se ascundă la toaletă decât să 
stea pe peron un sfert de oră, implorând parcă să fie identificat de 
adversari. Dacă gealaţii lui Lloyd îl găseau aici, nu trebuia decât să-şi 
descarce pistolul în uşă şi s-o şteargă. 

Nu era un plan bun, dar Court admise că dăduse dovadă de 
inconştienţă atunci când intrase în povestea asta. Acum trebuia să 
găsească o cale de a ieşi din rahat, sperând că va supravieţui până 
duminică dimineaţă, la opt. 

Cu mai puţin de un minut până la plecare, ajunse la peron şi urcă 
în vagon exact când trenul de Geneva se puse în mişcare. 

Telefonul lui Riegel sună la nouă şi patruzeci dimineaţa. Bărbatul 
era la birou, convins că-şi va petrece sâmbăta acolo, motiv pentru care 
anulase cu regret o expediţie de vânătoare în Scoţia. 


— Riegel. 

— Domnule, sunt Kruger, se auzi vocea şefului securității biroului 
LaurentGroup din Zürich. Am noutăți despre țintă. Mi s-a spus să-l 
informez pe domnul Lloyd, dar am considerat că trebuie să ştiţi. 

— Bine, Kruger. Voi transmite informaţiile. Ce ştii? 

— Îl am, domnule. Tocmai a urcat în trenul de Geneva de la nouă 
patruzeci. Bilet la clasa a doua, fără rezervare. 

— Geneva? De ce se duce în sud? Ar trebui să meargă în vest... 

— Poate fuge, domnule. Adică renunţă. 

— Poate că da, poate că nu. Se abate de la drum, dar are legături 
acolo. 

— Îi pot pune pe cei care-l supraveghează în Geneva să-l 
intercepteze în gară. 

— Nu. Voi organiza o altă petrecere de bun-venit la destinaţie. Ar 
putea să ne trimită într-o direcţie falsă şi să ia alt tren spre Franţa. 
Vreau să fie supravegheate toate gările în care opreşte trenul între 
Zürich şi Geneva. Asigură-te că nu coboară înainte să plece trenul. 

— Sunt în acelaşi tren, domnule. Îl voi urmări tot drumul şi vă 
anunţ când ne apropiem. 

— Alles kKlar!21 Bună treabă! 

Imediat după asta, Riegel îl sună pe Tehnician în castelul din 
Normandia. 

— Trimite-i pe venezueleni în sud, ca să prindă trenul care a plecat 
la nouă şi patruzeci din Zürich către Geneva. Cameleonul e în tren, 
dar s-ar putea să-l părăsească pe drum. Trebuie să fie pregătiţi să-l 
doboare dacă se întâmplă asta. 

— Am înţeles. 

Riegel se uită apoi la o hartă mare a Elveţiei. 

— Trimite-i pe sud-africanii din Basel în Geneva. Dacă Gentry 
scapă cu viață până ajunge în gară, trebuie să-l urmărească şi să-i vină 
de hac pe stradă. În gară sunt prea mulţi poliţişti şi prea multe camere 
de supraveghere. 

Court nu rezistă mai mult de un sfert de oră. Găsise un loc la geam 
în spatele vagonului de clasa a doua. Îşi scoase haina şi se înveli cu ea. 
Sub ea, ţinea strâns în poală pistolul. 

Adormi. 

— ...weis. 

Se trezi încet, dar rămase cu capul sprijinit de geam. Deşi nu vedea 
bine din cauza ochilor injectaţi împăienjeniţi de oboseală, privi la 


fulgii de zăpadă ce se lipeau de fereastră. Ar fi vrut să scoată limba şi 
să guste unul dintre ei. Ţinutul era acoperit de o pătură albă, numai 
crestele stâncoase rămăseseră ca nişte pete gri şi maronii acolo unde 
pantele erau prea abrupte şi fulgii de zăpadă nu se aşternuseră. Cerul 
era acoperit cu nori grei şi cenușii. Era o zi frumoasă de iarnă. 

— Ausweis!22 auzi o voce în dreapta. 

Court întoarse capul şi recunoscu autoritatea. 

Patru poliţişti elveţieni în uniformă stăteau pe culoarul de lângă 
scaun. Purtau pantaloni gri şi tunici în două nuanţe ale aceleiaşi 
culori. Erau Municipaux, poliţişti municipali. Nu foarte bine pregătiţi. 
La şold aveau câte un pistol Glock-17 şi cel mai în vârstă din poliţişti 
aştepta cu mâna întinsă. 

— Ausweis, bitte23. 

Court înțelegea germana. 

Polițistul cărunt îi cerea actele de identitate, nu biletul de tren. 

Nu era bine. 

Americanul mută arma ascunsă sub haină şi o vârî între scaunul din 
plastic şi peretele vagonului. 

Nu avea acte, ci numai biletul de tren. Odată ascunsă arma, căută 
prin buzunarele hainei şi scoase biletul. Polițistul nici nu se uită la el. 

— Vă rog să-mi prezentaţi actele de identitate, zise în engleză. 

— Mi-am pierdut paşaportul şi merg la ambasada din Geneva ca să 
cer altul. 

Poliţiştii înțelegeau engleza, pentru că se uitară la el batjocoritor. 

— Eşti american? întrebă polițistul mai în vârstă. 

— Canadian. 

Court ştia că are necazuri. Scăpase de pistol, dar avea tocul din 
piele prins cu bandă cu arici velero de gleznă. Tipii ăştia păreau destul 
de inteligenţi şi nu exista nicio şansă să-l lase să scape. Când aveau să 
găsească tocul gol, aveau să caute şi pistolul. 

— Unde îţi sunt bagajele? 

— Mi-au fost furate. V-am spus. 

Nu avea niciun rost să se împrietenească şi Court era convins că 
avea să fie nevoit să le tăbăcească fundurile tipilor înainte să se 
termine totul. Nu se simţea în largul lui să lovească nişte poliţişti 
nevinovaţi, dar nu vedea altă cale. Deşi erau patru împotriva unuia, 
agentul american ştia că surpriza, viteza şi violenţa îl avantajau într- 
un spaţiu atât de îngust precum coridorul dintre scaunele unui tren. 

O mai făcuse. 

Tocmai atunci se deschise uşa vagonului şi mai apărură trei 
poliţişti. Rămaseră la uşă, departe de restul grupului. 

La dracu’! Şapte contra unu. Nu lăsau nimic la voia întâmplării. 
Gentry nu-şi făcea iluzii că ar putea dobori patru oameni şi apoi să 
parcurgă distanţa de opt metri până la ceilalţi trei înainte să fie ciuruit 


de gloanţe. 

— Vă rog să vă ridicaţi, zise polițistul cărunt. 

— De ce? Ce am făcut? 

— Vă rog să vă ridicaţi şi vă voi explica. 

— Eu doar mă îndrept spre... 

— Nu vă mai spun încă o dată! 

Cu umerii plecaţi, Court se ridică şi ieşi pe culoar. Imediat se 
apropie un poliţist tânăr, îl întoarse cu spatele şi îl încătuşă. Ceilalţi 
pasageri din vagon priveau fascinaţi scena. Scoaseră telefoanele să 
fotografieze şi americanul făcu tot posibilul să se ferească de bliţuri. 

Fu înşfăcat de polițistul tânăr, care-i găsi imediat cuțitul în buzunar 
şi tocul prins la gleznă. Cercetă scaunul şi ridică pistolul în aer ca pe 
un trofeu. 

— Sunt agent federal al Statelor Unite, răspunse Court, în lipsa altei 
opţiuni. 

Nu se aştepta să-i înapoieze imediat pistolul şi să-l bată pe umăr, 
dar spera să-i facă să se relaxeze un pic şi să-i dea posibilitatea să 
scape. 

— Fără acte? 

— Le-am pierdut. 

— Ai mai spus-o. Ai fost azi-dimineaţă în Guarda? întrebă unul 
dintre poliţişti. 

Înconjurat de camerele telefoanelor şi de ochi măriţi de uimire, 
Cameleonul nu se simţea deloc invizibil şi nu dădu niciun răspuns. 
Unul dintre poliţiştii care rămăseseră lângă uşă vorbi în walkie-talkie. 
O clipă mai târziu, trenul încetini. 


DOUĂZECI 


Riegel primi apelul la opt şi jumătate dimineaţa. 

— Domnule, sunt tot eu, Kruger. Gentry a fost coborât din tren într- 
un sat numit Marnand. Nu avea staţie acolo. 

— Cine l-a luat? 

— Poliţiştii municipali. E încătuşat şi stă pe peron, înconjurat de 
poliţişti. L-am auzit pe unul dintre ei cerând un mijloc de transport de 
la Lausanne. Nu cred să dureze mai mult de o jumătate de oră. 

— Ai coborât şi tu? 

— Nu i s-a permis niciunui alt pasager s-o facă. O să cobor în 
Lausanne şi mă duc direct la secţia de poliţie să-l aştept. 

Riegel studie harta de pe monitor în timp ce-l suna pe Lloyd. 

— Spune-le atunci venezuelenilor că Gentry e în Marnand, la 
aproximativ treizeci de kilometri nord de Lausanne. E în custodia 
poliţiei. 

— Nu se poate! răspunse imediat americanul. Avem nevoie de el! 

Riegel se uită peste birou. Trofeele de pe perete, capetele 
animalelor magnifice pe care le împuşcase, îl priveau cu răceală. 

— Ştiu. Spune-le venezuelenilor că au permisiunea să tragă; pot 
anihila pe oricine le stă în cale. 

— Aşa mai stăm de vorbă. Sunt buni de ceva? 

— Fac parte din Biroul de Informaţii, poliţia secretă a lui Hugo 
Chavez. Ce poate oferi Caracasul mai bun. 

— Bine, dar sunt buni? 

— O să descoperim în curând, nu-i aşa? 

Gentry tremura pe o bancă de lemn de pe peronul mic din gară. 
Încheietura mâinii stângi fusese încătuşată de cotiera din fier a băncii. 
Cinci poliţişti stăteau lângă el în ninsoarea slabă; ceilalți rămăseseră în 
tren. 

Probabil că descrierea lui fusese distribuită după tărăboiul din 
Guarda. Bănuise că apariţia bicicletei furate lângă gara din Ardez o 
forţase pe fata de la bilete să răspundă unor întrebări. Nu avea cum să 
nu-şi amintească de străinul care luase primul tren spre Ziirich în 
dimineaţa aia. Oraşul fiind punctul central al micii naţiuni, era doar o 
chestiune de timp până ca toţi poliţiştii să fie alertaţi să verifice 
trenurile, autobuzele şi avioanele în căutarea unui bărbat şaten, de 
peste treizeci de ani, care călătoreşte singur. 


Deasupra peronului scria Marnand. Court nu avea nici mai vagă 
idee dacă localitatea apărea pe hartă, dar bănuia că dormise vreo 
două ore, aşa că nu putea fi departe de Geneva. Trebuia să găsească o 
cale să scape de tipii ăştia ca să revină la plan. Timpul trecea... 

Polițistul mai în vârstă se aşeză lângă el. Avea părul alb ca zăpada 
şi mirosea a aftershave. 

— Aşteptăm o maşină de la Lausanne. Te vor duce la secţie. 
Detectivii vin să discute cu tine despre incidentul din Guarda şi 
pistolul pe care-l aveai în tren. 

— Da, domnule. 

Gentry încerca acum abordarea prietenoasă: strategia lui era 
asemănătoare unui vânticel de vară, dar nu ştia ce să mai facă. Asta 
nu i-ar fi adus eliberarea, însă i-ar fi prins bine o relaţie bună cu 
poliţiştii, care poate aveau să lase garda jos suficient de mult încât să-i 
ofere o ocazie de care să profite. Totuşi, deținerea unei arme în Elveţia 
era oarecum comparabilă cu crimele în masă din America. 

— Pot să merg la baie? 

— Nu. Abţine-te. 

Poliţiştii mai tineri râseră. 

Court oftă. Meritase să încerce. 

La stânga lui, dincolo de peron, şerpuia un drum cu două benzi. Era 
umed, curat şi negru şi tăia dealul înzăpezit. O camionetă verde-închis 
era parcată pe deal, la cincizeci de metri de gară şi la o sută de locul 
unde se afla Court împreună cu poliţiştii care-l păzeau. Din toba de 
eşapament a camionetei ieşea fum. 

Court se uită apoi spre dreapta, încercând în continuare să găsească 
o cale de a obţine un avantaj înainte de sosirea detectivilor. La 
dreapta lui se afla un sătuc. Casele ca din turtă dulce se pierdeau 
printre clădiri moderne şi din coşuri plutea fumul de lemn care se 
înălța spre cerul cenuşiu. 

O camionetă verde, asemănătoare celei parcate pe deal, ieşi încet 
din sat şi se îndreptă spre benzinăria aflată la treizeci de metri de 
locul unde stătea Court. Opri în parcare, departe de pompe, şi 
Cameleonul îşi dădu imediat seama că fusese înconjurat. 

— Sergent! strigă el la polițistul cărunt. 

Bătrânul vorbea cu subordonații săi, dar se întoarse pe bancă, lângă 
Gentry. 

— Te rog să mă asculţi cu atenţie, îi zise acesta. Avem o problemă. 
Şi în stânga, şi în dreapta sunt camionete verzi. Înăuntrul lor sau lângă 
ele, sunt oameni care au fost trimişi să mă ucidă. Nu vor ezita să vă 
omoare ca să ajungă la mine. 

Polițistul se uită în stânga şi în dreapta la camionete, apoi la 
Gentry. 

— Despre ce rahat vorbeşti? 


— Sunt asasini bine pregătiţi. Trebuie să ne adăpostim. Repede! 

Polițistul scoase încet staţia din curea şi o duse la gură, fără să-şi ia 
ochii de la Gentry, şi, vorbind în germană, le ceru oamenilor lui să se 
apropie. 

— Două maşini verzi, continuă în engleză când sosiră toţi. Una la 
nord şi una la sud. Tipul ăsta spune că au venit să-l salveze. 

— Nu să mă salveze! Să mă omoare! 

Cei cinci se uitară la camionete; nu se observa nicio mişcare. 

— E un şiretlic, zise un poliţist blond în timp ce desprinse capsa 
care-i ţinea pistolul în toc. 

— Cine eşti? întrebă altul. 

Court nu răspunse, ci îi zori să intre repede în gară. 

— Supravegheaţi-l! le ordonă bătrânul subalternilor. Mă duc să 
verific, zise el, apoi le întoarse spatele şi porni către sud, spre 
camioneta din parcarea benzinăriei. 

— Sergent! Chiar nu vrei să faci asta! strigă Court după el, dar fu 
ignorat de polițistul cărunt îmbrăcat cu haină groasă. 

Acesta coborî treptele peronului şi se îndreptă spre benzinărie. 
Camioneta verde avea geamuri fumurii, iar motorul mergea la ralanti. 

Când polițistul se apropie de camionetă, Gentry le vorbi celorlalţi 
patru. 

— O să moară. Nu trebuie să vă panicaţi; vom fi nevoiţi să 
colaborăm. Dacă vreţi să trăiţi, faceţi ce vă spun. 

— Taci! zise unul dintre ei şi toţi patru se uitară cum sergentul lor 
se apropie de geamul şoferului şi bate cu staţia de emisie în el. 

— Nu uitaţi de cealaltă camionetă, îi avertiză Court pe cei patru 
bărbaţi în uniformă. 

— Taci! repetă polițistul. 

Gentry observă cum îngrijorarea lor creştea pe măsură ce se uitau 
când spre nord, când spre sud. 

Sergentul bătu mai tare în geam. Sub privirile lui Gentry şi ale 
celor patru poliţişti, se aplecă să se uite înăuntru. Probabil că văzuse 
ceva — mişcare sau ceva ce indica un pericol —, pentru că făcu imediat 
un pas înapoi şi scoase pistolul. 

Geamul camionetei din dreptul şoferului se făcu ţăndări, spulberat 
de un foc de armă. Polițistul se dădu repede în spate când se deschise 
portiera. De la volan coborî un bărbat îmbrăcat în negru, cu chipul 
acoperit cu cagulă şi un pistol automat în mână. Trase trei rafale în 
trupul ce se împleticea şi polițistul elveţian căzu mort la pământ. 

Cei patru poliţişti din jurul lui Court scoaseră panicaţi pistoalele. 
Era dificil să nimereşti de la treizeci de metri distanță, dar tinerii 
începură să tragă rafale şi să urle, apoi se lăsară la pământ. 

— Cealaltă camionetă! Afurisita aia de camionetă! urlă Court, 
aruncându-se şi el pe jos. 


Zăcea pe caldarâmul rece lângă bancă, cu braţul stâng ridicat, 
încătuşat de cotieră. 

Poliţiştii se uitară în spate şi văzură patru bărbaţi mascaţi care 
veneau, în formaţie, spre ei. Cu toţii aveau arme asemănătoare cu a 
bărbatului de la benzinărie, căruia acum i se alăturaseră trei camarazi. 
Toţi opt se apropiau cu încredere, ca şi cum aveau tot timpul din 
lume. 

— Descătuşaţi-mă! Trebuie să intrăm! urlă Court, dar poliţiştii se 
întinseseră pe peron, adăpostindu-se în spatele unui căruţ din lemn. 
Unii dintre ei rămăseseră chiar descoperiţi. Trăgeau haotic, în timp ce 
bărbaţii în negru se apropiau ameninţător prin ninsoare. 

Un tânăr poliţist chel strigă ceva în staţia radio care-i atârna la gât. 
Se ghemuise la cinci metri de Gentry, în spatele unui cărucior de 
bagaje, care-l apăra prea puţin de bărbaţii ce coborau dealul dinspre 
nord şi deloc faţă de cei care veneau din sud, de la benzinărie. 

Court privea cum sar bucățele de beton din caldarâm, din ce în ce 
mai aproape de tânărul poliţist care nici măcar nu observa, ci continua 
să urle în staţie. Răbufnirile de ciment şi praf se apropiară de el până 
când o rafală de pistol automat îl nimeri în picioare şi în spate. 
Tânărul se răsuci pe o parte şi încremeni pe beton. Rafalele letale 
încetară la fel de repede cum începuseră. 

— Daţi-mi o armă! strigă Gentry. 

Cei trei poliţişti rămaşi în viaţă îl ignorară. Trăgeau aiurea şi-şi 
încărcau pistoalele lent, cu mâinile tremurânde. 

Court se răsuci pe betonul rece. Se propti cu bocancii în picioarele 
din fier ale băncii şi lovi cât putu de tare. Încercă disperat să 
desprindă bucata din fier prinsă de stinghiile din lemn ale băncii de 
patru metri. În timp ce trăgea şi lovea, cătuşa metalică i se înfipse 
dureros în încheietura mâinii stângi. La un moment dat, reuşi să 
păstreze ritmul şi o lovitură puternică crăpă lemnul, dar îl făcu să 
simtă valuri de durere în încheietură şi în braţ. 

O salvă de mitralieră lovi fereastra de deasupra lui, acoperind cu 
cioburi banca şi zona din jur. Când se zbătu din nou, se uită în 
dreapta. Un poliţist fusese împuşcat în umăr şi în şold. Scăpase arma 
din mână şi începuse să se zvârcolească în agonie. 

Fu nevoie de mai mult de treizeci de lovituri consecutive cu 
picioarele ca să desfacă bucata de fier din barele de lemn. Ultima 
lovitură îi smuci puternic braţul. Durerea din încheietură era 
sfâşietoare, dar banca se rupse. 

Gentry se ghemui în genunchi şi ridică bucata de fier. Avea pe 
puţin paisprezece kilograme şi încă era ataşată de încheietura 
sângerândă. O ridică în cele din urmă cu braţul încătuşat şi, în băiata 
focurilor ce veneau din ambele părţi, se îndreptă către polițistul care 
agoniza în mijlocul peronului. Când mai avea vreo şase metri, aruncă 


bucata de fier în faţă, lângă poliţist, şi căzu pe o parte. Sunetul scos de 
fier fu la fel de puternic ca al împuşcăturilor ce răsunau în jur, iar 
cătuşa îi apăsă încheietura umflată şi mai tare. 

Îngenunchind lângă ofiţerul elveţian, se întinse către centura lui. 

— Şoldul meu! imploră acesta. Sunt rănit grav în... 

— Îmi pare rău, zise Court, scoțând cheia cătuşelor plină de sângele 
elveţianului. 

Ghemuindu-se din reflex când îi trecu o rafală de gloanţe pe lângă 
ureche, agentul american împinse cotiera din fier în faţa lui, la 
marginea peronului, apoi se târî şi o împinse din nou. 

Polițistul rănit se prinse de piciorul lui Court când acesta înaintă, o 
încercare jalnică de a primi ajutor, dar şi de a recăpăta controlul 
asupra prizonierului; de parcă asta mai era o problemă. Gentry lovi cu 
piciorul mâna muribundului, îi luă pistolul şi continuă să se târască. O 
ploaie de gloanţe îl urmări până la capătul peronului, fără să-l 
nimerească, în timp el şi ancora metalică se rostogoliră. Ajuns la 
margine, se lăsă să cadă şi ateriză pe pământ, unde se adăposti la 
marginea peronului înalt de un metru. Creierul lui invadat de 
adrenalină aproape că intră în panică atunci când, pentru o clipă, 
pierdu cheia. O găsi repede, se ridică în genunchi şi reuşi cu degetele 
îngheţate să-şi elibereze încheietura din cătuşă. 

Dintre cei cinci poliţişti care-l coborâseră din tren, numai doi mai 
trăiau, ambii ghemuiţi în spatele unor adăposturi fragile. Pentru că nu 
voia să fie în raza de acţiune a niciunui urmăritor, Court se mută 
câţiva paşi mai jos şi abia apoi se uită înapoi. Urlă la cei doi poliţişti 
să renunţe la acoperire şi să vină lângă el. Unul strigă că nu mai are 
muniţie. Celălalt era rănit la mâna dreaptă şi trăgea cu stânga din 
spatele unui ghiveci mare din piatră. După acurateţea cu care trăgea, 
Gentry îşi dădu seama că era dreptaci. 

Mişcările din interiorul gării îi atraseră atenţia americanului. Cei 
câţiva călători fugiseră de ceva timp sau se adăpostiseră, aşa că atunci 
când observă doi bărbaţi care alergau spre peron, îşi dădu seama că o 
parte dintre atacatori încearcă să-l flancheze. Uşa se deschise brusc şi 
ieşiră pe peron doi bărbaţi mascaţi care se îndreptară spre polițistul cu 
mâna rănită. 

Court ridică pistolul Beretta 92 cu mâna dreaptă, stânga nefiindu-i 
de folos din cauza rănilor căpătate. De la doisprezece metri distanţă îi 
împuşcă în faţă pe cei doi mascaţi. Elanul lor de a ieşi în grabă, cuplat 
cu impactul împuşcăturilor, îi făcu să se izbească unul de celălalt şi să 
cadă împreună pe peronul îngheţat. 

Imediat după a doua împuşcătură, Court îşi verifică pistolul. 
Încărcătorul era gol. 

— Hei! Aruncă-mi puşca! 

Era a treia oară când cerea o armă. De data asta diferenţa era că 


poliţiştii supraviețuitori îl văzuseră la treabă. Tânărul poliţist cu mâna 
rănită apucă arma neagră a unuia dintre mascaţi şi o împinse cu 
putere spre Gentry. Acesta o prinse şi se adăposti. Era un HK MP5, cel 
mai folosit pistol-mitralieră din lume. Cameleonul se descurca bine cu 
genul ăsta de armă. Scoase încărcătorul şi văzu că e plin cu treizeci de 
gloanţe de calibrul nouă milimetri. Strigă la polițistul rănit să-i dea 
cealaltă armă colegului său. Când se făcu transferul, Court strigă: 

— Pune-o pe semiautomat! Trage câte o salvă pe rând în fiecare 
direcţie! Fă asta până se goleşte încărcătorul! Ai înţeles? 

— Oui!24 

— Acum! 

Gentry se apropie ghemuit de marginea peronului, spre nord, 
micşorând distanţa dintre el şi cei patru care coborâseră din 
camioneta de pe deal. 

Un fluierat ascuţit îl avertiză că vine un tren din direcţia satului. 
Încercă să alunge orice gând din minte şi se târî prin zăpadă, de-a 
lungul şinelor. Ştia că toţi urmăritorii săi erau adunaţi la capătul 
peronului, imediat după colţul de ciment din faţă. Încheietura îi 
zvâcnea dureros, iar tăieturile de la genunchi, pe care şi le făcuse cu o 
zi în urmă în cioburile ferestrei atunci când scăpase din casa lui Laszlo 
Szabo, îi provocau înțepături îngrozitoare. Durerea permanentă din 
coapsa împuşcată era ultima de pe listă în acel moment. 

După ce ajunse la trei metri de marginea peronului îi auzi pe 
bărbaţi vorbind. În spaniolă! Întreaga planetă voia să-l omoare? Toţi 
erau ghemuiţi lângă treptele peronului. Deşi îi vuiau urechile, Gentry 
reuşi să distingă zgomotul scos de încărcătorul schimbat al unui MP5. 

Când se ridică, văzu doi mascaţi în picioare. Trase cu o mână, foc 
automat, de la o distanţă mai mică de trei metri. Ambii atacatori 
căzură seceraţi, iar Court mai trase o dată, scurt, în fiecare dintre 
trupurile care zvâcneau. Lăsă arma şi luă alta, de la un mascat mort, 
apoi se întoarse şi fugi înapoi pe peron. 

Nu se gândise nicio clipă să fugă, deşi avea ocazia să scape atât de 
ucigaşii vorbitori de spaniolă, cât şi de poliţiştii elveţieni. Era o bătălie 
în desfăşurare, Court era deja implicat în ea şi nu i se părea corect să 
se retragă în acel moment. Doi poliţişti nevinovaţi încă erau în viaţă şi 
nu ar fi rezistat prea mult timp singuri. Pe măsură ce se apropia 
trenul, în geamurile rămase neatinse ale gării se reflectară câteva 
lumini. Court Gentry alergă în ajutorul celor doi poliţişti, ţinând cu 
mâna sănătoasă HK-ul întins în faţă, în căutarea țintelor. 


DOUĂZECI ŞI UNU 


Claire Fitzroy stătea pe pat şi se uita pe fereastră la pajişte şi la 
pădurea deasă. Cerul fusese mohorât şi cenuşiu de când ajunseseră la 
castel, după-amiaza trecută, dar spre dimineaţă se mai risipiseră norii 
şi acum putea să vadă în depărtare. 

Prânzul rămăsese neatins lângă ea. Sora ei era în bucătărie, cu 
mami, tati şi bărbaţii cu haine din piele care-l urmau peste tot pe tatăl 
ei, dar lui Claire i se permisese să se ridice de la masă. Le spusese 
părinţilor că o doare burtica şi primise permisiunea să se întoarcă în 
camera ei. 

Durerea era reală şi era provocată de îngrijorarea care i se cuibărise 
în suflet de mai bine de o zi. Plecarea în grabă de la şcoală, chipurile 
îngrijorate ale părinţilor, cearta telefonică dintre tati şi bunicul, 
sosirea bărbaţilor înarmaţi şi călătoria cu maşinile mari şi negre spre 
castelul de la ţară. 

Ceva îi atrase atenţia. Se apropie de fereastră şi miji ochii. 
Încremeni de entuziasm. În depărtare se vedeau clopotniţe. Le ştia! 
Erau ale enormei Catedrale Notre-Dame din Bayeux şi ştia că oraşul 
are secţie de poliţie. Era în apropierea unei mari roţi hidraulice unde 
le dusese tati pe ea şi pe sora ei. Îşi amintea de poliţiştii în uniforme 
care-i zâmbiseră vara trecută. 

Dacă ar putea ieşi din casă, ar putea alerga peste pajişte, prin 
livada de meri, ar traversa pădurea şi ar ajunge la Bayeux. Odată 
ajunsă acolo, ar găsi secţia de poliţie şi le-ar spune ce se întâmplă. 
Poliţiştii le-ar putea veni în ajutor şi i-ar face pe bărbaţii în haine de 
piele care vorbesc limba aceea urâtă să îi lase familia în pace. 

Mami şi tati ar fi atât de fericiţi! 

Avea ceva de mers, dar ştia că va reuşi. Era cea mai rapidă extremă 
din echipa ei de fotbal. S-ar putea strecura până în pivniţă şi apoi va 
ieşi pe fereastra mică pe care o văzuse seara trecută când urmărise 
pisica împreună cu sora ei. 

Hotărâtă, micuța de opt ani încheie nasturii hainei, îşi puse 
mănuşile şi întredeschise uşa dormitorului. Imediat cum păşi pe 
coridorul lung şi slab luminat, auzi voci din susul scării. Traversă în 
fugă holul şi reuşi să ajungă fără zgomot până la scară. 

Înţepeni când se auzi un țipăt deasupra. Urmă altul. Veneau de la al 
treilea etaj. Începu să coboare, dar se opri, încercând să-şi dea seama 
care era sursa sunetului gutural. 

Era bunicul Donald şi părea că suspină. 

Reuşi să ajungă repede la etajul întâi, trecu încet pe lângă bucătărie 
şi sala de mese, pentru că părinţii şi sora ei luau prânzul acolo. Dacă 
ar fi văzut-o, tati s-ar fi înfuriat şi ar fi trimis-o înapoi în cameră. 


Coridorul cotea spre dreapta, unde erau treptele din piatră ce 
duceau spre pivniţă. Claire se mişcă repede, având totuşi grijă să nu 
facă vreun zgomot şi să nu se dea de gol. Imediat după colţ, era cât pe 
ce să se ciocnească de un bărbat masiv. 

Claire încremeni. Matahala purta un pulover maro pe gât, iar pe 
spate se vedea cureaua unei arme care îi atârna pe piept. De centură 
avea prinse un pistol şi o staţie radio. Patrula în sus şi în jos pe 
coridor, departe de fată, în linişte. Micuța Claire nu îndrăznea să se 
întoarcă şi să fugă. Rămase pe loc, în linişte în mijlocul holului, în 
spatele bărbatului care se îndepărta încet. Mai întâi, un metru şi 
jumătate. Apoi, trei. Apoi, şase. 

Gardianul deschise o uşă la stânga. Claire ştia de când explorase cu 
sora ei seara trecută că acolo era o baie mică. 

Bărbatul intră şi închise uşa în urma lui. 

Deasupra se auziră doi oameni vorbind. Copila trecu în grabă pe 
lângă uşa băii şi ajunse la treptele din piatră. 

Un minut mai târziu se căţără pe raft, îşi strecură trupul micuţ prin 
fereastră şi se lăsă să cadă pe peluză. Se ghemui, se uită în stânga şi în 
dreapta şi văzu la distanță un bărbat cu un câine mare ţinut în lesă, 
care se îndepărta. Privi apoi peste fântâna albă, spre livada de meri. 

Acolo erau clopotniţele catedralei din Bayeux. 

Aruncă încă o privire în jur şi porni. Se ridică şi alergă cât de 
repede o ţinură picioruşele. Era frig şi aburii se vălătuceau în jurul 
gurii ei când trecu pe lângă fântână, o depăşi şi apoi continuă să 
alerge aşa cum nu o făcuse niciodată. 

Cu doar câteva săptămâni în urmă înscrisese un gol în meciul 
împotriva echipei şcolii primare Walnut Tree Walk. Era pe flancul 
stâng al terenului când mingea sărise spre ea dintr-o degajare greşită. 
Pornise spre obiectiv într-o cursă nebună, driblase şi apoi şutase pe 
jos, înscriind primul ei gol din acest sezon. Tati fusese atât de fericit 
încât, în drum spre casă, le scosese pe amândouă la o pizza. De atunci, 
pomenea de gol în fiecare zi. 

Claire alergă prin iarba verde a peluzei îngrijite aşa cum o făcuse 
cu mingea spre poarta adversă. Nu trebuia decât să ignore aerul 
îngheţat care-i ardea plămânii şi o făcea să simtă ace dureroase în 
picioare. Trebuia să ajungă în livada unde bărbaţii răi nu o putea 
prinde. Trebuia să ajungă lângă clopotniţe, ca să găsească secţia de 
poliţie. Trebuia să spună cuiva ce se întâmplă în castel. Trebuia să-şi 
salveze familia. 

Mai avea doar câţiva metri până la livadă, putea să simtă mirosul 
dulce al merelor, când auzi pocnetul asurzitor al unei împuşcături 
venite din spate, dinspre peluză. Ecoul răsună printre copacii din faţa 
ei, iar copila se împiedică şi căzu în tufişurile mici de la marginea 
livezii. 

— Ce dracu’ a fost asta? întrebă surprins Lloyd, deşi ştia prea bine 
cum sună o împuşcătură. 

Îşi strecură capul pe uşa centrului de comandă şi descoperi că 
bărbatul care stătea de pază pe coridor era la fel de nedumerit ca şi el. 

Lloyd trecu în grabă pe lângă el şi coborî. Tânărul american îşi 
scosese sacoul, cravata slăbită îi flutura în jurul gâtului şi gulerul 
cămăşii era deschis. Avea mânecile suflecate până la coate, iar braţele, 
faţa şi părul erau acoperite de transpiraţie. Un amestec de sânge şi 
sudoare îi stropise cămaşa după ce fusese lovit. 

La etajul al doilea, fu cât pe ce să se izbească de belarusul care se 
îndrepta spre el. 

— Ce s-a întâmplat? Cine trage? 

— Veniti! Vă rog grăbiţi dumneavoastră! 

Lloyd îl urmă pe gardian la etajul întâi, de unde se auzeau ţipete. 
Era vocea Elisei Fitzroy şi venea dinspre bucătărie. Bărbaţii din Minsk 
striga la ea. Apăru şi domnul Felix, care-l întrebă pe Lloyd ce se 
întâmplă, dar fu sfătuit scurt să se întoarcă în bibliotecă şi să închidă 
uşa. 

Lloyd vru să intre în bucătărie, dar bărbatul care-l conducea se 
întoarse şi-l luă de braţ. Spuse ceva, dar engleza lui lăsa mult de dorit. 
Avocatul se smulse din strânsoare, totuşi îl urmă spre uşa din spate. 

La început nu văzu nimic în afară de fântâna albă, peluza verde, 
livada de meri din depărtare şi cerul senin. Îl urmă pe bărbat, trecu pe 
lângă fântână şi văzu trei belaruşi şi un câine care stăteau lângă o 
siluetă în iarbă. 

— Gentry? 

Lui Lloyd nu-i venea să creadă. Cum ajunsese atât de repede în... 

Bărbatul cu câinele se dădu într-o parte, dându-i posibilitatea lui 
Lloyd să vadă trupul de pe peluză. 

— Rahat! Rahat! Ăsta e ultimul lucru de care aveam nevoie azi! 

Tocmai atunci apăru din livadă, la o sută cincizeci de metri, alt 
bărbat. Peste piept avea o puşcă, cu mâna dreaptă ţinea în lesă un 
câine de vânătoare, iar cu stânga strângea încheietura unei fetiţe cu 
păr castaniu. 

Era una dintre gemene. Lloyd nu avusese timp să le înveţe numele, 
darămite să le deosebească. Smulse staţia radio de la şoldul 
belarusului care-l condusese şi apăsă butonul de pornire. 

— Tu! Du-o la intrarea din faţă. Nu avem nevoie de o puştoaică 
isterică. 


— Da, domnule, răspunse bărbatul de la distanţă prin walkie-talkie. 

O smuci pe fată şi o scoase la marginea livezii, departe de tatăl ei, 
care zăcea în iarba deasă cu faţa la pământ, având o gaură mică în cap 
şi faţa spulberată. 

Gentry o luase spre autostradă, îndreptându-se spre sud, spre 
Lausanne, după care urma să meargă spre vest, pe lângă Lacul 
Geneva. Camioneta verde în care se afla fusese ciuruită de gloanţe de 
nouă milimetri, dar acele care indicau presiunea uleiului şi nivelul 
benzinei erau în parametri. În spatele său, în gară, zăceau cel puțin 
patru sud-americani morți în zăpadă. Ceilalți fuseseră prinşi de cei opt 
poliţişti care sosiseră la faţa locului cu patru maşini. Court reuşise să- 
şi piardă urma când trecuse trenul interurban. Se întorsese apoi spre 
deal şi urcase până la camioneta verde care avea cheile în contact şi 
motorul pornit. 

Acum se grăbea. Cu un sfert de oră mai devreme fusese cel mai 
căutat om din Elveţia. 

Deşi poliţiştii erau distraşi de asasinii sud-americani, Court ştia că 
nu scăpase şi că autorităţile locale aveau să emită în scurt timp un 
comunicat în care aveau să anunţe că este căutat un bărbat care 
conduce o camionetă verde, ciuruită de gloanţe. 


DOUĂZECI ŞI DOI 


Nimeni nu le spusese belaruşilor din castel despre elicopter. În 
consecinţă, se dezlănţui iadul când apăru dinspre pădure un Sikorsky 
S76 care ateriză pe heliportul de lângă parcarea acoperită cu pietriş. 
Numai Lloyd fusese informat despre sosirea iminentă a elicopterului 
din Paris. Bărbatul stătea în centrul de comandă, ascultând sunetul pe 
care îl făcea curentul de aer produs de elice când lovea fereastra. Îl 
trimisese pe Tehnician jos, în pauza de masă, şi-l împinsese pe Fitzroy, 
înlănţuit de scaun, în baia de vizavi. 

Lloyd stătea singur şi se uita în gol la peretele de piatră din faţa lui. 
Trei minute mai târziu se deschise uşa, dar americanul nu se răsuci 
imediat. 

— Lloyd? Lloyd? 

În cele din urmă, avocatul se întoarse încet cu scaunul către 
oaspete. Riegel era un bărbat masiv de un metru nouăzeci şi cinci. 
Avea părul blond, înspicat cu fire albe şi sprâncene stufoase la fel de 
blonde. Purta pantaloni groşi kaki, jachetă sport din piele întoarsă şi 
cămaşă descheiată la gât. Era cu vreo douăzeci de ani mai în vârstă 
decât Lloyd, dar îşi menţinuse trupul în formă perfectă. Vocea lui 
puternică şi atitudinea arogantă îi dădură de înţeles avocatului că 
după-amiaza avea să fie dificilă. 

— Domnule Riegel, zise Lloyd, fără să se ridice. Bine ai venit la 
Castelul Laurent. 

— Ţi-a trecut prin minte să-ţi anunţi oamenii că vin? se răsti furios 
neamţul. Cei trei belaruşi mi-au spus că au fost cât pe ce să tragă în 
elicopter! 

— Ar fi fost un incident nefericit. 

Riegel părea decis să continue pe aceeaşi linie, dar în cele din urmă 
renunţă. 

— Unde e reprezentantul lui Abubaker? 

— Domnul Felix e la parter. L-am instalat într-o cameră lângă 
bibliotecă şi i-am spus că îl anunţ dacă avem noutăţi. 

— Ai auzit că Gentry a scăpat iar din laţ? 

— Am auzit. 

— E bine că Geneva e acoperită. Dacă ajunge acolo, îl prindem. 

— Ai mai spus asta. 

— Poate că nu o să-l omorâm în mijlocul străzii, dar îl vom învinge 
cu un război de uzură. Curând va rămâne fără arme, muniţie, planuri 
de rezervă, timp şi sânge în vene. 

— Sper că ai dreptate. Eu rămân fără ostatici. 

Riegel se aşeză pe scaunul Tehnicianului. 

— Aşa cum ţi-am spus la telefon, Marc Laurent m-a trimis ca să mă 


ocup de consultanţă la faţa locului. Nu te uita aşa la mine. Îmi 
displace faptul că sunt aici la fel de mult ca şi ţie. Mizeria pe care ai 
creat-o şi căreia i-ai dat amploare nu-mi va fi de folos în carieră, 
indiferent cum se va termina. Nu sunt decât un om de serviciu, cel 
care împiedică o situaţie să devină mai rea decât e. Când Laurent a 
aflat că unul dintre ostatici a fost împuşcat... ei bine, nu mi-a zis decât 
atât: „Kurt, du-te acolo! Fă ce ai de făcut!” 

Vocea lui Lloyd avu o urmă de sarcasm. 

— Domnul Laurent nu are de ce să-şi facă griji. Mă îndoiesc că se 
va repeta întâmplarea. Nu mai sunt tătici care să moară aici. 

— Unde e familia lui Fitzroy acum? 

— E închisă în camera de la etajul al doilea. 

— Au aflat? 

— Copiii — nu, mama - da. 

— Care e starea ei? 

— Unul dintre specialiştii mei în securitate i-a injectat suficiente 
sedative cât să fie docilă un timp. 

— Şi Sir Donald? 

— Aici, răspunse Lloyd, indicând spre camera alăturată. 

— Ce s-a întâmplat mai exact de s-a ajuns la împuşcături? 

Avocatul ridică din umeri: părea total dezinteresat de operaţiune. 

— Unul dintre rahaţii ăia mici a fugit. Lunetistul de pe acoperiş a 
văzut fata şi a anunţat prin staţie. În momentul ăla eram ocupat şi 
aveam staţia închisă. Când băieţii au fugit după ea, Phil a înnebunit, 
deşi bănuiesc că ei nu i-ar fi făcut rău. A trecut printre doi băieţi 
înarmaţi pe hol şi s-a năpustit afară, să-şi salveze fata. 

— Şi? 

— Şi lunetistul a avut grijă de el. 

Riegel se uită pe fereastră. 

— Amărâtul nu voia decât să-şi protejeze familia. Ar fi adus-o 
înapoi: nu i-ar fi părăsit pe ceilalţi. Niciun tată nu şi-ar lăsa familia în 
urmă. 

— Nu cred că lunetistul nostru e cine ştie ce familist. 

— Sir Donald ştie? 

— Mda. l-am spus. 

— Cum a primit vestea? 

— Fără emoție. A stat pur şi simplu nemişcat. 

— Bine. Voi sta de vorbă cu el şi voi încerca să-i explic că a fost un 
accident. 

— Baftă! 

— Lloyd, de ce nu iei o pauză? Arăţi ca dracu’. 

Avocatul se ridică. Riegel văzu petele de sânge de pe cămaşă, dar 
nu zise nimic. 

— Tot eu sunt la conducere. 


Kurt Riegel clătină din cap: nu-i venea să creadă. 

— Îmi convine. N-am nevoie de mai multă responsabilitate pentru 
dezastre decât am deja. Sunt aici în calitate de consultant, nimic mai 
mult. Aş putea oferi sugestii folositoare. Cum ar fi să nu scapi din ochi 
o fetiţă de opt ani, să nu împuşti ostatici care nu reprezintă un pericol 
şi nu ameninţă să evadeze şi cum să nu uiţi să-ţi anunţi oamenii că un 
elicopter prietenos va ateriza în mijlocul lor. Chestii de genul ăsta. 

Lloyd se ridică şi porni fără să scoată un cuvânt spre scara care 
ducea la bucătărie. 

Riegel traversă încăperea şi deschise uşa în spatele căreia, conform 
spuselor lui Lloyd, se afla Sir Donald. Neamţul fu surprins să 
descopere o baie mare, placată cu faianţă. Fitzroy stătea pe un scaun 
în mijlocul camerei. Se uită la Riegel cu ochi umezi şi injectaţi. Capul, 
braţele şi gleznele îi erau prinse de scaun cu un lanţ gros, iar cămaşa 
zdrenţuită era la picioarele lui pe podea. Bătrânul purta un tricou 
transpirat şi pătat de sânge. Pe chipul lui se vedeau urmele loviturilor 
primite, iar pe pantalonii sfâşiaţi erau pete mari de sânge. Kurt Riegel 
îşi dădu seama că fusese înjunghiat. 

— Scheisse25, zise Riegel, după care ieşi din baie, se duse pe coridor 
şi strigă către cei doi scoțieni aflaţi lângă scară. Vreau să fie dezlegat 
prizonierul! Să fie curăţat! Să-i fie pansate picioarele! Cineva să-mi 
aducă haine curate. La dracu’, omule, mişcă-te! 

Un sfert de oră mai târziu, Riegel stătea pe un scaun lângă un pat 
cu baldachin aflat în apartamentul principal de la etajul al doilea. Sir 
Donald era întins pe pat şi se uita la el. Englezul fusese descătuşat, 
spălat şi îmbrăcat cu haine curate. Pe tâmpla dreaptă avea un plasture 
lipit peste o tăietură. Vânătăile de pe bărbie şi din jurul ochilor nu 
primiseră foarte multă atenţie. 

La început, niciunul dintre cei doi bărbaţi nu vorbi. Fitzroy refuză 
cafeaua, clătinând din cap, în timp ce ochii îi sclipeau de furie. 

În cele din urmă, vorbi Riegel. 

— Sir Donald. Numele meu e Riegel. Pentru început, dă-mi voie să 
îţi ofer sincere scuze pentru felul în care ai fost tratat. N-am avut nici 
cea mai vagă idee că Lloyd va... Ei bine, n-am nicio scuză; îmi asum 
responsabilitatea şi voi îndrepta lucrurile. 

Fitzroy nu zise nimic, deşi se vedea în ochii lui că în viitorul 
apropiat nu va exista vreo urmă de apreciere. 

— Am cerut să ţi se aducă mâncare şi apă. Doreşti ceva mai tare? 
Un coniac, poate? Vouă, englezilor, vă place să ciupiţi ceva după- 
amiaza. Am dreptate? 

Din nou, niciun răspuns din partea prizonierului. 

— Mai departe. Sincere condoleanţe pentru fiul tău. Nimic din ce 
aş spune sau aş... 

— Atunci nu te mai obosi! răspunse bătrânul, cu voce răguşită. 


— Am înțeles. Vreau doar să ştii că... nimeni nu a vrut să se 
întâmple asta. Din nou, nu există nicio scuză. Ar fi trebuit să fiu tot 
timpul la locul acţiunii. Am venit însă imediat cum am aflat de 
accident. Fiul tău a făcut ce ar face orice tată. Nu trebuia să fie 
împuşcat. A făcut ce ar fi făcut orice tată în asemenea circumstanţe, 
repetă neamţul. 

Fitzroy păru să-i ia în considerare cuvintele, dar nu răspunse. 

— De acum înainte, eu voi supraveghea starea ta şi a familiei tale. 
Domnul Lloyd va coordona misiunea de a-l găsi şi neutraliza pe 
Cameleon. Tot eu voi fi responsabil de apărare, să fim pregătiţi dacă, 
cine ştie cum, domnul Gentry reuşeşte să se strecoare printre vânătorii 
care sunt pe teren şi-l caută. 

— O să ajungă aici în scurt timp, Fritz. 

Riegel schiţă un zâmbet şi se ridică. 

— A reuşit să neutralizeze sau să-i întârzie pe albanezi, indonezieni 
şi pe venezueleni, iar libienii au avut o victimă atunci când a trecut de 
ei. Asta înseamnă că el a distrus complet trei echipe de asasini şi a 
slăbit-o pe a patra. Cu toate astea, mai sunt nouă echipe între el şi noi. 
În jur de patruzeci de oameni. Plus o sută de iscoade care-l caută. Plus 
cei paisprezece din jurul castelului. Plus un tehnician care 
monitorizează apelurile şi computerele tuturor asociaţilor lui Gentry 
de pe toate rutele posibile. Se zice că e rănit; cu siguranţă e epuizat şi 
resursele lui se împuţinează. 

— O să ajungă aici, zise cu siguranţă Fitzroy. 

Neamţul zâmbi din complezenţă. 

— Vom vedea, răspunse şi privirea i se întunecă. Sir Donald, eşti un 
profesionist şi cu siguranţă înţelegi în ce situaţie te afli. Ţi-aş insulta 
inteligenţa dacă ţi-aş spune că te vom lăsa să pleci după ce rezolvăm 
treaba cu Cameleonul. Ştii la fel de bine ca şi mine că nu putem 
deschide pur şi simplu porţile ca să pleci. Nu vreau să fiu dramatic, 
dar... aşa cum se spune în filme, ştii prea multe. Nu. Din cauza 
evenimentelor legate de Gentry şi de contractul cu Lagos, nu vei 
părăsi în viaţă Castelul Laurent. Aha, ştii; mă bucur să văd asta în 
ochii tăi. Am să-ţi fac însă o promisiune ca între profesionişti. Nora şi 
nepoatele tale nu vor păţi nimic rău. Au trecut deja prin prea multe. 
Am nevoie de ele până la sosirea domnului Gentry, apoi vor fi libere. 
Atât timp cât Cameleonul nu-i contactează pe alţii, nu aduce poliţia 
sau armata la micul castel, femeia şi fiicele ei nu vor fi în pericol, 
indiferent dacă preşedintele Abubaker semnează sau nu contractul. Îţi 
promit şi că nu vei mai suferi alte umilinţe din partea domnului Lloyd. 

Fitzroy dădu din cap şi ridică bărbia. 

— Vreau ca trupul fiului meu să fie tratat cu respect. 

— E de la sine înţeles. Voi căuta un sicriu potrivit pentru el şi-l 
vom trimite pe Phillip cu elicopterul înapoi în Marea Britanie. Va fi 


dus într-un loc ales de soţia lui, imediat ce va reveni acasă. 

Bătrânul încuviinţă din nou încet. 

— Aşa să faci şi găseşte o modalitate prin care să ţii fetele la 
distanţă de bătaia focului diseară, când va veni Cameleonul. Îţi voi 
rămâne dator şi nu-ţi voi face probleme. 

Diseară, când va veni Cameleonul. Riegel reuşi să-şi mascheze 
zâmbetul. 

— Ai cuvântul meu. Mai pot face ceva pentru tine, ca să te simţi 
mai bine cel puţin până când va începe bătălia pentru castel? întrebă 
Riegel sarcastic. 

— Aş vrea să vorbesc cu Claire, dacă se poate. Nici nu vreau să-mi 
imaginez ce e în mintea ei acum. O mică discuţie în privat între un 
bunic şi nepoata lui. 

— Claire e una dintre gemene? Sunt sigur că pot rezolva asta. 

— Ar fi minunat. Mulţumesc. 


4 4 4 


Zece minute mai târziu, Riegel stătea în fața lui Lloyd, în bucătărie. 
Amândoi beau cafea şi ignorau sendvişurile de pe platoul aşezat pe 
blatul din faţa lor. 

— De ce l-ai torturat pe Fitzroy? 

— Nu lua situaţia în serios. 

— Eşti nebun, Lloyd. Sunt convins că nebunia asta a fost 
diagnosticată cândva - poate în copilărie — şi ai reuşit să o ascunzi de 
CIA şi de Marc Laurent. 

— Pagubă-n ciuperci. 

— Lasă-l în pace pe Fitzroy. 

— Kurt, ai probleme mai mari decât asta. Ne trebuie cineva în 
Elveţia care să curețe mizeria făcută de Gentry. 

— Adică? 

— Tehnicianul tocmai a fost informat de un supraveghetor din 
Lausanne că doi dintre venezueleni au fost prinşi în viaţă de elveţieni. 
Trebuie să ne asigurăm că nu vor vorbi. 

— Şi îi vrei morţi? 

— Cum altfel putem fi siguri de tăcerea lor? 

Riegel ridică din umeri. 

— Fără LaurentGroup, petrolul din Venezuela va înceta să curgă. 
Fără LaurentGroup, petrolul pe care trebuie să-l livreze la export nu 
are cum să traverseze oceanul către rafinării. Châvez are nevoie de noi 
la fel de mult cum avem noi de el. Doi asasini care nici nu şi-au 
îndeplinit misiunea şi nici nu au murit încercând s-o facă nu vor 


prejudicia relaţiile noastre cu lunaticul ăsta. Îl voi suna pe directorul 
Biroului General de Informaţii din Caracas şi îi voi spune că, deşi 
oamenii lui au dat greş, îi voi trimite un premiu de consolare dacă se 
asigură că agenţii lui îşi vor ţine gura. Când elveţienii le vor permite 
oficialilor  venezueleni de la ambasadă să-i întâlnească pe 
supraviețuitori în închisoare, n-am nicio îndoială că mesajul pe care-l 
vor primi cei doi nefericiţi va descrie clar ce vor păţi familiile lor de 
acasă dacă nu-şi asumă răspunderea pentru eşecul operaţiunii. O 
singură menţiune în faţa poliţiştilor despre cum o companie 
multinațională a recrutat echipe de asasini din ţări din Lumea a Treia 
să ucidă un bărbat care traversează Europa şi... ei bine, soțiile acelor 
bărbaţi, copiii, părinţii şi vecinii vor ajunge într-un gulag venezuelean. 

Lloyd era impresionat. 

— De asta nu ai folosit mercenari, nu-i aşa? 

— Mercenarii nu răspund decât pentru ei. Prefer să folosesc oameni 
pe care-i pot manipula. 

— Aşadar, acum trebuie să-l găsim pe Gentry. 

— Avem oameni în fiecare punct-cheie din Geneva, la fiecare 
adresă a  asociaţilor cunoscuţi, în fiecare spital. Tehnicianul 
monitorizează telefoanele şi staţiile radio ale poliţiei. Sud-africanii 
sunt în centru, gata de acţiune. Dacă vreun supraveghetor îl vede pe 
Cameleon, într-un sfert de oră o echipă o să fie pe urmele lui. 


4 4 4 


Fitzroy nu mâncase, dar băuse coniac şi nişte apă. Felul în care îl 
tratase Lloyd îl afectase, dar nu-l înfrânsese. Împunsături de cuţit în 
coapse, lovituri peste faţă... Acestea nu erau nimic mai mult decât 
acţiunile unui om disperat. 

În anii şaptezeci, pe când era tânăr ofiţer de informaţii în Ulster, 
Don fusese răpit dintr-o staţie de taxi de o maşină plină cu mascaţi, 
membri ai IRA. Îl duseseră într-un depozit şi-l bătuseră cu nişte ţevi 
timp de nouăzeci de minute. 

Până când forţele de reacţie rapidă SAS coborâseră din elicopter, îi 
uciseseră pe trei din cei cinci membri IRA în schimbul de focuri şi îi 
executară pe ceilalţi doi la zid, spionul de douăzeci şi şase de ani se 
alesese cu şase fracturi şi vederea afectată permanent la ochiul stâng. 

Prin comparaţie, ceea ce-i făcuse Lloyd era o nimica toată. 
Americanul avea zel, dar nu şi talent pentru provocarea durerii. Mai 
mult, nu-l motiva un scop măreț sau o credinţă. Ci doar o doză de 
demenţă şi de anxietate din cauza situaţiei delicate în care era. În 
toată afacerea asta, Fitzroy decise că numai Court Gentry era poate în 


pericol mai mare decât tânărul Lloyd. Bătrânul presupuse că era foarte 
posibil ca Laurent să-i ordone tipului ăstuia, Riegel, să-l omoare pe 
avocatul american dacă Julius Abubaker nu semna contractul până a 
doua zi dimineaţă, la ora opt. 

În ceea ce-l privea pe Sir Donald, fusese doborât, dar nu învins. 
Avea un plan: intenţiona să se folosească de isteţimea sa, de abilităţile 
şi de experienţa de o viaţă ca să-i manipuleze pe cei din jurul lui şi, 
astfel, să obţină ceea ce nu putea de unul singur. Deşi era țintuit la 
pat, Donald Fitzroy plănuia să se răzbune crâncen pe cei care 
îndrăzniseră să le provoace suferinţă lui, familiei sale şi celui mai bun 
agent al său. 

Uşa dormitorului principal se deschise încet. Fitzroy dădu pe gât 
ultimele picături de coniac şi puse repede paharul pe noptiera de 
lângă pat. 

Claire intră precaută şi nesigură, apoi îl văzu şi traversă în fugă 
camera spre bunicul ei, pe care-l îmbrăţişă strâns. 

— Bună, drăguţo. Ce faci? 

— Sunt bine, bunicule Donald. Eşti rănit! 

— Am căzut pe scări, iubito; nu-ţi face griji. Ce face sora ta? 

— Kate e bine. Îi place aici. 

— ie nu-ţi place? 

— Nu. Mi-e frică. 

— De ce anume? 

— De toţi bărbaţii ăia. Sunt răi cu noi. Sunt răi cu mami şi cu tati. 

— Tu te porţi cum trebuie? 

— Da, bunicule Donald. 

— Bravo! zise bătrânul, uitându-se o clipă pe fereastră. Claire, 
draga mea, aş vrea să ne jucăm ceva. Ţi-ar plăcea? 

— Un joc? 

— Da. Unul dintre bărbaţii de aici... ne supraveghează. A venit 
dimineaţă cu mine în elicopter. Am auzit că tovarăşii lui îi spun Leary. 
Un irlandez. Ştii despre cine vorbesc? 

— Cel cu părul roşu? 

— Ele. 

— Da, bunicule. Stă pe un scaun la baza scării. 

— Chiar aşa? Ei bine, am observat că domnul Leary are un telefon 
în buzunarul jachetei lui largi, albastre. Nu cred că o poartă prin casă. 
E probabil într-un dulap, pe podea sau poate pe canapea, la parter. Mă 
gândeam că ne-am putea amuza pe seama domnului cu părul roşu. Te- 
ai putea strecura ca o pisicuţă şi să-i iei telefonul din buzunar. Crezi că 
poţi face asta? 

— Am văzut jacheta în cuier. Am văzut telefonul. Cred că-l pot lua 
când se duce în bucătărie să bea ceai. 

— Bravo. Te rog, încearcă s-o faci pentru bunicul Donald. După ce 


îl iei, vreau să-l ascunzi în buzunarul tău sau în pulover şi apoi să le 
spui paznicilor că vrei să mă vezi. 

— Dar dacă nu mă lasă? 

— Le poţi spune că eşti Kate. Te poţi preface? Spune-le că sora ta a 
venit să mă vadă şi nu e corect. 

— Dar nu semăn cu Kate, bunicule. 

— Crede-mă, draga mea, că sunteţi identice. Schimbă-ţi hainele, 
spune-le că eşti Kate şi că vrei să stai la palavre cu dragul şi bătrânul 
tău bunic. 

— Bine. Voi încerca să fur telefonul şi să mă strecor aici. 

— Nu e furt. E doar un joc, iubito. 

— Nu, nu-i un joc. Nu sunt mică; ştiu ce se întâmplă. 

— Da, normal că ştii. Bănuiam eu... Te rog, nu-ţi face griji. Totul 
va fi bine. 

— Unde e tati? 

Fitzroy făcu o pauză scurtă, dar pe chipul lui nu se citi nimic. Sir 
Donald îşi minţea agenţii de aproape o jumătate de veac, aşa că nu-i 
fu greu să-şi mintă nepoata. 

— E în Londra, iubito. Şi tu vei ajunge în scurt timp acasă. Acum 
fugi şi ai grijă! 


DOUĂZECI ŞI TREI 


Court lăsă camioneta la gara principală din Geneva - Gare de 
Cornavin —, aflată în cel mai nordic punct al oraşului. Parcarea în acel 
loc era doar o strategie. Când urmau să descopere vehiculul, iar Court 
ştia că asta nu avea să dureze prea mult, urmăritorii aveau să ia în 
calcul posibilitatea că pur şi simplu sărise în primul tren şi ieşise din 
oraş. Aveau să consume timp şi personal ca să investigheze încotro s- 
ar fi putut duce. 

Nu era mare lucru, dar parcarea lângă gară evita „să le spună” 
unde mergea, ceea ce ar fi fost evident dacă ar fi lăsat maşina în faţa 
adevăratului său obiectiv. 

Era frig şi senin, iar pe străzile largi ale oraşului cădeau ultimele 
frunze ale toamnei târzii. Porni spre sud, trecu de străzile pe unde îşi 
făceau veacul prostituatele şi de magazinele din cartierul roşu, 
traversă podul peste canalul ce ajungea în uriaşul lac Geneva şi îşi 
încrucişă drumul cu bancheri de vârstă mijlocie şi diplomaţi care se 
îndreptau spre cartierul roşu pe care-l lăsase în urmă. La cinci minute 
de pod, înspre sud, străzile largi şi moderne lăsau loc pasajelor pavate 
cu piatră cubică, iar buticurile se metamorfozau brusc în pereţi din 
piatră medievali pe măsură ce drumul se îndepărta de modernitate şi 
se întorcea în timp graţie clădirilor pitoreşti din centrul vechi. 

Gentry se opri să verifice harta atârnată pe peretele holului unui 
hotel, ascunzându-şi cât mai bine încheietura umflată, cu tăieturi, a 
mâinii stângi de privirile cuplului japonez de lângă el, şi apoi se 
întoarse în stradă. Urcă o alee şi ajunse în două minute în piaţa din 
faţa Catedralei Sfântul Petru. Aici erau turişti de sâmbătă, ale căror 
capete, priviri şi aparate de fotografiat erau îndreptate spre faţada 
impresionantei catedrale construite în urmă cu aproape o mie de ani. 
Court trecu pe lângă ei şi se strecură pe o străduţă laterală în partea 
sudică a catedralei. În stânga lui era un zid de piatră albă de vreo doi 
metri, în centrul căruia se afla o poartă mare din fier, prin care se 
întrezăreau o casă albă cu o grădină mică în faţă şi câte un castan 
mare de fiecare parte a intrării. Copacii păreau că se luptă pentru 
fiecare strop de lumină, în umbra catedralei care domina totul în faţa 
lor. Court intră în pasajul ce pornea din străduţa îngustă şi traversă 
tunelul îngust ce ducea în spatele casei albe. 

Aici, peretele avea două etaje. În jur, clădiri moderne: un salon de 
manichiură pe o parte şi o grădiniţă pe cealaltă. Câţiva turişti se 
plimbau pe stradă. 

Gentry observă imediat că e urmărit. De o femeie atrăgătoare, cu 
părul lung şi blond, care stătea la o masă de picnic dintr-un mic loc de 
joacă amenajat de-a lungul străzii comerciale. El se afla la douăzeci şi 


cinci de metri de ea, iar privirea necunoscutei era aţintită asupra casei 
albe din dreapta lui. 

Court se întoarse, traversă din nou tunelul pietonal şi-l urmă pe 
lângă zidul casei albe. Aici era o balustradă care facilita trecătorilor 
urcarea pasajului înclinat. Court se ajută de mâna dreaptă şi se căţără 
pe zid. Îşi trecu întâi un picior peste el, apoi pe celălalt şi sări, lăsând 
piciorul sănătos să preia mare parte din impactul cu pământul. Totul 
fu al dracului de dureros. 

Ajuns în mica grădină, văzu prin fereastră sistemul de securitate. 
Ştia cum să evite tot felul de dispozitive, dar acesta părea prea 
sofisticat pentru el. Ar fi avut nevoie de scheme, unelte şi timp. 

Se lăsă în jos pe lângă fereastră şi se ridică lângă uşa laterală. 
Scoase pistolul Beretta pe care-l luase de pe peron cu puţin înainte să 
părăsească gara din Marnand, lăsat acolo de polițistul municipal care 
murise. ÎI ţinu în jos, într-o parte, şi încercă uşa. 

Era descuiată. 

Pătrunse într-un hol şi apoi într-o bucătărie bine dotată. Luminile 
erau stinse aici, dar din camera alăturată se auzea televizorul. Lumina 
ecranului se reflecta în oglinda de pe hol şi Court putu astfel să 
înainteze. 

Pe un dulap din bucătărie văzu un pistol: un 1911, de calibrul 
patruzeci şi cinci. 

Un pistol american. 

Gentry traversă cu atenţie încăperea lungă. Luă pistolul şi-l vâri în 
pantaloni, la spate. Încheietura umflată îi răsplăti mişcarea cu un şoc 
electric care ajunse până la cot. Se întoarse în hol, mult mai încrezător 
acum, şi intră într-o cameră de zi spațioasă. 

Un televizor mare atârna deasupra unui şemineu în care trosneau 
buşteni de pin. 

Un bărbat stătea pe canapeaua din piele, cu spatele la Court şi 
privirea aţintită la televizor. 

Emisiunea era în franceză, dar imaginile prezentate erau destul de 
grăitoare pentru agentul american. Cu mai puţin de două ore în urmă, 
Court stătuse pe acelaşi peron. Vorbise cu tânărul poliţist care acum 
zăcea mort, cu faţa în jos, pe cimentul înzăpezit. Camera de filmat 
surprindea momentul în care silueta înţepenită era acoperită cu o 
prelată galbenă. 

Court scoase arma din toc. Nu mai era nimeni în preajmă. 

— Bună, Maurice. 

Bărbatul se ridică şi se întoarse. Era palid şi ridat, avea cel puţin 
şaptezeci de ani şi părea bolnav. Dacă apariţia lui Gentry în casa lui 
era o surpriză, nu o arătă. 

— Bună, Court. 

Engleză americană. 


— Nu-ţi pierde timpul căutând. Ţi-am luat arma. 

— Nu. Ai luat una dintre armele mele, zâmbi bătrânul, care scoase 
un revolver de sub cămaşă şi-l aţinti asupra pieptului intrusului. N-o ai 
şi pe asta. 

— Nu te credeam paranoic. Înainte nu erai la fel de grijuliu. 

— Chiar şi aşa, ar fi trebuit să îndrepţi pistolul spre mine înainte să 
te asiguri că nu sunt înarmat. 

— Aşa se pare. 

Bătrânul ezită câteva momente, dar revolverul nu tremură în 
mâinile lui. 

— La naiba, băiete! Te-am învăţat mai bine de atât. 

— Aşa e. Îmi pare rău, domnule, zise spăşit Gentry. 

— Arăţi ca dracu. 

— Am avut două zile grele. 

— Te-am mai văzut după zile grele şi n-ai arătat niciodată atât de 
rău. 

— Nu mai sunt puşti. 

— N-ai fost niciodată, zise bătrânul după ce îl privi lung. 

Întoarse apoi pistolul în mână şi i-l aruncă lui Court. Acesta îl 
prinse şi îl studie. 

— Un treizeci şi opt special al poliţiei. Celălalt e un 1911. Maurice, 
ştii că nu există nicio lege care să spună că dacă tu eşti bătrân, la fel 
trebuie să fie şi armele tale. 

— Pupă-mă în fund. Vrei o bere? 

Gentry puse revolverul subestimat pe canapeaua din piele. 

— Mai mult decât orice pe lume. 

Două minute mai târziu, stătea în bucătărie şi pe încheietura 
umflată avea o pungă mare cu afine congelate. Răceala îi ardea pielea, 
dar reducea umflătura. Încă mai putea mişca degetele, ceea ce 
însemna că mâna era cât de cât funcţională. 

Gazda lui era Maurice; doar Maurice. Court nu-i cunoştea numele 
adevărat, însă era sigur că nu e acesta. El era un vechi agent, primul 
instructor al lui Gentry în cadrul programului de antrenament al 
Diviziei de Acţiuni Speciale din Harvey Point, Carolina de Nord. Court 
ştia numai frânturi despre el şi despre trecutul lui. Ştia că îşi făcuse 
ucenicia în Vietnam, ucisese ţinte în cadrul programului Phoenix şi 
apoi petrecuse douăzeci de ani, în timpul Războiului Rece, ca spion în 
Moscova şi Berlin. 

Fusese trecut în rezervă de mulţi ani şi lucra ca instructor pentru 
CIA, când un condamnat pentru crimă în vârstă de douăzeci de ani 
fusese adus în sala lui cu vedere la Oceanul Atlantic. Gentry era 
arogant şi tăcut, peste măsură de necioplit, dar era inteligent, 
disciplinat şi zelos. În doi ani, Maurice îl transformase complet, apoi îi 
anunţase pe liderii operaţiunilor că puştiul era cel mai bun ucenic al 


lui. 

Asta fusese în urmă cu paisprezece ani şi de atunci drumurile lor se 
încrucişaseră rareori. După atacul din 11 septembrie, Maurice fusese 
reintrodus discret în joc, aşa cum se întâmplase cu toţi spionii buni 
ieşiţi la pensie. Din cauza vârstei şi a sănătăţii precare, fusese trimis la 
Geneva ca să lucreze în domeniul finanţelor pentru Direcţia Serviciilor 
Secrete a CIA. Cunoştinţele acumulate în patruzeci de ani despre 
activităţile bancare elveţiene şi despre bancheri, care ajutaseră 
numeroşi contabili pentru  corporaţiile-fantomă ale CIA, îl 
transformaseră în cel mai eficace casier al operaţiunilor de pe tot 
globul. 

Era o muncă uşoară — comparativ cu ceea ce făcuse în tinereţe —, 
însă nu era lipsită de pericole sau controverse. La scurt timp după ce 
Court fusese dat afară din Agenţie, Maurice fusese concediat. Ceva 
legat de nişte fonduri deturnate, dar Court nu crezuse nicio clipă 
povestea oficială. 

În Langley se vorbea că Maurice s-ar fi pensionat definitiv din CIA. 
Court nu era sigur nici de asta, nefiind sută la sută convins că Maurice 
nu l-ar fi turnat, ceea ce explica suspiciunea iniţială a ucenicului faţă 
de profesorul său. 

Maurice îi dădu lui Gentry o sticlă cu bere franțuzească, aşa că 
tânărul puse punga cu afine congelate în poală şi-şi sprijini încheietura 
de ea. Gheaţa îi mai amorţise durerea. 

— Eşti rănit grav? îl întrebă bătrânul. 

— Nu chiar. 

— Întotdeauna ai fost un nemernic dur. 

— Am învăţat de la cel mai bun să nu mă vait. Oricum, nu a mers 
niciodată în preajma ta. 

— Nu te-am văzut de şase ani. Era în Cipru, nu? 

— Da, domnule. 

— Ai văzut observatorul de afară? 

— Da. Fata cu cosiţe. 

— Bravo. E destul de bună, îmbrăcată ca o turistă. Sunt mulţi aici, 
în centrul vechi. Urăsc turiştii. 

— Chipuri efemere. 

— Exact! Court, fă-ţi o favoare. Dacă te retragi, mută-te într-un loc 
unde nu a pus piciorul niciun afurisit de turist. 

— Aşa o să fac. 

Maurice tuşi şi-şi drese glasul. 


— Au apărut ştiri noi. Nu sunt încă legate între ele, plutesc în eter, 
până se prinde cineva. Praga, Budapesta şi cele de azi dimineaţă, de la 
graniţa Austriei. Ştiam că se întâmplă ceva important, dar nu mi-am 
dat seama că ştiu cine sunt jucătorii până când, la unsprezece şi 
jumătate, au apărut să-mi fileze casa. Cam la o oră după aceea, toate 
posturile locale au început să difuzeze ştiri despre focurile de armă 
trase la nord de Lausanne. În momentul ăla mi-am dat seama că vii 
aici. 

— De unde ai ştiut că e vorba de mine? 

— Am pus lucrurile cap la cap: un bărbat vânat care 
supravieţuieşte; moarte şi distrugere în calea lui. Când am văzut 
cadavrele, mi-am spus: „Vine Court”. 

— lată-mă, confirmă americanul, privind sticla din faţa lui cu 
gândurile în altă parte. 

— Spune-mi că nu i-ai omorât tu pe bieţii poliţişti. 

— Mă cunoşti. N-aş ucide un poliţist. 

— Te cunoşteam. Oamenii se schimbă. 

— Eu nu m-am schimbat. Poliţiştii mă reţinuseră când a apărut o 
echipă. Am încercat să-i conving că nu mai eram eu cea mai gravă 
problemă a lor. Nu m-au ascultat. 

— Sunt mulţi cei care te vor mort, Court. 

— Nici tu nu eşti foarte popular zilele astea. Şi pe tine te-a ars CIA. 

— Nu s-a dat nicio directivă împotriva mea. Tu eşti cel pe care sunt 
porniţi. 

— Ştiu. Cu toate astea, n-a fost în regulă că ţi-au înscenat totul. Tu 
erai dintre cei cinstiţi. N-ar fi trebuit să-ţi păteze reputaţia, zise cu 
năduf Court, dar Maurice nu comentă. Cu ce te mai ocupi? 

— Cu finanţele, în sectorul privat. Gata cu spionajul. 

Court examină proprietatea valoroasă. 

— Se pare că-ţi merge bine. 

— Banii aduc bani sau nu ştiai? 

Tonul bătrânului era uşor defensiv. Court lipi sticla rece de 
încheietura umflată. 

— Îţi aminteşti de un tip de la Langley pe nume Lloyd? 

— Bineînţeles. Îmbrăcat elegant ca un amărât de căcănar, diplomă 
luată în Londra, la King's College, dacă nu mă înşel. Mi-a ieşit în cale 
în timpul unei operaţiuni în Cayman nu cu mult timp înainte să fiu 
„lucrat”. Un puşti inteligent, dar imbecil. 

— EI e băgat în toate belele astea. 

— Serios? Avea douăzeci şi opt de ani pe atunci; înseamnă că acum 
are vreo treizeci şi doi. Din câte am auzit, a plecat de la CIA în urmă 
cu un an. 

— Ce se întâmplă cu toţi băieţii buni? întrebă retoric Court. 

— Înainte de 11 septembrie eram un coş cu câteva mere stricate. 


După, am devenit o livadă. Acum sunt suficiente mere stricate cât să 
umple coşul. Aceeaşi Mărie cu altă pălărie; nicio surpriză. 

Sorbiră în tăcere din bere, relaxându-se, de parcă ar fi petrecut 
fiecare după-amiază de sâmbătă împreună. Maurice începu să 
tuşească, iar tusea se transformă într-o criză violentă. 

— Ce ai? îl întrebă Gentry când se linişti. 

Bătrânul îşi feri privirea şi apoi răspunse fără emoție în glas. 

— Plămânii şi ficatul; alege. 

— E rău? 

— Partea bună e că s-ar putea să nu mor de cancer la plămâni; e 
posibil să mă dovedească ficatul primul. Pe de altă parte, pot muri cu 
ficatul funcţional dacă îmi vine de hac cancerul la plămâni. Beau şi 
fumez de cincizeci de ani. 

— Îmi pare rău. 

— N-ai de ce. Eu n-aş schimba nimic, dacă ar fi s-o iau de la 
început. 

Începu să râdă, dar râsul se transformă imediat în tuse seacă. 

— Cât timp mai ai? 

— Comediantul Henny Youngman avea o glumă. „Doctorul îmi 
spune că mai am şase luni de trăit. Eu îi spun că nu-i pot achita nota 
de plată în timpul ăsta. El zice: bine, îţi mai dau şase luni.” 

Râsul lui deveni imediat o criză violentă care aproape îl sufocă. 

— Aşadar, şase luni. 

— Aşa mi-a spus în urmă cu şapte luni. 

— Nu-l plăti. 

Era umor negru, deşi Gentry nu se simţea în largul lui să facă 
glume despre moarte cu mentorul său. 

— Să revenim la tine. În ce te-ai băgat? 

— Are legătură cu un contract pe care l-am avut săptămâna trecută. 
Bănuiesc că am supărat pe cineva. 

— Tipul de culoare care a fost lichidat în Siria. Ali Baba sau cum îl 
cheamă... Tu ai fost, nu? 

— Abubaker, îl corectă Court, dar nici nu infirmă, nici nu confirmă. 

Maurice se mulţumi să ridice din umeri. 

— Trebuia să dispară. Ţi-am urmărit cariera. Toate misiunile tale 
au avut un scop clar. Nu numai că au fost foarte bine executate, dar 
au fost morale, juste. 

— Spune-i asta şi lui Lloyd. 

— Mulţi spun că tu te-ai ocupat de treaba din Kiev. 

— Aşa se spune. 

— Şi? 

Sună telefonul şi bătrânul întinse mâna uscăţivă să ridice 
receptorul. Ochii lui se măriră un pic când i-l întinse tânărului său 
musafir. 


— E pentru tine. 


DOUĂZECI ŞI PATRU 


— Rahat, făcu Gentry, luând receptorul. Da? 

— Court? Sunt Don. 

— Ce vrei? 

— Fi nu ştiu că te sun. Am pus-o pe Claire să şterpelească un 
telefon de la un paznic din castel. Aşchia nu sare departe de trunchi, 
nu? 

Gentry strânse din dinţi şi Maurice îi dădu altă sticlă cu bere. 

— Care mama dracului e problema ta, Don? Claire nu e o iscoadă 
irlandeză! N-o poţi folosi ca pe unul din agenţii tăi! E o copilă! E 
familia ta! 

— Situaţiile disperate cer măsuri disperate, prietene. A fost 
extraordinară. 

— Nu-mi place. 

— Vrei să-ţi dau informaţii din interior sau nu? 

— Cum mă pot folosi de ceea ce îmi spui? De unde ştiu că nu 
continui să... 

— L-au ucis pe Phillip, Court. Claire a încercat să fugă. Nemernicii 
mi-au împuşcat băiatul, care fugise după copilul lui. 

— Iisuse! 

— Mda... 

— Îmi pare rău. De unde ai ştiut că sunt aici? întrebă Gentry după 
o pauză. 

— Lloyd ştie că eşti în Geneva. 

— Mi-am imaginat că focurile de armă trase în drum spre Zürich l- 
au avertizat. 

— Exact. Mi-am stors creierii ca să înţeleg ce faci acolo. Ştiu că eşti 
prea deştept ca să te foloseşti de cineva din Reţea. Apoi mi-am amintit 
că era un vechi agent-bancher în Geneva, care a făcut parte din 
Divizia de Acţiuni Speciale şi a pregătit oameni, şi mi-am imaginat că 
ai avut de-a face cu el în trecut. Am dat câteva telefoane şi i-am aflat 
numărul. 

— Cum de poţi vorbi la telefon fără ca ei să ştie? 

— Ei cred că m-am dat bătut. Stau în pat după ce am fost 
înjunghiat şi mi-a spart dinţii cretinul de Lloyd. A încercat să mă 
doboare, dar a făcut treabă de rahat. Nu e în stare nici să tortureze în 
mod onorabil pe cineva. M-au lăsat în patul de la etaj ca pe o legumă, 
un bătrân supus. Dar n-am capitulat, Court. Asta a fost intenţia mea 
când credeam că singura şansă ca familia mea să trăiască era să mori 
tu. Recunosc. Acum ştiu al dracului de bine că singura şansă pentru 
familia mea este să ajungi tu aici. Să te ajut prin toate mijloacele să 
loveşti locul ăsta cât de tare poţi, cu tot ce ai. 


— De acum înainte să nu mai implici fetele. Poţi să faci asta? Sunt 
doar nişte copii. 

— Ai cuvântul meu de onoare. 

— Lloyd chiar deţine documentele despre care vorbea? 

— Are dosarul tău de personal de la CIA şi alte câteva. Pe hârtie şi 
pe calculator. Le-a adus din Londra, ca să te atragă şi să fie sigur că 
vei veni. 

— De ce face asta? 

Fitzroy îi povesti totul despre LaurentGroup şi despre cererile lui 
Abubaker. Despre Riegel, despre oamenii din Minsk şi iscoade. Despre 
echipele aduse de la o mulţime de agenţii din Lumea a Treia. Toţi 
trimişi după el pentru o recompensă de douăzeci de milioane de 
dolari. 

Pe măsură ce Sir Donald îi dezvăluia informaţiile pe care le avea 
despre operaţiunea împotriva lui Gentry, Maurice scoase o cutie 
albastră dintr-un dulap şi o puse pe masa din bucătărie, în faţa lui 
Court. Bătrânul finanţist, fost operator în cadrul Serviciilor Secrete, 
curăță cu antiseptic tăieturile tânărului său protejat, după care se 
folosi de un gel răcoritor pentru a pregăti o compresă pe care o 
înfăşură strâns în jurul încheieturii mâinii stângi. Era o îngrijire 
atentă, făcută de cineva care avea o pregătire evidentă în tratarea 
rănilor. 

Court vorbi abia după ce Fitzroy încheie raportul. 

— Nu pot să cred că ar trece prin toate astea numai pentru un 
contract. Am înţeles, zece miliarde de dolari înseamnă mult caşcaval, 
dar încep să cred că e vorba despre ceva mai mult, din moment ce 
Abubaker condiţionează cu atâta siguranţă semnarea contractului. 

— Sunt de acord cu tine. Schimbul de focuri cu poliţiştii elveţieni... 
O companie ca LaurentGroup a riscat mult, chiar dacă a făcut-o prin 
intermediul venezuelenilor. 

— La mijloc e mai mult decât un contract. Vezi ce poţi afla despre 
asta, Don. 

— O să vorbesc cu Riegel; e ceva mai raţional decât Lloyd. 

— Bun. Păstrează telefonul. 

— Există vreo posibilitate să te contactez cât timp eşti în mişcare? 

— Se întâmplă să ai un telefon prin satelit pe care să-l pot 
cumpăra? îl întrebă Court pe Maurice. 

Bătrânul râse şi apoi dispăru pe hol, fiecare pas fiind însoţit de un 
acces de tuse. Câteva minute mai târziu reveni cu un telefon, un 
Motorola Iridium, foarte familiar lui Gentry. Folosit de spioni, soldaţi 
şi mari aventurieri, aparatul nu era mai mare decât un telefon celular 
obişnuit. Husa transparentă îl proteja de şocuri, apă şi chiar de 
explozia unei bombe. Court îl luă, dând apreciativ din cap. Numărul 
era notat pe spate şi Court i-l dictă lui Fitzroy, apoi vârî aparatul în 


buzunar. 

După ce reciti numărul, bătrânul englez făcu o pauză înainte să 
vorbească din nou. 

— Court, băiete, mai e ceva. După ce va lua sfârşit povestea, după 
ce îi vei ucide pe toţi cei care te ameninţă, te voi contacta şi-ţi voi da 
o adresă. E un loc micuţ unde te vei putea mişca fără griji. Vei 
descoperi o cabană mică, cu o singură cameră. Eu te voi aştepta acolo, 
aşezat pe scaun, dezbrăcat până la chiloţi, cu mâinile întinse pe masă. 
Recompensa pentru ceea ce ţi-am făcut şi pentru ajutorul tău va fi 
viaţa mea. Nu ştiu cât te va consola, dar poate te va ajuta. Îmi pare 
rău pentru tot ce ţi-am făcut în ultimele patruzeci şi opt de ore. Am 
fost disperat. N-am făcut-o pentru mine, ci pentru familia mea. 
Salvează-i şi pot muri liniştit. Court... Mai eşti acolo? 

— Ai grijă de fete, Don. Fă asta pentru mine şi ne socotim când se 
termină. 

După ce-i dădu telefonul lui Maurice, Cameleonul termină a doua 
bere. Şterse apoi amprentele de pe sticlă cu o cârpă, se duse la 
fereastră şi se uită pe după draperie. 

— Te descurci cu ea după ce plec? 

— Stă pur şi simplu acolo. Cred că mă descurc; încă nu sunt mort. 

— Vei trăi mai mult ca noi. 

— Venind din partea ta, fiule, nu mă ajută prea mult, glumi 
bătrânul, după care tonul lui deveni patern. Cu ce te pot ajuta? 

— Trebuie să fac... „ceva” în nordul Franţei. Trebuie să ajung acolo 
şi să rezolv treaba până mâine-dimineaţă, la prima oră. 

— Nu eşti în stare să... 

— Nu contează. Trebuie să mă duc. 

— Ai nevoie de bani? 

— Câţiva, dacă te poţi lipsi de ei. 

— Bineînţeles că-ţi pot da. Ce altceva îţi mai trebuie? 

— Voi lua 45-ul, dacă mai ai încărcătoare. 

Maurice chicoti, deşi boala din plămâni părea să se agraveze chiar 
în timp ce vorbea. 

— Probabil că te-ai răni cu o armă mare ca asta. Nu le mai fac ca 
pe vremuri. Asta e jucăria mea. O să-ţi aduc ceva mai contemporan. 

— Speram să ai pregătit un kit de urgenţă pentru zile negre. Eu n- 
am de niciunele, aşa că e binevenit orice echipament de care te poţi 
lipsi. 

— Am la câteva străzi distanţă, pentru situaţii neprevăzute. Din ce 


mi-ai spus, te califici pentru asta. 

— Apreciez gestul tău. 

— Orice pentru cel mai bun elev al meu, mai zise Maurice, după 
care dispăru din nou în holul lung. 

Reveni după câteva minute cu un teanc de euro pus într-un plic şi o 
cheie pe un lanţ. Scrise o adresă pe plic şi i-l dădu lui Court. 

— Cred că vei fi mulţumit de echipament. Mai bei o bere? 

— Mi-ar plăcea, dar ar fi mai bine s-o iau din loc. 

— Am înţeles. 

Maurice îi dădu nişte antiinflamatoare pe care Gentry le înghiţi cu 
ultimele picături de bere şi apoi merseră împreună la uşa din spate. 

— Mi-ar plăcea să-ţi spun că ne vom revedea, zise Court. Dacă trec 
de ziua de mâine, voi fi nevoit să stau ascuns o vreme. Dacă nu-i 
achiţi medicului nota de plată, poate că într-o zi vom mai bea o bere 
împreună. 

Maurice zâmbi, dar de data asta nu mai râse. 

— Sunt pe moarte, Court, n-are rost să umblu cu cioara vopsită. N- 
o s-o fac mai frumoasă decât e. 

— Te pot ajuta cu ceva? Vrei să caut pe cineva? Să am grijă de 
cineva după ce nu vei mai fi? 

— Nu e nimeni: nici familie, nici prieteni. A fost numai Agenţia. 

— Cunosc sentimentul. 

Timpul petrecut cu mentorul lui fusese benefic pentru Gentry, 
deoarece avea foarte rar ocazia să stea de vorbă cu cineva care trecuse 
prin situaţii similare. Era însă şi deprimant, deoarece Court se vedea 
în ochii obosiţi şi plini de cinism ai bătrânului şi ştia că, deşi nimănui 
nu-i plăcea să îmbătrânească, în profesia lor nu puteai decât să speri 
că vei supravieţui până a doua zi. 

Era asta o realizare? 

— Poţi să faci ceva pentru mine, zâmbi Maurice. După ce ieşi din 
mizeria în care ai intrat, vreau să pleci undeva pe o insulă exotică. 
Atunci când vei citi în ziare despre moartea în Elveţia a unui bătrân 
bancher american căzut în dizgrație, vreau să te duci în cârciuma 
preferată, să găseşti o fată şi să bei toată noaptea cu ea. Vorbesc 
serios. Treci peste asta şi vezi-ţi de viaţă. Mai există colţuri de lume în 
care nimănui nu-i pasă de trecutul tău. Du-te acolo. Cunoaşte pe 
cineva. Trăieşte ca un om. Fă asta pentru mine, puştiule. 

— O să încerc. 

— Într-o zi, îţi vei da seama. O să crezi că ai lăsat în urmă trecutul, 
că e mort şi îngropat, dar nu e aşa. A rămas undeva şi va ieşi la iveală 
când vei sta singur într-o cameră tăcută. Vei fi doar tu, cu amintirile şi 
afurisitele de fantome ale celor pe care i-ai ucis. 

— Maurice, trebuie să plec. 

— Ştiu că nu te pot împiedica să faci ce ai de făcut, dar gândeşte-te 


la vorbele mele. Toate rahaturile pe care le-ai învăţat de la mine în 
Harvey Point... Cu cât le vei uita mai repede şi vei urma ce ţi-am spus 
acum, cu atât vei trece mai repede peste crimele care te apasă. 
Sfârşitul predicii, puştiule. 

Îşi strânseră mâinile şi chipul lui Court redeveni impenetrabil. Vâri 
teancul de bani în buzunarul pantalonilor şi telefonul în buzunarul 
jachetei, apoi se îndreptă spre uşa din spate. Se uită prin storuri spre 
pasajul medieval şi observă că ceva nu era în regulă. 

— Ce e? întrebă Maurice, sesizând nesiguranța protejatului său. 

— Verifică în spate. Vezi dacă mai e fata acolo. 

Maurice traversă holul, intră în camera de zi şi strigă: 

— Aplecat. 

— Au luat-o. 

— Cine a luat-o? 

— Urmăritorii mei. 

— Pentru că nu o vor acolo când va deveni zgomotos. 

— Exact. 

— Au ajuns aici? întrebă Maurice când reveni lângă Gentry. 

— Nu aici, dar pe aproape, confirmă Cameleonul, îi simt. Maurice, 
nu-mi spune că m-ai trădat! 

— Niciodată, Court! 

— Te cred, zise bărbatul după o pauză scurtă, Iartă-mă. 

— Ai idee cine e afară? 

Cei doi blocară uşile cu un dulap greu şi cu o bibliotecă. 

— Dumnezeu ştie. În ultimele trei zile au fost pe urmele mele toţi 
ucigaşii posibili, marţienii mai lipsesc. 

— În cazul ăsta, sunt ucigaşii marţieni. Am auzit că sunt nişte 
nenorociti. Poţi ieşi din pod prin spaţiul de aerisire. Împingi capacul şi 
ar trebui să te poţi strecura pe acolo. Vei ajunge în podul grădiniţei 
din spatele casei mele. Sâmbăta e închisă, iar subsolul clădirii dă în 
salonul de manichiură de alături. Ţi-ar prinde bine o manichiură, dar 
încearcă să rezişti tentaţiei. Strecoară-te pe uşa din față pe Rue du 
Purgatoire şi apoi ia-o pe alee, pe Rue d'Enfer. 

— Cum rămâne cu poliţiştii? 

— Cea mai apropiată secţie e la Palatul de Justiţie, dar nu 
comunică şi cu poliţiştii de frontieră. Ar fi mai bine să nu intervină, ca 
să evităm o baie de sânge. 

Gentry îl privi nemişcat pe Maurice. 

Bătrânul râse cu greutate, respirând şuierător. 

— Am stabilit de ceva timp ruta de evadare. Pentru mine, în cazul 
în care aveam nevoie. În urmă cu câteva luni l-am pus pe băiatul unui 
vecin să testeze gura de aerisire. Nu e nicio problemă. Du-te. 

— Vino cu mine. 

— Nu o să-mi vâr fundul bătrân acolo. Nu fug de nimeni. Acum, 


du-te! 

— Maurice, în câteva secunde va năvăli în casă o echipă de ucigaşi. 
Vor şti că m-ai ajutat şi vor face totul ca să obţină informaţii de la 
tine. 

Bătrânul zâmbi şi ridică umerii. 

— Niciodată nu mi-a fost frică de moarte, Court, dar nu suport 
gândul că aş muri degeaba. Dacă aş fi încasat un glonţ în Vietnam ca 
fiecare prieten pe care l-am avut acolo, moartea mea ar fi fost 
onorabilă. Adică, ţinând cont de ce am făcut atunci, dacă înţelegi ce 
vreau să spun. Dar să stau aici, în casa mea din Geneva, schimbând 
posturile de televiziune şi aşteptând momentul când îmi cedează 
plămânii sau ficatul... Nu-i nimic nobil în asta. 

— Ce vrei să spui? 

— Că voi muri pentru tine, puştiule. În ultimii patru ani ai dat 
lovituri mai justificate decât oricare alt om din Agenţie şi meriţi să fii 
ajutat atunci când eşti la pământ. 

Gentry nu ştia ce să răspundă la asta, aşa că nu zise nimic. 

— N-o da în bară, băiete, continuă bătrânul. Îi voi ţine pe loc, 
poate voi rupe şi un nas, două în timpul ăsta. Nu promit, dar voi 
încerca să le subţiez rândurile. 

— Nu te voi uita niciodată. 

— Dacă trec de pază şi ajung în Rai, voi pune o vorbă bună la El 
pentru tine. Să văd dacă-ţi pot salva fundul şi în viaţa de dincolo. 

Urmă o îmbrăţişare stânjenitoare între cei doi bărbaţi ale căror 
gânduri erau îndreptate spre iminenta acţiune. 

— Mai e ceva, zise Maurice. Sper că-ţi vei aminti de mine într-o 
lumină favorabilă. Să nu crezi ceva rău despre mine dacă... dacă afli 
că am făcut câteva greşeli de-a lungul timpului. 

— Eşti eroul meu şi aşa vei rămâne pentru totdeauna. 

— Mulţumesc, puştiule. 

De afară se auziră frânele unei maşini. 

— Pleacă! 

Gentry strânse umărul bătrânului fragil şi, fără un cuvânt, se agăţă 
de căpriorul de deasupra lui. Se ridică în pod, mişcare care-l făcu să 
simtă valuri de durere în coasta fracturată şi în încheietura umflată. 
Tocmai punea la loc bucata de teracotă când uşa de la intrare se izbi 
de dulap. 

Maurice se întoarse şi se duse în bucătărie pe cât de repede îi 
permiteau picioarele bătrâne şi plămânii bolnavi. Încă o lovitură 
sparse uşa. Bătrânul apucă zdravăn imensul aragaz industrial şi-l 
împinse înapoi cu câţiva centimetri dintr-o smucitură. Încercă disperat 
să ajungă cu mâna undeva în spatele cuptorului, întinzându-şi la 
limită trupul bătrân, dar nu reuşi să-şi atingă obiectivul, aşa încât îşi 
roti privirea prin cameră să găsească un fel de prelungitor. 


Sud-africanii făceau parte din Agenţia Naţională de Informaţii a 
ţării lor. Liderul celor şase asasini stătea în curtea casei albe, cu arma 
Benelli pe umăr, în timp ce oamenii lui dădeau lovitura finală uşii 
baricadate. Pregătirea pe care o aveau îi făcea să se mişte eficient în 
clădirea cu două etaje. Se despărţiră în două grupuri în mijlocul 
primei camere. Un grup intră în bucătărie şi găsi un bătrân care stătea 
la masă, cu mâinile deasupra capului, degetele încrucişate, privirea 
spre perete — imaginea supunerii. Unul dintre bărbaţi îl trânti cu 
brutalitate pe podea şi-l percheziţionă în spaţiul îngust. La betelia 
pantalonului găsi un pistol pe care-l aruncă în chiuvetă. 

— Pistolul ăsta e un obiect veritabil de anticariat, idiotule! îi spuse 
bătrânul, în timp ce alţi doi sud-africani îl trânteau brutal înapoi pe 
scaun. 

ÎI traseră cu tot cu scaun în camera de zi şi aşteptară până când 
ceilalți membri ai echipei anunţară că nu mai e nimeni în casă. 

Când se strânseră cu toţii, bătrânul îi privi cu atenţie. 

— Sud-africani, zise el, după ce le auzise accentul. 

— Unde e Cameleonul? întrebă liderul. 

— Uită-te la oamenii tăi, ignoră Maurice întrebarea. Trei albi şi trei 
negri. Abanos şi fildeş. În trecut, voi, albinoşii, i-aţi fi bătut pe tuciurii, 
nu-i aşa? Cred că vă lipseşte apartheidul. 

— Unde e Cameleonul? repetă liderul. 

— Ah, dar conducătorul operaţiunii e alb. Încă mai funcţionaţi aşa? 
Proprietarii plantaţiei i-au băgat pe sclavi în închisoare şi tot le dau 
ordine. Am dreptate? 

Unul dintre bărbaţii de culoare ridică arma, un Uzi, ca să-l lovească 
pe Maurice în faţă. 

— Stop! urlă liderul. Încearcă să ne ţină pe loc ca să scape băieţaşul 
lui. Nu ţine, bătrâne. Aşadar... Unde e Cameleonul? 

— Ăsta e momentul în care întreb „Cine-i ăsta?”. 

Liderul se încruntă şi începu să vorbească nervos, cu puternic 
accent afrikaans. 

— Şi ăsta e momentul în care omul meu te loveşte în faţă fiindcă ai 
tupeu în loc să răspunzi, încheie el, făcându-i un semn cu capul 
bărbatului de culoare de lângă el. 

Patul armei se izbi de maxilarul americanului, smucindu-i capul pe 
spate. 

— Hai să încercăm din nou, nenorocitule. Unde s-a dus? 

Maurice scuipă pe podea sânge şi o bucată din buză. 


— Nu-mi amintesc. Am ajuns la o vârstă la care începe să mă lase 
memoria. Uit tot, înţelegi? E nasol să îmbătrâneşti. 

După câteva secunde, liderul îi urlă în faţă: 

— Nu te mai întreb de două ori. Cameleonul a fost aici. Unde e 
acum? 

— Îmi pare rău, tinere. Te-ar deranja dacă aş merge la toaletă? 

Liderul se uită la subordonatul său. 

— Loveşte-l din nou pe nenorocit. 

— A plecat şi nu-l veţi găsi, zise repede Maurice. 

— Îl voi găsi, se răsti sud-africanul. Îl voi găsi şi-l voi ucide. 
Reputația lui nu-i altceva decât o mare vrăjeală. 

Maurice râse şi tuşi. 

— N-ai idee câţi dintre cei care au spus acelaşi lucru putrezesc 
acum într-o cutie din lemn de pin. 

— Eu n-o să fiu unul dintre ei, amice. 

— În acest punct, recunosc că sunt de acord cu tine. Nu o să 
rămână prea mult din tine ca să umple un coşciug. Nu trebuie să-ţi 
faci griji: am auzit că firmele mortuare din Geneva sunt extrem de 
sârguincioase. Cu un pic de noroc, ar putea salva un strop de grăsime 
din tine, suficient cât să umple urna care va sta pe poliţa şemineului 
mamei tale. 

— Despre ce dracu” vorbeşti, nebunule? 

— Spun numai că viitorul tău pare trist, prietene, dar am şi o veste 
bună. 

Sud-africanul se uită sugestiv la oamenii lui — vorbea cu un nebun. 

— Îţi fac jocul, şefule. Care e vestea bună? 

— Viitorul tău trist nu va fi îndelungat, zâmbi Maurice, după care 
începu să se roage pentru iertarea păcatelor. 

Tocmai atunci se auzi vocea Tehnicianului şi cei şase bărbaţi îşi 
acoperiră căştile cu mâinile, ca să audă mai bine. 

— Supraveghetorul patruzeci şi trei raportează că subiectul tocmai 
a ieşit din salonul de manichiură din spatele casei. E pe jos şi se 
îndreaptă spre vest. 

Liderul sud-african dădu din cap, după care îşi îndreptă atenţia 
asupra lui Maurice. 

— Veştile bune vin de peste tot, tataie. Nu va trebui să te torturăm 
ca să aflăm unde e. 

Maurice nu întrerupse rugăciunea, iar liderul ridică din umeri, puse 
arma în pieptul bătrânului şi trase. 

În clipa aceea, sud-africanul sări în aer şi zbură cu spatele prin 
bucătărie. Avea gâtul rupt, iar pielea de pe mâini şi de pe faţă îi ardea. 
Ceilalţi cinci împărtăşiră aceeaşi soartă, deşi în spaţiul strâmt trupurile 
lor nu avură prea mult spaţiu să zboare. 

Maurice muri pe loc din cauza rafalei care-l lovise în piept de la 


mică distanţă. 

Pompierii care urmau să ajungă mai târziu la faţa locului aveau să 
constate că dezastrul fusese produs de o scurgere masivă de gaze şi că 
fusese o problemă la sursa de alimentare a cuptorului industrial. Era 
un eveniment nefericit, dar obişnuit, care apărea deseori în case vechi 
ca aceasta. După câteva ore, timp în care fusese stins incendiul şi 
spuma se scursese, investigatorii care examinau cadavrele începură să- 
şi pună semne de întrebare. Cele şapte trupuri arse, imposibil de 
identificat, nu dădură la iveală multe informaţii. Ce era însă 
neobişnuit era numărul mare de arme de lângă ele, lucru cel puţin 
ciudat pentru un orăşel liniştit ca Geneva. 


DOUĂZECI ŞI CINCI 


La cinci minute după ce ieşi din salonul de manichiură, Cameleonul 
o porni spre vest pe Rue de Marche, căutând adresa scrisă pe 
cartonaşul pe care-l ţinea în mână. Începuse să plouă mărunt şi asta îl 
împiedica să vadă numerele caselor. Abia cotise spre nord, pe Rue du 
Commerce, când auzi vuietul unei explozii în spatele lui. 

Se opri în loc la fel ca trecătorii din jurul său. Spre deosebire de ei, 
Gentry nu se răsuci. După câteva secunde cât stătuse încremenit în 
ploaie, plecă mai departe şi continuă să înainteze cu capul şi umerii 
uşor plecaţi. 

Văzu o „umbră”, aşa că intră pe Rue du Rhone, un mic pasaj 
pietonal acoperit, unde-şi pierdu urma prin mulţimea din faţa unui 
McDonald's. 

Câteva minute mai târziu zări un garaj individual în spatele unei 
parcări subterane aflate sub Rue de la Confederation. Era sâmbătă 
după-amiază, în zonă era pustiu, iar cheia pe care i-o dăduse Maurice 
deschise cu un scârţâit uşa glisantă. 

Praful din interior se amestecă în nările lui cu mirosul de ulei de 
motor. Pipăi pereţii şi descoperi un comutator, înainte să se lovească 
de un obiect mare de pe podea. Din tavan atârna un fir de care era 
ataşat un bec. 

Lumina puternică îl zăpăci preţ de o clipă, apoi se grăbi să tragă 
uşa şi să se închidă în încăpere. Când se întoarse, descoperi că obiectul 
mare din mijlocul garajului era un automobil acoperit cu o prelată. 

Maurice nu pomenise nimic despre o maşină şi Gentry se întrebă 
dacă nu cumva nimerise în alt garaj. 

Trase prelata şi o lăsă să cadă pe podea. 

În faţa lui stătea o limuzină mare şi neagră, un Mercedes S-Class cu 
patru uşi şi cu tapiţerie din piele neagră. 

Court estimă preţul vehiculului la peste o sută de mii de dolari. 

— Mulţumesc, Maurice, murmură el. 

Deschise portiera de pe partea şoferului şi văzu cheile în contact. 
Privind bordul, observă că maşina parcursese puţin peste şapte sute de 
kilometri. Era o minunăţie şi, datorită ei, drumul de opt ore până în 
Normandia ar fi fost mai scurt şi mai confortabil, deşi erau şi alte 
modalităţi de a călători. Nu, acum îi trebuiau arme. În Europa era mai 
dificil să găseşti aşa ceva decât un mijloc de transport. 

Cu speranţă în suflet, deschise portbagajul Mercedesului. 

Patru cutii mari din aluminiu erau aşezate una lângă alta. Court 
trase una, o deschise şi pe buze îi apăru un zâmbet. 

Artilerie grea. 

— Maurice... eroul meu. 


Înăuntru se afla un pistol-mitralieră HK-MP5, bine uns, aşezat într- 
un ambalaj de protecţie din spumă, patru încărcătoare cu câte treizeci 
de gloanţe de nouă milimetri, una lângă alta şi două grenade de 
fragmentare, câte una de fiecare parte a armei automate. 

Încărcă pistolul-mitralieră, îl armă, apoi îl puse pe scaunul din faţă 
al maşinii împreună cu celelalte încărcătoare. 

A doua cutie conţinea două grenade normale şi alte două de 
diversiune pentru dezorientarea inamicului, doi explozivi folosiţi la 
spargerea uşilor şi un cub mic de exploziv plastic, cu fitilul de rigoare. 
Pentru moment, Court lăsă acest echipament în portbagaj. 

În următoarea cutie lucioasă găsi un GPS portabil, două walkie- 
talkie şi un laptop. Toate astea ajunseră pe bancheta din spate. 

În ultima erau două pistoale Glock de nouă milimetri şi patru 
încărcătoare pline. Tot aici găsi o centură şi două curele cu tocuri de 
armă ce se fixau pe pulpe. 

Pe coapsa din dreapta urma să ţină un Glock, iar pe cea din stânga, 
încărcătorul pentru arma automată şi cel pentru pistol. 

Mânat de o presimţire, se aplecă şi ridică mocheta din portbagaj. 
Aici mai descoperi încă o armă — o carabină AR-15. Lângă roata de 
rezervă era o cutie din plastic cu trei încărcătoare pline cu cartuşe de 
calibru 233 — în total, nouăzeci. 

Court avu nevoie de câteva minute ca să pornească telefonul şi să 
se familiarizeze cu GPS-ul. În tot acest timp, la o distanţă de cinci sute 
de metri, dinspre casa lui Maurice, se auzeau sirenele maşinilor de 
poliţie, pompieri şi ambulanţe. 

Stând în ascunzătoarea cu arme, Gentry deduse două lucruri despre 
fostul său mentor. În primul rând, că, deşi nu mai făcea parte din CIA 
şi trăia în văzul lumii, avea motive să creadă că îi trebuiau armele ca 
să iasă dintr-o situaţie dificilă. 

În al doilea rând, dacă lua în considerare automobilul de top şi 
cantitatea şi calitatea armamentului, Gentry începea să creadă că 
zvonurile despre mentorul său erau adevărate: probabil că într-adevăr 
delapidase fonduri de la CIA. 

Maurice ştiuse cu siguranţă că Gentry îşi va da seama şi, cu toate 
astea, îi oferise protejatului său toată rezerva lui. Era dorinţa unui 
muribund ca elevul său să se folosească de ea ca să fugă, să reuşească 
în misiune şi să nu-l judece prea dur. 

Când părăsi garajul, privind drept înainte prin parbrizul fumuriu şi 
observând primele echipaje ce se îndreptau spre locul crimei din Rue 
de l'Évêché, emoţiile lui Gentry erau contradictorii. El nu-şi însuşise în 
viaţa lui vreun ban care nu i se cuvenea; nici măcar atunci când 
lucrase pentru mafioţi sau traficanţi de droguri. Era asasin, dar nu hoţ. 
Îl dezamăgise faptul că Maurice furase de la Agenţie, dar, în cele din 
urmă, avea de gând să folosească o parte din bunurile obţinute cu 


banii delapidaţi. Dintr-odată, era şi idealist şi pragmatic. Fapta lui 
Maurice era greşită, însă nu avea de gând să-l judece prea dur pe 
fostul lui mentor. Mai mult, voia să răscumpere greşeala bătrânului şi 
să folosească fiecare afurisit de glonţ ca să salveze trei vieţi 
nevinovate în Normandia şi să recupereze dosarele de personal ale 
celor din Divizia de Acţiuni Speciale. 

Riegel stătea în spatele Tehnicianului, iar Lloyd era în stânga lui. 
Tânărul cu coadă de cal era aşezat la birou, în faţa monitoarelor, cu 
căştile puse pe urechi. 

După expresia de pe chipul tânărului britanic, cei doi îşi dădură 
seama că lucrurile nu stăteau bine. 

— Sursele locale au confirmat că toţi sud-africanii sunt morţi. La 
adresa unde se opriseră a avut loc o explozie puternică. Se pare că a 
fost o scurgere de gaze. Fără îndoială că explozia a fost provocată de 
un foc de armă. Pompierii încă intervin la stingerea incendiului; nu au 
numărul exact al morţilor, dar au confirmat că nu există 
supraviețuitori. Au fost multe decese. 

— Gentry? întrebă Lloyd. 

— Nu. A fost văzut părăsind clădirea cu câteva minute înainte de 
explozie. 

— Cine l-a văzut? 

— O „umbră” care l-a pierdut în mulţime. 

— Serios? urlă Lloyd. Trebuie să-l omor cu mâna mea? 

Riegel scoase telefonul din buzunar, formă un număr şi aşteptă. 

— Eu sunt. Am nevoie de un elicopter. Ia următoarele lucruri şi 
vino aici înainte de lăsarea serii: camere de termoviziune, detectoare 
de mişcare, senzori de teledetecţie, monitoare şi cabluri. Le ai pe 
toate? Mai e ceva. Găseşte-i pe Serge şi pe Alain şi urcă-i în elicopter. 
Spune-le să ia tot ce au nevoie ca să instaleze un zid electronic de jur- 
împrejurul Castelului Laurent. 

— Ce a fost asta? întrebă Lloyd după ce Riegel încheie convorbirea. 

— Echipament de supraveghere electronică. Oameni care să-l 
instaleze şi să-l monitorizeze. 

— Pentru ce? 

— Pentru Gentry. Diseară. 

— Mai sunt încă patru sute optzeci de kilometri şi treizeci şi cinci 
de oameni între noi şi el. Doar nu crezi cu adevărat că o să ajungă 
până la castel, nu? 

— E responsabilitatea mea să mă asigur că moare. Indiferent că se 


va întâmpla în Geneva, în Alpii francezi sau pe pajiştea asta, e datoria 
mea să salvez operaţiunea. Voi folosi fiecare instrument, orice fel de 
tehnologie, fiecare trup şi armă pe care le pot pune între punctul unde 
se află el acum şi destinaţia finală. 

Tehnicianul se uită în sus la cei doi şi, pentru prima dată, i se făcu 
frică. 

— Nimeni nu a zis că ar putea ajunge aici... Pentru numele lui 
Dumnezeu, eu nu lucrez pe teren... 

— Consideră-te promovat, zise cu răceală Riegel şi tânărul britanic 
îşi îndreptă din nou atenţia către monitoare. 

Riegel luă apoi legătura cu lunetistul belarus şi-i ceru să li se 
alăture, lui şi lui Lloyd, în grădina din spate. Lunetistul veni lângă 
fântână, cu puşca Dragunov atârnată peste piept. Trecură cu toţii peste 
iarba plină de sânge şi se îndreptară spre livada care începea la 
capătul grădinii şi se întindea pe câteva sute de metri până la zidul 
înalt din piatră ce înconjura proprietatea. 

Riegel şi lunetistul adulmecară în jur, apoi îngenuncheară în iarbă 
şi verificară totul cu atenţie. Lloyd stătea acolo plictisit şi enervat. 
Riegel vorbi cu lunetistul în rusă, în timp ce avocatul continua să 
privească în zare, spre livadă. 

— Înţelegi regula jocului? 

— Dacă se apropie de castel, trag. 

— Exact! 

— E destul de simplu. 

Bocancii lui Riegel se afundară în pământ şi neamţul adulmecă din 
nou aerul. 

— A fost ceaţă dimineaţă? 

— Da. Vizibilitate sub două sute de metri. Până pe la zece 
dimineaţa abia dacă se vedea un măr. 

— N-ar trebui să fie o problemă. Dacă ajunge totuşi aici, o va face 
înainte de răsărit, zise Riegel în timp ce belarusul se uită la livadă prin 
lunetă. N-ar fi trebuit să-l împuşti pe tatăl fetiţelor. 

— Dacă ai fi fost aici, n-aş fi făcut-o. Aşa cum au stat lucrurile, nu 
aveam un lider şi am luat decizia să trag. Asta fac dacă nu mi se spune 
altceva. 

Riegel dădu din cap şi-l privi o clipă. 

— Am văzut trupul. Rana... Indiferent dacă a fost o decizie bună 
sau nu... a fost o execuţie impecabilă. 

Belarusul îşi luă privirea de la lunetă, dar continuă să supravegheze 
livada. Pe faţa lui nu era nicio urmă de emoție. 

— Da. A fost. 

Lloyd nu mai suporta să fie ignorat. 

— Ascultă, Riegel! Pierzi timpul. Chiar dacă Gentry reuşeşte să 
ajungă aici, ceea ce nu se va întâmpla, crezi că va apărea fix în 


mijlocul curţii? 

— E o posibilitate. Va alege cea mai bună opţiune. 

— Asta e o nebunie. Doar n-o să atace castelul de unul singur. 

— Trebuie să fiu pregătit dacă ne atacă. Îi voi limita opţiunile. 

— În cazul ăsta, de ce nu împânzeşti afurisita asta de grădină cu 
mine terestre? întrebă sarcastic avocatul. 

— Ştii unde aş pune nişte mine? întrebă la rândul lui neamţul, 
după ce-l privi lung. 

Tocmai atunci sună telefonul lui Lloyd. 

— Da. 

— Sunt Tehnicianul. Gentry sună pe telefonul lui Sir Donald. Îţi pot 
transfera apelul. 

— Fă-o! îi ordonă avocatul, trecând pe difuzor. 

— Bună, Lloyd, salută obosit Gentry. 

— Aşadar, ai scăpat din nou din laţ. Speram să ţopăi pe rămăşiţele 
tale în seara asta. 

— N-ai reuşit, în schimb ai închiriat ucigaşi numai ca să omoare un 
erou american în vârstă de şaptezeci şi cinci de ani. 

— Exact. Un bolnav în fază terminală, un spion expirat. Dă-mi voie 
să-mi şterg lacrimile. 

— Du-te dracu”, Lloyd! 

— Eşti în Geneva? 

— Ştii prea bine că da. 

— Vrei să-ţi trimit prin fax o hartă? Nordul Franţei e în afurisitul de 
nord al Franţei, nu al Elveţiei. Nu ştiu pentru ce te-ai dus la Maurice: 
bani, acte, arme, alt asasin, în fine... Pe termen lung, nimic din 
rahaturile astea nu o să schimbe nimic. Singurul lucru pentru care 
trebuie să-ţi faci griji acum e timpul, fiindcă mâine-dimineaţă, când 
limba mică a ceasului va arăta cifra opt şi cea mare douăsprezece, aici 
se va deschide sezonul la fetiţe. 

— Nu-ţi face griji, Lloyd. Ajung în curând. 

— De ce ai sunat? 

— Mi-era teamă că ai început să te relaxezi, crezând că am murit în 
explozie. Gândul că ai putea avea o după-amiază plăcută începuse să 
mă deranjeze, aşa că te-am sunat ca să te rog să laşi o lumină aprinsă 
pentru mine diseară. 

— Nu vrei decât să te asiguri că n-am omorât clanul Fitzroy pentru 
că nu-mi mai foloseşte. 

— Şi asta. Nu ştiu câte echipe mai sunt între noi doi, dar niciun 
gealat din lumea asta n-o să mă împiedice să te strâng de gât peste 
câteva ore. 

Tehnicianul venea în fugă spre cei trei bărbaţi. Gâfâind, ridică o 
coală de hârtie pe care scrisese în grabă: „Telefon prin satelit. Nu 
poate fi detectat.” 


— Court, moartea ta e inevitabilă, zise încruntat Lloyd. Ce-ar fi să 
economiseşti nişte timp şi să simplifici lucrurile pentru toată lumea. 
Pune-ţi căpăţâna pe o tavă şi trimite-mi-o. 

— Îţi propun o înţelegere. Eu îţi aduc capul, tu pregăteşte gheaţa. 
În curând, o să-ţi dau posibilitatea să le uneşti. 

— Sună bine, prietene. 

— Mâine-dimineaţă, Julius Abubaker va trebui să găsească o altă 
zdreanţă cu care să negocieze, pentru că după ce vei eşua — şi o vei 
face! —, vei muri ori de mâna mea, ori de-a altcuiva. 

— Nu sunt zdreanţă nimănui, cretin ticălos! În viaţa mea am văzut 
o grămadă de asasini aroganţi venind şi plecând. Nu eşti cu nimic 
diferit. Ar fi bine să-ţi aminteşti că, deşi ai o reputaţie şi o poreclă 
înspăimântătoare, nu eşti decât un bătăuş ridicat în slăvi. O să fii mort 
în câteva ore şi o să uit de tine chiar înainte să te mănânce viermii. 

— Dă-mi voie să ghicesc, Lloyd. Tatăl tău a fost mare şi tare. 

— Adevărul e că tata e mare şi tare! 

— Am bănuit. Ne vedem curând, zise Gentry şi închise. 

Riegel îşi ascunse zâmbetul, în timp ce Tehnicianul încă stătea pe 
vine, cu palmele pe genunchi, încercând să-şi recapete suflul. 

— Se pare că Gentry chiar are de gând să ajungă aici. 

Teroarea era sesizabilă în vocea tânărului care făcea eforturi să 
respire. 

— Întoarce-te la treabă! se răsti Lloyd. Vreau elicoptere în aer, 
oameni în trenuri şi-l vreau mort înainte să ajungă la Paris! 


O oră mai târziu, Riegel stătea pe un meterez de pe acoperişul 
castelului şi privea cerul senin de amiază printre crenelurile 
decorative. La sol, trei echipe din Belarus, formate din câte doi oameni 
înarmaţi şi dotați cu staţii radio, patrulau zona. Lunetistul şi 
observatorul cu care făcea echipă erau la stânga lui Riegel în turnul 
care le oferea vedere panoramică asupra pajiştilor din faţa şi din 
spatele castelului. Echipajul elicopterului dotat cu camere de 
termoviziune tocmai anunţase că venea de la Paris cu cele necesare şi 
cu doi ingineri care puteau pregăti totul în mai puţin de o oră. 

Tehnicianul trimisese o echipă în trenul de mare viteză care circula 
de la Geneva spre Paris. Gentry nu fusese văzut. Alte trei echipe şi 
toate umbrele disponibile îşi ocupaseră poziţiile pe toate autostrăzile 
din Alpii francezi pe care Cameleonul le-ar fi putut traversa cu maşina 
sau cu motocicleta. Încă trei echipe de asasini erau în Paris. Era un 
punct-cheie, un oraş plin de colaboratori cunoscuţi, unde s-ar fi putut 


opri pentru provizii sau ajutor. 

În acel moment, Kurt Riegel nu mai putea decât să aştepte. 

Cu toate astea, îl deranja ceva. 

Începuse ca o sâcâială enervantă într-un colţ al minţii şi lua 
amploare pe măsură ce se împăca oarecum cu gândul că, pentru 
moment, acoperise toate punctele operaţiunii. Nu ştia ce ar mai fi 
putut să facă. 

În cele din urmă îşi dădu seama ce anume îi declanşase starea: era 
ceva ce-i spusese Cameleonul lui Lloyd. Cu siguranţă că agentul ştia că 
toată această operaţiune împotriva lui fusese iniţiată din cauza 
asasinării lui Isaac Abubaker. Dar la ce se referise când îi spusese 
avocatului că e zdreanţă lui Abubaker? De unde ar fi putut şti că Lloyd 
nu e doar un angajat al preşedintelui sau al CIA-ului, care îndeplineşte 
o misiune? Că face asta din alt motiv? Precum un soi de înţelegere. 
Riegel citise transcrierile Tehnicianului după conversațiile lui Gentry 
cu Lloyd. Nici Lloyd, nici Fitzroy nu menţionaseră numele companiei 
LaurentGroup sau adevăratul motiv din spatele implicării acesteia. De 
ce naiba ar bănui Cameleonul că această operaţiune implică o afacere 
între părţi? De ce ar presupune că viaţa lui Lloyd depinde de succesul 
acestei misiuni? 

Mai speculă puţin şi, când găsi răspunsul, se simţi ca atunci când 
vâna prada în safari. Când urmăreşte un animal, un vânător priceput 
poate să dea de urme ale acestuia, semne că ştie că e urmărit. 
Animalul a prins mirosul, a văzut mişcare. Totul se schimbă când 
prada se simte încolţită, dar numai un vânător experimentat poate 
sesiza uşoarele modificări în comportamentul animalului. 

Kurt Riegel era un astfel de vânător. 

Gentry făcuse mai mult decât să adulmece adevărata operaţiune. 
Cunoştea detalii concrete pe care nu le putuse afla decât într-un singur 
mod. 

Kurt Riegel părăsi meterezele şi intră grăbit în castel. Trecu pe 
lângă Lloyd, care ieşea din baie, şi continuă să traverse coridorul ca o 
furtună. 

— Ce e? Ce s-a întâmplat? îl întrebă Lloyd. 

Riegel nu zise nimic. Continuă să mărșăluiască până la capătul 
coridorului, după care cobori treptele acoperite cu mochetă până la 
etajul al doilea. Trecu în grabă pe lângă sfeşnice şi tablouri, pe lângă 
uşa camerei Elisei Fitzroy şi cea a dormitorului unde erau închise 
fetele. Cu Lloyd pe urmele lui, trecu de Leary, unul dintre nord- 
irlandezii pe care avocatul american îi adusese de la LaurentGroup. 
Neamţul de cincizeci şi doi de ani lovi cu umărul uşa pe care o păzea 
Leary şi aceasta se deschise, lovindu-se de perete. În camera spațioasă, 
întins pe pat şi învelit, stătea Sir Donald Fitzroy. Privi uimit 
procesiunea bărbaţilor care intrară în cameră. 


Riegel se propti lângă pat, fără să mai arate vreun strop din 
curtoazia de care dăduse dovadă la prima lor întâlnire. Pe faţa lui se 
vedea că îşi dăduse seama că fusese luat de prost şi acum voia să se 
răzbune. 

Cu o voce şoptită, total diferită de atitudinea lui, puse o singură 
întrebare. 

— Unde e? 

Lloyd şi Leary rămăseseră în spate, în mijlocul camerei, întrebându- 
se din priviri ce se întâmplă. 

— Despre ce vorbeşti? se miră Donald. 

Riegel scoase pistolul Steyr şi-l presă de capul chel al lui Sir 
Donald. 

— E ultima ta şansă, continuă şoptit. Unde e? 

După o pauză scurtă, Sir Donald vâri mâna sub cuvertură şi scoase 
telefonul mobil. I-l dădu neamţului masiv. 

Riegel îl puse în buzunar fără să se uite la el. 

— Cine? întrebă din nou scurt, furios. 

Sir Donald nu răspunse. 

— În câteva secunde voi afla cui îi aparţine acest telefon. Te poţi 
scuti de chinuri, dacă-mi spui tu. 

Sir Donald îşi luă privirea de la Riegel şi se uită la Lloyd, apoi la 
nord-irlandez. 

— Padric Leary a lucrat pentru mine cândva, în Belfast. Ai fost unul 
dintre cei mai buni agenţi ai mei, Paddy, zise bătrânul, după care se 
întoarse spre Riegel. Cu toate astea, onanistul ăsta m-a scuturat de o 
grămadă de bani ca să mă lase să dau câteva amărâte de telefoane. 

În timp ce Riegel se răsuci furios spre nord-irlandez, Fitzroy i se 
adresă gardianului încremenit. 

— Îmi pare rău, bătrâne. Doar nu credeai că o să-ţi dau zece mii de 
lovele. Va trebui să te consolezi cu gândul că rămâi un servitor loial al 
Coroanei. 

— E o minciună afurisită! Minte! Până acum două zile nu l-am 
văzut pe nemernicul ăsta bătrân! 

— E telefonul tău? îl întrebă Riegel, scoțând aparatul din buzunar. 

Leary îl privi câteva secunde, apoi se apropie de patul lui Fitzroy. 

— Cum dracului ai pus mâinile bătrâne pe... 

Se auzi un foc de armă şi capul lui Leary zvâcni în faţă, după care 
trupul inert se prăbuşi la picioarele lui Riegel. Neamţul se lăsă iute 
într-un genunchi şi ridică pistolul. 

Lloyd stătea în mijlocul camerei cu braţul întins, în mână avea o 
armă îndreptată spre locul unde fusese capul lui Leary înainte să fie 
spulberat de glonţul de nouă milimetri. 

— Nein!26 urlă Riegel în germană. 

Lloyd începu să vorbească în timp ce gesticula, fluturând pistolul. 


— Avem destule probleme afară fără să ne mai facem griji pentru 
inamicii din interior, începu el, după care se apropie de Riegel aflat 
încă în genunchi, urmărind atent arma din mâna avocatului. Ai vrut 
să-l tratezi pe Donnie ca pe un domn şi iată cum te-a răsplătit. Ai fost 
slab şi s-a folosit de asta. Manipulează oameni de decenii întregi. Asta 
face el! Află pe cine a sunat şi ce i-a spus. Fă-o chiar acum sau îl sun 
pe Marc Laurent şi-i spun că-mi stai în cale! 

Lloyd lăsă arma în jos şi ieşi. După alte câteva secunde de stat în 
genunchi, atent, cu arma ridicată, Riegel puse pistolul în toc şi se uită 
la Fitzroy. 

— Sunt dezamăgit. 

Vocea bătrânului fu surprinzător de puternică. 

— Văd disperarea, Riegel. O văd şi în ochii tăi, şi în ai lui Lloyd. Nu 
e vorba numai despre un contract legat de extragerea şi transportul 
gazelor naturale. Abubaker are altceva cu care ţine în şah 
LaurentGroup. Nişte mizerii din trecutul companiei. Ceva ce, dacă 
vede lumina zilei, vă face bucăţi organizaţia. 

Riegel se uită în oglinda de deasupra dulapului masiv şi-şi aranjă 
părul cu degetele. 

— Da, Sir Donald. Am fost prinşi într-o situaţie urâtă. Tata obişnuia 
să spună că, dacă te bagi în troacă, te mănâncă porcii. Ei bine, de-a 
lungul timpului am mâncat cu mulţi, mulţi porci. Abubaker e unul 
dintre cei mai răi şi ştie suficient de multe despre ce ar face 
LaurentGroup pentru bani şi putere. De la decolonizarea Africii, 
resursele continentului au fost exploatate doar de cei dispuşi să 
valseze cu despotul. Ani întregi l-am avut în buzunar, dar acum ne are 
el pe noi. Ameninţă să vorbească despre ceea ce a făcut LaurentGroup 
ca să pună mâna pe resursele Africii. Nu e o poveste frumoasă şi am 
prefera ca viitorul fost preşedinte să-şi ţină gura. 

Acestea fiind spuse, Riegel se îndreptă spre uşă, de unde adăugă, 
fără să se uite la prizonier: 

— Voi trimite pe cineva să ia trupul. 

— Nu te deranja. Când va ajunge Court, vor fi cadavre peste tot. 


DOUĂZECI ŞI ŞASE 


Cinci soldaţi care făceau parte din Al Mukhabarat Al A'amah>7 
zburau peste Alpi cu un Eurocopter EC145 furat. Aparatul îi aparţinea 
unui operator privat care trăia bine din transportarea snowboarderilor 
şi a schiorilor dornici să ajungă pe piscurile inaccesibile din Mont 
Blanc sau alţi munţi din zonă. 

Acum, proprietarul elicopterului negru, fost maior în armata 
franceză, zăcea mort în hangar, împuşcat în inimă cu un pistol cu 
amortizor, iar saudiţii zburau spre nord, deasupra autostrăzii. Drumul 
de sub ei urca şi cobora, se unduia şi dispărea în tuneluri şi trecea pe 
lângă păduri verzi sau lacuri atât de albastre încât cerul senin pălea 
prin comparaţie. 

Numai pilotul saudit vorbea engleză. Ţinea sporadic contactul cu 
Tehnicianul, prin semnalul care ajungea de la căştile din urechile sale 
la centrul de comandă dintre piscurile zimţate ale munţilor. 
Tehnicianul controla simultan şi alte echipe din zonă şi centraliza 
rapoartele umbrelor din staţiile de autobuz şi taxi. Nimeni nu-l văzuse 
pe Cameleon de când scăpase de sub urmărire, la scurt timp după ce 
părăsise casa finanţistului din Geneva. 

Dacă voiai să ajungi din Geneva, Elveţia, până în inima Franţei, 
atunci autostrada A40 era calea cea mai potrivită. La un moment dat, 
din oraşul Viriat puteai rămâne pe A40 spre A6 sau te puteai îndrepta 
spre nord, pe A39, spre Dijon. Ambele rute însemnau cinci ore de 
condus; pe rute ocolitoare drumul ar fi însumat şase ore. 

Saudiţii din elicopter ştiau unde să-şi caute ţinta. De oriunde venea, 
urma să treacă pe sub ei, pe A40. 

Nu ştiau însă ce tip de vehicul caută. 

Treizeci de umbre se poziţionaseră în maşini la podurile rutiere, în 
refugii şi de-a lungul benzilor de urgenţă. Altele erau în trafic. Fiecare 
iscoadă urmărea drumul şi îi studia pe ocupanţii a cât mai multe 
maşini posibile. Era o operaţiune prea vastă ca să rămână neobservată 
de poliţie şi acesta era încă un motiv pentru care Riegel se opusese 
operaţiunii. Când fu evident că Gentry nu luase trenul sau autobuzul, 
Riegel le ceru umbrelor, echipelor de asasini şi tuturor participanţilor 
la operaţiune să se întoarcă în Paris. Era convins că Gentry avea să 
treacă prin capitală. Presupunea, şi Lloyd nu-l contrazise, că 
finanţistul CIA pe care îl întâlnise în Geneva îl ajutase cu echipament, 
arme, medicamente şi eventual bani. Riegel bănuia că, dacă avusese 
timp să-l sune pe Fitzroy, Cameleonul avusese timp să facă rost şi de 
alte contacte de la fostul bancher al CIA. Dacă aranjase să adune 
oameni sau materiale, nu îşi va permite s-o facă decât din oraşe aflate 
în drumul său. 


Parisul era ultimul mare oraş de pe rută şi era înţesat cu pistolari, 
falsificatori de documente, traficanţi de arme, foşti piloţi CIA şi tot 
felul de astfel de persoane lipsite de importanţă pe care Cameleonul 
le-ar fi putut angaja ca să-l ajute să-l salveze pe Fitzroy şi să ia 
dosarele de personal pe care Lloyd le furase de la CIA. 

Riegel voia ca toată lumea să fie în Paris, dar Lloyd ceru să fie 
organizată o ultimă ambuscadă pe autostrada principală ce ducea în 
nord, ca să-l oprească pe Gentry înainte să se apropie de castel. 

Gentry nu o luă însă pe A40 către A6, nici de pe A40 spre A39. 
Acestea erau de departe cele mai eficiente rute, dar americanul 
ajunsese la concluzia că erau eficiente numai pentru cei care nu sunt 
ţinte pentru duzini de ucigaşi. 

Nu, Court decise să meargă două ore în plus, deşi era epuizat şi-l 
durea tot corpul. Avea să fie îngrozitor, şapte ore în fața volanului 
numai ca să ajungă la Paris, dar nu vedea altă soluție. Autobuzele şi 
trenurile ieşeau din discuție din cauza echipamentului pe care-l avea 
în portbagaj. Trebuia să meargă cu magina. 

Măcar o făcea cu stil. Mercedesul S550 era aerodinamic şi solid, iar 
interiorul aproape nou îi invada nările cu mirosul de piele fină. 
Motorul de 382 de cai-putere torcea la o sută patruzeci de kilometri la 
oră, iar sistemul audio prin satelit îi ținea companie. Din când în când, 
Gentry trecea pe un post de radio local, chinuindu-se să înțeleagă 
ştirile prezentate în franceză despre împuşcăturile din Budapesta, 
Guarda şi Lausanne şi câte ceva despre explozia dintr-o casă din 
centrul vechi al Genevei. 

Pe la cinci după-amiaza, epuizarea ameninţă să-l scoată de pe 
drum. Opri la un popas în apropierea oraşului Saint-Dizier. Făcu plinul 
şi cumpără omniprezentul sendviş cu şuncă şi brânză în baghetă. Bău 
două sucuri şi cumpără o sticlă uriaşă cu apă după ce trecu pe la 
toaletă. Într-un sfert de oră era înapoi pe drum. GPS-ul de pe bord îi 
spunea că nu avea să ajungă la Paris mai devreme de nouă seara. 
Calculând tot ce trebuia să facă înainte să pornească spre Normandia, 
Gentry deduse că urma să ajungă la castel pe la două şi jumătate 
dimineaţa. 

Asta dacă nu avea probleme în Paris. 


— E timpul să-i aduci pe toţi înapoi în capitală, zise Riegel. 

Stătea în spatele lui Lloyd şi al Tehnicianului şi tocmai revenise în 
centrul de comandă după ce petrecuse două ore cu cei doi ingineri 
francezi, specialişti în securitate, care instalaseră cordonul electronic 
în jurul castelului. 

Lloyd dădu din cap şi-i repetă Tehnicianului cuvintele neamţului. 
Se întoarse apoi spre acesta. 

— Unde dracu” e? 

— Ştiam că există posibilitatea s-o ia pe alt drum. Sunt zeci de 
drumuri pe care putea merge. O călătorie prin zona rurală îl va 
întârzia, dar va ajunge acolo. 

— Asta dacă se duce la Paris. 

— Presupunem că nu va ataca de unul singur o fortăreață apărată, 
unde sunt oameni înarmaţi şi prizonieri. Va trebui să caute ajutor 
înainte să ajungă aici, iar în Paris are cei mai mulţi colaboratori decât 
în oricare parte a lumii. Dacă se opreşte undeva, o va face acolo. Toţi 
colaboratorii lui sunt supravegheați. În plus, din moment ce e rănit, la 
fel sunt şi spitalele. 

— Nu se va duce la spital. 

— De acord. Probabil că nu o va face. Nu se va expune în felul ăsta. 

— Va apela oare la un medic din Reţeaua lui Fitzroy? 

— E posibil. Iscoadele sunt însă peste tot, postate pe lângă fiecare 
contact cunoscut. 

— Nu vreau să iasă viu din Paris. 

— De atâta lucru mi-am dat şi eu seama, Lloyd. 


DOUĂZECI ŞI ŞAPTE 


Gentry ajunse în estul Parisului la puţin timp după ora nouă, 
sâmbătă seara. Durerile din picioare, genunchi, coapsă, încheietură şi 
coaste erau depăşite numai de oboseală, dar tot intră în oraş şi găsi un 
loc de parcare foarte scump într-un garaj aflat în apropiere de Gara 
Saint-Lazare. Puse toate armele pe bancheta din spate, încuie 
portierele şi porni spre strada principală. 

Avusese suficient timp pe drum să-şi pună la punct planul de 
acţiune şi se folosise de GPS ca să localizeze nişte magazine prin zonă. 
După câteva minute de mers pe jos în seara rece şi ceţoasă, zări un 
McDonald's, se strecură într-o mulțime de copii de toate naţionalităţile 
şi reuşi să se ducă la toaletă. Aici petrecu un minut şi jumătate: îşi 
spălă faţa obosită, îşi dădu pe spate părul răvăşit, folosi toaleta şi îşi 
curăţă hainele cu un odorizant gel. 

Era o încercare firavă de a arăta decent, dar era mai bine decât 
nimic. 

Cinci minute mai târziu, intră într-un magazin cu articole 
bărbăteşti de pe Rue du la Rome, tocmai când vânzătorul întorcea 
cartonaşul pe partea Închis. Court cumpără un costum scump, negru cu 
dunguliţe, cămaşă albă, o cravată albastru pal, o curea şi pantofi. Plăti 
şi apoi traversă strada către un magazin de produse sportive, cu 
costumul împachetat în folie de protecţie pe umăr. De aici cumpără un 
trening de culoare maro-deschis. 

Reveni în stradă când închideau ultimele magazine, găsi o farmacie 
peste drum de gară, de unde luă un aparat electric de ras, un altul cu 
lame, cremă de ras, foarfeci şi câteva batoane de ciocolată. După ce 
plăti, văzu pe un raft o umbrelă mare şi neagră agăţată de mâner. 
Accesoriul elegant îi captă atenţia. Chinuindu-se cu pungile cu 
cumpărături, înşfăcă umbrela şi-i plăti asiaticului plictisit de la 
tejghea. 

Puțin după zece, cără toate pachetele în spatele gării, mergând pe 
lângă pereţi, cu capul în jos, departe de camerele de supraveghere din 
holul larg. Ignoră bosniacele care cerşeau şi intră în baia goală din 
capătul coridorului ce ducea spre peronul de unde pleca ultimul tren. 
Puse bagajele într-o cabină şi se apucă de treabă. 

Se dezbrăcă repede şi se tunse. Încercă să arunce mare parte din 
păr în vasul de toaletă, iar restul îl adună în pungile de cumpărături, 
pe care le desfăcuse şi le întinsese pe podea. Folosi apoi aparatul 
electric şi se rase în cap, iar aparatul cu lame şi crema de ras 
terminară treaba. leşi de două ori din cabină să se uite în oglindă, dar 
se întoarse repede, ca să nu ridice suspiciuni în cazul în care intra 
cineva. 


După ce termină, adună cu grijă pungile de pe jos şi le aruncă în 
coşul de gunoi, apoi trase apa în toaleta unde aruncase fire de păr. Cu 
capul proaspăt ras, se spălă din nou în chiuvetă, după care îşi puse 
costumul, cămaşa, cravata şi pantofii. Adună restul pungilor şi întregi 
ţinuta cu ochelarii la modă şi umbrela neagră, care îi dădeau un aer 
distins. 

La optsprezece minute după ce intrase în baie, Gentry se 
transformase într-un personaj complet diferit. 

Nu numai părul şi îmbrăcămintea fuseseră schimbate, ci şi pasul îi 
era mai lung şi postura mai ţanţoşă. Court reuşi să se abţină să 
şchiopăteze cu piciorul drept. Domnul îmbrăcat în costum coborî 
scările din spatele gării care duceau în garaj, lăsă pungile, luă un 
Glock şi se întoarse în stradă, arătând ca un parizian elegant care 
pleacă de la restaurant şi merge pe jos spre casă, legănând uşor 
umbrela în timp ce mergea alături de alţi trecători în seara umedă de 
noiembrie. La unsprezece şi jumătate urcă într-un taxi şi-i spuse 
şoferului într-o franceză şovăielnică să-l ducă la Saint-Germain-des- 
Prés, în apropierea malului stâng al Senei. 


4 4 4 


Song Park Kim îi observă pe kazahii de lângă Catedrala Notre- 
Dame. Nu avea nicio îndoială că erau vânători pe urmele aceleiaşi 
ţinte. Nu-i puteau scăpa privirii lui atente şi coreeanul era convins că 
şi Cameleonul îi putea depista la fel de uşor. Trecu şi pe lângă trei sau 
patru observatori statici; pregătirea lui îl făcu să-i recunoască în 
mulțimea de sâmbăta seara, dar recunoscu că erau bine pregătiţi. 

Kim îşi cunoştea ţinta. În cazul în care Cameleonul hotărâse să se 
oprească în Paris, ar fi trebuit să fi ajuns până acum. Simţurile lui 
super-ascuţite deveneau şi mai sensibile pe măsură ce asculta în căşti 
rapoartele venite de la Tehnician, aşa că traversă bulevard după 
bulevard, aparent nonşalant, dar cercetând foarte atent adresele 
colaboratorilor cunoscuţi. 

Kim parcurse în linişte o stradă pustie. Numai o tavernă irlandeză 
lumina piatra cubică din faţa lui: în rest, era întuneric, iar coreeanul 
folosi negura ca pe un camarad, mişcându-se repede şi degajat, 
precum un prădător de noapte. La colţul Bulevardului Saint-Michel cu 
Rue du Sommerard, o luă pe o alee, găsi o scară de incendiu pe care o 
văzuse mai devreme, pe lumină, în timp ce se plimba prin oraş, şi se 
agăţă de ea. Când coreeanul se trase în sus, rucsacul verde din spatele 
lui se legănă îngreunat de pistolul automat HK şi de încărcătoare. Se 
căţără pe scara metalică şi urcă până la etajul al şaselea. Cu un ultim 


efort al braţelor puternice, ajunse sus, pe acoperiş. De aici putea să 
vadă Turnul Eiffel aflat la aproape doi kilometri în faţa lui, Sena în 
dreapta şi Cartierul Latin întinzându-se în stânga. Acoperişurile 
continuau de-a lungul Bulevardului Saint-Michel, atingându-se unul de 
celălalt, creând o cale la înălțime, pe deasupra străzilor. 

Acesta urma să fie punctul lui de plecare în seara asta. Dacă Gentry 
se aventura oriunde în zona malului stâng, Kim se putea mişca rapid, 
în tăcere, pe şirul acesta de clădiri sau altele similare. În cazul în care 
Cameleonul apărea pe malul drept, coreeanul putea ajunge acolo în 
doar câteva minute, coborând şi traversând în fugă unul dintre 
podurile aflate la câteva cvartale în nord, care treceau peste apele reci 
şi repezi ale Senei, a cărei suprafaţă străluceşte în timp ce străbate 
Oraşul Luminilor. 

Court Gentry coborî din taxi în fața unui internet café de pe 
Bulevardul Saint-Germain. Ceru o oră de internet şi un espresso dublu, 
plăti, apoi îşi făcu loc politicos printre studenți până la un computer 
aflat în spate. Avea ochelarii lăsați pe vârful nasului, farfuria şi 
ceşcuţa într-o mână şi umbrela agăţată pe celălalt braţ. 

Odată conectat, deschise un motor de căutare şi tastă „proprietăţile 
companiei LaurentGroup în Franţa”. Dădu click pe site-ul care afişa 
proprietăţile imobiliare ale uriaşei companii: hangare, birouri, ferme 
şi chiar o pagină despre zonele de agrement. Aici găsi Castelul 
Laurent, o proprietate familială folosită de corporație, aflată la nord 
de micuța localitate Maisons, în Normandia Inferioară. După ce găsi 
numele, căută mai multe informaţii despre proprietate, ajunse la un 
site despre castelele particulare din Europa şi studie imaginile 
fascinante ale construcţiei din secolul al şaptesprezecelea. Reţinu 
multe detalii, le ignoră pe altele care nu păreau importante — cum ar fi 
faptul că Mitterrand împuşcase iepuri aici sau că ofiţerii lui Rommel 
îşi aduseseră soțiile atunci când veniseră în oraş pentru ultimele 
pregătiri pentru Zidul Atlanticului. 

Notă adresa cu un pix împrumutat de la un băiat de culoare care 
stătea alături de el, apoi studie site-ul corporației LaurentGroup. Îi luă 
doar câteva minute să găsească adresa sediului principal — castelul era 
considerat un birou-satelit, nu o staţiune de recreere —, iar Court găsi 
aici numerele de telefon. Le scrise pe antebraţ în timp ce puştiul care-i 
împrumutase pixul râse şi-i oferi o coală de hârtie pe care Gentry o 
refuză. 

Americanul mai avu nevoie de câteva minute ca să studieze o hartă 


a zonei din jurul castelului. Aspectul pădurii, al cursurilor de apă din 
apropiere, al livezii din spatele zidului de piatră vechi de trei sute de 
ani şi al drumurilor de ţară pietruite ce duceau spre zid. 

Mai aruncă o privire asupra pozelor cu clădirea propriu-zisă. În cel 
mai înalt punct era un turn mare. Court ştia că acolo pândeşte un 
lunetist. Descoperi că erau două sute de metri de câmp deschis între 
castel şi livada de mere din spate. Era o distanţă mai mică din faţa 
clădirii, dar zidul era înalt şi locul era mai bine iluminat. Îşi imagina 
că acolo patrulau oameni însoţiţi de câini, că în oraş erau umbre şi că 
un elicopter survola continuu. 

Era evident că Lloyd avea resursele necesare pentru a apăra 
conacul de un amărât de atacator şchiop. Dar fortificația nu era 
impenetrabilă; puţine locuri erau astfel pentru Gentry. Dacă părăsea 
Parisul în momentul ăsta, ajungea la Bayeux înainte de două 
dimineaţa. Avea timp până la opt să salveze familia Fitzroy, înainte de 
ultimatumul dat de Lloyd, însă asta nu-l ajuta prea mult. Ştia că dacă 
voia să aibă şanse de succes, trebuia să acţioneze în toiul nopţii, 
atunci când gărzile erau adormite, iar reacţiile lor, încetinite. 

Aşadar, deşi existau căi de a pătrunde în castel, Court ştia că era 
dificil fără câteva ore în care să evalueze măsurile de siguranță de 
acolo. 

Nu avea ore întregi la dispoziţie. Avea cel mult două înainte de 
răsărit. Şi numai dacă pleca acum din Paris, iar asta nu făcea parte din 
planul lui. 


La unu dimineaţa, stătea în Café le Luxembourg şi bea al doilea 
espresso dublu din acea seară, în mijlocul tinerilor frumoşi de pe Rue 
Soufflot. Un mic sendviş cu şuncă stătea neatins pe farfuria din faţa 
lui. Cafeaua era amară, dar ştia că va trece peste următoarele ore cu 
ajutorul cofeinei. Asta şi o bună hidratare, aşa că bău a doua sticlă de 
apă minerală de cinci euro, în timp ce se prefăcea că citeşte un 
exemplar din urmă cu o zi al ziarului Le Monde. Privirea lui rătăcea în 
jur, însă se oprea periodic asupra clădirii de peste drum, la numărul 
douăzeci şi trei. 

În realitate, nu-şi dorea decât să se ridice şi să plece, să iasă din 
oraş fără să-şi îndeplinească obiectivul din Paris. Ştia că risca enorm 
dacă îl vizita pe bărbatul care locuia în clădirea de apartamente de 
vizavi, dar avea nevoie de ajutor, nu doar pentru el, ci şi pentru a 
salva familia Fitzroy. Bărbatul se numea Van Zan, era olandez, un fost 
colaborator al CIA şi un pilot extraordinar de avioane de mici 


dimensiuni. Court plănuia să-i facă o vizită-surpriză, să-i fluture nişte 
bani pe sub nas, să recompenseze din greu pericolul de a face o 
călătorie la cinci dimineaţa până la Bayeux ca să ia o familie formată 
din patru persoane şi pe Court însuşi, după care să traverseze Canalul 
Mânecii spre Marea Britanie. Van Zan era un colaborator cunoscut, 
aşa că Lloyd îi urmărea telefonul încă de la începutul misiunii şi-i 
supraveghea casa. Court ştia că nu-l putea suna pe olandez, totuşi 
spera că putea păcăli o umbră, două, ca să-l viziteze personal. 

„Mda, e un plan bun”, îşi spuse Court, sorbind din cafeaua amară şi 
privind peste ziar clădirea de alături. 

Încet-încet, îşi dădu seama că asta nu avea să se întâmple. 

Era convins că se putea strecura pe lângă doi gealaţi ca să ajungă la 
Van Zan. 

Pe lângă doi, da, dar nu pe lângă şase. 

În timp ce continua să soarbă din espresso, descoperi cinci umbre şi 
încă o persoană care ieşea în evidenţă în mijlocul unei mulţimi. 

„Rahat!” 

Nu numai că-şi dădea seama că nu exista nicio modalitate de a 
intra în casa lui Van Zan ca să-i facă o ofertă, dar începea să se simtă 
încercuit şi vulnerabil, supravegheat de şase perechi de ochi. 

Acolo erau doi, un cuplu care pierdea timpul în Quality Burger, 
peste drum. Cercetau fiecare bărbat alb care trecea prin faţa lor, apoi 
priveau către uşa clădirii unde locuia Van Zan. Mai era un bărbat 
singur, într-o maşină parcată. Venea din Orientul Mijlociu şi bătea 
darabana pe bord ca şi cum asculta muzică, privind trecătorii. Al 
patrulea stătea în staţia de autobuz din faţa Grădinilor Luxembourg, 
de parcă aştepta autobuzul, dar nu arunca nici măcar o privire 
autobuzelor care se opreau. 

Al cincilea era pe un balcon la etajul al doilea, ţinea un aparat de 
fotografiat cu obiectiv şi se prefăcea că imortalizează intersecţia plină 
de viaţă, însă Court nu se lăsă păcălit. „Instantaneele” pe care le făcea 
erau în susul şi în josul trotuarului străzii de sub balcon. Nimic din 
luminatul Pantheon, aflat în stânga lui. Nicio imagine cu tarabele 
specific franţuzeşti sau minunatul gard din fier forjat care înconjura 
Grădinile Luxembourg. 

Numărul şase era o femeie singură, care stătea la doar câteva mese 
de Gentry. Agentul se asigurase că primeşte o masă în spate, aproape 
de stradă. De aici îi putea supraveghea pe toţi cei aflaţi din încăpere, 
ascunzându-şi chipul în spatele ziarului. Totodată, ţinea sub 
observaţie casa lui Van Zan şi pe cele din împrejurimi. Acelaşi lucru îl 
făcea şi femeia care stătea în faţa lui. 

Numărul şase era o umbră pricepută. Cea mai mare parte din timp 
stătu cu ochii pironiţi în caimacul cafelei, fără să-şi arunce prea des 
privirea pe fereastră, însă au dat-o de gol rochia şi atitudinea. Era 


franțuzoaică — Gentry îşi dădu seama după haine şi înfăţişare, dar era 
singură şi nu părea să cunoască pe cineva în cafenea. O franţuzoaică 
drăguță de douăzeci de ani care-şi petrecea singură noaptea de 
sâmbătă, departe de prieteni şi totuşi în mulţime, într-o cafenea 
nefamiliară, situată într-o zonă a oraşului necunoscută ei. 

Court decise că era o iscoadă, o umbră, o urmăritoare, plătită să 
stea acolo şi să-şi ţină ochii mari deschişi. 

După ce mâncă micul sendviş, termină cafeaua şi renunţă la planul 
măreț prin care ar fi pus la punct modalitatea perfectă de scăpare 
după ce-i salva pe Fitzroy şi familia lui, Court hotărî că trebuia să 
plece, să iasă din oraş, să ajungă la Bayeux şi să găsească acolo ceva. Îi 
scăzuse foarte mult moralul, fiind acum chiar mai demoralizat decât 
atunci când era în puţul din laboratorul lui Laszlo, dar ar fi fost mai 
rău să stea pe loc şi să bocească. Lăsă câteva bancnote pe masă şi se 
duse la baie. După ce se uşură, merse pe hol până în bucătărie, unde 
intră nonşalant, ca şi cum locul lui era acolo, apoi ieşi pe uşa din spate 
pe Rue Monsieur le Prince. 

Nimeni din bucătărie nu se uită la bărbatul în costum negru. 

Cameleonul avea abilitatea de a trece neobservat. 

Cinci minute mai târziu, Riegel era din nou pe acoperiş şi privea 
printre creneluri grădina luminată de Lună. În aerul rece se simțea 
mirosul merilor din livadă. Riegel spera să-şi limpezească un pic 
mintea, să se detaşeze de Lloyd, de Tehnician, de belaruşi şi de 
rapoartele venite de la umbrele din Paris care încă nu zăriseră ținta şi 
de la echipele de asasini care încă nu omorâseră pe nimeni. Telefonul 
cârâi în buzunar. Primul impuls fu să-l ignore. Era probabil vreun şef 
al unei agenții străine care voia să ştie cum mama dracului fusese 
ştearsă echipa lor de pe fața pământului, într-o misiune simplă. Riegel 
ştia că urma să aibă nevoie de luni sau chiar ani să netezească urmele 
lăsate de această catastrofă şi putea face asta numai dacă era semnat 
contractul Lagos până la opt dimineaţa. Altfel, şi neamțul nici nu voia 
să se gândească la o asemenea eventualitate, urma să-şi piardă slujba 
sau cel puţin poziţia în companie. Laurent avea prea multe de pierdut 
ca să nu exercite orice presiune posibilă. 

Neamţul avea senzaţia că, la fel ca şi în cazul lui Lloyd, capul lui 
era pe butuc. De fapt, nu chiar ca Lloyd. Riegel era sigur că, în cele 
din urmă, Laurent avea să-i ordone să-l omoare pe Lloyd dacă eşua 
operaţiunea. El nu avea să moară ca tânărul american, dar cariera 
urma să-i fie ruinată dacă ticălosul de Julius Abubaker scotea la iveală 


mizeriile pe care le făcea compania în Africa. 

Telefonul sună din nou şi, cu un suspin care făcu aburi calzi să 
plutească în aer, scoase aparatul din buzunar. 

— Riegel. 

— Domnule, sunt Tehnicianul. Aveţi un apel pe telefonul fix. Vi-l 
pot transfera pe mobil. 

— Pe fix? Vrei să spui pe telefonul castelului? 

— Da, domnule. Nu spune cine e. Vorbeşte în engleză. 

— Mulţumesc, zise neamţul, care aşteptă clicul şi apoi continuă. 
Da, vă rog. Cu cine vorbesc? 

— Sunt tipul pe care nu reuşiţi să-l ucideţi. 

Kurt Riegel simţi fiori de gheaţă pe şira spinării. Nu ştia că Fitzroy 
îi dăduse numele lui Cameleonului, aşa că aşteptă un moment să se 
adune. 

— Gentry. Este o onoare să te aud. i-am urmărit cariera şi 
consider că eşti un adversar redutabil. 

— Complimentele nu te ajută. 

— M-am uitat pe dosarul tău. 

— Ceva interesant? 

— Foarte. 

— Ei bine, continuă să citeşti, Kurt, pentru că intenţionez să-mi iau 
dosarul din mâinile tale moarte. 

— Ce pot face pentru tine? chicoti neamţul. 

— Nimic. E doar un apel de curtoazie. 

— Am vânat tot felul de animale în viaţa mea, mari sau mici, dar şi 
câţiva oameni. Asta e prima oară când port o astfel de conversaţie cu 
prada înainte s-o ucid. 

— Şi pentru mine. 

Urmă o pauză scurtă, apoi Riegel râse şi sunetul reverberă peste 
grădina întunecată. 

— Oh, acum eu sunt prada? 

— Ştii că vin după tine. 

— Nu vei reuşi, iar dacă totuşi vei ajunge în Normandia, cu 
siguranţă nu vei ajunge la mine. 

— Vom vedea. 

— Ştim că eşti în Paris. 

— Paris? Despre ce vorbeşti? Sunt chiar în spatele tău. 

— Eşti amuzant. Nu mă aşteptam, chicoti Riegel, dar nu se putu 
abţine să nu se uite peste umăr. Toţi colaboratorii tăi sunt ţinuţi sub 
observaţie de zeci de umbre. 

— Adevărat? Habar n-aveam. 

— Da. Probabil că treci de la un vechi prieten la altul. Mi-ai 
detectat echipele pentru că eşti bun, dar nu atât de bun încât să devii 
invizibil, aşa că va trebui să renunţi la potenţiala sursă de ajutor. Apă, 


apă peste tot, dar nicio picătură pe care s-o poţi bea. 

— Eşti mândru de tine, nu-i aşa? 

— În clipa în care te vom vedea, te vom doborî. Am în Paris la fel 
de multe arme câte perechi de ochi care te urmăresc. 

— Norocul meu că nu sunt în Paris. 

Riegel tăcu o clipă, dar când vorbi tonul lui era diferit. 

— Vreau să ştii că moartea lui Phillip Fitzroy a fost un accident 
regretabil. Nu eram aici când s-a întâmplat. Nu trebuia să se întâmple 
aşa. 

— Nu te chinui să mă vrăjeşti cu profesionalismul tău. Nu te va 
salva când voi ajunge acolo. Tu şi Lloyd sunteţi morţi. 

— Continuă să-ţi spui asta. Ar trebui să ştii că am luat telefonul pe 
care Sir Donald îl şterpelise. Sursa ta de informaţii din castel a fost 
eliminată, zise neamţul, dar Court nu comentă. Pare trist pentru tine, 
prietene. 

— Este. Poate plec pur şi simplu. Renunţ... 

— Nu cred că o să renunţi. Când ai pornit spre sud, spre Geneva, 
am crezut că părăseşti cursa. Dar nu. Ca şi mine, tu eşti un vânător. O 
ai în sânge, nu-i aşa? Nu poţi să-ţi întorci spatele. Ai prada, ai 
obiectivul, rostul existenţei tale. Fără oameni ca mine şi ca Lloyd pe 
care să-i vânezi, ai fi doar un suflet pustiu; nu te-ai trezi dimineaţa. 
Vei veni după noi, chiar dacă va trebui să mori. Ştii şi tu asta: preferi 
să mori decât să renunţi la vânătoare. 

— Poate ajungem la o înţelegere. 

— Ah, acum ajungem la motivul pentru care ai sunat, zâmbi Riegel. 
N-a fost doar un apel de curtoazie. Te ascult cu interes, domnule 
Gentry. 

— Veţi pierde contractul. Peste şapte ore, când voi fi încă în viaţă, 
Abubaker va oferi contractul de gaze naturale competitorului vostru şi 
va folosi tot ce are împotriva LaurentGroup. Nu puteţi evita asta. Dar 
dacă le eliberezi mâine pe fete şi pe mama lor şi le duci într-un loc 
sigur, când voi veni după expirarea termenului-limită, îl voi ucide pe 
Lloyd în locul tău, iar pe tine te voi lăsa să scapi. 

— Mă laşi să scap?! 

— Ai cuvântul meu de onoare. 

— Mi te-am imaginat mereu ca pe un prădător bidimensional. Un 
pistolar, nimic mai mult, dar în realitate eşti un tip isteţ, nu-i aşa? În 
alte circumstanţe, noi doi am fi putut fi prieteni. 

— Flirtezi cu mine? 

— Mă faci să zâmbesc, Gentry. Voi zâmbi însă şi mai larg atunci 
când vei sta mort la picioarele mele, un alt trofeu pentru panoplia 
mea. 

— Ar trebui să iei în considerare oferta mea. 

— Îţi supraestimezi capacitatea de negociere, domnule Gentry. Te 


vom prinde într-o oră. 

— Trăieşte cu speranţa asta. Somn uşor, domnule Riegel. 

— Cred că nu mă culc chiar acum. Aştept veşti bune de la asociaţii 
mei din Paris. Bonsoir2s, Court. 

— À bient6t29, Kurt. Ne vedem în curând. 

— Mai e ceva, domnule Gentry. Spune-i curiozitate profesională, 
dar... Kiev. N-ai fost tu, nu? 

Întrebarea lui rămase fără răspuns, iar Riegel se cutremură în frigul 
care părea să vină din direcţia coastei, la patru kilometri în nord. 


DOUĂZECI ŞI OPT 


Umbra se plictisea, dar era ceva obişnuit. Bărbatul petrecuse 
douăsprezece ore în acelaşi colţ al străzii, băuse trei cafele în locuri 
diferite, primele două la o masă afară - una în lumina dimineţii, a 
doua în cenuşiul răcoros al după-amiezii, iar pe a treia într-o cafenea, 
în timp ce ultima rămăşiţă de căldură părăsea strada şi trotuarul. 

La nouă se duse spre micul Citroen pe care-l lăsase într-o parcare 
plătită şi al cărui contor fusese alimentat oră de oră ca un animal de 
companie flămând. 

Umbra era însă bună, iar plictiseala nu-i afectase abilităţile. Lăsase 
motorul să meargă ca să se încălzească, dar nu dăduse drumul la 
radio. Ştia că auzul îi era la fel de bun ca vederea când venea vorba 
despre o ţintă. Radioul i-ar fi afectat simţurile ascuţite de care avea 
nevoie ca să depisteze în mulţime un bărbat pe care nu-l văzuse 
niciodată. 

Nu cunoştea detaliile misiunii, ci doar care-i este rolul. Era un 
urmăritor static. Prin comparaţie cu alte umbre, el nu fusese trimis să-l 
supravegheze pe vreunul dintre contactele cunoscute. El trebuia să fie 
atent în zona de ambuscadă. Avea o fotografie a bărbatului căutat şi 
petrecuse ziua încercând să potrivească poza veche, bidimensională, 
de cinci pe şapte centimetri, cu o ţintă vie, în mişcare, care era cu 
siguranţă pregătită cu nişte contramăsuri de supraveghere şi ştia cum 
să se piardă în mulţime. 

Umbra rămase însă optimistă; nu putea lucra altfel. Ştia că, dacă s- 
ar îndoi de reuşită, i-ar scădea acuitatea simţurilor de care avea 
nevoie ca să intre în acţiune. 

Nu era un asasin, ci doar o pereche de ochi bine antrenați. Cu mult 
timp în urmă fusese poliţist în Nisa, după care lucrase un timp ca 
iscoadă pentru serviciul de contraspionaj francez, învățând de la ruşi 
sau de la oricine putea detaliile supravegherii — cea mai de jos treaptă 
a spionajului. Recent, lucrase ca detectiv particular în Léon, dar acum 
făcea, în primul rând, treburi mărunte pentru Riegel în Paris. Pe 
continent era oricând nevoie să supraveghezi pe cineva, iar această 
umbră făcea parte deseori din echipă. Deşi era mai în vârstă decât 
ceilalţi, nu era lider. Fusese mai bun decât toţi, însă era şi rămânea un 
alcoolic pe care nu te puteai baza pe termen lung, deşi în seara asta nu 
se atinsese de băutură. 

Se uită din nou pentru a mia oară la fotografia pe care o ţinea în 
mână. Nu era treaba lui să se îngrijoreze ce făcuse sau ce soartă urma 
să aibă persoana aceea după ce avea s-o zărească. 

Nu era un om, ci doar o ţintă. 

Chipul acela era lipsit de viaţă: nu respira, nu gândea, nu simţea, 


nu suferea, nu avea nevoi şi nu iubea. 

Chipul acela era doar o ţintă, nu o persoană. 

Identificarea unei ţinte pe teren îi aducea o primă de la Riegel, iar 
el nu simţea vreo urmă de regret sau de vinovăţie. 

La puţin după unu şi jumătate, bărbatul urină într-o sticlă de 
plastic, fără să scape o picătură pe lângă şi fără să clipească sau să-i 
scape din ochi pe cei care treceau nepăsători, la câţiva metri de el, pe 
Bulevardul Saint-Germain. Strânse bine dopul sticlei calde şi o puse 
jos. Tocmai ridica privirea când apăru un bărbat în lumina slabă a 
felinarului. Mergea alături de un grup, dar pentru umbră ieşi cumva în 
evidență. Era mai tânăr decât ceilalţi, era singur, iar costumul nu se 
potrivea cu ţinuta lejeră a celorlalţi. Individul se afla la o distanţă de 
douăzeci şi cinci de metri când îl observă bărbatul din Citroën. Pe 
măsură ce se apropia, îi distinse clar ochelarii de vedere, ţeasta rasă şi 
trăsăturile. Umbra nu se clinti, ci doar îşi coborî privirea pe fotografia 
mototolită şi umedă pe care o ţinuse tot timpul în mână, după care-şi 
îndreptă din nou atenţia asupra siluetei tridimensionale care se 
apropia în aerul ceţos. 

Era posibil... La cincisprezece metri, umbra miji ochii când i se păru 
că detectează un şchiopătat uşor. Da, bărbatul îşi proteja piciorul 
drept. Britanicul vorbitor de franceză, care trimisese actualizări de-a 
lungul întregii zile, îi spusese că era posibil să fie rănit la o coapsă. 

Da. Când ţinta se apropie de Citroën la aproape cinci metri, umbra 
observă două lucruri la chipul bărbatului, care-l asigurară că alesese 
bine locul pentru pândă şi că acum culegea roadele celor 
douăsprezece ore lungi de aşteptare. Pe obrazul țintei se vedea o 
uşoară, foarte uşoară crispare, atunci când piciorul drept atingea 
pământul. 

Asta şi ochii lui. Umbra era bine pregătită şi observase mişcarea 
fulgerătoare a ochilor bărbatului mai tânăr. În timp ce limbajul 
trupului înfăţişa un om care se plimba fără nicio grijă pe malul stâng 
al Senei, privirea îi era excesiv de atentă. Bărbatul se uita după umbre 
şi, imediat ce iscoada din Citroën observă asta, întrerupse 
supravegherea şi-şi plecă privirea până când ţinta trecu pe lângă el. 
Inima începu să-i bată nebuneşte, dar aşteptă câteva secunde înainte 
să privească în oglinda retrovizoare, fără să mişte capul, să ridice 
umerii sau să-şi flexeze gâtul. Îşi mişcă doar ochii. Cel pe care-l 
urmărea îşi continua drumul pe Bulevardul Saint-Germain. 

Porni motorul în timp ce apăsă pe butonul căştii. După un bip care- 
i indică faptul că se făcea legătura, auzi o voce. 

— Sunt Tehnicianul. Vorbeşte. 

Umbra era bine pregătită, pricepută în meserie, dar nu-şi putea 
ascunde entuziasmul din voce. Pentru asta trăia chiar mai mult decât 
pentru banii pe care-i câştiga. 


— Tehnicianule, sunt Şaizeci şi trei. Îl am. Merge pe jos spre est. 

Nu era nevoie de mai mult. Tehnicianul urma să-l găsească imediat 
cu ajutorul GPS-ului. 

Momente ca acesta îi dădeau o satisfacţie extraordinară, făcându-l 
să uite de băutură până la încheierea misiunii. Ştia că se descurcase 
bine, aşa că acum putea merge acasă să sărbătorească succesul cu o 
sticlă de vin. Urma să sărbătorească totuşi în acelaşi fel în care 
muncea. 

Singur. 


4 4 4 


Apelul fu transmis simultan printr-o rețea tuturor celor cinci echipe 
de asasini din Paris. Asta era o greşeală a Tehnicianului. Stârnea 
discordia între competitori, nu permitea retragerea echipelor sau 
asigurarea rutelor de scăpare. Tânărul britanic nu se putuse însă 
abține; trecuse o jumătate de zi în care nu ştiuseră nimic despre ţintă 
— făcuseră numai o presupunere logică despre oprirea lui în Paris, aşa 
că atunci când primise apelul, pur şi simplu le trimisese tuturor 
localizarea. 

Nu avea s-o recunoască niciodată în faţa lui Lloyd sau a lui Riegel, 
dar din momentul în care ţinta dispăruse în Geneva, Tehnicianul 
fusese cuprins de panică. Se ocupase de operaţiuni secrete care 
implicau vărsare de sânge sau verifica logistica, dar nu se aflase 
niciodată în primejdie. Aceasta era prima dată când superiorii lui 
puseseră la cale un scenariu în care un bărbat vânat, un super- 
criminal, ştia al dracului de bine unde se afla centrul de comandă şi 
cum să ajungă la el. Băiatului cel rău i se dăduse o invitaţie aurită să 
vină la adresa Tehnicianului, ceea ce era o tâmpenie. Cu toate astea, 
tânărul cu părul prins în coadă de cal, înconjurat de mijloace tehnice 
performante, fu nevoit să admită că situaţia îi ascuţise abilităţile pe 
care le avea. 

Tehnicianul avea un interes propriu să-l prindă pe nenorocitul ăsta 
înainte să ajungă la castel şi, din acest motiv, transmisese 
coordonatele țintei imediat după ce îi fuseseră confirmate. 

Lloyd apăru brusc în spatele lui exact în momentul în care-şi dădu 
seama că greşise. Apropierea de superiorul său îl făcu să tresară. 
Întreaga operaţiune îl făcuse mai sensibil. 

— Riegel a auzit în staţie. Îl avem? 

— O umbră de pe Bulevardul Saint-Germain, un veteran de primă 
mână, l-a observat. Sincer să fiu, erau mici şanse să-l depisteze. Dacă 
mă iau după lista lui de colaboratori, nu pot să-mi dau seama unde 


mama dracului se duce. 

— Nu-l vom pierde, nu? 

— Mai trimit câteva umbre în zonă. Nu foarte multe. Cameleonul ar 
observa cu siguranţă pe oricine nu e foarte profesionist. 

— Am înţeles. Ce echipă ai trimis după el? 

Tehnicianul tresări şi ezită. Ştia că Lloyd avea să se înfurie când va 
auzi că toate echipele sunt pe urmele lui, dar până să spună ceva, şeful 
lui izbucni: 

— La dracu’! Asta o să se termine acum. Trimite toate afurisitele de 
echipe pe urmele ticălosului. Cui naiba îi pasă dacă o să fie haos? 
Trebuie să-l prindem chiar acolo. 

— Da, domnule, răspunse Tehnicianul, oftând uşurat. 

Cel mai aproape erau echipele din Botswana şi din Kazahstan. 
Veneau din colțuri diferite ale centrului vechi, cu brațele pe lângă 
corp, ca să împiedice hainele să se desfacă atunci când alergau şi să 
dezvăluie armele ascunse sub ele. Echipele erau atente la eventualele 
obstacole care le puteau ieşi în cale, dar şi la mesajele primite în căşti. 
Tehnicianul le dăduse ultimele coordonate. Ţinta ieşise din raza 
vizuală a umbrei care-o zărise, însă iscoadele o urmăreau şi 
transmiteau informaţii. Cei cinci din Botswana aveau arme de calibrul 
32, relativ slabe, dar compensau prin tactică. Aceşti soldaţi erau 
experţi în Burghiul Mozambic: o pereche de împuşcături rapide în 
piept şi o a treia, lovitura de graţie, în frunte. Termenul şi tactica 
fuseseră aplicate în luptele din Mozambic, când un soldat rhodesian îşi 
dăduse seama că nu putea doborî un african numai cu o împuşcătură 
în piept şi adăugase una în frunte. 

Cei patru kazahi aveau automate Ingram pe sub hainele de iarnă. 
Trecură în goană pe lângă un poliţist şi acesta strigă la ei. După ce-i 
privi mai atent, îi catalogă drept străini buni de nimic şi se mulţumi să 
le facă semn să încetinească. 

Câte un membru din fiecare echipă a morţii avea ataşată la telefon 
o cameră cu conexiune prin Bluetooth. În felul acesta le puteau dovedi 
celor din centrul de comandă că ei sunt responsabili pentru lichidarea 
subiectului şi că merită recompensa. 

La urma urmelor, era un concurs. 

Fiecare echipă aflase prin intermediul căştilor că şi ceilalţi se 
apropiau, din direcţia opusă, de ultimul loc confirmat în care fusese 
văzută ţinta: asta îi făcea să se grăbească la fel de tare ca gândul că 
trebuie să prindă ţinta înainte să dispară. Era mai mult decât o 


vânătoare — era o competiţie şi, pentru cele două echipe, mândria 
profesională era la fel de importantă ca recompensa bănească. 

— Către toate echipele, aici e Tehnicianul. Avem două umbre la trei 
cvartale spre est faţă de ultimul punct unde a fost zărită ţinta. Nimeni 
nu a raportat până acum prezenţa ei. O fi intrat într-un hotel sau într- 
o cafenea de pe stradă, s-o fi dus spre sud în Cartierul Latin sau spre 
nord către Pont Neuf. 

Membrii ambelor echipe, care se apropiau din direcţii opuse, 
încetiniră şi se sfătuiră în legătură cu informaţiile primite de la 
Tehnician, după care-şi continuară drumul. Cei din Botswana porniră 
spre est pe Saint-Germain, în timp ce kazahii spre îndreptară spre vest. 
Se despărţiseră în grupuri de doi sau trei ca să acopere ambele părţi 
ale străzii, fiecare mică echipă de vânători verificând uşile, aleile, 
cafenelele şi hotelurile de pe partea lor de stradă. 

Song Park Kim alerga pe acoperișurile clădirilor spre locul unde 
fusese zărită prada când casca din urechea lui se trezi la viață. 
Coreeanul recunoscu după bipurile repetate că transmisiunea nu era 
deschisă către alte echipe sau umbre. El era singurul care primea 
mesajul. 

— Tehnicianul către Banshee 1. Mă auzi? 

— Da. 

— Găseşte o cale să ajungi la nivelul străzii. Va identifica şi 
celelalte echipe, şi umbrele şi va încerca să scape. Îl vor forța să fugă, 
iar el nu se va aştepta la un singur asasin. Te pun în poziţia din care-l 
poţi opri. 

— Bine. 

Kim încălecă marginea terasei clădirii cu şase etaje şi coborî uşor 
pe un pervaz. Întinse mâna spre un burlan şi apoi îşi încolăci 
picioarele în jurul lui. Conducta nu era bine prinsă în perete, aşa că o 
folosi numai ca să ajungă la scara de incendiu pe care cobori, şi ajunse 
în stradă în mai puţin de un minut. 

— Banshee 1 e în stradă, Tehnicianule. Ghidează-mă către ţintă. 

— Sunt două echipe mai aproape de ea decât eşti tu. Credem că s-a 
întors pe Rue de Buci, ascunzându-se în mulţime pentru siguranţă. Te 
poţi duce două cvartale spre nord şi vei fi în poziţia de a-i tăia calea 
dacă nu-l găsesc ele înainte. 

— Bine, zise coreeanul, deşi nu avea de gând să urmeze 
instrucţiunile. 

Asiaticul simţea că-i poate citi gândurile Cameleonului. Kim fusese 


vânat de multe ori şi, din experienţă, simţea că poate să prezică toate 
mişcările celui urmărit. Dacă echipele de agenţi străini l-ar căuta prin 
centrul Parisului, într-o noapte de sâmbătă, Kim ar observa; la fel şi 
Cameleonul. Dacă ar fi plasate umbre în calea lui, Kim le-ar depista 
imediat, şi la fel ar face şi Cameleonul. Poate că nu va identifica 
fiecare adversar, dar Tehnicianul aruncase atât de mulţi oameni în 
luptă, încât va fi evident pentru un agent versat, cum era Cameleonul, 
că se afla în faţa unei operaţiuni care se va lăsa cu vărsare de sânge şi 
că toate regulile fuseseră aruncate pe fereastră. Nu s-ar afla în 
siguranţă în mijlocul mulţimii. Bărbaţii înarmaţi pe care Cameleonul îi 
depistase deja vor profita de orice şansă de a distruge ţinta, iar 
luminile şi trecătorii vor fi mai degrabă obstacole decât avantaje 
pentru cel vânat. 

Da, Kim putea să simtă ce simţea Cameleonul acum, şi această 
simbioză îl făcu să-şi urmeze instinctul, nu indicaţiile primite de la 
Tehnician. Faptul că vânătorul Kim şi prada sa, Cameleonul, gândeau 
la fel îl făcu pe asasinul coreean să înainteze prin noaptea ceţoasă trei 
cvartale spre est, înspre o alee întunecată aflată la doar o jumătate de 
cvartal de lumina şi de zgomotul restaurantelor şi al petrecăreţilor. 
Ştia că Sena este la doar o sută de metri spre nord şi asta însemna că, 
în cazul în care Cameleonul îşi dădea seama că zona e supravegheată, 
era nevoit să se întoarcă spre sud, ca să se piardă în noapte. Nordul 
nu-i oferea decât unul sau două poduri, puncte naturale de 
ambuscadă, pe care trebuia să le evite cu orice preţ. 

Song Park Kim găsi cel mai întunecat colţ pe alee, la douăzeci şi 
cinci de metri nord de Bulevardul Saint-Germain şi douăzeci de metri 
sud de Rue de Buci. Se putea mişca în fiecare direcţie în secunda în 
care umbrele zăreau ţinta în zonă. Kim presimţea că aleea va fi locul 
unde va avea loc confruntarea finală cu adversarul său. La doar câţiva 
metri de ascunzătoarea întunecată erau o mulţime de restaurante şi 
cluburi de noapte. Mai mult, echipele competitoare se apropiau. 

Nu voia să atragă atenţia folosind o armă de foc, aşa că lăsă puşca 
de asalt MP7 în rucsacul pe care-l purta în spate, scoase din buzunar 
cuţitul-fluture şi se ascunse mai bine în întuneric, aşteptându-şi prada. 

Court Gentry simți că transpiraţia îi umezise partea din spate a 
costumului în timp ce mergea spre est, pe Rue de Buci. Umbrela pe 
care o ținea în mâna dreaptă flutura la fiecare pas. Se abținu să se 
sprijine pe ea ca pe un baston, deşi picioarele îl dureau îngrozitor din 
cauza tăieturilor cu care se alesese în Budapesta, cu o zi în urmă. 


Nu plimbarea îl făcuse însă să transpire, ci ceea ce observase pe 
stradă. La zece metri văzu un cuplu îmbrăţişat pe o băncuţă, care 
stătea de vorbă, dar supraveghea cu atenţie bărbaţii care treceau prin 
faţa lor. Court se ţinu după un bărbat chel, care avea aproximativ 
vârsta lui, ca să vadă dacă atrage atenţia prin ceva ieşit din comun. 
Asta i-ar confirma că fusese zărit şi identificat şi că echipele din zonă 
sunt anunţate prin staţie. 

Imediat, îndrăgostiţii îl priviră fix pe chel, după care vorbiră între 
ei. Court ştiu că era compromis. Văzuse cel puţin zece umbre şi era 
destul de sigur că scăpase de fiecare dintre ele, dar cu siguranţă nu-i 
dăduse atenţia cuvenită uneia dintre ele: cineva aflat la o fereastră 
întunecată sau într-o maşină parcată într-un loc unde el nu o putuse 
vedea. Această persoană transmisese tuturor umbrelor şi vânătorilor 
din oraş vestea despre prezenţa lui şi direcţia în care se îndrepta. 

Court aruncă iute o privire peste umăr. Trei bărbaţi cu pielea 
închisă la culoare care mergeau repede se opriră să privească vitrina 
unui magazin, la aproximativ douăzeci de metri de el. Peste drum mai 
erau încă doi. Tipii ăştia făceau parte din aceeaşi echipă şi 
supravegheau nordul străzii, mai ales mesele aşezate în faţa 
cafenelelor. 

Rahat! Court se întoarse spre aleea Rue de l'Ancienne Comédie, 
aflată în întuneric. În capăt se zărea o lumină slabă ce venea de la 
pasajul aflat la douăzeci de metri. Probabil că umbrele se împrăştiaseră 
pe malul stâng, din moment ce nu ştiau că el le descoperise. 

Court pătrunse în întuneric, cu privirea aţintită asupra luminii din 
faţă şi cu vârful umbrelei atingând piatra cubică umedă. Sunetul 
reverbera în pasajul acoperit. 

Trebuia să ia un taxi şi să se întoarcă la Gara Saint-Lazare, să-şi ia 
Mercedesul şi să pornească spre Bayeux. Oprirea în Paris, ca şi aceea 
de ieri după-amiază în Budapesta şi cea în Guarda, de noaptea trecută, 
nu-i folosiseră la nimic. Măcar acum scăpase fără vreo zgârietură şi 
asta era ceva, deşi avea nevoie de ajutor înainte să... 

Sesiză o mişcare în întuneric şi din stânga apăru silueta unui 
bărbat. Înainte să poată reacţiona, observă braţul care venea spre el. 
Ridică mâna dreaptă ca să pareze, dar se mişcă prea încet. 

Niciodată nu se mişca încet. 

Court Gentry simţi cum cuțitul i se împlântă în pântece şi taie 
carnea moale până aproape de şold. 


DOUĂZECI ŞI NOUĂ 


La două dimineaţa pătrunse o rază de lumină în camera întunecată 
de la etajul al doilea. Sir Donald nu dormea. Restul familiei fusese 
adusă în camera lui, să poată fi supravegheați cu toţii de un singur 
paznic. Claire dormea agitată în stânga bunicului ei, în timp ce Kate 
sforăia în dreapta. Elise era atât de drogată cu medicamente, încât era 
greu să-ţi dai seama dacă dormea sau nu. Stătea întinsă pe un divan, 
în cealaltă parte a camerei. 

Donald zări silueta paznicului scoţian, un tip pe nume McSppaden. 
Presupuse că urma să-l bată pe ascuns şi se întrebă cât mai putea să 
ducă. 

Acesta se apropie de pat, ignoră fetele şi-i şopti lui Fitzroy: 

— Îţi propun o afacere, bătrâne. Uite un telefon. L-am şutit dintr-o 
geantă de-a lui Ivan. Toţi sunt în dispozitiv acum, iar eu sunt singur la 
etaj. 

— Dispari! Încerc să dorm. 

— O să ai suficient timp să dormi dimineaţă, dacă mori. 

— Crezi că nu recunosc o capcană? De ce mi-ar da un nenorocit de 
telefon un labagiu ca tine? 

— Pentru că... pentru că vreau o mică... recompensă atunci când 
se va termina totul. 

Fitzroy ridică puţin capul de pe pernă, ca să-l vadă mai bine pe 
bărbatul aplecat asupra lui. 

— Ce fel de recompensă? 

— Cameleonul... Am auzit ce a făcut în Kiev. Dacă a îndeplinit 
misiunea de acolo şi încă jumătate dintre operaţiunile pe care se 
spune că le-a făcut, dacă a nimicit echipele din Praga, din Budapesta şi 
din Elveţia... La dracu”, ar putea ajunge aici! Dacă o face, o să fiu în 
pericol şi plănuiesc să dispar. Nu mă pun cu ticălosul ăla. Am pentru 
ce să trăiesc. Mă înţelegi? Dar dacă apare şi fug, nu vreau să vină 
după mine afurisitul de Donald Fitzroy sau câinii lui de atac. Înţelegi? 

Scoţianul îi întinse aparatul lui Fitzroy şi englezul îl luă. 

— Eşti sincer? 

— Sir Donald, probabil o să mori la răsărit. Nu risc prea mult, dar 
dacă scapi, aminteşte-ţi că Ewan McSpadden a fost cel care te-a ajutat. 

— Aşa voi face, Ewan. 

— Sună-ţi câinele, spune-i că dacă ajunge... eu sunt individul cu 
cămaşă verde şi pantaloni negri. Nu voi folosi arma, aşa că nu are de 
ce să-şi facă griji. 

— Eşti un flăcău de treabă, MeSpadden. 

Scoţianul se retrase în întuneric. Reapăru pentru puţin timp raza de 
lumină, care se îngustă imediat şi apoi dispăru. 


4 4 4 


Cuţitul scormoni mai adânc în abdomenul lui Gentry. Durerea era 
înfiorătoare. I se înmuiară picioarele şi-i cedară măruntaiele. Gentry 
nu înţelegea ce se întâmplă, aşa că se uită în jos şi văzu că prinsese 
cumva mâna atacatorului cu mânerul umbrelei. O smuci; nu avea 
puterea să scoată cuțitul din rană, dar măcar împiedicase lama să 
pătrundă mai mult de cinci centimetri. Durerea era înfiorătoare, însă 
era mai bine decât să fi fost despicat ca un peşte. 

Cu mâna dreaptă, trase cu putere de umbrelă. Cu stânga, îl lovi slab 
pe atacator în piept: nu mai avea vlagă din cauza efortului pe care-l 
făcea cu dreapta şi a durerii din abdomen. Asasinul ripostă, încercă să- 
l] lovească tare cu capul, dar Cameleonul se feri la timp. 

Court se întinse să scoată pistolul de la betelie, apucă Glockul cu 
mâna stângă, să-l scoată, însă asasinul îl lovi. Arma din oţel şi polimer 
căzu cu zgomot pe caldarâm şi dispăru în întuneric. 

Mâinile celor doi se încleştară în beznă, atacatorul evitând să-i fie 
scoşi ochii, iar Gentry deviind o lovitură în mărul lui Adam, care l-ar 
fi ucis cu siguranţă, fără să ţină seama de lama de oţel înfiptă în 
abdomen. 

Atacatorul prinse cuțitul, dar renunţă să mai tragă de el în sus până 
în stern sau să-l înfigă mai adânc, fiind împiedicat de mânerul 
umbrelei. În loc de asta, lama tăie în jos şi se opri în osul şoldului. 

Gentry îşi înăbuşi urletul. Era la un pas să-şi piardă minţile de 
durere, dar ştia că mai sunt asasini la câţiva metri. Dacă strigătul lui 
ar fi fost auzit, ar fi dispărut şi ultima şansă pe care o mai avea să 
supravieţuiască lamei de oţel şi celui care o mânuia. 

Schimbă tactica. Se propti pe picioare şi-l lovi cu pieptul pe 
bărbatul mic de înălţime; un asiatic, după cum îşi putu da seama. Îl 
izbi de perete, dar cu asta nu reuşi decât să-şi înfigă mai adânc cuțitul 
în rană. 

Imediat lovi cu capul, iar frunţile celor doi bărbaţi se ciocniră 
zgomotos, scoțând un sunet mai puternic decât oricare altul de când 
începuse lupta pe alee. Umbrela era încă prinsă de încheietura 
asiaticului. Court o împinse şi-l făcu pe atacator să se dezechilibreze şi 
să cadă, lovindu-se de zidul opus. Fiind uniţi de cuţit, Gentry îl urmă. 
Aici era mai multă lumină şi, deşi durerea agonizantă ameninţa să-i 
întunece mintea, americanul observă curelele rucsacului şi-şi dădu 
seama că asiaticul încerca să scoată ceva de acolo cu mâna liberă. 

Court îl prinse de încheietură şi o izbi de cărămizile zidului. 

— Ce ai acolo? întrebă printre dinţi. Ce ai în rucsac? 


Era suficientă lumină pentru un contact vizual. Niciunul nu-şi feri 
privirea, deşi chipurile le erau crispate din cauza efortului de a se 
împinge unul pe celălalt. 

— Ce ai în rucsac? 

Gentry trase de umbrelă, dezechilibrându-l pe coreean, şi profită de 
ocazie să apuce rucsacul presat de zid. Pentru asta fu nevoit să-şi 
încordeze muşchii abdominali, iar mişcarea îl făcu să geamă de 
durere. 

Asiaticul răsuci cuțitul; rana de cinci centimetri se deschise şi 
Gentry simţi sângele curgându-i pe vintre şi pe ambele picioare. 

— Ahhh... 

Fusese un țipăt surd, dar avu ecou pe alee. 

Court apucă rucsacul şi prinse fermoarul. Kim îl lovi peste mână, 
dar primi un cap în gură care-l ameţi, iar Gentry desfăcu repede 
rucsacul. 

— Ce-i asta? Ce-i asta? repetă când lacrimile începură să-i curgă 
şiroaie pe obraji şi se amestecară cu stropii de salivă care-i săreau din 
gură în timp ce vorbea, împroşcându-l pe atacator. 

— Asta voiai? Asta căutai? Hm? 

Court scoase pistolul automat din rucsac şi-l aţinti spre adversarul 
în ochii căruia se oglindea acum spaima. Kim se întinse şi prinse arma 
de amortizor, apoi cu cealaltă mână împinse mai adânc mânerul 
cuţitului. Court încercă să se ferească, dar nu reuşi, iar lama intră încă 
un milimetru în măruntaiele lui. 

Reuşi să ridice siguranţa şi trase. Kim lăsase puşca de asalt pe 
modul semiautomat, exact cum ar fi făcut şi Gentry. Ţeava era 
îndreptată către zidul din cărămidă din spatele lui Kim şi impactul 
făcu să sară peste tot aşchii de cărămidă şi praf. Gentry apăsă din nou 
pe trăgaci cât putu de repede. Reculul fiecărei runde de gloanţe făcea 
trupul să-i zvâcnească şi să permită cuţitului să intre şi mai adânc în 
carne şi în os. Trei împuşcături, cinci, zece, douăzeci... Kim urlă în 
agonie şi dădu drumul amortizorului aproape încins după atâtea 
focuri. Îşi puse mâna arsă peste cea cu care ţinea cuțitul şi, cu ambele 
mâini strânse, încercă din răsputeri să împingă cuțitul spre coloana 
vertebrală a lui Gentry. 

Sângele acestuia gâlgâi pe degetele încleştate. 

Cu o singură mişcare, Gentry ridică arma şi-l lovi pe Kim în faţă, 
fracturându-i nasul. 

Cei doi bărbaţi căzură pe piatra cubică şi, în sfârşit, legătura lor se 
rupse. Kim zăcea pe spate, cu faţa întoarsă spre zidul ciuruit, cu nasul 
plin de sânge şi mâna arsă strânsă în poală. Respira greu din cauza 
efortului. Gentry zăcea în mijlocul aleii şi respira la fel de greu, în 
timp ce mânerul negru al cuţitului îi ieşea obscen din pântece. 

Icni când încercă să scoată lama. Epuizat şi confuz din cauza 


loviturii, asiaticul se ridică în genunchi şi se târî înnebunit pe piatra 
rece, ca să micşoreze distanţa dintre ei. Când mai avea un metru şi 
jumătate, se ridică, disperat să pună mâna pe cuţit înainte să-l scoată 
Cameleonul. 

Cu doar o clipă înainte să-şi atingă ţinta, lama cuţitului negru 
apăru în lumina slabă, îngustă şi plină de sânge. Court tăie dintr-o 
mişcare gâtul asiaticului, ai cărui ochi se măriseră de uimire, şi-i 
secţionă jugulara. 

Song Park Kim se prăbuşi pe alee şi muri în câteva secunde, trupul 
lui căzând peste al Cameleonului. 

Acesta lăsă cuțitul să cadă pe caldarâm şi împinse trupul muribund, 
care încă mai zvâcnea, şi care se rostogoli neceremonios, după care 
încetă să se mai mişte. 

Cu o singură mână, Court îşi desfăcu rapid cravata şi o făcu 
ghemotoc. Trase adânc aer în piept de câteva ori ca să se calmeze, 
apoi presă ghemotocul în gaura din abdomen. Sângele se prelinse de 
pe cămaşa albă pe piatra cubică. 

— lisuse! gemu în timp ce chipul contorsionat de durere i se 
acoperi de lacrimi, salivă şi mucozităţi. 

Îi veni să vomite din cauza şocului, dar reuşi să se controleze, 
concentrându-se pe ce avea de făcut. 

În mod normal era foarte atent cu ADN-ul lui, însă acum nu-şi mai 
bătu capul cu asta. Ar fi fost nevoie de o cadă plină cu înălbitor, o 
echipă de cinci oameni şi o zi întreagă să dezinfecteze locul, iar Court 
nu avea nimic din toate astea. 

Presiunea pusă de cravată reduse durerea când încordă abdomenul: 
fără ea, nu ar fi putut sta în picioare, însă se sprijini de zid şi reuşi să 
păşească împleticit. Auzi voci. Atenţia trecătorilor fusese atrasă de 
zgomotele încăierării. Poliţia şi asasinii aveau să sosească aici în 
câteva momente. Izbuti să ajungă la pasajul plin cu magazine. Toate 
erau închise şi nu era nici urmă de cumpărători. Cu trupul încovoiat şi 
chipul palid, se îndepărtă de scena orgiei sângeroase. 

Porni spre nord, în noaptea rece, înroşind dalele de piatră cu 
sângele care i se scurgea pe picior. 


4 4 4 


Treizeci de secunde mai târziu, unul dintre botswanezi îşi croi 
drum prin mulţimea panicată şi, cu ajutorul unei lanterne, găsi trupul 
coreeanului pe aleea întunecată, plină de sânge, care fusese scena unui 
spectacol de groază. Luă legătura cu Tehnicianul. 

— E un mort aici. Asiatic. Aproape decapitat. 


Lloyd şi Riegel stăteau în spatele Tehnicianului când se auzi în 
difuzor vocea cu accent britanic a asasinului african. 

Domnul Felix intră în cameră, dar rămase în umbră, privind atent. 

Tehnicianul suci un comutator. 

— Banshee 1? Recepție! Banshee 1, mă auzi? 

Se auzi un foşnet în difuzor, iar Lloyd şi Riegel se priviră cu 
speranţă. 

— Nu poate răspunde acum; nu vă obosiţi să lăsaţi vreun mesaj, 
zise sarcastic africanul. 

Era evident că acesta luase telefonul coreeanului şi vorbea în locul 
lui. 

— Coreeanul a fost probabil cel mai bun om pe care l-am avut în 
această operaţiune, zise Riegel. Cei din organizaţia lui vor fi furioşi că 
agentul lor şi-a pierdut viaţa în misiunea asta. 

— Dă-i dracu’! se răsti Lloyd. Ar fi trebuit să ne trimită pe cineva 
capabil s-o ducă la îndeplinire. Când ne-au oferit un singur om, am 
ştiut că nu îşi dau interesul. 

— Eşti un idiot, Lloyd. Ai idee ce a făcut asasinul ăsta la viaţa lui? 

— Sigur că da! A lăsat o pată de grăsime pe o alee pariziană. Cât 
despre restul, nu dau doi bani! 

Tocmai atunci se auzi din nou vocea africanului. 

— E o urmă de sânge ce duce spre nord. Îl vom găsi. 

— Vezi? zise Riegel. Banshee 1 şi-a atins scopul. 

Trei minute mai târziu se conectă o umbră. 

— Cincizeci şi patru către Tehnician. 

— Comunică, Cincizeci şi patru. 

— Sunt la etajul al patrulea al unei clădiri de lângă Piaţa Saint- 
Michel. Cred că l-am prins pe subiect pe filmarea mea. V-o trimit, ca 
să verificaţi. 

Dură zece secunde să se facă legătura. Când prinse viaţă monitorul 
din camera de comandă, luminile din Paris şi silueta Catedralei Notre- 
Dame străluciră cu putere. Sena traversa oraşul ca o panglică argintie. 
Imaginea nu părea centrată pe ceva anume. 

— Unde e? urlă vânătorul Riegel, înfierbântat de urmărire, căutând 
disperat prada. Cincizeci şi patru, strânge cadrul pe subiect! 

— Oui, monsieur!30 

Imaginea se centră pe Pont Neuf, podul care traversa râul spre 
catedrală. O siluetă în costum închis la culoare înainta epuizată, 
poticnindu-se şi apoi oprindu-se în mijlocul podului. Era clar că omul 
era rănit şi încerca să ajungă de pe malul stâng, pe Île de la Cité, 
micuța insulă din mijlocul Senei, unde se afla Catedrala Notre-Dame. 

— Uită-te la el! E terminat! strigă extaziat Lloyd. Pe cine avem în 
apropiere? 

Tehnicianul răspunse înainte ca Lloyd să termine întrebarea. 


— Kazahii sunt la treizeci de secunde distanţă. Îi veţi vedea venind 
pe pod dinspre sud. Botswanezii sunt imediat în urma lor, iar 
bolivienii sunt la nord de Sena. Echipa din Sri Lanka e la trei minute 
în vest. 

Imaginile video se măriră suficient de mult cât să poată fi distinse 
clădirile de pe Quai des Grands Augustins şi drumul care mărginea 
malul stâng al Senei. Câţiva bărbaţi alergau de-a lungul lui şi făcură 
dreapta pe pod. Unul alunecă pe piatra udă şi căzu, dar ceilalţi îşi 
continuară cursa pe panta podului. 

— Asta e! decretă victorios Riegel. Spune-le să-l distrugă, să urce 
cadavrul într-o maşină şi să vină la heliport. Trimiteţi-l aici, ca să-l 
vadă domnul Felix. 

— Ar fi bine, domnule Riegel, mulţumesc, spuse Felix, părând o 
statuie pe lângă bărbaţii agitaţi din faţa monitoarelor. 

Imaginile trimise de umbră se centrară din nou pe Gentry, care se 
răsucise şi stătea acum cu faţa spre kazahi. Aceştia nu erau mai 
departe de patruzeci de metri. Americanul rănit continua să reziste, 
deşi, evident, durerea lui era foarte mare. Se uită peste umăr spre 
celălalt capăt al podului. 

— N-o să reuşeşti, Court, zise satisfăcut Lloyd. Nu mai poţi să fugi. 
Eşti terminat. 

— Rahat! mormăi Riegel. 

— Ce s-a întâmplat? 

— Scheisse31, zise tare neamțul. 

— Ce ai pățit? E în mâinile noastre. 

Tocmai atunci, Cameleonul urcă pe balustrada din ciment şi se uită 
în spate la bărbații care erau la douăzeci şi cinci de metri în spatele 
lui. 

— Nu! urlă Lloyd, înțelegând temerea lui Riegel. Nu, nu, nu, nu... 

Kurt Riegel luă microfonul de pe masa Tehnicianului, apăsă 
butonul şi, agitat, urlă în germană: Schiefst ihn sofort!32 

Fra însă prea târziu. Court Gentry se ridică pe vârfuri pe 
balustradă, apoi căzu zece metri în apa care sclipea în noapte, 
suprafața cristalină explodând când atinse trupul bărbatului. Silueta 
întunecată dispăru în timp ce curentul transforma din nou râul într-o 
oglindă curgătoare. 

Lloyd se depărtă de monitoare şi, şocat, îşi puse mâinile în cap. Se 
întoarse apoi spre Felix, care rămăsese tăcut, în spate. 

— Ai văzut! Ai văzut cu ochii tăi! E mort! 

— Prietene, căderea în apă nu ucide întotdeauna un om. Îmi pare 
rău. Am nevoie de confirmare pentru preşedintele meu. 

Lloyd reveni lângă Tehnician şi urlă atât de tare, încât se auzi în tot 
castelul. 

— Dracu” să-l ia! Spune-le tuturor să intre în apă! Ne trebuie corpul 


lui! 

Imaginile de pe ecranul plasmei îi arătau pe kazahii care acopereau 
porțiunea podului unde, cu doar cinci secunde în urmă, se aflase ţinta. 
Toţi se uitau în jos. Erau cinci oameni pe pod. Doi săriră peste 
balustradă şi aterizară în apa rece şi întunecată, pe când ceilalţi se 
întoarseră în fugă pe malul stâng. 

Riegel turui instrucţiuni către Tehnician. 

— E grav rănit, iar căderea nu l-a ajutat. Trimite aici echipa din 
Botswana; mută-i şi pe bolivieni şi srilankezi. Trimite oameni cu bărci, 
în cazul în care trupul nu iese imediat la suprafaţă. Informează-i pe 
toţi că trebuie să-l caute pe ambele maluri ale râului. Să meargă mai 
multe umbre în aval şi să-l vâneze. Ne trebuie trupul lui chiar acum! 


TREIZECI 


La două şi jumătate începu să plouă slab. La cinci sute de metri 
sud-est de Catedrala Notre-Dame, pe malul stâng, Grădina Tino Rossi 
era scufundată în beznă. La optsprezece metri de debarcaderul din 
piatră era un dig acoperit cu iarbă, ce mărginea zidul mic din piatră. 
Acolo, între zid şi un copac, zăcea pe spate o siluetă, cu genunchii 
uşor ridicaţi şi braţele în lături. Oricine ar fi zărit hainele ude şi-ar fi 
dat seama că tocmai ieşise din apă. Poate că o ultimă izbucnire de 
putere permisese braţelor slăbite să se caţăre pe marginea râului, în 
iarba udă: poate că la un moment dat mersese pe propriile picioare, 
după care membrele îi cedaseră şi trupul i se prăbuşise pe pământul 
rece. 

Nu se observă nicio mişcare şi nu se auzi niciun sunet până când, 
prin hainele ude, începu să piuie înfundat un dispozitiv electronic. 

La început, bărbatul nu reacţionă. În cele din urmă, îi zvâcni un 
umăr şi întoarse încet capul, ca să-şi dea seama unde este. După alt 
piuit, vârî mâna în buzunarul hainei, scoase un aparat din plastic şi-l 
manevră cu o singură mână. Reuşi să-l deschidă, după care telefonul 
prin satelit căzu în iarbă. Privirea bărbatului rămase aţintită spre cer. 

Când sărise de pe pod, Gentry se lovise rău de suprafaţa apei. 
Răceala de gheață îi luase şi ultimul strop de aer pe care-l mai avea în 
plămâni. Se scufundase adânc şi descoperise, când ieşise la suprafaţă, 
că fusese purtat de curent în aval, pe sub Pont Neuf, spre vest. Trăsese 
adânc în piept aer amestecat cu apă, reuşind să se menţină la 
suprafaţă un minut, cât să zărească o mică navă de agrement ce urca 
în amonte şi se îndrepta spre el. Deşi era slăbit până la un pas de a-şi 
pierde cunoştinţa, reuşise să se prindă cu un braţ de scara laterală a 
micii ambarcaţiuni care ajunsese în dreptul lui. Se ţinuse cu o mână şi 
reuşise să stea cu capul aproape lipit de barcă în timp ce aceasta îl 
tractase spre podul de pe care abia sărise. Auzise strigătele bărbaţilor 
din apă, care căutau un trup şi aţinteau luminile lanternelor în jurul 
picioarelor podului. 

Zece minute mai târziu, Court ieşise din raza lor vizuală. Cu 
ultimele puteri, încercase să se caţăre în barcă, dar nu reuşise. 
Picioarele slăbite, durerea înfiorătoare din pântece şi hainele ude îl 
făcuseră să ajungă din nou în apele îngheţate. Încercase să se agate 
din nou, însă nu prinsese în mână decât apă, în timp ce ambarcaţiunea 
se depărta. 

Din fericire pentru el, nu era departe de mal. Reuşise să ajungă pe 
malul stâng, se chinuise să urce pe promontoriu, se ridicase pentru 
scurt timp, dar căzuse apoi pe iarba udă, lângă Grădina Tino Rossi. 

Aici zăcea de douăzeci de minute, cu ochii deschişi şi privirea fixă, 


în timp ce picăturile mici de ploaie îi cădeau pe pupile. 

Telefonul sună din nou şi el îl ridică din iarbă, continuând să 
privească norii de ploaie în luminile oraşului. 

— Da, răspunse slab. 

— Bună seara. Sunt Claire Fitzroy. Aş putea vorbi cu domnul Jim? 

Gentry clipi des şi ochii i se umplură de lacrimi, îşi controlă cât 
putu de bine vocea şi făcu tot posibilul să mascheze durerea, 
epuizarea şi disperarea provocate de eşec. 

— A trecut ora ta de culcare. 

— Da, domnule, dar bunicul mi-a spus să te sun. 

— Îţi aminteşti de mine? 

— Oh, da, domnule. Îmi amintesc că ne duceai la şcoală. Că 
dormeai pe un pat pliabil, în hol. Mami spunea că de fapt nu dormi, 
ne supraveghezi toată noaptea. Beai cafea şi-ţi plăcea omleta pe care o 
făcea mami. 

— Aşa e. Cu multă brânză. 

Osul pelvian al bărbatului fusese străpuns, iar peretele abdominal, 
perforat. Nu credea că nenorocitul de cuţit pătrunsese suficient de 
mult cât să-i atingă intestinele, deşi durerea era de nedescris. Bănuia 
că încă mai sângerează. De când căzuse în râu, în urmă cu 
aproximativ o oră, nu făcuse nimic ca să oprească sângerarea. 

Sirenele unor maşini de poliţie rupseră tăcerea şi Court se ascunse 
în întuneric lângă zidul din piatră. 

— Domnule Jim, bunicul zice că veniţi să ne salvaţi. 

Lacrimile începură să curgă pe obrajii americanului. Nu era mort, 
dar simţea că nu mai avea mult. Ştia că nu va ajunge la Bayeux, şi 
chiar dacă ar fi reuşit, ce ar fi putut să facă mai mult decât să 
sângereze pe treptele castelului? 

— Unde e bunicul? 

— În dormitor. Nu poate vorbi acum. A zis că a căzut pe scări, dar 
nu e adevărat. Bărbaţii ăştia l-au bătut. Mi-a dat telefonul şi mi-a zis 
să merg în baie şi să te sun; de asta vorbesc în şoaptă, adăugă copila 
după o scurtă pauză. Vii, nu-i aşa? Te rog, spune-mi că vii. Dacă nu 
vii... Eşti singura noastră şansă de când tati s-a întors în Londra. 
Domnule Jim... mai eşti acolo? 

Tipic lui Fitzroy! Dacă l-ar fi sunat el, Court i-ar fi spus că e totul 
pierdut. Nenorocitul ştia că Gentry e într-o situaţie disperată acum, 
aşa că cine altcineva l-ar fi putut face să continue, dacă nu una dintre 
gemene? 

— Voi face tot posibilul. 

— Promiţi? 

Court zăcea în întuneric, înghețând în hainele ude lipite de trup, cu 
ţeasta rasă în noroi. 

— Voi ajunge în scurt timp, reuşi să spună cu voce slabă. 


— Promiţi? 

Gentry se uită în jos la rana din abdomen şi apăsă tare pe ea. 

— Promit, spuse şi vocea lui păru mai puternică. Şi când o să ajung 
acolo, trebuie să faci ceva pentru mine. 

— Ce anume, domnule? 

— Când vei auzi mult zgomot, vreau să te duci în camera ta, să te 
bagi sub pat şi să nu te mişti. Poţi să faci asta pentru mine? 

— Zgomot? Ce fel de zgomot? Te referi la focuri de armă? 

— Da. La asta mă refer. 

— Bine. 

— Stai acolo până vin să te iau. Pune-o pe sora ta să facă la fel. 
Bine? 

— Mulţumesc, Jim. Ştiam eu că o să vii. 

— Claire, vreau să-i duci telefonul bunicului tău. Trebuie să-i pun o 
întrebare importantă. 

— Bine, Jim. 

— Şi... Claire... Mulţumesc că m-ai sunat. Mă bucur că te-am 
auzit... 

Un sfert de oră mai târziu, Gentry se clătina de-a lungul Rue du 
Cardinal Lemoine. Ploaia se oprise şi nu era nimeni în jur, ceea ce era 
un noroc pentru el, deoarece mergea şi-şi apăsa cu ambele mâini 
partea stângă a abdomenului, târâindu-şi piciorul. Se oprea la fiecare 
douăzeci şi cinci de metri, se sprijinea de un zid, de o maşină sau de 
un stâlp de iluminat şi aştepta câteva secunde, după care pornea mai 
departe, căutând un nou sprijin care să-i mai ia din epuizarea 
provocată de pierderea de sânge. 

Găsi adresa pe care i-o dăduse Fitzroy. Uşa era închisă, dar se 
aştepta la asta, aşa că se adăposti într-o nişă întunecată, la mică 
distanţă, şi se aşeză, ca un vagabond, pe o bucată de carton, să se 
odihnească. Bineînţeles că poliţiştii, vânătorii şi umbrele îl căutau 
acum de-a lungul Senei, dar spera că toţi îşi concentraseră căutările în 
aval şi că se împiedicau unul de altul. 

Ajunsese la capătul puterilor, presând cu pumnul abdomenul 
însângerat, când auzi un sunet venind dinspre casa a cărei adresă i-o 
dăduse Fitzroy. Scoase capul din ascunzătoare şi văzu cum se deschide 
încet. Se aşteptase să vină cineva cu maşina, dar persoana care lucra 
acolo locuia, probabil, în apartamentul de deasupra. 

Pe trotuar apăru o femeie, silueta ei abia zărindu-se din cauza unui 
stâlp de iluminat aflat la douăzeci de metri distanţă. Court se ridică şi 


porni împleticit. 

— Allez!33 îl îndemnă ea în şoaptă. Grăbeşte-te! 

Trecu pe lângă ea, clătinându-se, şi intră într-un hol lung. 

Slăbiciunea îl făcu să se târască pe lângă peretele pe care-l mânjea 
cu sângele de pe mână. Femeia îşi vârî imediat capul pe sub braţul lui 
şi-l ajută să meargă. Era înaltă şi zveltă, dar puternică. Court însă 
simţea cum cedează cu fiecare pas pe care-l făcea. 

Trecură de o uşă şi intrară într-o cameră întunecată. Înainte ca ea 
să aprindă lumina, bărbatul de şaptezeci şi şapte de kilograme tresări 
când lătră lângă el un câine. Apoi altul, apoi încă vreo zece lătrară în 
acelaşi timp în jurul lui. 

Abia când se aprinse lumina, văzu că locul unde-l trimisese Donald 
era de fapt o clinică veterinară. Îi cedară genunchii şi căzu lângă fată. 
Cu puterea unui bărbat, ea îl ridică şi îl ajută să se aşeze pe un 
scăunel. 

— Parlez-vous francais?34 îl întrebă ea, privindu-l. 

Fl se uită la ea şi, fără nicio legătură, îşi spuse că e drăguță. 

— Parlez-vous anglais?35 întrebă la rândul lui. 

— Da, un pic. Eşti englez? 

— Mda, minţi el, fără să încerce totuşi să folosească vreun accent. 

— Monsieur. Am încercat să-i spun domnului Fitzroy că doctorul nu 
e în oraş, dar l-am sunat, zise ea într-o engleză aproximativă. E pe 
drum şi ajunge în câteva ore. Regret; n-am ştiut cât de grav eşti rănit. 
Nu te pot ajuta. Chem o ambulanţă. Ai nevoie de spitalizare. 

— Nu. Faci parte din Reţeaua lui Fitzroy. Cel puţin ai 
medicamente, sânge şi pansament. 

— Nu aici, îmi pare rău. Doctorul LePen are acces la clinica din 
apropiere, dar eu nu am. Eu lucrez numai cu animale. Ai nevoie de 
spital, de ajutor de urgenţă. Mon Dieu36, eşti rece! O să-ţi dau o 
pătură. 

Fata ieşi din cameră şi reveni imediat cu o pătură groasă din lână, 
ce mirosea a urină de pisică, şi i-o puse peste umeri. 

— Cum te cheamă? întrebă Court, aflat la capătul puterilor. 

— Justine. 

— Ascultă-mă, Justine. Eşti veterinar. E aproape suficient... Am 
nevoie doar de nişte sânge şi... 

— Asistent veterinar... 

— Păi, e suficient de aproape suficient. Vom reuşi. Te rog, ajută- 
mă... 

— Spăl animalele! Ţin câinii pentru doctor! Nu te pot ajuta! 
Doctorul vine, dar nu poţi aştepta. Eşti palid... Îţi trebuie sânge, 
fluide... 

— N-am timp să aştept. Uite, cunosc medicina de front. Îţi pot 
spune ce îmi trebuie: nişte sânge — câteva unităţi din grupa 0 pozitiv —, 


nişte antibiotice şi mâinile tale. Când slăbiciunea şi durerea se vor 
accentua, nu voi mai fi în stare s-o fac. 

— Medicină de front? Aici nu e front. Aici e Paris! 

— Spune-le-o tipilor care mi-au făcut asta, zise el, îndepărtând 
pătura şi luând mâna de pe rana făcută de cuţit. 

Tensiunea bărbatului scăzuse atât de mult, încât sângele nu mai 
gâlgâia, ci se prelingea, lucind în lumina rece din cabinet. 

— Arată rău, icni Justine. 

— Ar fi putut fi şi mai rău. A trecut prin muşchi şi vase de sânge, 
dar o să fiu bine dacă o să capăt nişte sânge grupa 0 pozitiv. Dacă mă 
ajuţi, plec, iar Fitzroy vă va plăti, pe tine şi pe doctor, pentru deranj. 

— Monsieur. Nu auzi? Eu lucrez cu câini! 

Bărbatul închise ochii. 

— Imaginează-ţi că am blană. 

— Cum poţi să glumeşti? Sângerezi de moarte. 

— Pentru că te cerţi cu mine. Unde e clinica? Putem merge acolo, 
ca să iau ce îmi trebuie. Nu pot să mă duc la spital; trebuie să o fac 
aşa. 

Tânăra inspiră adânc, încuviinţă cu un gest, după care-şi prinse 
părul castaniu într-o coadă, la spate. 

— Stai să te bandajez, să nu mai pierzi sânge. 

Lătratul câinilor începu să se domolească. 

Camera de operaţii a clinicii veterinare era împuţită. Nu fusese 
curățată vineri, după închiderea cabinetului. 

— Îmi pare rău, monsieur. Dacă ştiam că veniţi... 

— E în regulă. 

Court vru să se întindă pe masa metalică din centrul încăperii, dar 
Justine îl opri. Luă o sticlă cu dezinfectant, stropi peste tot şi şterse 
suprafaţa din aluminiu, în timp ce pacientul se sprijini de un raft pe 
care se aflau pansamente. Fata ieşi şi reveni cu o pernă luată de pe 
canapeaua din sala de aşteptare. 

— Trebuie să stai cu picioarele atârnate. Nu e pentru oameni. 

— Bine. 

Court îşi folosi ultimele puteri ca să-şi sfâşie cămaşa. Nasturii 
zburară şi aterizară pe podeaua acoperită cu gresie. Justine îi scoase 
pantofii îmbibaţi cu apă şi-i tăie pantalonii, lăsându-l în chiloti. 

— Nu am... experienţă... cu oameni. 

— Te descurci minunat. 

Timidă, fata îl privi din cap până în picioare. 


— Ce-ai păţit? 

— Am fost împuşcat în picior în urmă cu câteva zile. 

— Cu un pistol? întrebă ea, privind rana deschisă, veche de trei 
zile, şi apoi şoldul însângerat. Mon Dieu! exclamă şi-şi puse mănuşi 
chirurgicale. 

— Picioarele şi tălpile mi-au fost tăiate de cioburi. 

— Văd. 

— Apoi mi-am rupt o coastă când m-am rostogolit de pe un munte 
în Elveţia. 

— Un munte? 

— Da. Apoi mi-am distrus încheietura încercând să scap de nişte 
cătuşe. 

Justine nu zise nimic un timp, rămânând cu gura căscată. 

— Stomacul? 

— Înjunghiat. 

— Unde? 

— Aici, în Paris. În urmă cu o oră, cred... Apoi am căzut în Sena. 

— Monsieur. Nu ştiu ce munceşti şi nu vreau să ştiu, clătină ea din 
cap. Oricum, cred că trebuie să-ţi găseşti alt serviciu. 

Court râse încet, dar gestul îi făcu să simtă flăcări de durere în 
abdomen. 

— N-am abilităţile necesare pentru un loc de muncă cinstit. 

— Îmi pare rău. Nu înţeleg cuvintele. 

— Nu contează. Justine, putem coase rana de cuţit, dar dacă nu fac 
transfuzie de sânge, o să leşin. 

— Clinica e aproape, dar e închisă. 

— O deschidem. Haide să mergem. Trebuie să plec în cel mult o 
oră. 

Justine terminase de înfăşurat pansamentul peste rana de cuţit. 

— Pleci? Nu trebuie să te mişti! Zile! Nu înţelegi că eşti rănit rău? 

— Tu nu înţelegi. Trebuie să ajung undeva! Trebuie să fiu bine, ca 
să pot pleca! 

Ea strânse din dinţi şi făcu ochii mari. 

— Monsieur. Nu sunt doctor, dar îţi spun că nu poţi fi în alt loc 
decât în spital. Ai putea muri în câteva ore. 

— Voi fi bine. Trebuie să fiu! 

Justine îngenunche, deschise un dulăpior şi scoase de acolo cele 
necesare. 

— Imposibil! Dacă îţi fac transfuzie, sângele va curge prin stomac 
la cea mai mică mişcare. Trebuie copci. Dacă pun copci, se rup când te 
mişti. 

Court se gândi un pic, apoi se uită la ceas. Era trei dimineaţa. 

— Eu... trebuie să ajung în Bayeux, Normandia. 

— Acum? Eşti nebun? 


— E vorba despre viaţă şi moarte, Justine. 

— Da, moartea ta, monsieur. 

Court scoase din buzunar plicul cu bani pe care i-l dăduse Maurice. 
Era ud, dar supravieţuise ca şi cheile maşinii. I-l dădu lui Justine. 

— Câţi bani sunt? întrebă el. 

— Mulţi. 

— Sunt ai tăi. Ajută-mă doar să ajung la Bayeux înainte de opt 
dimineaţa. 

— Dacă nu poţi nici să conduci maşina, ce faci când ajungi acolo? 

— Pot să conduc, dar am nevoie să mă coşi şi să mă bandajezi în 
timp ce o fac. Putem face transfuzia pe drum. 

Fata se ridică şi vorbi sacadat. 

— Sutură... în... maşină... În timp ce conduci?! 

— Da. 

Ea mormăi ceva în franceză, dar Court nu înţelese mare lucru. 
Pricepu echivalentul cuvântului câine şi bănui că spune că în momente 
ca ăsta prefera să îngrijească pacienţi cu patru picioare. 

Justine fixă pansamentul în jurul taliei şi-l ajută şi-şi pună cămaşa 
udă pe umeri. Nu-l privi când vorbi din nou. 

— Ce se întâmplă în Bayeux duminică dimineaţa şi nu poţi să 
lipseşti? 

— M-ai crede dacă ţi-aş spune că o să cânt în corul bisericii? 

— Nu, clătină ea din cap, fără să zâmbească. 

— Bine. Atunci îţi voi spune adevărul. 

Şi i-l spuse. De la povestea din avion până la ce avea de făcut 
înainte de opt dimineaţa. Îi povesti despre fetele răpite şi despre tatăl 
care murise încercând să le protejeze. Îi spuse despre echipele de 
asasini străini trimişi pe urmele lui, despre cum pierderea sângelui şi 
oboseala îi afectaseră creierul şi apoi despre discuţia pe care o avusese 
cu Claire la telefon şi din nou despre copiii pe care trebuia să-i 
protejeze. 

Ea fu îngrozită când auzi despre asasini şi crime, dar şi despre 
pericolul în care se aflau două fetiţe, numai de dragul reputației unei 
corporaţii. Da, Justine lucra pentru un medic veterinar care uneori, la 
ore ciudate, se ocupa de pacienţi dubioşi, iar acesta îi spusese suficient 
de multe despre Fitzroy şi Reţea încât să nu mai pună întrebări, dar nu 
şi-ar fi imaginat nici într-o mie de ani că aceşti bărbaţi erau atât de 
brutali şi de nemiloşi ca în povestea spusă de străin. 

— Aşadar... ce părere ai? 

— De ce ai încredere în mine? 

— Din disperare. În urmă cu trei sferturi de oră eram mort pe malul 
râului. Din momentul acela tu ai devenit singura mea speranţă. Dacă 
mă trădezi, nu poate fi mai rău decât dacă aş zăcea aici. 

— Cum rămâne cu poliţia? 


— Lloyd mi-a spus că va ucide ostaticii dacă apare la uşă altcineva 
în afară de mine. Va face asta. Îi cunosc pe oamenii ca el. Trebuie să 
mă duc singur, cu ajutorul tău. Te las în Bayeux. Destinația mea este 
la câţiva kilometri spre nord. Dimineaţă, poţi lua primul tren spre 
Paris. Îţi promit că vei fi la kilometri distanţă de pericol. 

— Cum să îţi spun? 

— Jim. 

— Bine, Jim. Mergem, cu o condiţie. 

— Care? 

— Lasă-mă să-ţi dau un calmant ca să te cos. Găsesc ceva în clinică 
şi îţi pot administra după transfuzie, când creşte tensiunea. Luăm 
maşina mea. Conduc până la Gara Saint-Lazare ca să iei maşina ta. 
Apoi mergem. Nu e trafic în afara oraşului. Te cos când conduci. 

Court se gândi la spusele ei. Instinctul îi spunea să nu ia niciun fel 
de calmant care i-ar putea întuneca mintea şi amorţi reflexele, 
împiedicându-l să se concentreze pe misiune. Simţea că poate să facă 
faţă durerii. 

Nu, nu-i plăcea planul lui Justine, dar, din cine ştie ce motiv, avea 
încredere în ea. 

În timp ce o privea pe fata drăguță aplecată deasupra lui, 
frumuşică, deşi părul răvăşit de somn îi era încă prins în coadă, fără 
machiaj şi cu broboane de sudoare adunate deasupra buzei din cauza 
concentrării cu care se chinuia să salveze viaţa unui străin, Court îşi 
dădu seama că nu era în postura de a o contrazice. 

Justine îl ajută să se ridice, ieşiră împleticiţi din sala de tratament 
şi traversară holul până la clinica din apropiere. Gentry se crispa la 
fiecare pas. La un moment dat, i se lăsă capul în piept ca şi cum era la 
un pas să leşine. 

Fata îl propti de zidul unui perete din curtea interioară, în timp ce 
căută cheile. 

— Ce mama dracului e asta? 

— Maşina mea. 

— Asta e maşină? 

— Ce are? 

— E mică. 

— Când am cumpărat-o, nu am ştiut că o să transport pacienţi. 

— Corect. E în regulă. Sunt al dracului de sigur că nu vom atrage 
atenţia. 

Amândoi zâmbiră slab, dar zâmbetele le dispărură când ea încercă 
să-l ajute să se aşeze pe scaunul pasagerului. Court icni de durere, un 
icnet care culmină cu gemete. 

Tinerei femei îi trebuiră câteva minute să pornească motorul şi, în 
timpul ăsta, Court adormi pe scaunul lăsat mult pe spate. Cu un efort 
considerabil, ea reuşi să-i urce picioarele pe bord ca să nu intre în şoc. 


Când viră spre nord pe Rue Monge, văzu elicopterele care brăzdau 
cerul deasupra râului. 

Justine parcă maşina la câteva uşi de cea a clinicii de pe Rue des 
Ecoles. Era trei şi jumătate şi nu se afla niciun suflet în preajmă. Court 
tresări, privi în jur o clipă, apoi îi ceru un pix şi o coală de hârtie. Ea 
căută în poşetă şi găsi un plic şi un creion. 

— Mai am nevoie de un medicament pe care trebuie să-l găseşti. Ar 
trebui să fie la cele pediatrice. 

— Una dintre gemene are nevoie? 

— Nu. E pentru mine. 

Scrise ceva pe plic şi i-l dădu lui Justine. 

— Dextrostat? Ce face? 

— Mă va ajuta. E foarte important. Găseşte-l. 

Ea ridică din umeri şi-i promise că-l va căuta, după care cobori din 
maşină şi se duse la portbagaj. Gentry nu se întoarse — nu voia şi nici 
nu putea — să vadă ce face. Câteva secunde mai târziu, se duse la uşa 
cu fereastră şi privi repede în ambele părţi. Sparse geamul cu un 
levier, după care-şi strecură mâna printre aşchiile ascuţite de sticlă şi 
o descuie din interior. În timp ce Court o privea neajutorat, ea dispăru 
în întunericul din clinică, iar alarma începu să piuie asurzitor. 

Chiar dacă era în pericol, Court adormi din nou în maşină. Se trezi 
când se trânti portiera şi mica maşină cu două uşi porni în trombă. Se 
depărtară de sunetul asurzitor al alarmei şi, în lumina felinarelor 
stradale de deasupra lor, văzu pe chipul tinerei femei de la volan o 
expresie hotărâtă. 

— Ce ai luat? 

— Trei unităţi de sânge grupa 0 pozitiv, două pungi cu dextroză, 
morfină, Vicodin, echipament de transfuzie, antiseptice şi trusă de 
sutură. 

= Sil 

— Şi medicamentul pe care l-ai vrut. 

— Bună treabă. 

— Da, zâmbi ea slab. A fost distractiv. 

În parcarea de sub Gara Saint-Lazare, Justine şi Court urcară în 
Mercedes. Gentry se aşeză la volan, ameţit şi chinuit de durere. În 
întunericul din garajul pustiu, Justine pregăti transfuzia şi o pungă cu 
vitamine. Agăţă cu un cârlig de plafon pungile ca să picure constant şi, 
datorită interiorului spaţios, tânăra franțuzoaică reuşi să îngenuncheze 
lângă Court şi să toarne antiseptic din plin în dreptul rănii, pe 
pansamentul care-i strângea talia. 

Apoi îi spuse să se întindă acolo şi să se relaxeze, iar ea coborî din 
maşină. Dispăru imediat din raza lui vizuală, iar el rămase singur, 
încercând să se gândească la misiune. Ştia prea bine că toate aceste 
întârzieri însemnau că nu va reuşi să ajungă la castel mai devreme de 


şase dimineaţa. Practic nu va avea timp să studieze terenul. Nu, aşa 
cum stăteau lucrurile, nu putea decât să spargă uşa de la intrare şi să 
atace, dacă voia s-o facă la adăpostul întunericului. Rahat! Court îşi 
dădu seama că şansele de succes nu fuseseră niciodată mari, dar după 
ce fusese înjunghiat scăzuseră considerabil. 

Tocmai atunci reveni Justine cu o pungă şi două cafele mari. Court 
luă unul dintre pahare şi îl dădu pe gât cu tot cu spumă. 

— Arrât!37 Soarbe câte puţin! 

Bărbatul rupse în două un croasant şi se năpusti asupra lui. Fata 
încercă să i-l ungă cu unt în timp ce mânca, dar el luă o bucăţică de 
unt din mâna ei şi o vârî în gură. 

— Mama ta n-ar fi mândră de tine. Relaxează-te. Ai fluide şi 
vitamine din perfuzie. Mâncarea multă cu morfină te face să vomiti. 
Bea cafeaua încet. Poţi să conduci? 

— Vom descoperi acum, zise el hotărât. 

leşi încet din parcare şi porni în noapte. 

O luară pe A15, spre nord, ca să iasă din oraş, şi, aşa cum spusese 
Justine, traficul era lejer duminica, la patru dimineaţa. Fata înjură în 
barbă când văzu că punga cu sânge se golise la câteva minute după ce 
ieşiseră din oraş; o înlocui cu o a doua plină şi reglă totul în aşa fel 
încât să picure cât mai des. 

Autostrada A13 era cea mai rapidă rută către Bayeux, dar Court o 
evită. Ştia că principalul drum către castel va fi supravegheat, aşa că o 
luă pe drumuri lăturalnice, adăugând încă o jumătate de oră 
călătoriei. 

Timp de o oră amânară inevitabilul. Justine îi povesti despre 
familia ei, despre prieteni şi despre cele şase pisici. După felul în care 
sărea de la un subiect la altul, Court îşi dădu seama că era agitată. 
Când mai aveau mai puţin de o oră până la castel, tânăra injectă în 
tăcere un strop de morfină în perfuzie. Dacă tensiunea lui era prea 
scăzută, aşa cum fusese în clinica veterinară, morfina i-ar fi provocat 
un infarct. Însă după două unităţi şi jumătate de sânge, decise că 
putea risca să-i injecteze un pic din puternicul calmant, ţinând cont de 
ceea ce urma să îndure. 

În timp ce rulau în întuneric, Court începu să se simtă mai bine. 
Calmantul, sângele primit şi apa îndulcită îi redară puterea şi îi 
ridicară moralul. Vorbiră despre procedură şi Justine avu nevoie de 
câteva minute să pregătească pe bord copcile şi pansamentele. Se 
crispă un pic când scoase acul încovoiat şi-l trecu prin antiseptic, 
punându-l apoi pe un tifon steril. Îi desfăcu încet cămaşa şi tăie 
pansamentul, după care turnă jumătate din conţinutul sticlei cu 
dezinfectant, iar bărbatul tresări de durere. 

Îşi desfăcură amândoi centurile de siguranţă. Justine se aşeză în 
genunchi pe scaunul pasagerului, în timp ce el ţinu mâinile cât mai 


sus pe volan ca să-i permită accesul. Sorbi ultimele picături de cafea, 
strânse paharul în pumn şi-l aruncă peste umăr, pe bancheta din spate. 
Justine folosi bandă adezivă ca să prindă o lanternă mică sub volan, 
îndreptând fasciculul de lumină către zona afectată. Lanterna o ajuta 
să vadă perfect dacă avea grijă să ţină mâinile în aşa fel încât să nu 
umbrească tăietura. 

— N-am făcut asta vreunui om, nici în condiţii bune. Dar am cusut 
pisici. 

— Te vei descurca, zise el, dându-și seama că încercau să se 
calmeze unul pe celălalt. 

Nervii tinerei femei cedară primii şi se uită spre american. 

— Eşti sigur? Trebuie să intru adânc în muşchi, să prind rana. Dacă 
prind numai pielea, se rupe când te mişti. 

Court aprobă cu un gest din cap şi ochii i se umeziră, anticipând 
agonia. 

— Justine, zise el încet. Orice aş face sau aş spune... să nu te 
opreşti. 

— Eşti gata? 

Fl dădu scurt din cap, trase centura de siguranţă şi o băgă în gură, 
muşcând-o cu putere. 

Justine străpunse carnea la un centimetru de tăietura însângerată şi 
acul încovoiat îşi croi drum prin muşchii abdominali. Trecu dintr-o 
parte în alta şi în lumina lanternei se văzu cum curge din nou sânge 
proaspăt. Acul ieşi la un centimetru pe cealaltă parte. 

Court îşi înăbuşi ţipătul, muşcând mai tare din centură. 

Fata trase firul cu mâinile înmănuşate, după care înfipse din nou 
acul. Chiar dacă-i injectase pacientului o cantitate rezonabilă de 
morfină, îi simţi pe braţ lacrimile în timp ce făcea a doua sutură 
aproape de prima. 

Continuă aşa zece kilometri. Nu-şi ridică privirea de la ceea ce 
făcea, dar îi vorbi cu tandreţe în franceză, la fel cum ar fi făcut cu 
unul dintre patrupezii răniţi. 

Deasupra ei, pacientul se înfiora şi gemea. Tânăra femeie consideră 
un miracol că el continuă să conducă şi chiar să ia curbele când era 
cazul, frânând uşor la un moment dat. Probabil că drumul care se 
întindea în faţa lor şi nevoia de a se concentra erau singurele lucruri 
care-l ţineau lucid. 

Folosi tifoane ca să şteargă sângele şi turnă antiseptic din sticla pe 
care o ţinea între picioare, ca să vadă mai bine rana sângerândă. 

— E aproape gata, zise în cele din urmă. Nu mai trebuie decât să 
strâng bine şi să leg. Numai câteva secunde... şopti ea, în timp ce 
pacientul gâfâia şi suspina într-un ritm care o îngrijora: putea intra 
oricând în şoc. Haide... Voi fi cât pot de blândă... 

Justine trase de fir, rana se închise perfect şi încetă sângerarea. 


— Da... excelent... Acum îl leg şi... 

Cauciucurile trecură peste nişte denivelări, dar, din fericire, 
suspensiile Mercedesului atenuară şocul şi tânăra femeie abia îl simţi. 
Dar când mişcarea continuă în următoarele secunde, se uită la pacient. 

Descoperi îngrozită că acesta zăcea pe volan, cu ochii închişi. 

Jim leşinase. 

La cinci şi jumătate dimineaţa, maşina părăsi carosabilul şi se 
răsturnă. 


TREIZECI ŞI UNU 


Toţi cei zece belaruşi fuseseră postați în jurul proprietăţii: şase 
afară, doi la ferestrele de la parter şi doi în turn. Serge şi Alain, cei doi 
specialişti în securitate electronică, stăteau în biblioteca de la parter şi 
priveau cu ochii injectaţi de nesomn monitoarele, urmărind imaginile 
în infraroşu din perimetrul clădirii. La fiecare cinci minute foloseau 
walkie-talkie ca să comunice cu patrulele. 

Libienii erau singurii asasini-vânători din zonă şi se luptau cu 
epuizarea în timp ce patrulau prin Bayeux cu duba. Acum erau siguri 
că nu aveau nicio şansă să câştige suma pusă-n joc. Celelalte echipe 
fuseseră trimise la Paris să caute ţinta, la fel cum făceau toate 
iscoadele, pe o suprafaţă de cinci sute de kilometri. 

Libienii avuseseră o şansă pe dealurile din Elveţia şi rataseră, aşa că 
acum, când li se ordonase să strângă rândurile şi să aştepte, ştiau că 
aveau doar o şansă la o sută să-l întâlnească din nou pe Cameleon. 

Acum nimeni nu se mai aştepta ca Gentry să ajungă în Bayeux. 

Riegel, Lloyd, Tehnicianul şi domnul Felix stăteau în centrul de 
comandă slab luminat, sorbeau din cafele şi priveau monitoarele pe 
care erau redate imaginile trimise de camerele digitale mânuite de 
umbrele sau de echipele de asasini din jurul Senei. Riegel şi Lloyd 
ajunseseră la concluzia că Gentry ieşise din apă în aval, aşa că plasa se 
întinsese pe ambele maluri ale râului. 

Pe la cinci şi jumătate dimineaţa veniră din Paris veşti care stârniră 
agitaţie în jurul castelului. O umbră care intrase pe frecvenţa poliţiei 
aflase că se dăduse o spargere într-o clinică de urgenţe din 
Arondismentul Cinci. Asta era în amonte de locul unde ţinta sărise în 
apă, iar Tehnicianul trimisese o umbră ca să afle tot ce se putea. La 
faţa locului sosise şi proprietarul clinicii, care reclamase că fuseseră 

Riegel stătea în spatele Tehnicianului. 

— Va trebui să lărgim aria căutărilor. Trimite echipele din Bolivia 
şi Sri Lanka în Paris. Celor din Botswana spune-le să vină pe 
autostradă şi să vadă dacă-l zăresc pe undeva. Trimite un elicopter să-i 
ia pe kazahi: sunt cei mai buni trăgători şi-i vreau aici. Pot patrula pe 
drumurile din jurul proprietăţii, verificând tot ce mişcă. Anunţă-i pe 
libienii din Bayeux! Trebuie să rămână acolo şi să urmărească gara şi 
drumurile din oraş. În cazul în care Cameleonul mai e în joc, va fi aici 
înainte de răsăritul soarelui. 

— Fir-ar al dracului! L-am văzut, mormăi Tehnicianul. Am văzut cu 
ochii noştri că e rănit. Am văzut prea bine cum a sărit în apă! 

Lloyd îi arse o palmă peste ceafă înainte să iasă furios din încăpere 
şi să coboare la parter, ca să-i anunţe pe cei care supravegheau 


camerele cu infraroşu că e posibil să apară ţinta. 


4 4 4 


— Te rog! Te rog, Jim! Trebuie să te trezeşti! 

Court Gentry deschise ochii. Deasupra lui zări o siluetă întunecată. 
Întinse mâna instinctiv şi o apucă strâns de gât, după care o trânti la 
pământ şi încercă să se rostogolească peste ea. 

Nu reuşi decât să cadă peste Justine în iarba înaltă şi udă. 

— Îmi pare rău... 

Doar atât fu în stare să spună în timp ce se dădea la o parte. Se 
mişca încet, reacţiile fiindu-i afectate de medicamente. Şi franţuzoaica 
se ridică încet. Era atât de întuneric încât Court putea să-i vadă doar 
ochii. În cele din urmă, se ridică şi ea în şezut, iar el îi evită stingherit 
privirea, uitându-se în jur. 

Stăteau în iarba udă, cu spatele sprijinit de Mercedes. Erau în câmp 
şi maşina se oprise într-un tufiş. Gentry presupuse că drumul era pe 
partea cealaltă. Lumina lunii era estompată de ceaţă, dar se-auzeau 
mugetele vacilor de pe câmp. 

Era frig. 

— Ce... ce s-a... Unde suntem? 

— N-am putut să te trezesc. Suntem la vest de Caen, la treizeci de 
minute de Bayeux. 

— Rahat! Cât e ceasul? 

Americanul îşi aminti de misiune pe măsură ce se risipea negura în 
care fusese învăluit creierul lui. 

— E aproape şapte. Soarele va răsări în mai puţin de o oră. 

— Ne-am răsturnat, nu? 

— Nu, monsieur, nu ne-am răsturnat. Tu ai provocat asta. 

Încet-încet îşi aminti şi el. Puse palma pe abdomenul rănit, deşi 
abia dacă îl mai durea. Purta o cămaşă curată, maro, prin care putea 
să simtă pansamentul strâns. 

— Tu m-ai îmbrăcat? 

Justine privi într-o parte, spre câmpul întunecat. 

— Am găsit hainele într-o pungă, în maşină. După accident. 

— Eşti rănită? 

— Nu grav. Câteva vânătăi. Am fost norocoşi. Ai ieşit de pe drum 
pe o cărare făcută de vaci prin gardul viu. Ne-am lovit de copacii ăia. 
Maşina e înţepenită. După accident, ţi-am dat nişte medicamente, te- 
am pansat şi te-am îmbrăcat. De atunci suntem aici. În urmă cu puţin 
timp a trecut un elicopter. M-a speriat. M-am gândit că ne caută. 

Mintea lui Court se limpezea. 


— N-o să ajung la timp. 

— Ai spus că trebuie să ajungi la opt. Încă putem reuşi. 

— Trebuie să fiu pe poziţie înainte să răsară soarele, oftă resemnat 
bărbatul. Ce mi-ai dat? întrebă el după ce reuşi să se ridice mai uşor 
decât se aşteptase. 

— Nişte calmante şi am strâns bine pansamentul, ca să atenueze 
durerea. 

— Bun. Nu mă simt prea rău, zise el, după ce-şi verifică bandajul. 

— N-o să ţină mult. Durerea o să revină în scurt timp. Nu ţi-am dat 
celălalt medicament. Dextrostat. Am citit eticheta. E o amfetamină 
foarte puternică. Dacă iei o pilulă, o să crească tensiunea şi poţi avea 
hemoragie internă. Ar fi o nebunie să iei până şi una. 

— N-am să iau una. Am de gând să pisez trei şi să le dizolv într-o 
cană cu cafea. Asta va diminua timpul de care ar fi nevoie să fie 
digerate capsulele şi va avea efect imediat. 

— E curată sinucidere! Nu sunt doctor, dar ştiu ce se va întâmpla 
cu corpul tău. 

— O să mă ajute să fiu alert o jumătate de oră sau mai mult. Dacă 
sângerez după aceea, asta e. Înainte de toate, trebuie să-mi fac treaba. 

Ea încercă să protesteze, dar Gentry o întrerupse. 

— Trebuie să găsim alt mijloc de transport. Ceva local, care să nu 
atragă atenţia. 

— E o fermă în apropiere, zise ea frustrată. Ai putea împrumuta 
maşina lor. 

Court privi peste gardul viu spre ferma aflată la vreo şaptezeci şi 
cinci de metri distanţă. La una dintre ferestre era deja lumină şi el zări 
o maşină albă, cu patru uşi, murdară de noroi şi bălegar. 

— Da, voi împrumuta maşina lor. 

Se duse încet până la portbagajul Mercedesului şi luă al doilea 
Glock. Pe primul îl pierduse pe aleea din Paris. Fără să se uite, trase 
siguranţa şi se asigură că pistolul e încărcat. 

— Mă întorc imediat. 


4 4 4 


Cu o oră înainte de răsărit, Riegel se asigură că toate forțele erau la 
posturi, deoarece era foarte sigur de venirea Cameleonului. Cei zece 
pistolari din Minsk erau împărţiţi în grupuri de câte doi. Trei dintre 
ele patrulau grădina şi aleea până la poarta principală, cu puştile 
Kalaşnikov în mâini. Celelalte două grupuri erau înăuntru. Primii, 
înarmați cu AK-47, păzeau primul etaj al castelului: unul supraveghea 
pe fereastră drumul, iar celălalt, grădina din spate. 


Ultimii doi belaruși se aflau în turnul de deasupra: un lunetist cu o 
puşcă Dragunov, acelaşi bărbat şi aceeaşi armă care provocaseră 
moartea lui Phillip Fitzroy, şi un observator care avea o puşcă de asalt 
AR-15 şi supraveghea întreaga zonă cu ajutorul unui binoclu. 

Pe lângă ei, mai erau cei trei oameni aduşi de Lloyd din Londra — 
nord-irlandezul şi doi scoțieni. Celălalt nord-irlandez zăcea acum în 
pivniţă, lângă trupul lui Phillip. În bucătărie mai erau doi bărbaţi cu 
căştile în urechi şi automatele în poală, așteptând să fie trimişi de 
Riegel oriunde ar fi apărut Cameleonul. Cel de-al treilea, McSpadden, 
supraveghea familia Fitzroy de pe hol, în faţa dormitorului de la etajul 
al doilea. 

Mai erau şi inginerii francezi, în biblioteca de la parter, care 
supravegheau monitoarele ce transmiteau imagini din curte. Amândoi 
fuseseră infanterişti, aveau în jur de patruzeci de ani, iar la şold 
purtau pistoale pe care ştiau să le folosească. 

În cele din urmă, în camera de comandă se aflau Tehnicianul, 
Lloyd, Felix şi Riegel. Dintre ei, doar Riegel putea fi considerat un 
adevărat profesionist: îşi ţinea pistolul în tocul prins în ham pe sub 
haina din piele întoarsă. Mai mult sau mai puţin periculos, Lloyd era 
înarmat cu o armă semiautomată mică, iar pe biroul Tehnicianului 
aştepta un Uzi încărcat, deşi britanicul cu părul prins în coadă nu 
fusese niciodată atât de aproape de o armă încărcată. 

În total, erau nouăsprezece apărători împotriva unui singur 
atacator, dar asta era doar linia de apărare din jurul castelului. Cei 
patru libieni din Organizaţia de Securitate Jamahiriya, aflaţi la zece 
kilometri, în Bayeux, ţineau constant legătura radio cu Tehnicianul. 
Supravegheau din oraş drumul şi gara care urma să se deschidă în 
scurt timp, singura rută rezonabilă dinspre Paris. Elicopterul negru 
survola zona de la mare altitudine, avându-i la bord pe cei cinci 
saudiţi. Urmăreau drumul dinspre Caen spre est până la coastă, în 
nord, în cazul în care Cameleonul ar fi apărut ca prin magie pe plaja 
Normandiei — un singur om care recrea invazia din Ziua Z. 

Cei patru kazahi, care tocmai plecaseră din Paris, patrulau într-un 
mic Citroën albastru, cu puştile Kalaşnikov în poală. Conduceau prin 
zona rurală şi se apropiau de şoferii matinali, verificând numerele 
maşinilor şi pasagerii cu ajutorul lanternelor. 

Kazahii nu se foloseau de staţia radio. Ascultau tot ceea ce le 
transmitea Tehnicianul celorlalte echipe, dar nu răspundeau niciodată 
apelurilor. Planul lor era să-l ucidă pe Cameleon, să ia banii şi să plece 
acasă. Urmau să comunice cu cei din castel numai atunci când aveau 
să arunce trupul lui Gentry la poartă şi să-şi ceară banii. 

Riegel supraveghea întreaga operaţiune de la etajul al treilea, din 
centrul de comandă. Era primul care recunoştea că nu e o luptă 
dreaptă - mai mult de treizeci de bărbaţi înarmaţi împotriva unui 


singur adversar, grav rănit, care avea resurse limitate şi era foarte 
obosit. 
Neamţul era însă un vânător şi nu-l interesa corectitudinea. 


TREIZECI ŞI DOI 


Canalul Mânecii începea să se lumineze şi primele raze timide de 
soare mângâiară umerii lui Justine în timp ce conducea maşina albă şi 
murdară, cu patru uşi, de-a lungul drumului de coastă. Avea grijă să 
nu depăşească limita legală de viteză şi respecta semnele de circulaţie. 

Locul pasagerului şi bancheta din spate erau goale, cu excepţia 
unor cutii din aluminiu. 

Viră la stânga în orăşelul de coastă Longues-sur-Mer, nu mări şi nici 
nu micşoră viteza atunci când trecu un elicopter pe deasupra ei la 
vreo două sute de metri. Aparatul îi dădu ocol de trei ori, înainte să 
dispară din raza ei vizuală şi să se îndrepte spre vest. 

Pentru o vreme, şoseaua fu numai a ei, dar la scurt timp după ce se 
îndepărtă elicopterul, trecu pe lângă un Citroen staționat care porni 
însă în trombă, aruncând în spate pietriş şi nori de praf. Tânăra femeie 
se uită în oglinda retrovizoare, însă nu văzu decât luminile puternice 
ale farurilor. Maşina rămase în spatele ei câteva sute de metri, după 
care i se alătură. Justine strânse volanul atât de tare încât se temu că o 
să-l sfărâme când chipul îi fu luminat cu o lanternă, al cărei fascicul se 
mută apoi pe bancheta din spate. Lumina se stinse şi maşina trecu în 
faţa ei. Se aştepta să vadă luminile care semnalizau frânarea, 
obligând-o să oprească. Maşina se îndepărtă însă în viteză şi sclipirile 
poziţiilor dispărură în ceaţă după câteva minute. 

După ce merse câţiva kilometri spre sud, se uită la harta de pe 
genunchi şi la punctul pe care-l marcase Jim pentru ea. Luă o curbă la 
stânga după ce semnaliză corespunzător. Drumul îngust era drept, 
mărginit pe ambele părţi de tufişuri. După trei minute de condus în 
întuneric, întoarse spre sud, dar încetini şi ieşi de pe drumul asfaltat, 
turând motorul numai cât să ducă maşina într-un tufăriş. 

De cealaltă parte a tufărişului se ridica un zid de piatră înalt de trei 
metri. De la volan, i se părea că acoperă parbrizul şi se înalţă până la 
cer. Duse maşina aproape de zid şi opri motorul. 

Din cauza pomilor înalţi de pe ambele părţi, era aproape beznă 
aici. Coboriî repede, atentă să nu trântească portiera. Bătu rar de patru 
ori în portbagajul Fiatului, respectând semnalul ales. O clipă mai 
târziu, se ridică uşor capota. Jim se uita la ea din spaţiul strâmt. Ţinea 
o puşcă neagră, iar lângă el se afla un pahar de cafea gol. 

— Probleme? întrebă el în timp ce ieşea lent din portbagaj, 
strâmbându-se de durere. 

Lăsă arma în portbagaj şi se mişcă puţin pe lângă maşină, ca să se 
dezmorţească după ce stătuse chircit în spaţiul strâmt. 

— Sunt oameni în preajmă. Într-o maşină şi într-un elicopter. Cred 
că te consideră foarte periculos, din moment ce te aşteaptă atâţia. 


Americanul se strecură pe lângă tufiş şi deschise portiera din spate. 

— Reputația mea e exagerată. 

— Poftim? 

— Nu contează. Vreau să-ţi mulţumesc pentru tot ce ai făcut. Meriţi 
fiecare bănuţ; n-aş fi reuşit fără tine. 

— Jim, încă n-ai făcut nimic, zâmbi ea în lumina slabă. 

— Corect. 

— Cum te simţi? 

— Ca şi cum aş fi băut la foc automat trei espresso-uri. Copcile 
puse de tine ţin bine. 

Deodată, tânăra femeie fu învăluită în lumina unor faruri. Se 
întoarse spre direcţia din care veneau, după care se uită repede la Jim 
pentru îndrumări, dar acesta dispăruse. 

Câteva secunde mai târziu, în spatele ei se opri Citro&nul albastru, 
din care coborâră în grabă patru bărbaţi. Justine ridică o mână să-şi 
ferească ochii de lumina stridentă care o făcea să se simtă despuiată. 
Cei patru stăteau în dreptul farurilor şi păreau doar nişte siluete, însă 
tânăra femeie observă armele mari din mâinile lor. Cineva strigă la ea, 
dar nu înţelese şi nu putea vorbi. Panicată, se uită în stânga şi în 
dreapta în bezna din jur. 

Ştia că Jim fugise şi era departe de lumină, în siguranţă, scăpase de 
bărbaţii care erau în faţa ei. Bănuia că reuşise cumva să escaladeze 
zidul din piatră. O lăsase pe ea să-i lămurească ce era cu echipamentul 
din portbagaj şi să găsească o explicaţie plauzibilă pentru prezenţa ei 
aici. 

Era atât de speriată, încât se temea că-i va exploda inima. 

— Bonjour38, salută ea încet cele patru siluete, care se apropiară la 
unison, cu armele îndreptate spre ea. 

Cincisprezece metri, zece metri... Umbrele lor o acopereau pe 
măsură ce se apropiau. La un moment dat, se opriră brusc, când o altă 
siluetă întunecată apăru fără veste din partea stângă. Fata văzu umbra 
unei arme mari care se ridică, fiind urmată la scurt timp de un icnet 
de surpriză, în timp ce unul dintre cei patru se prăvălea la pământ. 

Justine se trase repede în spate, se lovi de portbagajul maşinii, dar 
continuă să privească umbrele mişcătoare. În viermuiala de pe drum 
distinse braţe şi picioare care se loveau, arme care zburau prin aer şi 
cădeau pe pietrişul prăfuit de pe drum şi auzi trosniturile pumnilor 
care loveau în carne şi în oase. În lumina farurilor căzu o altă siluetă 
şi rămase nemişcată. Nu era Jim. Umbrele se încăierară din nou în 
norul de praf şi conturul întunecat al unui bărbat cu capul şi gâtul 
acoperite se răsuci şi ridică silueta căzută la pământ, iar Justine auzi 
un trosnet sinistru al unui gât rupt. Văzuse la televizor bătăi cu 
pumnii, dar nimic de genul ăsta. Mişcările erau mai rapide, mai 
brutale şi mai pline de cruzime. Nu exista balet sau poezie în relaţia 


dintre adversari, nici coregrafie. 

Nu, erau doar ciocniri violente între suprafeţe rigide, lovituri 
rapide şi gemete sau strigăte animalice şi respiraţii întretăiate de efort 
sau panică. Auzi cum se rup oase, în urma loviturilor nemiloase, şi fu 
convinsă că aveau să se sfâşie în faţa ei. 

Trei bărbaţi erau acum la pământ, iar un al patrulea fugi spre 
conurile de lumină, ca să ia o armă ce căzuse pe pământ. Justine îl 
văzu clar pe Jim cum se ia după el şi-i sare în spate. Loviturile se 
dădeau din toate părţile şi Jim fu aruncat pe pământul rece. 
Franţuzoaica se întoarse repede şi scoase din portbagaj arma pe care o 
lăsase el acolo, deşi habar nu avea cum s-o folosească. Era cu spatele 
când auzi un strigăt de durere. Ridică arma grea şi se întoarse. Jim era 
în genunchi, în timp ce adversarul lui se rostogolea de lângă el, cu 
mâinile la ochi. Americanul se ridică în picioare, cu o armă în mână. 
În timp ce Justine privea încremenită, Jim îl lovi pe bărbat cu patul 
armei. Una după alta, ca un topor care spărgea lemne, loviturile 
veniră fulgerător asupra omului căzut. Acesta ridicase mâinile ca să se 
protejeze, dar arma continuă să cadă, găsindu-şi drumul spre chipul 
îngrozit. Ochii i se umpluseră de sânge, iar maxilarul rupt îi atârna, 
oferind o imagine dezgustătoare. Deşi fuseseră probabil peste zece 
lovituri nemiloase care sfărâmară capul nefericitului, Justine nu-şi 
putuse lua privirea de la spectacolul înfiorător. 

Când totul se termină, tânăra femeie alunecă încet pe pământ. Puse 
arma jos, îşi acoperi faţa cu mâinile tremurânde şi începu să plângă. 

Deşi respira cu greutate, Court reuşi să tragă cele patru trupuri de 
pe drum. Auzi un elicopter. Datorită tufişurilor de pe ambele părți ale 
drumului şi zidului înalt care înconjura Castelul Laurent, aparatul ar fi 
trebuit să zboare chiar deasupra lui ca să-l detecteze, dar Gentry ştia 
că îşi asuma riscuri pentru fiecare secundă în care zăbovea pe drumul 
prăfuit. 

Verifică repede portbagajul, să vadă ce echipament putea folosi. 
Găsi imediat patru seturi de veste antiglonţ. Nu-l protejau de armele 
de calibru mare, însă erau eficiente în faţa gloanţelor de pistol. Trase 
repede una peste cap şi prinse benzile velero peste talie, după care îşi 
puse genunchierele şi cotierele. Un cot zgâriat era ultima lui problemă 
în acel moment, dar nu avea de ce să nu folosească echipamentul de 
protecţie. 

Se aşeză apoi pe scaunul şoferului în micul Citroen, băgă în viteză 
şi încercă să-l ascundă în tufişuri ca să nu fie observat din aer. La un 


moment dat, se uită în jos şi văzu că se desfăcuseră aproape toate 
copcile pe care le prinsese Justine. Rana făcută de cuţit sângera, 
îmbibând pansamentul şi cămaşa pe care o avea pe sub vesta 
antiglonţ. Sângele începuse să se scurgă din abdomen, în jos pe 
pantaloni până pe scaun. 

— Rahat! 

Încă o dată era în criză de timp. 

După ce ascunse maşina, cadavrele şi Kalaşnikovurile în tufişuri, se 
duse la Justine, care era încă îngenuncheată lângă maşină. Fata îşi 
şterse lacrimile şi-şi dădu părul răvăşit din ochi, apoi se ridică încet. 

Se uită la trupurile înghesuite de-a valma în tufiş, cu membrele în 
poziţii ciudate. 

— Erau oameni răi, nu-i aşa? 

— Foarte răi. Am fost nevoit s-o fac, iar acum trebuie să sar zidul şi 
să continui. 

Justine nu zise nimic. 

Court deschise cutiile din aluminiu, după care îşi încinse talia cu o 
curea utilitară, prinse tocul pentru pistol de coapsa dreaptă şi cel 
pentru încărcător pe cea stângă. 

— Sunt în criză de timp. Trebuie să plec. 

Îşi trase cureaua puștii M4 peste umeri şi prinse micul automat HK- 
MP5, cu ţeava în jos, de inelul pe care-l luase din Citro&nul albastru. 
Vâri pistolul Glock-19 în tocul de pe pulpă şi mai prinse două grenade 
de fragmentare, după care luă telefonul prin satelit de pe scaunul din 
faţă al maşinii şi-l puse în buzunar. 

În mai puţin de trei minute era gata. Se întoarse spre Justine, care 
stătea tăcută în spatele lui, cu privirea aţintită asupra trupurilor 
măcelărite. 

— Trebuie să mă folosesc de capota maşinii ca să sar peste zid. 
Odată ce ajung sus, vreau să iei maşina, să te întorci şi să porneşti spre 
coastă. Du-te spre vest, nu spre est. Parcheaz-o lângă prima gară pe 
care o vezi, ia trenul spre Paris şi du-te acasă. Mulţumesc încă o dată 
pentru tot ce ai făcut pentru mine! 

Privirea tinerei femei era goală. Gentry ştia că era zguduită după ce 
văzuse cum îi omorâse cu mâinile goale pe cei patru bărbaţi. Oricine 
ar fi fost afectat de această imagine, îşi spuse el, sau cel puţin orice 
persoană normală care nu trăia viaţa lui. 

— O să fii bine? o întrebă cu blândeţe. 

— Jim... eşti un om rău? întrebă la rândul ei, privindu-l cu ochii 
încă măriţi de spaimă. 

Court puse mâna pe braţul fetei şi o strânse uşor. 

— Nu cred. Am fost învăţat să fac lucruri rele. Am făcut... lucruri 
rele. Dar numai oamenilor răi. 

— Da, zise ea mai calmă. Da... Îţi doresc noroc. 


— Poate că, după ce termin cu asta, o să vorbim... 

— Nu, îl întrerupse ea, ferindu-şi privirea. Nu. E mai bine să încerc 
să uit. 

— Înţeleg. 

ÎI îmbrăţişă scurt, dar lui i se păru distantă, ca şi cum, după brutala 
demonstraţie de violenţă, îl considera o bestie. Era evident că tot ce-şi 
dorea era să scape de el şi de toată nebunia asta. Fără o vorbă, 
franţuzoaica urcă în maşină, în timp ce el se sui pe capotă. Calmantele 
pe care i le dăduse când dormea îl ajutau cât de cât. Chiar şi aşa, 
căţărarea era agonie curată pentru oricine ar fi avut o astfel de rană în 
abdomen, pe lângă durerile de la încheietură, picior şi coaste. 

Gentry se aşeză pe coama zidului, cu picioarele atârnânde, după 
care se lăsă să cadă în iarba deasă, în timp ce maşina cu patru uşi 
dădea înapoi şi întorcea. Era ora opt fără douăzeci. 

Ceaţa densă ascundea castelul şi tot ce putea să vadă era livada de 
meri din faţa lui. Fructele roşii erau căzute pe pământ, lângă 
trunchiurile copacilor înşiraţi unul după altul. 

Court îşi verifică pentru ultima dată echipamentul, trase aer în 
piept ca să controleze durerea şi începu să fugă printre pomi, 
dispărând în ceaţă. 


TREIZECI ŞI TREI 


— Închideţi-le! zise Riegel. 

Cei doi ingineri francezi, care urmăriseră imaginile de pe monitoare 
timp de douăsprezece ore fără întrerupere, făcură ce li se spusese. 
Decuplară aparatele de la stânga la dreapta, iar imaginile captate de 
camerele cu infraroşu instalate în jurul proprietăţii dispărură. 

Lloyd apăru în spatele lor, în uşa bibliotecii de la parter. 

— Ce faceţi? 

— Camerele astea sunt folositoare noaptea, Lloyd. Se face 
dimineaţă, răspunse neamţul. 

— Ai spus că o să vină în timpul nopţii. 

— Aşa am spus. 

— Dar o să vină, nu? 

— Se pare că nu, continuă Riegel-vânătorul, iar în vocea lui era o 
urmă de confuzie şi deprimare. 

— Avem la dispoziţie un sfert de oră să-i livrăm lui Felix un 
cadavru. Ce mama dracului vom face? 

Riegel se întoarse spre tânărul american. 

— Avem un elicopter deasupra capetelor noastre şi peste o sută de 
oameni care îl caută. Chiar aici, la castel, avem treizeci de oameni 
înarmaţi care-l aşteaptă. L-am împuşcat. L-am înjunghiat. L-am 
urmărit în munţi şi peste poduri. I-am ucis prietenii şi l-am făcut să 
sângereze până la ultima picătură. Ce altceva mai putem face? 

Chiar atunci se auzi vocea Tehnicianului în walkie-talkie-ul care 
era conectat la telefoanele ambelor bărbaţi. 

— Avem câteva probleme. 

— Ce s-a întâmplat? întrebă Riegel. 

— Bolivienii au ieşit din concurs. Tocmai au sunat din Paris ca să- 
mi spună că renunţă. 

— Drum bun şi cale bătută, izbucni Lloyd. 

— Iar kazahii nu răspund. 

— Ei nu răspund niciodată, mormăi Riegel. 

— Saudiţii din elicopter nu-i găsesc pe drum. 

— Dacă s-ar fi luptat cu Cameleonul, am fi auzit focuri de armă, 
zise Lloyd în receptor. Nu-ţi face griji. Ticăloşii or fi fugit ca bolivienii. 

Lloyd şi Riegel urcară împreună la etajul al treilea. Amândoi erau 
frânţi de oboseală, dar niciunul nu voia să-şi arate slăbiciunea. În 
schimb, se contraziseră pe ce ar fi putut să facă diferit şi ce acţiuni de 
ultim moment puteau fi întreprinse. 

Intrară în centrul de comandă şi-l văzură imediat pe Felix, care 
stătea lângă fereastră, cu telefonul la ureche. După câteva secunde, 
bărbatul zvelt de culoare încheie convorbirea şi se întoarse spre ei. Nu 


vorbise deloc în ultimele ore. 

— Domnilor, îmi pare rău să vă anunţ, dar a expirat timpul. 

Lloyd se năpusti spre el, privindu-l sălbatic. 

— Nu! Mai avem zece minute. Trebuie să ne mai acordaţi puţin 
timp. L-ai văzut căzând în apă. L-am ucis pe nemernic. Avem nevoie 
de timp, ca să găsim şanţul în care s-a târât să moară. Spune-i lui 
Abubaker că l-ai văzut căzând... 

— Trebuia să livraţi un cadavru şi aţi eşuat. Trebuie să-i raportez 
asta preşedintelui meu. Îmi pare rău. E de datoria mea. Înţelegeţi. 

Riegel îşi lăsă umerii în jos şi privi într-o parte. Nu-i venea să 
creadă că, dacă trăia, Cameleonul nu venea să salveze copiii. 

— Trebuie să apară din clipă în clipă, insistă Lloyd. Abubaker nu 
trebuie să semneze contractul mai devreme. Până să părăsească biroul 
mai are o oră. 

— Este irelevant. L-am înştiinţat pe preşedinte despre progresele 
voastre... sau, mai bine zis, despre lipsa acestora. A semnat contractul 
cu rivalul vostru chiar în timp ce vorbeam cu el la telefon. Mi s-a spus 
să mă întorc la Paris şi să aştept instrucţiuni. 

Riegel dădu încet din cap şi i se adresă lui Felix. 

— Te poţi întoarce cu inginerii francezi. Vor pleca spre Paris într-o 
oră. 

— Îmi pare rău că misiunea asta nu a decurs aşa cum v-aţi dorit, 
zise politicos bărbatul. Apreciez profesionalismul vostru şi sper că într- 
o zi interesele noastre vor coincide din nou. 

Neamţul şi nigerianul se înclinară unul în faţa celuilalt. Ignorându-l 
pe american, Felix ieşi din cameră, ca să se pregătească de plecare. 

Riegel se întoarse spre Tehnician. 

— Anunţă echipele. S-a terminat. Au dat greş. Spune-le că voi lua 
legătura cu agenţiile lor după-amiază şi vom discuta despre anumite... 
compensaţii. 

Tehnicianul execută ordinul, după care închise monitoarele din faţa 
lui. Scoase apoi căştile din urechi, le puse uşor pe birou şi-şi trecu 
degetele prin părul lung. 

Timp de câteva minute, cei trei bărbaţi din centrul de comandă 
stătură separat, fiecare cu gândurile lui. Primele raze de soare se 
strecurau prin ferestre şi păreau că se târăsc pe podea, ironizându-le 
eşecul. Ar fi trebuit să aibă ţinta în mâinile lor până în zori, iar acum 
zorii îi tachinau. 

— Mai sunt cinci minute până la opt, zise Lloyd. N-are rost să mai 
aşteptăm. 

Kurt Riegel se uită absent la ceaşca de cafea. Era epuizat. 

— Ce să aşteptăm? 

— Datoriile de la etajul al doilea. 

— Te referi la Sir Donald? Mă ocup eu. Ţie i-ar lua o zi întreagă. 


— Nu doar Don. Toţi. Toţi patru. 

— Despre ce vorbeşti? se miră Riegel, ridicând privirea. Vrei să 
ucizi femeia şi copiii? 

— I-am spus lui Gentry că, dacă nu apare, vor muri. N-a apărut. N- 
ai de ce să fii atât de al dracului de surprins. 

— Nu a apărut. Asta înseamnă că e mort. De ce ai pedepsi un mort, 
idiotule? 

— Ar fi trebuit să-şi dea mai mult interesul, pufni americanul, 
scoțând pistolul argintiu din toc şi ţinându-l în mână, lângă corp. Dă- 
te la o parte, Riegel. Asta e încă operaţiunea mea. 

— Nu pentru mult timp, zise ameninţător masivul neamt. 

— Chiar şi aşa. Am o treabă de făcut şi n-o să mă împiedici. Poţi s-o 
faci pe evlaviosul, dar ştii prea bine că ne pot identifica pe noi şi locul 
ăsta. Trebuie să moară, decise el şi, trecând pe lângă Riegel, ieşi în 
hol. 

De pe biroul Tehnicianului se auzi sunând telefonul lui Sir Donald 
şi Lloyd se întoarse imediat în cameră. Tânărul tehnician se aşeză din 
nou şi-şi puse căştile pe urechi. Felix intră şi el curios în cameră, cu 
servieta diplomat într-o mână şi haina de ploaie în cealaltă. 

Tehnicianul trecu convorbirea pe difuzor. 

— Da? făcu Lloyd. 

— Bună dimineaţa, Lloyd. Cum merg lucrurile? 


4 4 4 


— Ai întârziat, Court. Am pierdut contractul, ceea ce înseamnă că 
ai dat greş. Nu mai avem nevoie de familia Fitzroy. Tocmai coboram 
să trag câteva gloanţe în ei. Vrei să asculți? 

— Acum mai mult ca niciodată ai nevoie de ei. 

— Serios? De ce, mă rog? 

— Ca asigurare de viață. 

— Chiar aşa, Court? Te-am văzut căzând de pe pod azi-noapte. Nu 
ştiu unde dracului eşti, dar nu eşti în măsură să... 

— Uită de contractul cu Abubaker. Nu-ţi face griji că o să te 
concedieze şeful. Nu te mai gândi că acoliţii lui Riegel vor apărea la 
uşa ta într-o noapte. Fă abstracţie de toate necazurile tale viitoare. 
Acum, singurul pericol pentru tine sunt eu. 

— Cum eşti un pericol pentru... 

— Pentru că sunt înarmat la greu, sunt al dracului de supărat şi 
sunt afară. 

Centrul de comandă fu cuprins de frenezie. Riegel se duse repede la 
fereastră şi îndepărtă cu un deget draperiile din dantelă. Se uită cu 


atenţie în jur, prin ceața deasă. Tehnicianul se târî până la staţia radio 
şi începu să le şoptească noutăţile oamenilor împrăștiați pe 
proprietate. Felix scoase telefonul mobil şi ieşi în grabă în hol, în timp 
ce butona. 

Numai Lloyd rămase nemişcat. Stătea de parcă picioarele i-ar fi fost 
ţintuite în podea. 

— Blufezi. Te aştepţi să-i eliberez pe cei din familia Fitzroy numai 
pentru că spui că eşti afară? Cât de idiot mă crezi? 

— Unul cu termen de expirare. Bănuiesc că ascultă şi călăul angajat 
de LaurentGroup. Riegel, e valabil şi pentru tine. Dacă vă atingeţi de 
un singur fir de păr al copiilor sau al doamnei Fitzroy, muriţi acolo. 

— Bună dimineaţa, domnule Gentry, interveni Riegel. Dacă eşti 
afară, de ce la nu vii la uşa din faţă? Contractul din Lagos e pierdut, 
aşa că nu mai avem de ce să te ucidem. Tocmai am retras echipele de 
pe teren. Jocul s-a încheiat. Dacă eşti într-adevăr aici, de ce nu vii să 
bem o cafea? 

— Dacă te îndoieşti că sunt în vecinătate, poate că ar trebui să 
încerci să iei legătura cu cei patru împuţiţi din Citro&nul albastru. 

Totul se lămuri într-o clipă. Riegel nu ştia ce maşină conduceau 
kazahii, dar Tehnicianul încercă disperat să-i contacteze din nou. 
Pentru că nu primea niciun răspuns, se uită îngrozit la cei doi 
superiori ai săi. 

— Impresionant, zise în cele din urmă neamţul. Un bărbat în starea 
ta a putut elimina patru membri ai unei echipe speciale fără să tragă 
un foc de armă. După cum am spus, nu mai avem motive de dispută. 
Te invit înăuntru şi o să... 

— Eliberează familia Fitzroy şi dă-mi dosarele DAS sau jur pe 
Dumnezeu că o să ucid tot ce mişcă în locul ăla! 

Lloyd rămăsese tăcut, cu mâinile în şold şi cu mânecile cămăşii 
transpirate suflecate până la cot. În cele din urmă, se mişcă. Traversă 
furios camera până la biroul Tehnicianului şi se aplecă spre microfon. 

— Arată ce poţi, rahat şchiop! Între timp, mă duc să trag un brici în 
jurul gâturilor cățelelor alea idioate de la... 

Riegel îl trase pe avocatul american şi-l izbi cu putere de perete, 
după care se aplecă deasupra microfonului. 

— Court, poţi să ne acorzi câteva minute ca să discutăm 
propunerea ta? Ştii cum stau lucrurile în corporaţii; orice întâlnire 
trebuie programată. 

— Bineînţeles, Riegel. Revin în scurt timp, nu te grăbi. 

— Adu toate echipele aici! ordonă Lloyd, urlând către Tehnician. 

Riegel ridică mâna, oprindu-l pe acesta din urmă, şi vorbi calm. 

— Ce rost are, Lloyd? Contractul nu mai reprezintă o miză. Jocul s- 
a încheiat. 

— Dar Cameleonul e încă acolo! 

— Asta e problema noastră, nu a corporației LaurentGroup. Marc 
Laurent nu le va da o centimă echipelor străine ca să ne protejeze pe 
noi. Nu mai există recompensa de douăzeci de milioane de dolari. 

Era evident că Lloyd nu se gândise la asta, dar ridică din umeri. 

— Nu trebuie să le spunem lor. 

— Aşadar, în loc să te lupţi cu un om rănit, vrei să-i superi pe Marc 
Laurent şi încă o jumătate de duzină de agenţi de securitate. Te lupţi 
mai târziu cu corporaţia şi cu alte şase ţări? Lloyd, am stabilit deja că 
eşti nebun, dar eşti şi sinucigaş? 

Tehnicianul se uita la cei doi şefi, așteptând instrucţiuni. Ridică 
brusc capul şi duse mâna la căşti. 

— Staţi! Echipele vin oricum încoace! 

— Bun! făcu avocatul american, bucuros că se lămuriseră lucrurile. 

— De ce? întrebă Riegel. 

— Le-a contactat Felix. Oferă douăzeci de milioane de dolari, bani 
gheaţă, din partea lui Abubaker, echipei care-l ucide pe Cameleon. 

— Perfect! strigă Lloyd. Cât de repede o să... 

— Nu e perfect, zise Tehnicianul. Le-a spus să ucidă pe oricine le 
stă în cale... Inclusiv pe membrii celorlalte echipe! Inclusiv pe noi! Au 
de gând să se lupte între ei, chiar aici, în castel, pentru capul lui 
Gentry. 

— Cheamă oamenii din Minsk în interiorul clădirii! ordonă fără 
ezitare Riegel. Avertizează-i pe Serge, pe Alain şi pe cei trei britanici. 
Trebuie să apărăm aceste ziduri de orice ameninţare, indiferent că e 
vorba de Cameleon sau de echipele de asasini. 

— Libienii vor ajunge din clipă în clipă, îl informă Tehnicianul, iar 
saudiţii sunt încă în elicopter. 

Riegel se uită pentru ultima dată pe fereastră. 

— Ia legătura cu filiala din Paris a LaurentGroup şi pregăteşte un 
elicopter care să ne scoată de aici. Anunţă apoi toate echipele că încă 
mai putem colabora. Spune-le că Gentry e afară şi că nu permitem 
nimănui să pătrundă în castel. Trebuie să-l omoare înainte să intre. 

Tehnicianul se răsuci cu scaunul şi se grăbi să îndeplinească 
ordinele. 

Gentry nu intenţiona să-l mai sune pe Riegel. Fiecare secundă de 
întârziere a atacului însemna o secundă în care adversarii săi se 
puteau pregăti, puteau răscoli pământul ca să-l găsească, puteau aduce 
întăriri. Şi, cel mai important, aveau mai mult timp la dispoziţie să 
ucidă copiii. 

Nu, trebuia să se mişte acum. Pământul era umed în lumina 
dimineţii, iar el stătea întins în livada de meri din spatele proprietăţii. 
Vedea prin ceaţă conturul vag al clădirii mari din faţa lui. Înaintase 
vreo patru sute de metri de când sărise peste zid şi tot era la vreo 
două sute de metri distanţă de castelul Laurent. 

Cea mai mare problemă era spaţiul deschis din faţă. Odată ce ieşea 
din adăpostul oferit de copaci şi de ceaţă, era complet expus. Mai 
mult, elicopterul încă survola. Nu-l vedea, dar auzea zgomotul elicei 
care-i anunţa prezenţa deasupra proprietăţii. 

Ar fi fost greu şi numeroasele răni pe care le avea, dar în ciuda 
problemelor personale, ştia că nu are timp de irosit. Se ridică în 
genunchi şi apoi se ghemui încet. Simţi sângele scurgându-se pe 
piciorul stâng şi ştiu că rana din abdomen sângerează din nou. Doza 
mare de amfetamină pe care şi-o administrase avea să ducă la o 
pierdere semnificativă de sânge. 

— La dracu’! zise tare şi se ridică ţinând puşca M4 în mâini. 

Începu să alerge cu fiecare strop de putere pe care-l mai avea. 

Imediat după ce Tehnicianul avertiză cordonul de control din jurul 
castelului că Gentry este afară, Serge fugi din bucătărie în bibliotecă şi 
deschise monitoarele. Ştia că aceste camere cu infraroşu surprind pe 
oricine se află ascuns în negură. Privi atent monitor după monitor şi 
examină imaginile. După câteva clipe, privirea lui rămase aţintită 
asupra unei imagini şi se întinse să ia staţia radio ca să transmită 
informaţiile tuturor forţelor din castel. 

— Mişcare în spate! Un bărbat vine în fugă! 

— Unde? Unde mama dracului e? urlă Lloyd. 

— Vine prin livadă. Mon Dieu, poate să alerge! 

— Unde în livadă? 

— Aleargă chiar prin mijloc! 

Observatorul din turn intră în legătură, vocea lui groasă cu accent 
rusesc fiind total opusă strigătelor lui Lloyd. 

— Nu văd nicio ţintă. Nu vedem nimic care să... Stai. Da. Un 
bărbat vine în fugă! E al nostru! 


Maurice îi lăsase lui Gentry o gamă impresionantă de arme, dar 
faptul că fusese un tip de modă veche îl forţa pe Cameleon să 
folosească un echipament care, din punctul lui de vedere, nu 
reprezenta idealul. Carabina Colt din mâna lui avea cătarea din fier; 
nici urmă de lunetă sau vedere holografică precum aveau armele de 
ultimă generaţie pe care le prefera el. Pe măsură ce străpungea 
negura, castelul prindea contur în faţa lui cu fiecare pas obosit pe 
care-l făcea şi reuşi să vadă turela turnului de deasupra. Ştia că era 
posibil să fie acolo un lunetist, cu cea mai bună armă dotată cu cea 
mai bună lunetă şi cu cea mai bună şansă să oprească atacul ridicol al 
unui singur bărbat. 

Cameleonul ridică arma în dreptul umărului, continuând să alerge. 
Era imposibil să prindă ţinta în cătare în timp ce alerga, aşa că țelul 
lui era să tragă cât mai multe gloanţe în turnul unde se adăpostea 
inamicul şi să-l facă să ţină capul jos până când ajungea el lângă zidul 
clădirii. Datorită pregătirii şi experienţei pe care le avea, ştia că acolo 
nu era nimeni. Trebuia să supravieţuiască suficient de mult cât să 
pătrundă în clădire, ca să aibă o şansă de reuşită. 


Lunetistul văzu cum apare ţinta din ceaţă drept în faţa lui. În timp 
ce alerga, lăsa în urmă un vârtej de abur. Belarusul de treizeci de ani 
ajustă ţinta şi fixă reticulul pe pieptul sprinterului. Puse degetul pe 
trăgaci, pregătit să tragă la foc automat, dar observă echipamentul de 
protecţie şi mută reticulul Dragunovului un milimetru mai sus, ţintind 
capul bărbatului. Pe când se pregătea să apese pe trăgaci, mai degrabă 
simţi decât văzu arma primitivă a lui Court îndreptată spre el. Din 
ţeavă izbucniră gloanţele, iar piatra şi lemnul explodară în jurul 
lunetistului. Aerul se umplu de fum şi de praf în timp ce gloanţele 
intrau în contact cu zidăria veche de sute de ani. Observatorul din 
stânga lui urlă ceva, dar belarusul era un soldat disciplinat. Nu mişcă 
obrazul de lângă armă şi nu-şi luă privirea de la lunetă. 

Încrezător, trase spre bărbatul care se năpustea către el. 


TREIZECI ŞI PATRU 


Gentry goli cât putu de repede aproape tot încărcătorul cu treizeci 
de cartuşe în turnul care se înălța deasupra. Voia să termine cu câteva 
împuşcături bine ţintite, aşa că duse arma la ochi, în speranţa că va 
putea obţine o imagine cât mai clară cu ajutorul vizorului rotund de 
pe ţeavă. Chiar atunci însă, arma îl izbi în faţă, îi sări din mâini şi 
zbură în aer. 

Court o luă la fugă, cu mâinile goale. 

După numai patru, cinci paşi simţi cum îi arde faţa de la lovitura 
primită şi înţelese că puşca de asalt M4 pe care o folosise fusese 
probabil lovită de un glonţ. Deşi o pierduse, îşi dădu seama că vechea 
armă îi salvase viaţa, deviind proiectilul care altfel l-ar fi nimerit în 
cap. 

Fără să se oprească, scoase pistolul-mitralieră MP5 de la piept şi 
trase din nou spre turnul aflat la cel mult o sută de metri. 

Pistolul-mitralieră era la fel de eficient ca un plici de muşte pentru 
un bărbat care aleargă în spaţiu deschis şi trage la nimereală, sperând 
să facă nişte capete să rămână plecate. 

Lunetistul văzu că ţinta fusese nimerită de ploaia de gloanțe şi-şi 
luă privirea de la lunetă ca să se uite la partenerul lui. Acesta fusese 
lovit în faţă de o bucată de zid. Avea ochelarii sparţi şi îi sângera 
fruntea, dar era coerent, nefiind grav rănit. Tocmai atunci izbucni o 
altă rafală din grădină. Belarusul se uită surprins în jos şi văzu că 
bărbatul pe care fusese convins că-l nimerise îşi continua cursa. Îşi 
dădu imediat seama că Gentry trecuse la o armă automată şi, în mai 
puţin de două secunde, îşi reluă poziţia cu luneta la ochi. 

În clipa aceea se auziră focuri de armă, de această dată din cealaltă 
parte a castelului. La început nu înţelese ce se întâmplă, dar apoi auzi 
în staţie vocea unui compatriot. 

— Sunt libienii! Sunt la poarta din faţă! Turnule, lichidează-i! 

Lunetistul ridică reticent Dragunovul de pe suport şi-l îndreptă spre 
poarta din faţă. Acum, Cameleonul era problema altcuiva: el trebuia 
să ţină la distanţă o altă ţintă - libienii. 

Cameleonul nu mai era la distanţă însă. Se apropia. 

Elicopterul negru cobora spre pasarela de pe acoperiş, din 
apropierea turnului. Din el săriră pe acoperişul estic patru saudiţi 
înarmaţi, protejaţi de echipament special. Ignorară rafalele care erau 


acum trase cu furie din faţa clădirii şi-şi ocupară poziţiile în spatele 
crenelurilor decorative de unde puteau vedea grădina din spate şi pe 
bărbatul care alerga în câmp deschis. 

Pe măsură ce se apropia de obiectiv, Gentry redirecționă focul 
dinspre turn spre fereastra de la primul etaj de unde se trăgea şi goli 
primul încărcător. Lovi zidul din jur, făcând să sară în aer bucăţi de 
granit, apoi sparse geamurile şi sfâşie draperiile din dantelă cu câteva 
împuşcături norocoase care-şi nimeriră ţinta. Era complicat să tragi 
din alergare, imposibil să ţinteşti cu acuratețe. Nu se mai trăgea de la 
fereastră, dar Court observă elicopterul negru de deasupra lui şi pe 
oamenii care săriră din el. 

— Băga-mi-aş! 

Mai avea şaptezeci de metri până la adăpost, aşa că-şi forţă şi mai 
mult picioarele ca să se apropie de castel cât mai mult posibil înainte 
ca bărbaţii din elicopterul negru să-şi poată ocupa poziţiile şi să 
deschidă focul asupra lui. Aşa cum era acum, pe pajiştea întinsă, 
constituia o ţintă singură. 

În timp ce alerga, scoase din buzunarul vestei o grenadă de 
fragmentare, trase cuiul cu dinţii şi o pregăti de lansare. La o fereastră 
de la etajul al treilea, chiar în faţa lui, apăru un bărbat masiv şi blond, 
care ridică pistolul şi trase prin geam. Court se aruncă în iarba udă ca 
să evite gloanţele, ateriză pe umărul drept şi se rostogoli. Se ridică 
imediat în picioare. Alergarea şi saltul îi dădură impulsul de care avea 
nevoie ca să arunce grenada cât putu de departe. Aruncată de la 
patruzeci şi cinci de metri, bomba de mărimea unui cartof zbură prin 
aer, făcând un arc, trecu peste parapet şi explodă, ratând la limită 
elicopterul care se ridică spre cer şi se îndepărtă. Unul dintre saudiţi 
muri şi altul fu rănit la gât şi la spate. 

Ceilalţi doi se adăpostiseră la timp, dar pierduseră ocazia de a trage 
asupra țintei aflate pe pajişte. 

În fața clădirii erau deja morţi doi belaruși şi doi libieni. Paznicii 
din Minsk fuseseră ucişi nu departe de poarta din față. Fugiseră spre 
castel pentru siguranță, când asasinii din Tripoli intraseră cu duba în 
poarta din fier şi trăseseră cu puştile Škorpion din vehiculul în 


mişcare. Cei doi libieni fură doborâţi când maşina se opri pe aleea 
acoperită cu pietriş. Lunetistul din turn îl nimeri în faţă pe cel de pe 
scaunul pasagerului, iar celălalt fu lovit de trei gloanţe trase de 
singura pereche de belaruşi rămasă în afara castelului. 

Cei doi libieni rămaşi îi uciseră pe apărătorii de pe alee şi se 
apropiară de uşa din faţă. Traseră câteva rafale de gloanţe în ferestrele 
de pe ambele părţi, păstrând disciplinaţi distanţa între ei şi strigând ca 
să se acopere şi să se repoziţioneze. 

Numărul Doi trase jumătate din încărcător în cele două balamale 
ale uşii masive din stejar, după care o deschise cu o lovitură de picior. 
În timp ce încărca arma şi intra în clădire, fu lovit de două focuri de 
armă trase de nord-irlandezul din hol şi căzu mort la pământ. Ultimul 
libian rămas în viaţă ripostă, trăgând rafală după rafală cu Skorpionul. 
Sânge şi bucăţi de carne stropiră pereţii albi ai holului când nord- 
irlandezul fu doborât. 


4 4 4 


Riegel nu mai văzuse aşa ceva până atunci. Cameleonul fusese în 
raza lui vizuală; purta o cămaşă închisă la culoare, pătată de sânge în 
jurul taliei, pe coapsa dreaptă avea prins în ham tocul pistolului, iar 
pe stânga, pe cel cu încărcătoare. O vestă neagră şi o armă automată Îi 
acopereau pieptul. Avea ţeasta rasă şi, chiar dacă se afla la cincizeci 
de metri distanţă, lui Kurt i se păru că zăreşte înverşunarea din ochii 
lui. 

Când scosese arma şi ţintise în bărbatul care alerga, Kurt ştiuse că 
era o distanță prea mare ca să tragă cu pistolul, dar un trăgător bine 
pregătit ca el nu avea cum să rateze. Cameleonul se aruncase însă la 
timp la pământ, ferindu-se de gloanţe, se rostogolise, apoi se ridicase 
în picioare şi aruncase o grenadă. Riegel se ghemuise instinctiv pe 
podea lângă biroul Tehnicianului, crezând că grenada îi era destinată. 
Explozia bubui deasupra, pe acoperiş. Auzi urlete prin fereastra spartă 
şi-şi reluă imediat poziţia, ca să mai tragă câteva focuri în Cameleon, 
în timp ce acesta se apropia. 

Când se uită însă pe fereastră, bărbatul dispăruse şi acum nu mai 
exista nicio modalitate de a-l împiedica să intre în clădire. 

Incredibil! 

Exact aşa cum îi promisese Gentry seara trecută la telefon, prada 
devenise vânător. 


Court se propti cu spatele de peretele castelului şi-şi reîncărcă arma 
cu un încărcător luat din inelul prins pe coapsă. La două etaje 
deasupra lui se afla blondul masiv înarmat cu pistol. Deasupra 
acestuia erau soldaţii care săriseră din elicopter. Era destul de sigur 
că-i doborâse pe câţiva dintre ei, dar nu-şi făcea iluzii că eliminase 
pericolul de pe acoperiş. 

În stânga şi în dreapta lui erau ferestre la nivelul taliei şi geamurile 
se făcură ţăndări când Gentry le lovi cu patul puştii. În stânga erau 
trepte ce duceau spre o uşă şi spre aleea din față, unde se vedeau 
urmele bătăliei, în timp ce în dreapta se întindea un perete lung pe 
care erau aliniate ferestre şi câteva uşi mici. Merse ghemuit pe lângă 
perete, cu umărul lipit de zid, ca să nu fie văzut de deasupra. 

Se apropie de o uşă, când aceasta se deschise. Court se pregăti 
instinctiv să tragă, dar se răzgândi în ultima clipă. Dacă era unul 
dintre membrii familiei Fitzroy? Court recunoştea că nu era omul 
potrivit pentru o operaţiune de salvare. În stare de luptă, avea 
tendința să tragă în orice mişca; acum trebuia mai întâi să identifice 
ţinta. 

Prin uşa întredeschisă se văzu un cap. Era mare şi avea trăsături 
slave, iar Gentry fu satisfăcut, aşa că trase opt gloanţe prin uşă. Uşa se 
încuia automat când se închidea, dar, din fericire pentru Cameleon, 
cadavrul slavului funcţionă pe post de opritor, permițându-i să 
pătrundă într-un hol întunecat. 

La primele focuri de armă trase pe păşune, Claire şi Kate Fitzroy 
fugiră la mama lor care dormea şi strigară la ea să se trezească. Elisa 
se ridică în cele din urmă, clătinându-se. Fetele o sprijiniră din ambele 
părţi şi o duseră în cealaltă parte a dormitorului, unde bunicul Donald 
se ridicase în şezut în patul cu baldachin. Claire le zise că Jim o 
sfătuise să se bage sub pat, iar bunicul fu de acord. Mami adormi din 
nou cu faţa pe podeaua dură. Claire şi Kate se strânseră îngrozite în 
braţe, privind de sub pat spre uşa care dădea în hol, în timp ce bunicul 
Donald rămase deasupra, pe pat. 

După o explozie puternică pe acoperiş, două etaje mai sus, bunicul 
Donald îl strigă pe scoţianul care trebuia să fie pe hol. 


— MeSpadden! MceSpadden! 

Claire văzu ghetele scoţianului când acesta intră în cameră şi auzi 
conversaţia de deasupra ei, deşi nu înţelese toate cuvintele. 

— Flăcăule, ar fi bine să pleci acum, dar fii băiat bun şi lasă-ne o 
armă. 

— Dracu” să te ia, Fitzroy! E prea târziu să fug. Am nevoie de toate 
armele ca să mă apăr de câinele tău de atac. Am auzit în staţie când 
au spus că e deja în casă. 

— McSpadden, dacă ajungi faţă în faţă cu câinele meu de atac, nu 
te va salva nicio afurisită de armă. Tot ce vei putea face e să-ţi fluturi 
chiloţii albi în semn că te predai, asta dacă nu i-ai murdărit deja de 
rahat. Haide, băiete. Înţelegi cu ce te confrunţi. Poţi să te salvezi, 
salvându-ne pe noi. 

Claire văzu cum ghetele se îndreaptă spre ieşire, dar în cele din 
urmă se apropiară de patul pe care stătea bunicul. Văzu apoi o mână 
ridicând un crac al pantalonului şi trăgând un pistol argintiu. 

Claire îi acoperi gura surorii ei, ca să-i înăbuşe ţipătul. 

— Îţi las rezerva mea. Are doar şase gloanţe. 

— E bun, băiete. Acum pleacă şi păzeşte-ne din faţa uşii, în cazul în 
care apar Riegel sau psihopatul de Lloyd. Dacă vine Cameleonul, 
spune-i că eşti de-al meu. 

— Mda, asta o să funcţioneze numai dacă o să vrea să stea la 
palavre cu mine. Sunt terminat, Fitzroy! 

Picioarele scoţianului se îndreptară spre uşă. Câteva secunde mai 
târziu, bunicul se dădu jos din pat şi se chirci lângă ele, cu arma 
argintie strânsă între degetele cărnoase. 

— E în regulă, domniţelor. N-o să mai dureze mult. Jimmy e pe 
drum. 

Riegel, Lloyd şi Tehnicianul rămăseseră în centrul de comandă de 
la etajul al treilea. Avocatul stătea lângă uşa deschisă care dădea în 
hol, cu pistolul legănându-i-se în mâna dreaptă, cu gulerul cămăşii 
albastre descheiat şi nodul cravatei slăbit. 

Kurt şi Tehnicianul erau în faţa monitoarelor, lângă fereastra spartă 
şi între cele două uşi. Foloseau staţia radio ca să comunice cu belaruşii 
care mai rămăseseră în afara clădirii şi cu cei doi ingineri francezi 
aflaţi la parter. Unul dintre scoțieni lipsea, dar celălalt şi irlandezul 
erau încă la post. 

Deodată, se auziră focuri de armă de pe acoperiş. Masivul neamţ 
presupuse că saudiţii din elicopter îi înfruntau pe lunetiştii din turn. 


Luă legătura cu ofiţerul de securitate scoţian şi-i ordonă să meargă la 
etajul al treilea şi să păzească holul unde se afla camera principală. 

Tocmai atunci, belarusul anunţă că ajunseseră agenţii din Sri Lanka 
şi veneau pe aleea principală. Un apel fu făcut către echipa de lunetişti 
de pe acoperiş, dar nu veni niciun răspuns. 

Şi nimeni nu ştia unde se dusese Cameleonul. 

Riegel admise că acum singura lui misiune era propria 
supravieţuire. Nu avea nevoie să-l omoare pe Cameleon; termenul 
acelei misiuni expirase. Dată fiind situaţia, dacă Gentry venea pe uşa 
dinspre hol, care se afla la dreapta lui, sau pe cea din stânga ce ducea 
la scara în spirală, de fapt, dacă apărea oricine de oriunde, avea de 
gând să-i tragă o rafală de gloanţe în faţă, fără să se obosească să-l 
identifice. 

Tot ce avea de făcut era să reziste până veneau întăririle de la 
biroul său. 

Court ar fi vrut să se ghemuiască şi mai mult, dar durerea din 
abdomen îl împiedica. Dacă era forțat, ceea ce urma să se întâmple cu 
siguranță, putea să se arunce la pământ, să se rostogolească sau să se 
târască. Se temea însă că nu se va mai putea ridica, aşa că merse 
drept, trăgând după el piciorul stâng aproape amorţit. 

Ajuns în bucătăria spațioasă, auzi rafale de arme trase la etajul al 
treilea sau pe acoperiş. La primul etaj, în apropierea holului, auzul 
exersat îl convinse că se încheiase o bătălie unu contra mai multora, 
iar acum apăruse o nouă ameninţare. Recunoscu zgomotele specifice 
ale pistolului-mitralieră AK-47 în cele douăsprezece focuri trase şi auzi 
strigăte în ceea ce părea a fi limba rusă. 

Traversă bucătăria şi aproape ajunsese la uşa care ducea în spatele 
castelului, departe de împuşcături, când în faţa lui apăru un bărbat de 
culoare îmbrăcat în costum maro. 

Court îndreptă MP-5-ul spre bărbatul care-l privea cu ochii măriţi 
de spaimă. 

— Cine eşti? 

— Doar majordomul, domnule. N-am niciun rol în povestea asta. 

Gentry îl prinse de gât şi-l împinse cu faţa la perete. După ce propti 
ţeava armei în gâtul bărbatului, îl percheziţionă repede; nu găsi nicio 
armă. Îi luă telefonul mobil pe care-l aruncă într-un vas cu apă aflat 
pe cuptorul de lângă ei. Nu găsi niciun act de identitate. 

— Cum te cheamă? 

— Felix. 


— Dă-mi voie să ghicesc. Tu eşti Felix, majordomul nigerian. 

— Nu, domnule. Sunt din Camerun. 

— Sigur că eşti de acolo, amice. 

ÎI împinse spre uşa din spatele bucătăriei şi Felix porni în faţa lui, 
cu mâinile ridicate. Traversară sufrageria unde se aflau un şemineu 
aurit şi o masă mare, rotundă, din stejar. Tapiţeriile şi portretele 
împodobeau pereţii. Când pătrunseră într-un hol mic pe care se afla o 
uşă imediat în stânga, Gentry îl întrebă în şoaptă pe prizonier. 

— Ce e aici? 

— E... un... dormitor. 

— Nu eşti sigur? Un majordom care nu ştie ce camere sunt în 
castel? 

— V-am spus... Un dormitor. Sunt nou aici, domnule, şi sunt 
speriat. 

— Deschide uşa, ca să văd dacă ai dreptate. 

Court scoase Glockul cu mâna stângă, în timp ce cu dreapta ţinea 
pistolul-mitralieră la capul lui Felix. 

Bărbatul în costum deschise uşa şi se întoarse spre Cameleon, care 
privi peste umărul lui. Pe rafturile care ajungeau până la tavan erau 
stive de cearşafuri şi de pături. Nu era un dormitor, ci o debara mare 
pentru albituri. 

— Dacă eşti majordom, laşi mult de dorit. 

Felix nu zise nimic, în timp ce împuşcăturile din faţa casei 
continuau neîntrerupt. 

Court puse pistolul în tocul de la şold şi scoase din vestă ultima 
grenadă de fragmentare. Scoase cuiul şi-l băgă în buzunar, după care 
puse grenada în mâna lui Felix. Când fu sigur că o ţine bine în mâna 
făcută căuş, îl sfătui să nu o scape. 

— Nici să nu te gândeşti s-o foloseşti împotriva mea. Fitilul durează 
şase secunde; suficient timp să te împuşc şi să mă adăpostesc într-o 
cameră înainte să explodeze. 

— Ce trebuie să fac cu...? întrebă tremurând Felix. 

— Continuă să mergi în faţa mea. Ţi-o voi lua şi te voi lăsa să pleci 
atunci când o să-mi ating obiectivul. Nu-ţi face griji; o să ajungi 
numaidecât acasă... în Camerun. 

Coridorul cotea spre stânga, iar în capătul lui erau două uşi mari, 
duble. Court îl împinse pe bărbatul derutat spre ele; acesta încercă de 
două ori să spună ceva, dar Cameleonul îl întrerupse. 

— Deschide uşile! îi ordonă şi rămase ascuns după colţ. 

— Dar eu... 

Court îndreptă arma automată spre ţeasta prizonierului. 

Felix se întoarse încet şi deschise uşa cu mâna dreaptă, în timp ce 
în stânga ţinea grenada. 

Aproape imediat izbucni o rafală de împuşcături din camera din 


faţă şi aşchii de lemn din uşa grea se împrăştiară peste tot. Felix se 
răsuci pe loc şi apoi căzu cu faţa la pământ. 

Court se feri din raza de acţiune, se lăsă în genunchi gemând şi 
numără până la şase. 


AAA 


Serge şi Alain se apropiară de uşa bibliotecii în poziţie de luptă, cu 
pistoalele Beretta în mâinile întinse. 

Alain îl identifică pe cel pe care-l uciseseră. 

— E nigerianul. 

— Merde39, făcu Serge şi apăsă pe butonul walkie-talkie-ului exact 
când explodă grenada din mâna bărbatului mort. 


AAA 


Lloyd şi Tehnicianul tresăriră violent când auziră zgomotul făcut de 
explozia grenadei, la parter, chiar sub ei. Zgomotul nu venea de la 
rafalele de arme trase în hol, ci de undeva din spatele clădirii, şi se 
auzise şi în staţiile lor radio. Kurt Riegel aruncă iar o privire rapidă pe 
fereastră. Văzu cum străbătea elicopterul negru negura dimineţii şi se 
îndrepta spre sud. Dedesubt, lângă fântâna din marmură, doi bărbaţi 
se strecurau ghemuiţi. 

Erau negri, mici de înălţime, aveau pistoale automate şi purtau 
jachete negre de schi. 

— Au sosit echipele din Botswana... sau poate sunt libienii, zise 
Riegel fără emotie. 

— E Organizaţia Naţiunilor Unite de Rataţi aici! pufni Lloyd din 
spatele lui. 

Neamțul îi privi pe cei doi africani în timp ce traversau gazonul 
până la treptele uşii din spate. Nu trase în ei. Kurt ştia că acum, când 
intrase Cameleonul, existau şanse ca soldații din Botswana să fie mai 
degrabă un ajutor decât un obstacol. 

— Haideţi să baricadăm camera. Noi trei trebuie să ne împotrivim 
tuturor până ajunge elicopterul din Paris. 

— Chiar dacă o să supraviețuiesc, tot o să mă ucizi, nu? îl întrebă 
Lloyd. 

Riegel îi răspunse în timp ce vâra pistolul în tocul de sub haină. 

— Gentry avea dreptate; în momentul ăsta trebuie să te temi mai 
mult de altele decât de mine. Vino şi ajută-mă! încheie el, luând un 


scaun ca să-l proptească în uşa ce ducea spre scara în spirală. 

— Chiar şi aşa, prefer să fac față amenințărilor, profitând de orice 
ocazie. 

Riegel era cu spatele la Lloyd. Se opri, puse scaunul pe podea, îşi 
îndreptă umerii şi se răsuci încet. Avocatul american ţinea pistolul 
argintiu la nivelul pieptului lui Kurt. Erau la o distanţă de opt metri 
unul de celălalt. 

— Lasă jos afurisitul ăla de pistol. Revino-ţi, omule! N-avem timp 
pentru aşa ceva acum. Va fi timp suficient pentru consecinţele acestei 
misiuni după ce scăpăm de aici. 

Tehnicianul stătea la birou şi-i privea şocat pe cei doi. Nu scoase o 
vorbă. 

— L-aş fi putut prinde pe nenorocit! continuă Lloyd. Aş fi putut 
salva contractul! Operaţiunea ta a eşuat, nu a mea! 

— Dacă spui tu... 

— Nu... Vreau s-o spui tu. Scoate încet telefonul, sună-l pe domnul 
Laurent şi spune-i că s-a ales praful de planul tău. Asumă-ţi 
responsabilitatea pentru asta. 

— După care mă împuşti? Gândeşte-te, Lloyd! Va şti că am fost 
constrâns s-o spun. Trebuie să blocăm accesul în camera asta, zise 
Riegel când, pentru prima dată, se auziră împuşcături la etajul al 
treilea, în capătul coridorului. Discutăm după. 

— Scoate telefonul şi sună! Fără şmecherii! 

Riegel oftă şi băgă încet mâna dreaptă sub haină, privindu-l cu 
coada ochiului pe Lloyd. În loc să ia telefonul, apucă pistolul Steyr. 
Începu să-l ridice lent, pregătit să sară într-o parte şi să se lase pe vine, 
când Lloyd, inevitabil, avea să tragă, dar observă că avocatul nu se 
mai uită la el, ci undeva în spate. Kurt profită de ocazie ca să scoată 
pistolul şi să-l îndrepte spre pieptul americanului. Se pregătea să tragă 
în neatentul Lloyd, când auzi o voce din spate: 

— Am picat într-un moment nepotrivit? 


TREIZECI ŞI CINCI 


— Sângerezi rău, Court, observă Lloyd. 

Arma lui rămăsese îndreptată spre Riegel, care stătea cu spatele 
spre uşa care dădea în coridor, dar privirea îi era îndreptată către 
bărbatul acoperit de echipamentul de protecţie. Cameleonul intrase în 
linişte pe uşa care dădea spre scara în spirală şi, în timp ce Lloyd 
urmărea mâna lui Riegel, Gentry ajunse să fie în avantaj. Ţinea o armă 
automată înfricoşătoare la nivelul ochilor, cu ţeava îndreptată spre 
pieptul lui Lloyd. 

— Aruncă arma! 

— Cu cine vorbeşti? întrebă Riegel, cu spatele la Cameleon. 

Ca să se uite la el, trebuia să-şi ia ochii de la Lloyd şi nu avea de 
gând s-o facă. 

— Dacă ai o armă în mână, idiotule, atunci vorbesc cu tine. 

— N-o să mai rezişti mult, Court, bătrâne, zise Lloyd. Eşti palid. 
Eşti slăbit. Sângele tău pătează podeaua. 

— O să trăiesc suficient cât să vă tăbăcesc fundurile. Aruncaţi 
armele! Tu, cel de la masă. Ridică-te încet. 

Tehnicianul fu primul care făcu ceea ce i se ceruse. Se ridică 
imediat, cu mâinile deasupra capului, tremurând de frică. 

Lloyd începu să lase arma în jos, iar Kurt Riegel îi urmă exemplul. 
Neamţul îşi luă privirea de la Lloyd pentru o clipă şi se uită la 
Tehnician. 

În clipa aceea, Lloyd trase un glonţ în pieptul lui Kurt Riegel. 

Neamţul duse mâna la rană şi se lăsă pe o parte, iar pistolul căzu cu 
zgomot pe podea. 

Tehnicianul urlă terorizat de spaimă. 

Cameleonul trase o rafală spre Lloyd înainte ca acesta să dispară pe 
uşa ce dădea în hol. 

Court se lupta cu amețeala, o consecință inevitabilă a scăderii 
tensiunii arteriale. Se clătina şi ochii îi sclipeau. Creierul lui păru însă 
să repornească şi, când i se limpezi mintea, îşi dădu seama că lăsase 
pistolul-mitralieră din mână. ÎI luă şi-l îndreptă repede spre tânărul cu 
coadă de cal şi cu căşti pe urechi, care stătea în faţa biroului cu 
monitoare. Acesta nu mişcase un muşchi, în afara mâinilor care 
continuau să-i tremure deasupra capului. Gentry îşi dădu seama că, 
pentru câteva momente, ar fi putut fi doborât cu o simplă atingere şi 


se bucură că tânărul cu coadă fusese prea îngrozit ca să încerce asta. 

— Cine eşti? 

— Doar un... tehnician, domnule. Mă ocup de comunicaţii şi altele 
de genul ăsta. N-am treabă cu dumneavoastră. 

— Cel puţin nu încerci să-mi spui că eşti majordom. 

— Domnule? 

Court traversă camera şi se îndreptă spre tânăr. Ţinu arma 
îndreptată spre uşa ce dădea în coridor şi îndepărtă cu piciorul 
pistolul Steyr de lângă trupul lui Riegel. Pe biroul Tehnicianului găsi 
dosarele clasificate DAS. 

— Sunt toate? 

— Din câte ştiu eu, da, domnule. 

— Nu sunt rezerve? Nu există copii? 

— Nu cred. 

Court le luă şi le aruncă în şemineu şi-i ordonă Tehnicianului să le 
dea foc. 

Când începură să ardă, Cameleonul îl întoarse pe tânăr şi-l trânti pe 
scaun, în faţa echipamentului de pe birou. 

— Tu comunici cu cei care mă vânează? 

— Oh, nu, domnule! Nu eu! Eu doar întreţin... 

— În cazul ăsta, n-am nevoie de fundul tău. Nu-i aşa? 

Tehnicianul începu să dea repede din cap şi tonul vocii i se 
schimbă. 

— Ba da, domnule. Eu mă ocup de toate comunicațiile şi de 
coordonarea iscoadelor cu echipele guvernamentale. 

— Bun. Ia legătura cu toţi. Spune-le că tocmai am sărit pe fereastră 
şi că fug spre livada din spate. 

— Imediat, domnule! 

Mâinile Tehnicianului tremurau vizibil când răsuci comutatoarele 
consolei radio ca să intre simultan pe toate frecvențele. 

— Către toate echipele. Aici e Tehnicianul. Subiectul a ieşit din 
castel. Se îndreaptă spre nord, pe jos, prin livadă. 

— Foarte bine. Acum, scoate-ţi cureaua. 

Tânărul se execută repede şi i-o dădu Cameleonului. 

— Muşc-o tare. 

— Poftim? 

— Fă-o! 

Tehnicianul se conformă, cu ochii măriţi de spaimă. 

— Muşti tare? 

Tânărul aprobă, dând din cap. 

— Bun. 

Cameleonul îl izbi în tâmplă cu patul armei. Tehnicianul începu să 
alunece de pe scaun, dar Gentry prinse trupul inconştient şi-i puse 
capul pe biroul din faţa lui, după care trase o rafală asupra 


calculatoarelor. 

Imediat fu cuprins de un nou episod de ameţeală, dar îşi reveni şi 
reîncărcă arma. Verifică dacă arseseră documentele din şemineu şi, 
satisfăcut că îndeplinise cu succes această parte a misiunii, ieşi pe 
coridor, cu arma în faţă. 

Claire Fitzroy fu prima care auzi paşii din spatele uşii. Se trăseseră 
focuri de armă în apropiere în urmă cu câteva minute, dar de atunci se 
lăsase liniştea. Acum însă, se apropia cineva şi, de teamă, copila 
strânse umărul bunicului Donald. Clipea des din cauza stresului, dar 
privirea îi rămase ațintită asupra uşii ce dădea în hol. 

Auzi un scrâşnet metalic pe lemn, un fâşâit şi apoi zăngănitul 
zăvorului. Uşa se deschise încet şi Claire simți cum se încordează 
mâna bunicului pe arma îndreptată spre picioarele celui care intra în 
cameră. 

Gheata stângă era roşie şi udă. 

— Sunt Ewan, Sir Donald. Nu trage! 

Claire vru să iasă şi ea de sub pat odată cu bunicul, dar acesta o 
împinse înapoi. În scurt timp îi auzi pe cei doi bărbaţi vorbind. 

— Mă bucur al dracului de tare că te văd, băiete! 

— Unde sunt fetele? 

Claire recunoscu vocea domnului Jim şi nimic nu o mai opri să iasă 
de sub pat. Se ridică şi fugi spre el, cuprinzându-i talia şi picioarele, 
îmbrăţişându-l mai strâns decât îmbrăţişase vreodată pe cineva. Abia 
după câteva secunde se uită la el. Purta o vestă neagră care-i acoperea 
pieptul, iar de picioare îi atârnau arme şi încărcătoare. Ţinea o armă 
în mână şi avea chipul şi ţeasta rasă albe ca varul, iar pantalonii maro 
erau pătaţi de sânge. 

Ochii îi erau înroşiţi şi umezi, iar pe chip îi şiroia transpiraţia. 

Şi bunicul Donald observă petele de pe hainele lui. 

— E sângele tău, flăcăule? 

— Nu. L-am împrumutat. 

— La dracu', omule! Ai nevoie de un medic. 

— Sunt bine, răspunse Gentry arătând spre scoţianul de lângă el. 
Tipul ăsta zice că e unul dintre ai tăi. 

— Ewan mi-a fost de mare ajutor. 

— Ai suficientă încredere în el încât să-i dau o armă? 

— Am, zise bătrânul după o scurtă pauză. Ai grijă, McSpadden! 

— Da, domnule. 

Court scoase pistolul-mitralieră de după gât şi i-l dădu scoţianului, 


după care luă revolverul Glock de la şold. 

— Unde-i Lloyd? Cred că l-am nimerit, dar a scăpat. Credeam că a 
coborât aici ca să ia ostatici. 

— Nu i-am văzut fofoloanca. 

— Don! Limbajul! îl atenţionă Court, uitându-se la cele două fetiţe. 

— Scuze. 

— Elise unde e? 

McSspadden şi Sir Donald o traseră pe doamna Fitzroy de sub pat. 
Scoţianul o ridică pe umăr şi porni cu arma aţintită în faţă. El 
deschidea calea, iar Sir Donald venea şchiopătând în urma lui, cu 
pistolul în mână. Cele două fete mergeau în urma bunicului, în timp 
ce Gentry încheia coloana, clătinându-se şi sprijinindu-se de pereţi şi 
de balustradă. Claire încercă o dată să-l sprijine, dar el îi zâmbi, o 
asigură că e bine şi că ar trebui să stea aproape de bunicul ei. 

Convoiul se mişca încet, din moment ce era format din copii, răniţi 
şi o persoană inconștientă. După un timp ajunseră în holul larg de la 
primul etaj şi Gentry strigă la copii. 

— Fetelor! Uitaţi-vă la spatele bunicului. Drept în faţă, aţi înţeles? 
Nu vă uitaţi prin încăpere. 

În jurul lor, printre bucăţi de lemn şi piatră, era un adevărat 
carnagiu. Patru cadavre zăceau în dreptul uşii care fusese aruncată în 
aer, alte două în mijlocul camerei şi încă două pe treptele pe care 
cobora grupul. Fetele începură să plângă. Kate tuşi, înecându-se din 
cauza mirosului greu de praf de puşcă, praf şi lemn ars. La baza scării 
se zvârcolea o siluetă căzută. Era bărbosul din Orientul Mijlociu. 
Singurul care mai trăia. Urmându-l pe MceSpadden, toţi trecură pe 
lângă el. Court fu ultimul. Privirile celor doi bărbaţi se întâlniră o 
secundă, dar Court nu se opri să-l ajute. 

Cameleonul nu avea milă pentru inamici. 

Traversară holul şi intrară într-un salon neatins de luptă, ai cărui 
pereţi erau acoperiţi cu portrete de familie. McSpadden se opri o clipă 
ca să o apuce mai bine pe doamna Fitzroy, iar Gentry se sprijini de un 
perete ca să se odihnească. Tocmai atunci intră un bărbat gol până la 
brâu: unul dintre belaruşi. Înfăşurase un prosop în jurul rănii de la 
gât, dar nu lăsase din mână Kalaşnikovul. Surprins de alaiul din faţa 
lui, ridică imediat arma. Sir Donald deschise focul, rafala aruncându-l 
pe bărbatul despuiat pe spate. 

Fetele îşi acoperiră ochii şi ţipară. 

Court ridică încet capul când totul luă sfârşit: nu fusese conştient 
de pericol. Se întoarse repede să se uite în spate, convins că-l va vedea 
pe Lloyd, dar nu era nimeni. 

Îi cedară genunchii şi căzu pe spate, peste o măsuţă îngustă pe care 
o sfărâmă. Fitzroy şi fetiţele se grăbiră să-l ajute să se ridice şi-l 
sprijiniră până când îşi recăpătă echilibrul. 


— Sunt bine. Mergeţi mai departe. 

Cei şase ieşiră pe o uşă laterală care ducea către parcarea acoperită 
cu pietriş din spate. Scoţianul continua să conducă grupul, cu femeia 
inconştientă pe umăr. În depărtare, dinspre livada de meri, se auzeau 
împuşcături. Echipele de ucigaşi se înfruntau în ceaţă. Sir Donald găsi 
un BMW mare şi negru, cu cheile în contact, şi le spuse tuturor să urce 
repede. Court şchiopăta mai în urmă, iar Claire se întoarse în fugă şi îl 
sprijini fără ca el să mai protesteze. Gentry se uită de două ori peste 
umăr după Lloyd şi de fiecare dată îl luă ameţeala. Înainta cu pas de 
melc, reuşind să meargă numai cu ajutorul micuţei de opt ani. 

Claire făcea eforturi să-l susțină pe Jim. Avea senzația că se lăsa tot 
mai greu pe umerii ei. Gemea şi tresărea la fiecare pas care-i apropia 
de maşina neagră. Scoţianul îi dădu arma bunicului Donald, ca s-o 
aşeze pe doamna Fitzroy pe bancheta din spate, după care Kate urcă 
lângă ea. McSpadden urcă la volan, iar Sir Donald, pe scaunul 
pasagerului. Motorul porni şi Jim o împinse pe Claire, zorind-o să urce 
în maşină. Fetiţa făcu aşa cum i se spusese, urcând pe bancheta din 
spate, şi se întoarse să-l ajute pe salvatorul ei. Jim era aproape, la 
câţiva paşi, şi-i zâmbi când li se întâlniră privirile. 

Se auzi o singură împuşcătură dinspre castel şi Claire văzu cum 
ochii lui Jim se măresc şi trupul i se apleacă în faţă, fiind cât pe ce să 
se lovească de maşină. Americanul căzu în genunchi pe pietriş, se uită 
la scoţianul aflat la volan şi urlă la el: 

— Pleacă! 

Maşina porni în viteză şi portiera din dreptul lui Claire se trânti. 
Fetiţa începu să ţipe, se răsuci pe banchetă ca să se uite în urmă şi 
începu să lovească în geam cu pumnii ei micuţi. 

Pe pietrişul din spatele lor, Jim se clătină în genunchi, după care se 
prăbuşi cu faţa la pământ. 

Norul de praf provocat de scrâşnetul roţilor o împiedică pe Claire 
să-l vadă pe cel pe care-l lăsaseră în urmă. 


TREIZECI ŞI ŞASE 

Court se târî într-un mod jenant pe pietrişul care acoperea aleea, 
ajutându-se de braţe. Picioarele abia i se mişcau, iar pietricele i se 
lipeau de sângele de pe braţe, faţă şi scalpul ras. Mai avea cinci metri 
până la iarba udă, iar de acolo, mai erau încă două sute până la livada 
de meri. În ritmul în care se mişca, avea să-l prindă noaptea până să 
ajungă la adăpost. 

Nu mai avea nicio speranţă, dar continua să se mişte din instinct. 

Părăseşte zona de luptă. Destinația nu era importantă. 

— Hei, tu! Eşti dur? Unde dracu crezi că te duci? strigă Lloyd de 
undeva din spate. 

Vocea fu urmată de sunetul paşilor lui pe pietriş. Se apropia 
repede. 

— Trebuie să recunosc că... ai trăit cele cincisprezece minute de 
glorie. Ai dat foc dosarelor DAS şi ai salvat familia Fitzroy. Se pare că 
ai salvat fundurile tuturor, mai puţin pe al tău. 

Court continuă să se târască pe braţele însângerate, spre păşunea 
udă şi rece. În cele din urmă, paşii lui Lloyd se opriră în spatele lui, iar 
Cameleonul privi peste umăr, crispat de durere. Avocatul ţinea în 
mână un mic Beretta. Braţul stâng şi umărul îi erau acoperite de 
sânge, dar Lloyd nu părea afectat de răni. 

— Te-am împuşcat în spate. Bănuiesc că nu e foarte onorabil. N-am 
ştiut că porţi vestă, dar pun pariu că tot doare. 

Court se întoarse încet pe spate. Cerul dimineţii se luminase 
considerabil de când intrase el în castel, probabil cu un sfert de oră în 
urmă. Lloyd stătea lângă el, privindu-l de sus. Court îşi amintea că 
pistolul îi zburase din mână atunci când căzuse, dar nu avea puterea 
să ridice capul şi să se uite după el. 

— Tot nu-mi amintesc de tine, Lloyd, zise agentul, cuprins de un 
acces de tuse puternică. 

— Ei bine, o să-ţi aminteşti de mine în iad, nu-i aşa? Chipul meu o 
să fie ultimul pe care o să-l vezi. 

Avocatul îndreptă pistolul spre faţa lui Court Gentry, când se auzi o 
împuşcătură. 

Lloyd ridică derutat capul, după care făcu un pas împleticit. Din 
gură şi din nări îi curgea sânge. Continuă să-l privească pe Court 
printre ochii îngustaţi. Încercă să-şi păstreze echilibrul şi îndreptă 
arma spre pieptul lui Court. 

Din spate se auzi încă o împuşcătură, şi apoi încă una, iar trupul lui 
Lloyd zvâcni de fiecare dată. Trase totuşi, deşi pistolul era acum mult 
lăsat în jos. Glonţul lovi pietrişul dintre picioarele Cameleonului, în 
timp ce acesta rămăsese întins pe spate. 


Lloyd scăpă pistolul din mână, după care se prăbuşi deasupra lui, 
mort. 

Preţ de câteva clipe, Court se uită la cer. În cele din urmă, ridică 
încet capul, privind spre castel. La fereastra de la etajul al treilea 
stătea Riegel, în dreptul geamului spart, cu pistolul îndreptat acum 
spre Gentry. 

Germanul cobori încet arma lângă picior. 

Cei doi se uitară unul la altul câteva secunde. Erau mult prea slăbiţi 
ca să vorbească şi prea departe pentru un contact vizual, dar în 
atitudinea lor se observa respectul reciproc: doi războinici, fiecare 
dintre ei apreciind meritele celuilalt. 

Kurt Riegel căzu pe spate şi dispăru din dreptul geamului. 

Court îşi lăsă din nou capul pe iarbă. Prin ţiuitul din urechi detectă 
zgomotul făcut de elicea unui elicopter. Nu era Eurocopterul negru de 
mai devreme, ci un aparat mare, care se apropia dinspre est. De data 
asta nu mai săltă capul din iarba umedă, ci şi-l răsuci la timp cât să 
vadă uriaşul Sikorsky aterizând la şaptezeci şi cinci de metri de el. Pe 
o latură a aparatului scria cu albastru LaurentGroup. Din el săriră vreo 
şase bărbaţi care se îndreptară cu grijă spre castel. După ei coborî un 
trio îmbrăcat în jachete portocalii: medici, paramedici sau un personal 
de urgenţă. În cele din urmă, alţi trei bărbaţi, îmbrăcaţi în costume, 
merseră cu capul plecat pe sub elicea care continua să se rotească. 
Unul dintre ei avea o agendă, altul, două valize mari, în timp ce al 
treilea, mai în vârstă, avea numai haina pusă peste umeri, precum o 
capă. 

Ca un francez. 

Court îşi pierdu interesul faţă de activitatea lor şi reveni la 
admirarea cerului senin. Un minut mai târziu — sau poate zece —, lângă 
el stătea un puşcaş, care părea mai degrabă interesat de trupul lui 
Lloyd, întins alături. Francezul vorbi în staţia radio. 

În scurt timp apărură cei trei bărbaţi îmbrăcaţi în costume, iar 
Court se sprijini pe un cot când se apropiară. 

Nu-l cunoştea pe bărbatul mai în vârstă cu haina pe umeri, dar 
după aerul de superioritate şi după felul în care-i domina pe ceilalţi 
doi, bănui că era nimeni altul decât Marc Laurent. 

— Presupun că eşti monsieur Gentry. 

Court nu zise nimic. Bărbatul scund cu agenda, din dreapta lui 
Laurent, făcu un pas şi-l lovi cu pantoful scump. Americanul nu simţi 
lovitura; întregul trup îi amorţise. 

— Răspunde când te întreabă monsieur Laurent! 

— E în regulă, Pierre. Nu se simte bine, zise francezul uitându-se la 
cadavrele de pe peluză, la geamurile sparte şi la fumul care se ridica 
de pe acoperiş. Pierre! Notează. Va trebui să găsim alt spaţiu pentru 
vacanţa de Crăciun de anul ăsta. Nu cred că se va face curăţenie la 


timp. 

— Oui, monsieur Laurent. 

— Domnule Gentry. Îl văd aici pe tânărul domn Lloyd. Se pare că e 
la fel de nefolositor ca întotdeauna. Ai cumva idee unde-l găsesc pe 
Herr Riegel? 

Court vorbi încet, somnoros. 

— Lloyd l-a ucis. El l-a ucis pe Lloyd. Înainte să vii au fost rivalități 
interdepartamentale în compania ta. 

— Înţeleg, zise francezul, ridicând din umeri ca şi cum oamenii 
mureau tot timpul şi asta nu îl interesa în mod special. N-am ştiut ce 
se întâmplă aici, continuă, dar Gentry nu zise nimic. 

Declaraţia fusese făcută în modul specific oamenilor cu putere, care 
spun ceva vădit neadevărat. Nu îl interesa dacă era crezut sau nu de 
Cameleon, ci o făcuse ca să-şi îndeplinească o obligaţie legală. 

Simplă negare. 

Următoarele lui cuvinte îl surprinseră pe Court. 

— Am nevoie de un om, zise francezul, privind peisajul luminat de 
soarele dimineţii. Vezi tu, e o problemă. Un tip cu care am o 
îndelungată relaţie profesională s-a dovedit nefolositor. Şi, de parcă nu 
era destul de rău, are anumite informaţii care se pot dovedi jenante 
pentru mine şi pentru scopurile mele. N-ar servi intereselor nimănui 
dacă i-aş permite să continue astfel, continuă Marc Laurent, părând 
plictisit în timp ce-şi admira manichiura. Întâmplarea face că tu pari 
omul potrivit pentru a rezolva probleme de genul ăsta. Eşti cumva 
disponibil? 

Court se ridică pe ambele coate, se uită în stânga şi în dreapta şi 
apoi privi o clipă trupul lui Lloyd. 

— În momentul ăsta, sunt un pic prins cu treabă. 

— Oh, mă ocup eu de asta, făcu Laurent un gest indiferent cu 
mâna. 

— N-ar fi rău. 

— Dacă am înţeles bine, ai putea fi interesat personal de moartea 
fostului preşedinte, acum civil obişnuit, Julius Abubaker. Se zvoneşte 
că l-ai eliminat pe fratele lui şi acum fostul preşedinte atentează la 
viaţa ta. 

Court clipi de două ori înainte să răspundă. 

— Şi eu am auzit zvonul ăsta, domnule Laurent. 

— Abubaker a pretins anumite lucruri în legătură cu mine. Toate 
neadevărate, bineînțeles. Conduc o afacere bazată pe integritate şi 
onestitate. 

— Sunt convins. 

— Cu toate acestea, uneori afirmaţiile senzaţionale prind viaţă, 
ridică întrebări inutile şi invită la o analiză neplăcută. Dacă e posibil, 
mi-ar plăcea să evit toate astea. 


— Aşadar, vrei să-l ucid. 

— Te plătesc foarte bine pentru serviciile tale, îl asigură francezul 
după ce dădu aprobator din cap. 

— E o singură problemă în propunerea ta, ezită Court. 

— Care ar fi aia? 

— Sângerez de moarte. 

Laurent chicoti, pocni din degete şi în clipa următoare apărură cu o 
targă cei trei bărbaţi cu jachete portocalii. 

— Nicio problemă, tinere, zise francezul în timp ce Court leşină. 

După un timp, Court retrăi momentul într-un vis şi consideră că 
fusese cel mai ciudat şi mai fantezist vis pe care-l avusese vreodată. 


EPILOG 


Mai erau patru zile până la vacanţa de Crăciun şi mami le spusese 
fetelor că pot aştepta până după Anul Nou ca să se întoarcă la şcoală. 
Kate acceptă oferta, dar Claire o refuză: voia să revină la rutina ei. 

Poate avea s-o ajute să uite. 

Ar fi vrut să uite funeraliile lui tati, castelul din Franţa, zgomotele 
şi teama, armele şi sângele. Bunicul Donald o asigurase că Jim 
scăpase, dar nu mai credea nimic din ce spunea el. 

Ştia că Jim, ca şi tati, murise. 

Intră în Hyde Park. O lua mereu pe acea scurtătură când se ducea 
la şcoală, mergând intenţionat spre est, pe North Carriage, cotind apoi 
pe aleea ce ducea către North Row şi după aceea spre şcoala de pe 
strada North Audrey. 

Mami ar fi vrut s-o conducă la şcoală, dar Claire refuzase. Voia să 
fie totul la fel ca atunci când tati era în preajmă. Se ducea singură la 
şcoală şi se întorcea singură. 

Pe banca de pe alee stătea un bărbat. Fetiţa nu-i acordă atenţie 
până când nu o strigă pe nume. 

— Bună, Claire. 

Se opri, se întoarse şi-l văzu pe Jim. Şocul făcu să i se înmoaie 
picioarele şi scăpă manualele din mână. 

— N-am vrut să te sperii. Bunicul tău mi-a spus că nu îl crezi că 
sunt bine, aşa că am vrut să vin ca să te conving. 

Fetiţa îl îmbrăţişă, deşi mintea ei nu accepta în totalitate că era 
acolo. 

— Tu... ai fost rănit îngrozitor. Te simţi mai bine? îl întrebă, 
suspinând de fericire. 

— Sunt foarte bine, o asigură el, după care făcu doi-trei paşi pe 
alee, apoi se întoarse lângă ea. Vezi? Nu mai am nevoie de ajutorul 
tău ca să merg. 

Claire începu să râdă şi-l îmbrăţişă din nou, cu ochii plini de 
lacrimi. 

— Trebuie să vii imediat la noi acasă. Mami s-ar bucura mult să te 
vadă. Nici măcar nu-şi aminteşte că ai fost în Franţa. 

— Îmi pare rău, dar trebuie să plec. Am numai câteva minute la 
dispoziţie. 

— Încă mai lucrezi pentru bunicu'? se încruntă copila. 

— Acum lucrez pentru altcineva, răspunse el, privind în zare. Poate 
că, într-o zi, eu şi Don ne vom împăca. 

— Jim? continuă ea, aşezându-se pe bancă, iar el îi urmă gestul. 
Bărbaţii care l-au ucis pe tati... I-ai omorât, nu-i aşa? 

— Claire, te asigur că nu vor mai face rău nimănui. 


— Nu asta te-am întrebat. I-ai omorât? 

— Au murit mulţi oameni. Şi buni, şi răi. Acum însă s-a terminat. 
Asta e tot ce-ţi pot spune. Nu te pot ajuta să înţelegi totul. Poate că va 
reuşi altcineva. Sper. Dar nu eu. Să nu te superi. 

— Mă bucur că bunicul nu m-a minţit în legătură cu tine. 

— Şi eu. 

Urmă un moment de tăcere şi Jim începu să se foiască pe bancă. 

— Trebuie să pleci, nu? îl întrebă copila. 

— Îmi pare rău. Trebuie să prind un avion. 

—E în regulă. Şi eu trebuie să mă duc la şcoală. Rutina e 
importantă. 

— Mda... Bănuiesc că da. 

Se ridicară şi se îmbrăţişară din nou. 

— Claire, ai grijă de mama şi de sora ta. Eşti o fetiţă puternică. Vei 
fi bine. 

— Ştiu, Jim. Crăciun fericit! îi ură, după care îşi luară rămas-bun. 


Court ieşi încet din parc, îndreptându-se spre Upper Grosvenor 
Square. Şchiopătatul pe care reuşise să-l ascundă de Claire revenise şi 
acum tresărea de durere la fiecare pas. Lângă poartă apăru un Peugeot 
negru şi Cameleonul se urcă pe bancheta din spate, fără să le adreseze 
vreun cuvânt ocupanților. 

Doi francezi în costume întoarseră capetele să se uite la el. Unul 
dintre ei îi dădu o geantă când maşina intră în trafic. Court o deschise 
tăcut, verifică atent conţinutul, după care trase fermoarul. 

Francezul de vârstă mijlocie care stătea pe scaunul pasagerului 
vorbi primul. 

— Avionul te aşteaptă la Stansted. E un zbor de trei ore. Ar trebui 
să ajungi la Madrid după-amiază devreme. 

Court nu zise nimic; se uita pe geam. 

— Abubaker va ajunge la hotel la şase. Eşti sigur că ai suficient 
timp ca să te pregăteşti? 

Niciun răspuns din partea americanului. 

— Ţi-am pregătit o cameră chiar deasupra apartamentului său. 

Gentry continua să se uite spre parcul pe lângă care treceau. Copii 
cu părinţii lor. Iubiţi ţinându-se de mână. 

Francezul pocni nepoliticos din degete în faţa lui, ca şi cum 
admonesta un servitor neatent. 

— Monsieur, mă asculţi? 

Cameleonul se întoarse încet spre el. Acum, privirea îi era limpede. 


— Am înţeles. Nicio problemă. Timp suficient. 

— Nu vreau să ratezi asta! se răsti francezul. 

— Iar eu nu vreau sfaturile tale. E spectacolul meu. Eu decid locul 
şi momentul. 

— Monsieur, îmi aparţii. Am cheltuit o grămadă de bani pe 
recuperarea ta şi vei face cum ţi se spune! 

Court ar fi vrut să protesteze, să întindă mâna şi să-i rupă gâtul 
francezului, dar se abţinu. Succesorul lui Kurt Riegel era un ticălos 
mai mare decât fusese acesta, însă, totodată, era şi şeful lui Gentry. 

Chiar dacă doar pentru moment. 

— Da, să trăiţi! se mulţumi să zică, deşi ar fi vrut să spună mai 
multe. 

Întoarse din nou capul spre geam şi aruncă o ultimă privire spre 
partea sudică a parcului: îndrăgostiţii, copiii şi familiile trăiau o viaţă 
incredibil de diferită de a lui. 

Peugeotul viră la stânga, pe Piccadilly, lăsă parcul în urmă şi 
dispăru în traficul aglomerat de dimineaţă. 

Notes 


[+1] 


Eșarfă pătrată pe care o poartă bărbații arabi pe cap, fixată cu un șnur gros 
numit igal (n. tr.). 


[<—2] 


Căpetenia unei administrații locale (n. tr.). 


[<—3] 
Robă lungă, cu mâneci lungi, purtată de bărbații din Peninsula Arabică (n. 
tr.). 


[+4] 


„Allah e mare!” (n. tr.). 


[<—5] 


Dacă vrea Allah! (n. tr.). 


[<—6] 


Forța de elită a Marinei Americane (n. tr.). 


[<—7] 


Forța de Recunoaștere a Corpului Marin al SUA (n. tr.). 


[<—8] 


Agenţia britanică de contrainformaţii și securitate internă (n. red.). 


[+9] 
Zonă în Virgina, cunoscută mai ales pentru faptul că aici se află sediul 
central CIA (n. tr.). 


[<—10] 


Unitate militară în cadrul forțelor polițienești americane, antrenată pentru 
situaţii speciale, ca luări de ostatici sau revolte (n. tr.). 


[11] 


Unitate militară germană, aflată sub conducerea civilă a statului (n. tr.). 


[<—12] 


Operaţiuni de administrare a riscului (n. tr.). 


[<—13] 


Serviciul de Poliție Metropolitană din Londra (n. red.). 


[<—14] 


Orașe care s-au unit în 1873 şi au format actuala Budapesta, fiind acum 
diviziunea urbanistică a capitalei Ungariei (n. tr.). 


[<—15] 
Vorbitor de persană, care locuiește în Afganistan, Tadjikistan sau 
Uzbekistan (n. tr.). 


[<—16] 


Pasăre endemică în Noua Zeelandă (n. tr.). 


[<—17] 
Una dintre cele patru limbi naţionale în Elveţia. Din punct de vedere 
lingvistic, este un grup de dialecte (n. tr.). 


[<—18] 


La revedere (n. tr.). 


[+19] 


Exploziv plastic de uz general (n. tr.). 


[<—20] 


Cârnat din carne de vițel, vită sau porc (n. tr.). 


[<—21] 


Am înțeles! (germană) (n. tr.). 


[<—22] 


Cartea de identitate (germană) (n. tr.). 


[<—23] 


Cartea de identitate, vă rog (germană) (n. tr.). 


[<—24] 


Da (franceză) (n. tr.). 


[<—25] 


Rahat (germană) (n. tr.). 


[<—26] 


Nu (n. tr.). 


[<—27] 


Direcţia Generală de Informaţii a Arabiei Saudite (n. tr.). 


[<—28] 


Bună seara (franceză) (n. tr.). 


[<—29] 


La revedere (franceză) (n. tr.). 


[<—30] 


Da, domnule! (franceză) (n. tr.). 


[<—31] 


Rahat (germană) (n. tr.). 


[<—32] 


Împuşcaţi-l acum! (germană) (n. tr.). 


[<—33] 


Haide! (franceză) (n. tr.). 


[<—34] 


Vorbeşti franceză? (franceză) (n. tr.). 


[<—35] 


Vorbeşti engleză? (franceză) (n. tr.). 


[<—36] 


Doamne (franceză) (n. tr.). 


[<—37] 


Stop! (franceză) ( n. tr.). 


[<—38] 


Bună ziua (franceză) (n. tr.). 


[<—39] 


Rahat (franceză) (n. tr.). 


